
UREDNIŠTVO 


RIJEČ UREDNIŠTVA 


Poštovani vjeroučitelji! 


Početak civilne godine kod nas je ispunjen različitim okupljanjima pastoralnih djelatnika: 
,Katehetska zimska škola"? ,,Teološko pastoralni tjedan za svećenike" i ,,Katehetski tečaj" 
na Mirenskom Gradu i u Mariboru. Ova sastajanja kateheta i katehistica očiti su znak života 
naše krajevne Crkve ali i interesa naših pastoralnih djelatnika da budu u korak s katehetskim 
zbivanjima bilo onim u krugu naše zemlje, bilo onima izvan granica naše domovine. Svakako da 
ovim skupovima treba odati veliko priznanje za njihov sustavni i permanentni rad na formiranju 
pastoralnih radnika u krilu naše Crkve. Svaki od njih ima svoj specifični profil i dobro je da ga 
njeguje i čuva tako da sudionici imaju veću mogućnost izbora te da se s lakoćom mogu opredje- 
liti za ono što u konkretnijoj situaciji smatraju potrebnijim za sebe i za svoje apostolsko djelo- 
vanje u krugu ljudi među koje ih je stavio Gospodin. Ako je ocjenjivati po onome ,,izvana" 
može se, bez daljnjega, reći da naši ljudi vole ,,čuti"", vole se ,,sastati*', vole ,,izmjeniti svoja miš- 
ljenja i iskustva", vole priopćiti svoje uspjehe ali i tražiti savjete i pomoć. Sve su to predpostav- 
ke iskrenog, dobrog i poštenog pristupa zadatku kojega su se zdušno latili Na osnovu toga i naši 
organizatori dotičnih skupova te i sami predavači koji na njima sudjeluju pokušavaju sa svoje 
strane učiniti sve ono što bi te ,predpostavke"' nekako stavilo na svoje mjesto. Istini za volju 
nije uvijek lako zadovoljiti i jednu i drugu stranu. Pa to je inače logika sastanaka. Oni nisu zato 
da bi se sve riješilo, nego da se ukazuje na mogućnosti rješavanja, da se osmisli i samo traženje i 
nastojanje, da se upozori na neke nedostatke, te da se nadasve pokažu perspektive koje, ukoliko 
bi bile ostvarene, mogu biti idealna alternativa postojećoj situaciji. Zato nema mjesta razočara- 
nju s obzirom na ovo ili ono predavanje, s obzirom na ovaj ili onaj intervent, s obzirom na.ovo 
ili ono mišljenje ,,iz publike" Svi imamo svoje mogućnosti, ali i svoje granice, svoje uspjehe, ali i 
trenutke slabosti. Ono što bi trebao biti kriterij naših prosudbi ovakvih sastajanja jest: znati 
vrednovati i ono ,najmanje“ što se čulo, vidjelo, doživjelo i iskusilo. Istina je da je čovjek sklo- 
niji gledati stvari kroz prizmu ,,neuspjeloga“ ali bilo bi puno konstruktivnije raditi s onim ,,ma- 
lo dobra" što se kao takvim uočilo. Ne želim time reći da se čovjek treba grčevito držati svega 
onoga što je čuo i vidio nego da na osnovu onoga što je doživio pokušava kvalitetnije mijenjati 

svoj odnos s obzirom na vlastito djelovanje. To je i krajnji cilj ovih pastoralnih skupova: iznositi 
naime ideje ne da bi ostale u krugu predavačkih dvorana odnosno radnih skupina, nego da bi 
imale svoj odjek u ,,bazi" i da bi tako ,,događanje“ zapljuskivalo svojom svježinom ne samo iz- 
.ravne sudionike nego i one koji će na ,,njihovu riječ" pokušat usvojiti i za sebe nešto od ponu- 
đenog blaga. 

Pod tim vidom od velike je važnosti i objavljivati sve ono što se reklo i što se događa na 

takvim skupovima. Ne samo u svrhu nekog ,povijesnog'" materijala na osnovu kojeg će moći 
reći buduće generacije da smo i mi nešto radili, nego da i oni do kojih ne može doći izgovorena 
nego napisana riječ imaju koristi. Vođeni ovom idejom a iskreno poticani sa strane organizatora 
Katehetske zimske škole, naročito predsjednice Pastoralne komisije pri Uniji VRPJ, s. Deodate 
Ljubičić, OSU, odlučili smo objaviti u ovom broju ,,Kateheze"' predavanja s ovogodišnje 
četrnaeste Katehetske zimske škole. Stvarno je šteta što i dosadašnja predavanja nisu bila negdje 
skupljena i stavljena na raspolaganje .našim katehisticama i katehetama. Sve ono što je od njih 
pismeno ostalo jesu kratki zapisi po bilježnicama sudionica. Činilo nam se to nepravednim i pre- 
ma Organizatoru i prema sudionicima a i prema samom katehetskom događanju u nas. Kako je 
na momente lijepo i poticajno prelistavati zbornike Katehetskih ljetnih škola (premda je i nji- 
hovo izlaženje nedosljedno!) te u njima otkrivati pregnuća naših pastoralnih djelatnika da pro- 
nađu nove putove u rješavanju svojih konkretnih problema. Istina, kad čovjek gleda na ta nasto- 
janja s određenim ,,povjesnim" odstojanjem uviđa se i , pogodak" i ,,promašaj'', ali zašto bismo 
se toga bojali i plašili? Svaki pokušaj je rizik, ali ne pokušati, čini mi se još je veće zlo. Zbog to- 
ga bilježimo i sebi i nasljednicima ova naša nastojanja kroz koja se otkriva ,,životni trzaj" u 
pojedinom povijesnom momentu našeg crkvenog i vjerničkog rasta. 

Budući da je ovo i prvi broj ,,Kateheze"' u ovoj godini, mislim da Vas neće usmetati da Vam 
kažemo i neke novosti iz kruga Uredništva. Sa zahvalnošću konstatiramo da nam je ova godina 
donijela 70-tak novih pretplatnika. To je za nas znak podrške i potražnje baš ovakvog štiva ka- 
kvo se nudi na stranicama zajedničkog nam pastoralno-katehetskog časopisa. Svojevremeno 
tražili su od nas više ,praktičnog materijala. Budući da smo toj potrebi doskočili na drukčiji i 
vjerujemo učinkovitiji način (pokretanje nizova knjiga: ,,Problemi mladih" i ,,Pomagala"'!), 
naše katehistice i katehete osjetili su potrebu da zagrizu u ,,tvrđu"', ali ništa manje potrebnu hra- 
nu. Bodrenja i poticanja ipak su naišla na plodonosan odgovor. Hvala Bogu! Novi pretplatnici 
,Fegrutirani"' su najviše sa ,Katehetske zimske škole", ,,Svećeničkog tjedna" i ,,Katehetskog 
tečaja' na Mirenskom Gradu. Osim toga mnogi traže i poštom da se svrstaju među pretplatnike. 

Sa zadovoljstvom konstatiramo i to da se znatno uvećao i polog izmjene časopisa sa ,,Ka- 
tehezom". Preko 40 novih časopisa katehetske, pastoralne, pedagoške i srodnih naravi pristiže 
u Uredništvo. Naša biblioteka broji sada dakle preko 150 časopisa koji pristižu sa svih konti- 
nenata i iz mnogih naroda. Nema poznatijeg katehetskog časopisa kojega ne bismo imali. I to 

je predmet naše radosti i znak vrednovanja i poštivanja naše djelatnosti: . 

Katehetski salezijanski centar bio je pozvan od organizatora Katehetskog tečaja na Miren- 
skom Gradu da predstavi tamo okupljenim (slovenskim) katehisticama i katehetama svoju iz- 
davačku djelatnost. Naišli smo na neobično srdačan prijem kroz kojega su se utvrdila stara i 
stvorila nova prijateljstva. Od srca smo zahvalni prijateljima iz Slovenije. 

Neka uskrsli Gospodin još više utvrdi našu vjeru da se isplati zalagati za poštenu stvar. Va- 
ma svima, dragi vjeroučitelji, pretplatnici ,,Kateheze', ,,starima" i ,,novima'' od srca želimo sre- 
tan Uskrs i plodonosno čitanje ,,Kateheze ". 

STUDIJE 


PETA ZAPOVIJED U STAROM 
I NOVOM ZAVJETU 


Mato Zovkić 


Obje verzije Dekaloga u Petoknjižju imaju 
isti tekst za petu zapovijed: ,,Lo tircah — ne 
ubij!" (Izl 20,13; Pnz 5,17). Ona na prvi po- 
gled izgleda jasna, jer zabranjuje nasilno oduzi- 
manje ili oštećenje života drugih. Međutim, što 
ona znači u svjetlu brojnih starozavjetnih tek- 
stova koji dopuštaju krvnu osvetu, smrtnu ka- 
znu krivih, ratovanje i čak ubijanje sviju živih 
prilikom osvajanja Svete zemlje? Što ova zapo- 
vijed znači u svjetlu Isusova govora na gori o 
blaženim mirotvorcima i zabrani uvredljivih 
riječi? Što znači Jakovljeva opomena da ubija- 
mo siromahe kad ih preziremo? Ovdje želimo 
ispitati biblijski sadržaj pete zapovijedi prola- 
zeći egzegetski tekstove Starog i Novog zavjeta 
u kojima se ona spominje. ' 

Na početku se moramo podsjetiti na povijes- 
ni uvod o Jahvi koji je svoj narod izveo iz egi- 
patskog ropstva, s njime sklopio savez te daje 
zapovijedi kao odredbe za saveznički život u 
odnosu na Boga i na pripadnike savezničkog na- 
roda Božjeg. ,,Vrlo kratke apodiktičke zabra- 


ne, koje određuju poštovanje prema drugima, . 


socijalna su provedba zapovijedi o odnosu pre- 
ma Jahvi, ali se temeljno jedinstvo i međusob- 
na povezanost ovih dvaju nizova zapovijedi 
može razumjeti potpuno samo u svjetlu norma- 
tivnog događaja izlaska. Taj događaj u stvari ob- 

javljuje Jahvinu volju da sebi načini narod. Sto- 
ga pokornost Jahvi i privrženost njemu jedino- 
mu donosi neposredni udio u njegovoj volji o 
narodu i u pripadnosti tom narodu kroz povi- 
jest.""' Vršenje zapovijedi je odgovor na spase- 
nje koje je Jahve u povijesti izveo i primjena 
temeljne spašenosti na promjenjive životne pri- 
like. Pojedine naredbe i zabrane konkretizaci- 
ja su temeljne zapovijedi vjernosti Bogu. Zato i 
petu zapovijed valja neprestano vezati uz os- 
novni milosni događaj Božje naklonosti prema 
ljudima. 


SMRTNA KAZNA I KRVNA OSVETA 
U PETOKNJIŽJU 


Post 9,1—17 donosi svećenički izvještaj o 
savezu između Boga i Noe nakon općeg potopa. 
Tom zgodom Bog određuje da ljudi za ishranu 
smiju jesti i životinjsko meso, dok su dotada 
prema svećeničkom autoru imali na raspola- 
ganju samo biljke (usp. Post 1,30; 9,3—4). 


1J. L'HOUR, Pour une enquete morale dans le 
Pentateuque et dans Ihistoire deuteronomique, u dje- 


du: M. GILBERT-J. L'HOUR— J. SCHARBERT, 


Morale et Ancien Testament, Louvain 1976, 29—76, 
citat, str. 46. 


Bog zabranjuje prema ovom autoru jesti krv 
životinja jer se među Semitima starog vremena 
smatralo da je u krvi tajna života. Tu Bog za- 
branjuje ubijati ljude i naređuje da se smrću 
kazne ubojice: ,,A za vašu krv, za vaš život, 
tražit ću obračun: tražit ću ga od svake živo- 
tinje; i od čovjeka za njegova druga, tražit ću 
obračun za ljudski život. Tko prolije krv čov- 
jekovu, njegovu će krv čovjek proliti! Jer na sli- 
ku Božju stvoren je čovjek!" (9,5—6). R. 5. 
sadrži zabranu ubojstava i odredbu da se ubo- 
jice kažnjavaju smrću najprije u prozi. Zatim je 
ista odredba u r. 6. izrečena u ritmičkom hija- 
zmu koji naša Biblija s pravom raspoređuje kao 
malu pjesmu. Među Semitima starog vremena 
vladao je zakon krvne osvete. Izraelci su ga pre- 
uzeli, ali su po Božjem nadahnuću osjećali da 
kazna ne smije biti pretjerana. 

G. von Rad vidi u Post 9,6 teološku reflek- 
siju s univerzalnom vrijednošću kojom je istak- 
nuta svetost ljudskog života i na organiziranu 
zajednicu ljudi prenešena Božja ovlast da kaž- 
njava ubojice.? Ova refleksija svjedoči postoja- 
nje smrtne kazne u Izraelu i okolnim narodima, 
a sljedbenici monoteističkog jahvizma gledaju 
smrtnu kaznu kao primjenu Božjeg gospodstva 
nad svim živim bićima i posebnu bliskost čov- 
jeka s Bogom. Podsjećanje da je čovjek stvo- 
ren na sliku Božju univerzalizira zabranu uboj- 
stva, jer iz nekih tekstova u zakonodavnim di- 
jelovima Tore izlazi da Izraelac ne smije ubiti 
svoga sunarodnjaka proizvoljno. Ovdje je uboj- 
stvo gledano kao napad na Božje gospodstvo, 
kao prisvajanje Božje vlasti nad ljudima. ,,Ubo- 
jica svojim djelom pljačka Boga, i to vrijedi za 
cijelu ljudsku povijest. Ovdje je iznešena više 
konstatacija nego zahtjev: Bog će tražiti 
odgovornost za mnoge neiskajane zločine pro- 
tiv čovjeka kao slike Božje... Ovdje je iznešena 
granica koja se tiče svih ljudi na svoj zemlji i 
u.svako doba. Ako uopće postoji potreba da 
čovjek ubija čovjeka, onda to smije biti samo 
zato što u čovječanstvu postoji izvanredna mo- 
gućnost ubijanja pripadnika iste vrste. Ako ljud- 
ski rod prakticira smrtnu kaznu, smije to či- 


niti samo utoliko ukoliko poštuje jedinstveno _ 


Božje pravo na život i smrt, odnosno ukoliko 


poštuje svetost ljudskog života o kojoj je ovdje | 


riječ. Smrtna kazna koju izvršavaju državni or- 

gani jednog društva može također postati uboj- 
stvo. U ovoj izreci osuđuje se svako stvarno pre- 
koračenje ove granice, bez obzira da li je obraz- 
loženo nacionalnim, rasnim, svjetonazorskim 
ili ideološkim razlozima.?? 

U Post 4,23—24 Lamek se hvali svojim že- 
nama da je ubio čovjeka koji ga je samo ozli- 
jedio i dijete koje ga je samo udarilo te najav- 
ljuje da će za jedno ubojstvo uzvratiti 77 puta. 
Jahvistički autor ovdje ubraja Lameka među 
Kajinove potomke i osuđuje prekomjernu os- 
vetljivost ljudi koji nisu zadovoljni Božjom zaš- 
titom nad životom bližnjega (usp. Post 4,15). 
U Post 34 Šimun i Levi osvećuju svoju osramo- 
ćenu sestru Dinu tako da pobiju sve muškarce 
u tom naselju, opljačkaju sva njihova dobra a 
njihove žene i djecu dovedu u roblje. Stari Ja- 
kov ih kori zato što predviđa da će ubrzo mora- 
ti seliti iz tog kraja (Post 34,30) a pred smrt ih 
mjesto posljednjeg blagoslova kune što su u pre- 
tjeranoj srdžbi ubijali ljude bezrazložno (Post 
49,5—7). Izl 21,12—36 donosi odredbe o po- 
stupku prema ubojicama i onima koji druge tje- 
lesno ozlijede. Tko hotimično i podmuklo 
usmrti ,,svoga bližnjega" (r. 14) ima biti pogub- 
ljen od strane rođaka ubijenog. Tko samo ozli- 
jedi bližnjega, ne smije biti osuđen na smrtnu 
kaznu nego samo plaća oštećenome globu i sno- 
si troškove liječenja (r. 18—19). Ubojstvo roba 
stavljeno je u odsjek o tjelesnim ozljedama, što 
znači da život roba u Božjem narodu nije bio 
vrednovan kao život slobodnog građanina u 
staro doba.“ U ovom poglavlju stoji zakon osve- 
te koja je bila opća norma društvenog ponaša- 
nja kod Semita starog vremena: ,,Život za ži- 
vot, oko za oko, zub za zub, ruku za ruku, no- 
gu za nogu, opeklinu za opeklinu!" (r. 23—24). 
Isti zakon ponovno je naveden u Lev 24,18—19 
i Pnz 19,21. Stručnjaci su pronašli vrlo srodne 


2 Usp. G. VON RAD, Genesis, Gottingen 1972, 
99-100. Slično E. TESTA, Genesi 1, Roma 1969, 
384. 

3 CI. WESTERMANN, Genesis I, Neukirchen 
1974, 620-628, cit. 627—628. 

4 Usp. B. S. CHILDS, Exodus, London 1974, 
470-471, H. SCHUNGEL—STRAUMAN, Der Deka- 
log — Gottes Gebote? , Stuttgart 1972, 46—47. 

formulacije u poganskim zakonima iz starog 
vremena na Bliskom istoku, posebno u Hamura- 
bijevom zakoniku. Kod Hamurabija cilj je ovog 
zakona spriječiti da bogataši novčanom globom 
iskupljuju svoje zločine protiv drugih ljudi, a 
u Bibliji cilj je zaštititi rodbinu počinitelja zlo- 
čina od pretjerane osvete. Biblija s više pošto- 
vanja tretira robove i naglašava jedinstvenu vri- 
jednost ljudskog života.“ 

Posebnu zaštitu od pretjerane osvete pred- 
stavljaju gradovi—utočišta. U njima su sticali 
pravo azila svi Izraelci koji su počinili nena- 
mjerno ubojstvo, a rodbina ubijenih trebala ih 
je prema plemenskim zakonima eliminirati. O 
gradovima—utočištima govori Petoknjižje 4 pu- 
ta: Izl 21,13—14; Br 35,9—34; Pnz 4,41—43; 
19,1—13. Knjiga Jošuina (20,7—9) nabraja šest 
takvih gradova koji su bili raspoređeni u Izraelu, 
Judi, na zapadnoj i istočnoj strani Jordana. Naj- 
sigurnije i najbrže mjesto zaklanjanja bilo je 
svetište: tko se uhvatio za žrtvenik, bio je spa- 
šen od osvetnika (usp. 1 Kr 1,50; 2,28—30). 
Čini se da su ovi gradovi—utočišta počeli pra- 
vo funkcionirati tek u Davidovo doba ili počet- 
kom monarhije, jer su tek tada plemenski za- 
koni podvrgnuti odredbama cijele državne za- 
jednice.* 

Odredbu o ubijanju onih koji su hotimično 
smaknuli bližnjega nije mogao provoditi svaki 
pojedinac na svoju ruku. Već je Mojsije postav- 
ljao starješine koji su imali suditi po manjim za- 
jednicama i naseljima (Izl 18,13—16; Pnz 16, 
18—20). Kasnije, u vrijeme monarhije, kraljevi 
su postavljali suce (usp. 2 Ljet 19,4—11). Služ- 
bu suca često su obavljali svećenici u svetiš- 
tima. Suci su trebali suditi ,, pravedno između 
čovjeka i njegova brata ili pridošlice" (Pnz 
1,16). Ključnu ulogu imali su svjedoci i ako bi 
se kasnije uspostavilo da su lažno svjedočili, 
bili su osuđivani na smrt (usp. Pnz 19,15—21). 
U okviru poziva na pravedno suđenje Levitski 
zakonik potiče starozavjetne vjernike da svoju 
braću opominju za prijestupe, ali da ih ne mrze. 
Zatim nastavlja: ,,Ne osvećuj se! Ne gaji srdžbe 
prema sinovima svoga naroda. Ljubi bližnjega 
svoga kao samoga sebe. Ja sam Jahve!" (19, 
18). Osveta se često zalijevala dužnošću prema 
oštećenim članovima obitelji ili plemena. Goel 
je trebao za svoga rođaka stupiti i u rat te ga 

otkupiti iz ropstva, ako je bio zarobljen ili radi 
dugova pao u ropstvo. Zabrana osvete je odred- 
ba da pojedinac ne smije po svom nahođenju 
krojiti pravdu onima koji su oštetili njega i nje- 
gove rođake. 

Kad govorimo o zaštiti ljudskog života pre- 
ma Petoknjižju, ne smijemo zaobići tekstove 
prema kojima Bog naređuje pogubljenje vjerni- 
ka koji učine neke grijehe. Tako prema Lev 
24,16 ima se smaknuti tko pohuli Jahvino ime 
— ,,bio stranac ili domorodac'". Prema Izl 19,12 
tkogod se dotakne svetog brda Sinaja mora biti 
pogubljen i to tako da ga zaspu kamenjem ili 
usmrte strijelama. Prilikom prevoženja kovče- 
ga saveza iz Baale Judine u Jeruzalem jedan 
član nesvećeničke obitelji pridržao je kovčeg 
kad je bila opasnost da spadne s volovskih ko- 


.la. ,Ali se Jahve razgnjevio na Uzu: Bog ga na 


mjestu udari za taj prijestup tako da je umro 
ondje, kraj Kovčega Božjeg" (2 Sam 6,7). Ovo 
je zorno isticanje Božje svetosti. Bog je sasvim 
drugačiji od materijalnog svijeta pa ljudi ne smi- 
ju olako pristupati mjestima i predmetima nje- 
gove posebne prisutnosti. 

Neke starozavjetne knjige donose odredbu 
o heremu koji je bio liturgijski i socijalni po- 
stupak uništavanja prilikom osvajanja nekog 
grada. Tako je Izrael na putu od Kadeša do 
Moaba uništio heremom Kanaance koji su mu 
se ispriječili u Negebu (Br 21,1—3) kao izvrše- 
nje zavjeta u čast Jahvi. Ponovljeni zakon sus- 
tavno naglašava da Izraelci prilikom osvajanja 
pojedinog grada trebaju predati heremu ili sak- 
ralnom uništenju ne samo zarobljene muškar- 
ce nego i žene, djecu i sve stvari (2,34—35; 
7,2.16; 13,13—18; 20,16—18). Jošua određuje 
da se Jerihon i Aj nakon osvojenja unište he- 
remom, ali Akan uzima nešto od ,,ukletih stva- 
ri" i Jahve se razgnjevi na cijeli Izrael. Kad se to 
dozna sav narod kamenuje krivca da odvrati za- 


jedničku kaznu (Jš 6—8). U ovom izvještaju 


neki bibličari vide etiologiju o grobovima koji 
se sastoje od gomile kamenja." U Knjizi sudaca 


5 Usp. B. S. CHILDS, nav. dj., 472-474. 

6 Usp. J. L. MCKENZIE, Dictionary of the Bible, 
New York 1966, 725. Također B. S. CHILDS, nav. 
dj., 470. ' 

7 Usp. A. J. SOGGIN, Joshua, London 1972, 
79-105. 


Juda i Šimun pobjeđuju Kanaance u Negebu 
a grad izručiše heremu, prokletstvu? (1,17). 
Očito je da Izraelci nisu mogli istrijebiti sve po- 
ganske stanovnike iz obećane zemlje, jer su bili 
vojno i tehnički slabiji. Jedan odlomak u Knji 
zi sudaca govori da je Jahve ostavio unutar svo- 
ga naroda "džepove poganskih starosjedilaca 
zato što Izraelci nisu u svemu izvršavali Jahvi- 
ne zapovijedi, ali se kasnije to pokazalo i ko- 
risno, jer su vojno i kulturno nerazvijeniji Ja- 
kovljevi potomci mogli naučiti mnoge vještine 
od starosjedilaca (Suci 2,20—3,4). To pogotvu 
pokazuje arheologija Palestine. Ipak su Izraelci 
u samoj činjenici doseljenja i ostanka u Pale- 
stini vidjeli posebnu Božju zaštitu i nagradu.? 

Kultno obilježje herema vidimo iz slijede- 
ćeg teksta: ,,Uništavaj sve narode koje ti Jahve, 
Bog tvoj, bude predavao. Neka ih ne sažaljuje 
oko tvoje. Nemoj se klanjati njihovim kumiri- 
ma, jer bi to bilo zamkom... tako da vas ne na- 
uče činiti sve one odvratnosti što ih čine svo- 
jim bogovima, te ne sagriješite protiv Jahve Bo- 
ga svoga" (Pnz 7,18; 13,18). Herem je više 
teološka refleksija nego povijesna pojava u Iz- 
raelu. Iz straha da ne podlegnu utjecaju razvije- 
nijih starosjedilaca Izraelci su sami sebe čuvali 
ustanovom herema. Mogli su, dapače, smatrati 
da je Jahvina volja uništavanje nevinih prili- 
kom osvajanja kako bi se održali kao Božji na- 
rod. ,,Valja uočiti da taj polunomadski običaj 
koji je postojao i među Kanaancima, više sači- 
njava ispovijest vjere nego povijesnu zbilju, jer 
je Bog čudesno intervenirao preko prirodnih 
sila kao što su vjetrovi, oblaci, oluje, vatra — 
što sve sačinjava Jahvinu vojsku. Ove prirodne 
pojave i nepogode ruše se na neprijatelje Izrae- 
la, Božjeg naroda, a Bog u toj akciji kao da sa- 
mo gleda. Danas bismo rekli da se više radi o 
epskom zanosu ili o kultu nego o povijesti.?? 
Valja također imati na umu nesavršenost sta- 
rozavjetnog ćudoređa, jer je Bog tek postupno 
otkrivao ljudima vjerske i moralne istine, vode- 
ći računa o njihovu povijesnom i kulturnom 
razvoju.! * 


ŠTO ZABRANJUJE PETA 
ZAPOVIJED U SZ? 


Postoje tri varijante redoslijeda u rukopisi- 


ma za petu, šestu i sedmu zapovijed: Masoretski 
tekst, rabini i Josip Flavije imaju redoslijed: 
ubojstvo, preljub, krađa. Papirus Nash, Filon 
Aleksandrijski i većina rukopisa LXX imaju: 
preljub, ubojstvo, krađa. Neki rukopisi LXX i 
minuskuli imaju: preljub, krađa, ubojstvo. Ako 
su se zapovijedi učile napamet u parovima, sa- 
držajno bi bilo bolje zapovijed o preljubu vezati 
uz zapovijed o roditeljima, ali današnja izdanja 
SP prihvaćaju masoretski redoslijed. ! ' 

Začudđuje što ova zapovijed nema objekta: 
koga vjernik ne smije ubiti? Tim više što u Izl 
sam Bog naređuje sveti rat i pomaže Izraelci- 
ma preko Mojsijeve molitve dok uništavaju 
Amalečane (17,8—16). Bog je, dapače, predo- 
čen kao ratnik koji ratuje u prilog Izraelu (Izl 
15,1—18). U TM za Pnz 4,42 stoji odredba o 
gradovima—utočištima ,,kamo će se moći sklo- 
niti ubojica koji nehotice ubije svoga bližnjega". 
A. Lemaire, na temelju ovog teksta i usporedbe 
s devetom i desetom zapovijedi koje imaju ob- 
jekte zabrane, smatra da je izvorni oblik pete 
zapovijedi glasio: ,,Lo tircah at reaka — ne ubij 
svoga bližnjega!" U staroj tradiciji Sjevernog 
kraljevstva bio bi još ovaj izvorni oblik. U elo- 
hističkoj tradiciji, koja je odražena u Hošeji i 
Amosu, već bi ispao objekt.'* Na ovo upućuje 
i Lev 19,18 gdje je uz zabranu osvećivanja i ga- 
jenja srdžbe prema pripadnicima vlastitog na- 
roda kao paralela odmah dodana zapovijed: 
»Ljubi bližnjega svoga kao samoga sebe!" Pre- 
ma tome, prvotno se peta zapovijed odnosi na 
pripadnike izraelskog naroda, jer član saveznič- 


Š Usp. R. E. MURHY, 
JBC 75,42. 

9 E. TESTA, La morale del Antico testamento, 
Brescia 1981, 94-95. 

10 Usp. E. TESTA, nav. dj., 45—52. 

11 Usp. B. S. CHILDS, nav. dj., 388. A. LEMAIRE, 
Dćcalogue: Essai d'histoire de la rćdaction, u: A. 
CAQUET-M. DELCOR (ed), Melanges bibliques et 
orientaux en l'honneur de M. Henri Cazelles, Neu- 
kirchen 1981, 259—295, osobito 285—287. 

12 Usp. A. LEMAIRE, art. cit, 287 i 293. H-F. 
HOSSELFELD, Der Dekalog. Seine spaten Fassungen, 
die originale Komposition und seine Vorstufen, GO- 
ttingen 1982, smatra da je najstariji oblik dekaloga u 
Pnz 5,6—8a. 9b. 10a. 17—21. Peta zapovijed Božja 
glasila bi, prema njemu, od početka ,,Lo tircah — ne 
ubij!" 

kog naroda Božjeg ne smije uzimati pravdu u 
svoje ruke i ubijati one koji su unutar istog na- 
roda oštetili ili ubili nekoga od njegove uže rod- 
bine. Na to upućuje i paralela u Pnz 27,24: 
»Proklet bio koji ubije bližnjega svoga iz po- 
taje! 

Međutim, bibličari se pitaju zašto-j€ u heb- 
rejskoj formulaciji pete zapovijedi upotrijebljen 
glagol racah koji dolazi svega 46 puta, a ne ha- 
rag koji dolazi 165 puta ili hemit (hifilski per- 
fekt od mut) koji dolazi 201 puta?!> Harag 
i hemit znače ubojstvo i umorstvo, oduzimanje 
tuđeg života nenamjerno i s predumišljajem. U 
ovim glagolima nema razlike između zločinač- 
kog umorstva i zakonitog izvršenja smrtne ka- 
zne. Kod glagola racah postoji razvoj u znače- 
nju: ,,Glagol racah imao je na početku objek- 
tivno značenje i opisivao umorstvo koje je tra- 
žilo krvnu osvetu. Da bi se izbjeglo prolijevanje 
nevine krvi, u gradovima—utočištima mogli su 
se skloniti oni koji nisu namjerno ubili, ali ta 
iznimka nije mijenjala objektivno značenje gla- 
gola. Kasnije — barem prije osmog stoljeća pr. 
Kr. — došlo je do promjene u značenju. Ovaj 
glagol počeo je označivati nasilne čine protiv 
neke osobe koji su prouzrokovani osobnom 
mržnjom i zlobom. Ova zapovijed u sadaš- 
njem obliku zabranjuje takve nasilne čine i od- 
bacuje pravo pojedine osobe da sama kroji prav- 
du na temelju osjećaja koji se rađaju nakon pod- 
nošenja nepravde ili ozljede."'* U Br 35,11 
za ,,ubojicu' je upotrijebljen particip glagola 
racah, a za nenamjerno ubijanje hifilski parti- 
cip glagola nakah (udariti, oštetiti, ubiti) do- 
punjen imenicom nefeš (duh, život) i priloš- 
kim izrazom bišegagah (u zabuni, u neznanju, 
iz nepažnje). U istom poglavlju zacah označuje 
krvoproliće bez obzira na motiv (r. 16,17, 18i 
21), ali i zlonamjerno, smišljeno umorstvo ((r. 
20,24 i 25). 

Racah posebno stoji u vezi s krvnom osve- 
tom ,,pri čemu se vjerojatno htjelo krvnu osve- 
tu ograničiti na određene slučajeve i ne prepuš- 
tati je proizvoljnoj prosudbi osvetnika. Najbolje 
prericanje ove zapovijedi dekaloga bilo bi Ne 
smiješ nasilno na sebe svaliti krivnju za tuđu 
Krv."'* Prolivena krv ljudi ,,viče" za osve- 
tom (usp. Post 4,10). Izraelci su na temelju 
starog uvjerenja da je u krvi sjedište ljudskog ži- 

vota mislili da svaka prolivena krv onečišćuje 
kraj u kojem se zločin dogodio i predstavlja 
opasnost za preživjele stanovnike. Ubojstvo je 
,obeščašćenje" zemlje i svetogrđe protiv 
Jahve.!* U ozračju najstarije povijesti Izraela 
,»Lo tiracah — ne ubij" ne zabranjuje ratovanje 
radi osvajanja Svete zemlje ili obrane od napa- 
dača. Ne zabranjuje ni izvršenje smrtne kazne 
za zlonamjerno ubojstvo (usp. Izl 21,14). Za- 
branjuje privatnu krvnu osvetu u državi Božjeg 
naroda koji ima zakone. Zabranjuje prekomjer- 
no i privatno kažnjavanje prestupnika. ,,Bliž- 
nji" čiji je život Bogu dragocjen prvenstveno je 
pripadnik izraelskog naroda. 

Međutim, proroci i mudraci osuđuju socijal- 
nu nepravdu kao polagano ubijanje. Najstari- 
ji prorok koji je grmio na bogataše što izrab- 
ljuju siromahe unutar naroda Božjeg bio je Ho- 
šea, koji je djelovao između 745. i 725. pr. Kr. 

Odsjek njegove knjige o Jahvinu sudu Izra- 
ela počinje općim uvodom: 

Nema više vjernosti, nema ljubavi, 

nema znanja Božjega u zemlji, 

već proklinjanje i laž, ubijanje i krađa 

preljub i nasilje, 

jedna krv drugu stiže (4,2). 

Nestalo je savezničkih kreposti vjernosti i 
ljubavi (imeth wehesed) koje daju ,,poznava- 
nje Boga" ili djelovanje u skladu s Božjom vo- 
ljom, izraženom u zapovijedima. Ovdje popis 
Izraelovih grijeha izričito podsjeća na dekalog, 
jer su zapovijedi dane kao izraz saveza. One 
su pregažene pa je i savez raskinut. Bog sprema 
kaznu svome narodu. 

Kasnije ovaj prorok kritizira svećenike koji 
su se izrodili: ,,Družba je svećenička kao zasje- 
da razbojnička: ubijaju na šekemskom putu; 
odista, sramotu počinjaju" (6,9). Šekem je 
bio neko vrijeme glavni grad Sjevernog kra- 
ljevstva i imao svoje svetište. Bio je otprilike 
na sredini puta između Jeruzalema i Nazareta 


13 Prvi je ovo uočio J. STAMM, Sprachliche Erw4- 
gungen zum Gebot "Du solist nicht toten', Theologi- 
sche Zeitschrift 1 (1945), 80—90. 

14 B. S. CHILDS, op. cit, 421. 

15 H. SCHUNGEL-STRAUMANN, nav. dj., 42. 

16 Usp. H. CHRIST, Blutvergiessen im Alten Tes- 
tament, Basel 1978, 148— 149. 


i put je bio dobra prigoda za pljačkanje prolaz- 
nika. Svećenici su se odmetnuli u pljačkaše, a 
trebali bi biti uzori vršenja Božjih zapovijedi." 7 

Mihej je bio mlađi suvremenik Hošee i još 
se više zauzimao za siromahe. Glavarima kuće 
Jakovljeve i sucima doma Izraelova on do- 
bacuje: 

Vi ljudima derete kožu s tijela 

i meso s kostiju njihovih. 

Oni proždiru tijelo moga naroda 

i deru mu kožu, 

lome kosti. 

Oni ih komadaju kao u loncu, 

kao meso u punom kotlu! (3,2—3). 

Ovdje se prorok obraća poglavarima i velika- 
šima iz Sjevernog kraljevstva koji su materijalni 
prosperitet i politički mir države iskoristili za 
ugnjetavanje Jahvinih siromaha. Iako vjeruje da 
je vlast od Boga, prorok hrabro kritizira zlo- 
uporabu vlasti. Nešto kasnije napada službene 
proroke koji riječ Božju tumače prema željama 
zemaljskih gospodara (3,5) i onih koji traže si- 
gurnost u vjerskim sumnjama _! * 

Izaija raskrinkava u Božje ime licemjernu po- 
božnost svojih sunarodnjaka: 

Kad na molitvu ruke širite, 

ja od vas oči odvraćam, 

Molitve samo množite, 

ja vas ne slušam. 

Ruke su vam u krvi ogrezle, 

operite se, očistite. 

Uklonite mi s očiju djela opaka, 

prestanite zlo činiti! 

Učite se dobrim djelima: 

pravdi težite, 

ugnjetenom pritecite u pomoć, 

siroti pomozite do pravde, 

za udovu se zauzmite! (1,15—17). 

Izaija je doživio sirsko-efrajimski rat, pad 
Samarije i opsijedanje Jeruzalema od strane asir- 
ske vojske te mnogo puta čuo prigovor svojih 
sunarodnjaka da ih Bog zapušta, da ne usliša- 
va njihove prošnje. On odgovara da bogoslužje 
i molitva trebaju biti sastavni dio vjerničkog 
života. Tko ne vidi nevolju ugnjetenih, sirota i 

. udovica, doprinosi njihovu ubijanju na rate. U 
ovim riječima je program cijelog djelovanja po- 
vijesnog Izaije koncem osmog stoljeća pr. Kr.: 
on s jedne strane zove sunarodnjake na doslje- 

dan vjerski život, a s druge u trenucima katas- 
trofa najavljuje Božju ljubav i milosrđe. 

Jeremija je stanovnike Jeruzalema otrežnja- 
vao od praznovjerja o nerazorivosti Jeruzale- 
ma radi Jahvinog svetišta. Dok su Jeruzalemci 
smatrali da će Jahve štititi njihov grad bez obzi- 
ra na njihov zajednički i osobni moral, Jeremi- 
ja je morao naglašavati socijalnu dimenziju re- 
ligioznosti: ,,Ako ne budete tlačili stranca, si- 
rote i udovice i ne budete prolijevali krvi ne- 
dužne na ovome mjestu, ako ne budete trčali 
za tuđim bogovima na svoju nesreću — boravit 
ću s vama na ovome mjestu, u zemlji koju sam 
dao ocima vašim zauvijek. Ali vi se uzdate u 
lažne i beskorisne riječi! Zar da kradete, ubija- 
te, činite preljub, krivo se zaklinjete, palite 
tamjan Baalu i trčite za tuđim bogovima kojih 
ne poznajete, a onda da dolazite i stojite preda 
mnom u Domu ovome koji nosi moje ime i 
govorite: *Spašeni smo" (7,6—10). Jeremija 
ovdje izjednačuje tlačenje stranaca, sirota i udo- 
vica s prolijevanjem nedužne krvi na svetom 
mjestu. 

Prorok iz vremena obnove nakon povratka 
iz babilonskog sužanjstva poučava svoje suna- 
rodnjake o socijalnoj dimenziji posta: 

Gle, vi postite da se prepirete 

i svađate 

i da pesnicom bijete siromaha... 

Ovo je post koji mi je po volji, 

riječ je Jahve Gospoda: 

Kidati okove nepravedne, 

razvezivat spone jarmene, 

puštati na slobodu potlačene, 

slomiti sve jarmove ; 

podjeliti kruh svoj s gladnima, 

uvesti pod krov svoj beskućnike, 

odjenuti koga vidiš gola, 

ine kriti se od onog 

tko je tvoje krvi (Iz 58, 4.6—7). 

Izgradnja porušenih sela i gradova nakon 
povratka tekla je sporo. lako su se vratili ug- 


lavnom oni koji se u Babiloniji nisu materijalno 


17 Za egzegezu Hoš 4,2 i 6,9 usp. D. J. McCAR- 
THY, Hosea, JBC 15, 14.18. 


18 Za egzegezu Mih 3 usp. A. MAILLOT-A. 
LELIEVRE, Attualita di Micea, Brescia 1978, 70—82. 

probili, ubrzo je među povratnicima došlo do 
velikih socijalnih razlika i bogati su počeli ug- 
njetavati siromahe misleći da njihovo socijalno 
ponašanje nema ništa s njihovom liturgijom i 
postom: Prorok izruguje post koji je povezan 
s poslovnim špekulacijama i ne vodi računa o 
siromasima u zajednici. ! ? 

Među egzegetama se živo raspravlja o verziji 
dekaloga koju su eventualno imali proroci. Ni- 
je sigurno jesu li svi imali popis Božjih zapovije- 
di kako danas stoji u Izl 10 i Pnz 5, ali su pro- 
povijedali duhovne vrednote za koje se zalaže 
dekalog.? ? 

Od mudrosnih tekstova navodim Sirahov: 

»Oskudna hrana život je siromaha, 

i tko otima, pravi je krvnik; 

ubija bližnjega tko mu otima hranu, 

i prolijeva krv tko radniku uskraćuje plaću 

(34,21—22). 

Iz ovih proročkih i mudrosnih tekstova vi- 
dimo da postoji pravi razvoj u primjenjivanju 
pete zapovijedi u SZ: na početku je ona reguli- 
rala smrtnu kaznu na razini cijele nacionalne 
zajednice, za razliku od vremena prije sklapa- 
nja saveza kad se smrt odmjeravala prema obi- 
teljskim i plemenskim običajima. Kod proroka 
i mudraca vidimo da Bog zabranjuje ne samo 
ubijanje nevinih nego i socijalnu nepravdu. On 
se posebno poistovjećuje sa sirotama, udovi- 
cama i pridošlicama koji su bili nesposobni zaš- 
tititi se od moćnika i bogataša. Isus će poći ko- 
rak dalje: od zabrane izvanjskih djela protiv ži- 
votu i zdravlju bližnjega, koji je svaki čovjek, 
on prelazi na unutarnje motive te smrću na kri- 
žu postaje žrtva, koja zadovoljava za svaku pro- 
livenu krv.?! 


PRVA I PETA ANTITEZA GOVORA 
NA GORI (Mt 5,21—26 — 38—42) 


Septuaginta je hebrejski glagol racah u tek- 
stu pete zapovijedi prevela grčkim glagolom 
foneuo. Ovaj glagol dolazi u NZ svega 12 puta, 
a od toga u citatima ili tumačenjima pete zapo- 
vijedi 8 puta. Razvoj u primjenjivanju ove zapo- 
vijedi, koji su otpočeli starozavjetni proroci i 
mudraci, pomaknut je u NZ dobrano naprijed. 

Ovaj razvoj bitno je vezan uz Isusove postup- 
ke i riječi. Novost počinje proklamacijom bla- 

ženstva o mirotvorcima koji će se sinovi Božji 
zvati (Mt 5,9). To se blaženstvo najprije odnosi 
na Isusa koji je na jedinstven način poznavao 
Oca (Mt 11,27) i uprisutnjivao Očevu ljubav 
među ljudima. Na one, koji žive njegovim du- 
hom i nastavljaju njegovo poslanje u svijetu, 
on prenosi svoje sinovsko dostojanstvo i čini ih 
donositeljima Božjeg mira u svijetu.?? Isus nije 
na nasilje odgovarao nasiljem, nego je, dapače, 
preporučio svojim sljedbenicima da se ne opiru 
onima koji ih zlostavljaju (Mt 5,38—42; Lk 
6,29—30). 

Nakon blaženstava u Matejevoj verziji govo- 
ra na gori slijedi odsjek govora koji sadrži šest 
antiteza: srdžba, preljub, rastava, zakletva, os- 
veta, stav prema neprijateljima. U svakoj od 
ovih antiteza Isus najprije navodi starozavjetnu 
odredbu, zatim je proročki postrožuje i pounu- 


19 Za egzegezu Iz 58 usp. J. L. McKENZIE, Se- 
cond Isaiah, New York 1968, 163—167. A. S. HIER- 
BERT, The Book of the Prophet Isaiah. Chapters 
40—66, London 1975, 141-147. 


20 Za povezanost dekaloga i tema koje su propo- 
vijedali proroci usp. E. TESTA, nav. dj., 170—187. 


21 Usp. J. H. YODER, Exodus 20,13 — Thou 
shall not kill, Interpretation 34 (1980), 394—410. O. 
H. PESCH, Die Zehn Gebote, Mainz 1976, 88 vidi u 
petoj zapovijedi i obećanje o uskrsnuću: ,,Peta zapovi- 
jed je nalog i obećanje u isto vrijeme. Nalog glasi: 
ne smiješ raspolagati onim što je Bog izuzeo ispod tvo- 
je nadležnosti — a ponajviše ti je oduzeo raspolaganje 
nad samim sobom i nad drugim ljudima. Ovaj nalog 
možemo i ovako formulirati: nemoj činiti sve što mo- 
žeš. Nema nikakve sumnje da čovjek može raspolagati 
drugim čovjekom, primjenjivati silu i zlupotrebljavati 
svoje mogućnosti. Ali on to ne smije. Ovdje druga za- 
povijed dobiva nastavak u petoj, jer se sada izravno 
proteže na čovjeka. 

U ovom se, međutim, može čuti i obećanje: Bog 
zabranjuje da život postane smrtonosan. On ne odo- 
brava nijednu smrt koja bi bila prouzrokovana živo- 
tom. Žalosna je čovjekova povlastica da može gasiti 
život. Divna je povlastica Boga da iz smrti uskrisuje 
život i po svakoj smrti čuva život. Iza obećanja pete 
zapovijedi probija se svjetlo uskrsnog dana." 

22 Ovdje ne ulazim u pitanje redakcije: što je u go- 
voru na gori od Isusa a što Matejeva interpretacija Isu- 
sove nakane za Crkvu u promijenjenim prilikama. Od- 
nos tradicije i redakcije u govoru na gori obrađuje J. 
LAMBRECHT, Ich aber sage euch. Die Bergpredigt 
als programatische Rede Jesu (Mt 5—7; Lk 6,20—49), 
Stuttgart 1984. Za egzegezu blaženstava usp. M. 
ZOVKIĆ, ,,Blaženstva — Isusov poziv na spašeničko i 
spasotvorno  ćudoređe'', Nova et vetera XXXIII 
(1984), 9-19. 

tarnjuje za svoje sljedbenike: ,,Čuli ste da je re- 
čeno... A ja vam kažem" (Mt 5,21—72, 27—28, 
31—32, 33—34, 38—39 i 43—44). U tim antite- 
zama Isus nastupa kao novi Mojsije i tumač sta- 
rozavjetne objave. On ne dokida Zakon i Pro- 
roke nego suvereno pokazuje bit starozavjetnog 
ćudoređa i tako ispunjava SZ. Za petu zapovijed 
važna je prva i peta antiteza. 

U prvoj antitezi Isus citira petu zapovijed i 
kaže da nije dovoljno dosadašnje ispunjavanje 
ove Božje odredbe. On ide na korijen agresiv- 
nosti protiv tuđeg života: potrebno je ne podli- 
jegati srdžbi u svom srcu, izmiriti se s onim ko- 
ga smo rasrdili i nagoditi se s onim koga smo oš- 
tetili. Svaki put postoji gradacija odgovornosti: 
tko se na brata srdi, biva podvrgnut mjesnom 
sudu; tko bratu govori ,,raka“', odgovarat će 
pred sinedrijem, a tko ga smatra luđakom, bit 
će podvrgnut ognju paklenom. ,,Raka" i ,,lu- 
đače"' nisu nikakve izvanredne uvrede nego on- 
dašnje uobičajene riječi vrijeđanja.u srdžbi. 
»Stari" kojima je bilo rečeno ,,Ne ubij" oci su 
izraelskog naroda koji su primili ovu zapovijed 
za obuzdavanje pretjerane plemenske i obitelj- 
ske osvete. SZ je određivao da ubojice idu na 
sud pa ako se na temelju iskaza svjedoka usta- 
novi da su doista zlonamjerno i hotimično ubi- 
li, imaju se pogubiti. Pod ,,sudom'" u r. 21-22 
Isus misli na mjesne sudove u Palestini svoga 
vremena i na mali sinedrij koji se sastojao od 23 
osobe. ,,Ovdje postoji element pretjerivanja. 
Sama srdžba nije razlog pokretanja sudskog pro- 
cesa. Isus hoće reći da srdžba potiče na uboj- 
stvo i zato uvodi u krivnju kao i samo ubojstvo. 
Zakon biva preformuliran. Izljevi srdžbe pomo- 
ću govora, koji nisu popraćeni nasilnim čini- 
ma, osuđeni su vrlo strogo... Isus potpuno za- 
branjuje način govora koji je odraz srdžbe. Za- 
branu ubojstva osnažuje upozoravanjem na ko- 
rijen međusobnog preziranja.'2* U skladu s 
ostalom svojom naukom o pounutarnjenju 
ćudoređa Isus ovdje uči da Bog ne prosuđuje 
ljude po izvanjskim činima nego po srcu i naka- 
ni. Uvredljive riječi znak su pomanjkanja lju- 
bavi prema ljudskom subratu i susestri koji su 
djeca istog nebeskog Oca. Na području ljubavi 
nema indiferentnih čina. Isus traži da poštu- 
jemo ne samo život ljudi oko nas nego i njih 
kao osobe. A srdžba obično vodi u nasrtljivost 


12 


i druge oblike uskraćivanja poštovanja prema 
bližnjemu. ? * 

Kako Matej zapisuje evanđelje za svoju 
Crkvu u vremenu nakon Isusova uzašašća, 
,»»praća" iz r. 22—23 prvenstveno su sljedbenici 
Isusa. Cijeli govor na gori, kako je do nas do- 
spio u Lukinu i Matejevu evanđelju, upravljen 
je prvenstveno Crkvi, i to ne nekim elitnim po- 
jedincima nego cijeloj zajednici krštenih.“ 
U antitezama ovog govora donesene su smjerni- 
ce za djelovanje kršćana u svijetu koji bi trebalo 
mijenjati na bolje.?* Dakako, da nitko ne može 
biti pravi Isusov sljedbenik a da bratstvo, koje 
doživljava i nudi unutar Kristove Crkve, ne na- 
stoji prenositi i na ljude koji nisu unutar krš- 
ćanske zajednice. 

Zatim Isus iznosi slučaj kad se bližnji srdi na 
nas. Za Židove Isusova vremena hramska li- 
turgija bila je najsvetiji čin u kojem je čovjek 
mogao sudjelovati. Isus kaže da čovjek, koji zna 
da je nekoga uvrijedio ili se drugi na njega srdi, 
smije i liturgiju odgoditi radi pomirenja. Zapo- 
vijed ljubavi prema bližnjemu važnija je od za- 
povijedi kultnog štovanja Boga i uključivanja u 
liturgijsku zajednicu. Liturgija produbljuje i po- 
novno dariva mir s Bogom. Ne može je cjelovi- 
to slaviti, tko nije pomiren s bližnjim. Vjernik 
treba ne samo oproštenje tražiti nego i davati, 
jer Isus kaže: ,,Kad ustanete na molitvu, 
otpustite ako što imate protiv koga, da i vama 
Otac vaš koji je na nebesima, otpusti vaše pri- 
jestupe" (Mk 11,25). 

Prva «antiteza završava pozivom na nagodbu s 
protivnikom. ,,Tamničar' u r. 25 je sudski iz- 
vršitelj (zyperetes) koji je u ono doba trebao 
provoditi u djelo izvršne presude. Kod Luke je 
ova izreka sačuvana u nešto drugačijem kon- 


233. L. McKENZIE, The Gospel according to 


Matthew, JBC 43,35. 


24 Usp. O. DA SPINETOLI, Matteo. Commento 
al 'vangelo della chiesa, Assisi 1971, 128—129. 

25 Usp. G. LOHFINK, Wem gilt die Bergpredigt? 
Eine redaktionsgeschichtliche Untersuchung von Mt 
4,23—52 und 7,28", u K. KERTELGE (izd): Ethik 
im Neuen Testament, Herder 1984, 145— 167. 


26 Usp. W. EGGER, Handlungsorientierte Aus- 
legung der Antithese Mt 5,21—48 , Ibidem, 119— 
144. 

tekstu (Lk 12/58—59). Ovdje je ona pretvorena 
w alegoriziranu parabolu koja  ,osvjetljuje 
neminovno obilježje suda onome tko se ne po- 
kaje na vrijeme?" U alegoriziranoj paraboli 
sudac koji baca u tamnicu je Bog koji preko Isu- 
sa traži izmirenje. Tko bi odbio mir nuditi i 
prihvaćati, odbio bi ljubav prema bližnjemu, a 
Isusje u tome vrlo strog. 

Peta antiteza također se tiče pete zapovijedi. 
U njoj Isus navodi starozavjetnu odredbu o 
osveti i svojim sljedbenicima preporuča nenasi- 
lje (5,38—42). SZ ovim određuje da kazna ne 
smije biti veća od štete. Isus ne preporučuje raz- 
mjerno uzvraćanje udaraca nego strpljivost, op- 
raštanje i žrtvu za protivnika. U r. 38. ,,zli" 
kojemu se Isusovi sljedbenici ne trebaju opirati 
je konkretni protivnik među ljudima. Duda— 
Fućak u svom prijevodu napisali su velikim slo- 
vom ovu imenicu (,,Zli) pa bi se moglo 
pomisliti da se odnosi na neko nadzemaljsko 
biće. Nakon ovog općeg načela Isus navodi če- 
tiri primjera koji nikako nisu kraj nego samo os- 
vjetljenje: na šamar ne uzvraćati šamarom ; ono- 
me tko preko suda traži vjernikovu donju odje- 
ću treba ustupiti i gornju; s vojnicima koji pri- 
siljavaju da vjernik bude vodič jednu milju tre- 
ba ići dvije; onome koji traži pozajmicu treba 
davati. Komentatori se muče da ovo teško pro- 
vodivo Isusovo načelo protumače za današ- 
nje vjernike. Dok jedni smatraju da to ne tre- 
ba čudački doslovno provoditi nego više gle- 
dati na duh?5, drugi u ovoj Isusovoj smjernici 
vide ideal za kojim zbiljski treba težiti: ,,Teško 
je vidjeti kako bi se moglo jasnije iznijeti nače- 
lo neopiranja i ustupanja. Pokušaji opravdanja 
ovih Isusovih riječi ne pokazuju da su njegove 
izreke nepraktične ili pretjerane, nego jedno- 
stavno da kršćanski svijet nije dosada bio spre- 
man živjeti prema ovoj etici a nije ni sada spre- 
man. Ovaj odlomak nailazi na odjek u Rim 
12,17—21."2? 

Mislim da najispravnije primjenjujemo ovu 
smjernicu, kad je gledamo u svjetlu Isusova vlas- 
titog primjera. On je propovijedao i praktici- 
rao ljubav prema protivnicima, ali je u toku pro- 
cesa protestirao protiv nepravde koju mu nano- 
se vjerski poglavari izručujući ga rimskoj vlas- 
ti (Iv 18,23.36; 19,11). Na putu u nepravednu 
smrt u odgovoru samilosnim Jeruzalemkama 

uspoređuje sebe sa zelenim stablom koje biva 
prerano odsječeno (Lk 23,31) i time protestira 
protiv nepravde. Međutim, on ne bježi od na- 
silne smrti jer je ona potvrda svega što je do 
tada činio i govorio. Isus uči da se nasilje ne 
može izliječiti nasiljem nego strpljivošću i lju- 
bavlju i to svojim primjerom prakticira. 

Isus citira petu zapovijed također u odgovo- 
ru bogatom posjedniku koji se želio pridružiti 
užoj grupi njegovih sljedbenika i počeo s pi- 
tanjem, što mu je činiti da baštini život vječni 
(Mk 10,17—22). Ovu zgodu donose sva tri si- 
noptika (Mt 9,16—30; Lk 18,18—30). Kod Ma- 
teja je to mladić, a kod Marka i Luke samostal- 
ni punoljetni posjednik. Isus mu odgovara da 
treba vršiti zapovijedi te petu navodi na prvom 
mjestu (prema Mateju i Marku, kod Luke je na 
prvom mjestu šesta a zatim slijedi peta). Ovo 
znači da Isus smatra zapovijedi trajnim Božjim 
odredbama koje vrijede i u zajednici njegovih 
sljedbenika. To smatraju i evanđelisti kad za 
Crkvu prenose ovu zgodu. Dakako da petu i 
ostale zapovijedi u Crkvi valja primjenjivati u 
svjetlu Isusovih djela i riječi. 

Na liniji Isusova primjera i nauke je i Jakov- 
ljeva poslanica koja izričito citira petu zapo- 
vijed (2,11) i primjenjuje je na socijalnu neprav- 
du poput starozavjetnih proroka (4,2; 5,4—6). 
Ova poslanica oštro osuđuje pojavu pristranog 
poštovanja prema bogatim članovima kršćanske 
zajednice i preziranja siromaha. Raskrinkava 
slučaj davanja počasnog mjesta na liturgiji bo- 
gatašima koji dolaze nakićeni zlatnim prste- 
njem a zapostavljanja siromaha koji dolaze u 
bijednoj odjeći (2,1—4). Upozorava da je ,,Bog 
one koji su u svijetu siromašni izabrao da budu 
bogati u vjeri" (2,5). Zatim nastavlja: ,,Ako 
doista izvršujete kraljevski zakon po Pismu: 
Ljubi bližnjega svoga kao samoga sebe*, dobro 
činite; ako li ste pristrani, grijeh činite i Zakon 
vas osuđuje kao prijestupnike... Jer, tko reče: 


27 P. BONNARD, L'Evangile selon Saint Matthieu, 
Neuchđ4tel 1970, 427. 

28 Usp. O. DA SPINETOLI, op. cit, 143—145. 
J. ERNST, Das Evangelium nach Lukas, Regensburg 
1977, 225-226. L. MORRIS, Luka, Novi Sad 1983, 
128-129. 

29 3. L. MCKENZIE, art. cit, IBC 43,40. 

"Ne čini preljuba? reče i: "Ne ubij". Ako dakle i 
ne činiš preljuba, a ubiješ, postao si prestupni- 
kom Zakona" (2,8—0.11). Na liniji Isusove na- 
uke i prakse ovaj nadahnuti pisac zove zapovi- 
jed ljubavi kraljevskim zakonom, zato što sve 
druge zapovijedi dobivaju od nje snagu i pravi 
smisao. Preziranje siromaha zove krštenjem ci- 
jelog Božjeg zakona i neizravno svjedoči da je 
to ubijanje na rate. Dodvoravanje bogatašima 
žigoše kao izvjesne vrste preljub.?? 

U odsjeku 4,1—12 obrađuje izvore nemira u 
kršćanskoj zajednici, među koje ubraja trku za 
užicima mjesto traženja volje Božje (r. 1—3), 
grešnu ljubav prema svijetu (r. 4—6), podlaganje 
đavlu mjesto Bogu (r. 7—10) teoegovaranje i 
osuđivanje braće (r. 11—12). R. 2. glasi: ,,Žu- 
dite, a nemate; ubijate i hlepite, a ne možete 
postići". U 1 Iv 3,15 rečeno je da je mrzitelj 
brata ujedno i ubojica. Ovako tretiranje uskraći- 
vanja ljubavi prema bližnjemu na liniji je staro- 
zavjetnih mudraca: ,,Udarac bičem ostavlja 
masnicu, udarac jezikom lomi kosti. Mnogi su 
pali od mača, ali ne toliki od jezika... Strašna 
je smrt koju donosi" (Sir 28,17—18.21). Vje- 
rojatno se radi o trvenjima u kršćanskoj zajed- 
nici kojima je izvor u zloporabi učiteljske služ- 
be. U prethodnom poglavlju govori ovaj nadah- 
nuti pisac da će učitelji biti strože suđeni i nas- 
tavlja raspravom o grijesima jezika (3,1—12). 
»Ubijanje* o kojem je riječ u 4,2 su podvale 
unutar zajednice kojima vjernici jedni drugima 
zagorčavaju život. Jakov ih izravnava s ubija- 
njem i na njih proteže petu zapovijed. 

U odlomku 5,1—6 napada Jakov gramzljive 
bogataše koji ne vode računa o posljednjim da- 
nima. Jedan od njihovih grijeha je uskraćivanje 
zarade siromasima: ,,Plaća kosaca vaših nji- 
va — koju im uskratiste — viče, i vapaji žetela- 
ca dopriješe do ušiju Gospoda nad Vojskama. 
Raskošno na zemlji i razvratno živjeste, utovis- 
te srca svoja za dan klanja! Osudiste i ubiste 
pravednika: on vam se ne suprotstavlja" (5, 
4—6). Ovo je najoštrija osuda socijalne neprav- 
de u SP. Kosci i žeteoci o kojima je ovdje riječ 
nadničari su bez ikakvih zaliha, koji prehranju- 
ju svoju obitelj dnevnom zaradom. Uskraćivanje 
nadnice znači glad za nadničarevu obitelj. 
Ovakvo stanje ,,viče"' kao krv Abelova u Post 
4,10. To je polagano prolijevanje krvi. Bogataši 

su se ugojili živeći raskošno i ne vodeći računa o 
siromašnim obiteljima. Siromah je ovdje izrav- 
nan s biblijskim pravednikom koji sve svoje po- 
uzdanje stavlja u Boga. Bogataši su ga ubili us- 
kraćivanjem zaslužene plaće, a on se ne suprot- 
stavlja jer bi to bilo još gore i jer od Boga oče- 
kuje spasenje. Kako je ovdje ,,pravednik'? u 
grčkom s članom (ho dikaios) Jakov aludira na 
Slugu patnika iz Iz 53, a time i na Isusa koji je 
patnje svih uzeo na sebe te ih osmislio, iako nije 
siromahe učinio bogatima a bogataše siromaš- 
nima. Ovdje je patnja i smrt svakog čovjeka po- 
vezana s Isusom.?! 

Pavao u Rim 12,17—21 raspravlja o vjernič- 
kom stavu krštenih prema poganskim sugrađa- 
nima tražeći da budu u miru sa svim ljudima ko- 
liko je do njih (r. 18). U tom kontekstu prepo- 
ruča da vjernici ne uzvraćaju nasiljem na nasi- 
lje citirajući Pnz 32,35 o osveti koju Jahve pri- 
država za sebe. Pavao zaključuje: ,,Ne daj se po- 
bijediti zlom, nego dobrim svladavaj zlo!" 
Iako tada još nije bilo napisano evanđelje po 
Mateju, ovo predstavlja izvrstan komentar pe- 
te antiteze u Matejevu govoru na gori. 

U Rim 13,8—14 govori Pavao, nakon odlom- 
ka o odnosu prema predstavnicima političke 
vlasti, o ljubavi kao ispunjenju Zakona. Citira 
šestu, petu, sedmu i devetu zapovijed te njih i 
sve ostale svodi na zapovijed ljubavi: ,,Uistinu: 
*Ne čini preljuba! Ne ubij! Ne ukradi! Ne pože- 
li!" i ima li koja druga zapovijed, sažeta je u 
ovoj riječi: 'Ljubi svoga bližnjega kao sebe sa- 
moga. Ljubav bližnjega zla ne čini. Punina, 
dakle, Zakona jest ljubav" (r. 9-10). On ovdje 
citira Septuagintin redoslijed dekaloga u Pnz 
5,17—18. Moguće je da aludira na Isusovu iz- 
reku o najvećoj zapovijedi (Mk 12,28—34 i 
paral). Dok je za Židove bližnji" na koga se 
odnosila peta zapovijed i zapovijed o ljubavi ug- 
lavnom član vlastitog naroda, Pavao ovdje — 
poput Isusa — proširuje pojam bližnjega. Nje- 


30 Za egzegezu Jak 2,1—13 usp. F. MUSSNER, 
La lettera di Giacomo, Brescia 1970, 165—183. J. 
CANTINAT, Les ćpitres de Saint Jacques et de Saint 
Jude, Paris 1973, 119-138; J. ADAMSON, The Epist- 
le of James, Grand Rapids 1976, 102-120. 

31 Usp. M. ZOVKIĆ, ,,Isus patnik i čovjekova pat- 
nja u Novom zavjetu", BS 53 (1983), 186—208. 

mu kao i Isusu ljubav daje smisao i širinu sva- 
koj zapovijedi pa i petoj.?? 

Dvije antiteze u govoru na gori, Jakov i Pa- 
vao pokazuju da se u NZ prava i dužnosti u ve- 
zi s petom zapovijeđu nužno vežu uz ljubav kao 
najveću zapovijed. Time je prošireno područje 
ove zapovijedi koja traži da bližnjemu pomaže- 
mo u očuvanju vlastitog života i ljudskog do- 
stojanstva a ne samo da ga ne ubijamo ili ozlje- 
đujemo. 


NEKI NOVI PROBLEMI I BIBLIJSKI 
SADRŽAJ PETE ZAPOVIJEDI 


Da li je u petoj zapovijedi sadržana i zabra- 
na namjernog pobačaja? Pisci Biblije znaju sa- 
mo za spontani pobačaj. Hošea, kojeg su su- 
narodnjaci proglasili ludim, moli Jahvu da im 
dadne ,,krilo jalovo" (9,14). Job u patnji žali 
što se rodio i što nije umro u krilu majke da 
bude ,ko nedonošče zakopano, ko novorođen- 
če što svjetla ne vidje" 93,16). Kohelet smatra 
da je bolje nedonoščetu nego čovjeku koji ne 
može uživati svoje bogatstvo ,jer je nedonošče 
uzalud došlo i u tamu otišlo, a ime mu je ta- 
mom pokriveno" (6,3—4) Ipak, Izl 21,22—24 
predviđa slučaj da neki muškarac tako udari 
susjedovu trudnu ženu da ona spontano pobaci. 
U tom slučaju dužan je platiti globu koju odre- 
di muž dotične žene. Očito da je ovdje očeki- 
vano dijete vrednovano kao novi radnik u zem- 
ljoradničkoj obitelji, pa kad ono neće doći na 
svijet, domaćin određuje visinu učinjene štete. 
S druge strane biblijski pisci ističu da Bog bdi- 
je nad začetim čedom u krilu majke. Patnik iz 
Ps 22 vjeruje da ga je Jahve izveo iz krila maj- 
čina i da nad njim bdije još od prije rođenja (fr. 
10-11). Majka makabejskih mučenika govori 
svojim odraslim sinovima da ne zna kako su na- 
stali u njezinu krilu jer im nije ona dala ,,duh 
ni život, niti im tkivo složila" (2 Mak 7,22). 
Proroci vjeruju da ih je Jahve pozvao od krila 
materina (Jer 1,5; Iz 49,4). Ivan Krstitelj i 
Pavao također (Lk 1,15; Gal 1,15). U Židova 
biblijskog vremena namjerni pobačaj bio je ne- 
zamisliv, jer su djecu svi prihvaćali kao Božji 
blagoslov te kao pomoćnike u obrani i poslu. 


pr. Kr), koji je živio u vrijeme pisanja većine 


studije 


starozavjetnih knjiga, znao je za lijekove koji 
prouzročuju pobačaj, ali nije preporučao da ih 
žene uzimaju radi štete za zdravlje trudnice. 

lako SP ne zabranjuje izričito namjerni po- 
bačaj, očito je iz biblijske vjere u Božju zaš- 
titu nad nerođenom djecom i odraslim osoba- 
ma da je pobačaj zabranjen za vjernike. Među- 
tim, često ,,veličaju život ljudskog fetusa samo 
oni koji nemaju priliku abortirati, kao muš- 
karci, svećenici, redovnice, pape i dr. Istovreme- 
no gube vjerodostojnost kad podržavaju vojsku, 
rat, industrijsko zagađivanje (koje prouzročuje 
smrt), oskudno stanje u bolnicama, neljudske 
uvjete djece u institutima... Država i kršćani tre- 
baju odstranjivati razloge koji ženu potiču na 
abortus. Kršćani ne smiju prepustiti samu sebi 
majku koja treba odlučiti o prekidu ili nastav- 
ku trudnoće. To je uvijek tragična odluka i bilo 
bi dobro da uz sebe osjeća brižljivu i uslužnu 
ljubav drugih sestara u vjeri koje je tješi i po- 
maže joj. Često osamljenost dovodi do negativ- 
nog poteza i potiče majku da odstrani nerođe- 
no čedo, dok joj osobe koje je ljube mogu uliti 
snagu da nastavi. 

U svjetlu pete zapovijedi danas se na Zapadu 
puno govori o osporavateljima savjesti (con- 
science objectors) koji odbijaju služiti vojni rok 
s obrazloženjem da im vjernička savjest zabra- 
njuje učiti ubijati. Isusovim primjerom nenasi- 
lja i proširenim tumačenjem pete zapovijedi na- 
dahnjuju se kršćani koji zastupaju nenasilje kao 
put u izgradnju boljeg svijeta te povezuju Gan- 
dijev pokret s kršćanstvom. U najnovije vrijeme 
u petoj zapovijedi nalaze vjernički oslon oni ko- 
ji se sa sugrađanima drugih uvjerenja bore pro- 


32 Za egzegezu Rim 13,8—14 usp. C.E.B. CRAN- 
FIELD, The Epistle to the Romans II, Edinbourgh 
1979, 673—690. J. A. FITZMYER, The Letter to the 
Romans, JBC 53, 124-125. E. KASEMAN, Commen- 
tary on Romans, Grand Rapids 1980, 359—364. 
H. SCHLIER, Der R8 merbrief, Herder1977,394—401 

33 F, SALVONI, Tanagine veterotestamentaria, 
problemi dell'ominizzazione e indicazioni per i casi di 
aborto terapeutico ed eugenico, la legge civile e Vetica 
del credente, Richerche bibliche e religiose 10 (1975), 
n. 3—4, 7—53, citat str. 37—38.51-52. Autor je ka“ 
tolički vjernik koji smatra da Crkva ne može preko 
državne sile provoditi svoje zakone među pripadnicima 
vlastite zajednice i da bi pripadnici Crkve trebali više 
činiti u otklanjanju razloga koji dovode do namjernog 
pobačaja. 

tiv zagađivanja prirode i ljudske okoline od stra- 
ne industrijskih poduzeća. Oni kažu da je zaga- 
đivanje okoline polagano ubijanje ljudskog ro- 
da, osobito siromašnih radnika koji žive u oko- 
lini tvornica, dok bogataši sebi prave vile u ze- 
lenoj okolici grada. Svi ovi pokreti mogu se te- 
meljiti na ozračju i smislu pete zapovijedi, iako 
nisu mogli biti uključeni kad je ova zapovijed 
prvi put formulirana. 


ZAKLJUČAK 


Peta zapovijed branila je na početku samo- 
voljno krojenje pravde. U izraelskom narodu, 
koji se organizirao u državnu zajednicu, ona je 
zabranjivala privatnu krvnu osvetu, bez sudskog 
procesa. Proroci su je proširili na zaštitu ljud- 
skog dostojanstva i života siromaha pred po- 


litičkim poglavarima, sucima, svećenicima i 
dvorskim kultnim prorocima koji su izrablji- 
vali siromašnije slojeve svojih sunarodnjaka. 

Isus je svojim vladanjem i učenjem proši- 
rio područje pete zapovijedi. U govoru na gori 
proglašava blaženima mirotvorce i traži da na 
nasilje ne uzvraćamo nasiljem. Jakov na liniji 
starozavjetnih proroka i Isusa kori kršćanske za- 
jednice koje više drže do svojih bogatih člano- 
va a preziru siromahe. To je isto kao da ih ubi- 
jaju. Pavao, navodeći petu zapovijed, uči da 
ona dobiva puni smisao iz zapovijedi ljubavi 
prema bližnjemu. 

Tako u SP vidimo golemi razvoj u razumije- 
vanju i primjenjivanju pete zapovijedi. U duhu 
biblijske vjere ona je i danas kršćanima poticaj 
na poštovanje ljudske osobe i zauzimanje za 
život svakog čovjeka. 


Mato Zovkić: DAS EUNETE GEBOT IM ALTEN UND NEUEN TESTAMENT 


Der Autor meint, dass das 5. Gebot am Anfang gegen willkiirliche Rechtsprechung gerichtet 
war. Bei dem bereits zu einer Staatsgemeinschaft organisierten israelitischen Volk verbot dieses 
Gebot private Blutrache ohne vorheringe Gerichtsprozess. Die Propheten haben es dann auf den 
Schutz der Menschenwiirde und des Lebens der von politischen Oberhduptern, Richtern, Priestern 
und hofischen Kultpropheten ausgebeuteten Armen ausgedehnt. 

Jesus hat das Gebiet des 5. Gebotes mit Wort und Tat erweitert. In seiner Bergpredigt nennt er 
die Friedfertigen selig und verlangt, dass auf Gewalt gewaltlos reagiert wird. Der Apostel Jakobus, 
auf der gleichen Linie mit Jesus und den alttestamentlichen Propheten stehend, schilt die christli- 
chen Gemeinden, die ihre reicheren Mitglieder hochschatzen, ihre Armen aber verachten. Das 
kommt nimlich dem Tčten gleich, meint der Autor. Der Apostel Paulus lehrt, dass dieses Gebot 
seinen vollen Sinn erst vom Gebot der Nichstenliebe bekommt. 

Der Autor sieht in der Heiligen Schrift eine grosse Entwicklung im Verstehen und in der 
Anwendung dieses Gebotes. Im Geiste des biblischen Glaubens stellt dieses Gebot auch fir heutige 
Christen eine Aufforderung zur Hochschitzung jeder menschlichen Person und zum Einsatz fiir 
jedes menschliche Leben dar. 


16 kateheza 


za 


ORIJENTACIJE 


KATEHEZA U SLUŽBI ŽIVOTA 


Marko Pranjić 


1. ŽIVOTNA PITANJA I POKUŠAJ 
ODGOVORA NA NJIH 


Može li se bez osporavanja prihvatiti tvrdnja 
da je ljudski život najveća vrednota koju posje- 
duje čovjek? Može li se reći da nema na tom svi- 
jetu ničega što bi zahtijevalo žrtvovanje vlasti- 
tog života. Što je zapravo život? Je li njegova 
definicija za sve jednaka i jednako važeća? 
Jesu li svi oblici života dobro došli, za sve jed- 
nako obavezni u smislu da ih se treba pošti- 
vati i štititi?" Što o tome kaže katehetika kao 
znanost? Kakav stav prema tome treba zauzeti 
u katehezi?* Iscrpan odgovor na sva ova pitanja 
zahtijeva puno više od jednog običnog izlaganja. 

Čovjek se oduvijek kroz svoju povijest hrvao 
s ovim problemom. Pokušavao je dati na njega 
svoje odgovore. Međutim, ostali su to pokušaji 
kojima uvijek ponešto nedostaje. Pa evo, pod 
tim vidom nužno je prihvatiti i ovo moje raz- 
mišljanje. Svakako, ako se logikom instinkta 
pristupi proučavanju života, onda će skoro svat- 
ko reći da je život, gledan kroz tu prizmu, vred- 
nota koja se najviše štiti i čuva. Postoji nešto 
u nama što stalno bdije nad životom i štiti ga 
kad god je on napadnut i ugrožen. 


orijentacije 


1.1. Žrtvovanje vlastitog života 


Međutim, vjerujem da će se mnogi složiti sa 
mnom, da ima i takvih životnih situacija koje su 
kadre pokrenuti čovjeka da vlastiti život stavi 
na kocku. Nisu to opet tako rijetke situacije 
da bismo ih mogli zanemariti. Recimo: pitanje 
prkosa, pitanje časti, pitanje prestiža, a ponaj- 
više pitanje ideala. Čovječanstvo poznaje na sto- 
tine i tisuće ljudi koji su položili svoje živote iz 
ideala, bilo da je polaganje bilo momentalno, 
bilo trajne naravi. Ne treba ovdje smetnuti s 
uma to da žrtvovanje vlastitog života nije stvar 
samo određenog vjerskog stava ili životnog svje- 
tonazora. Može ono biti, kao što znamo i iz naj- 
novije povijesti, posljedica zdušnog pristajanja 
uz stanovitu ideologiju, koja može biti različite 
boje i različitog profila: feudalna, kapitalistič- 


1 Usp. BONHOEFFER, D., Resistenza e resa. 
Lettere e appunti dal carcere, Milano 1969. 

2 Usp. GEVAERT, J., Ljudsko iskustvo i katehe- 
za, KSC, Zagreb 1980.; La dimensione esperienziale 
della catechesi (Collana studi e ricerche di catechetica, 


5), LDC, Torino 1984.; ALBERICH, E., Catechesi e 


prassi ecclesiale (Collana studi e ricerche di catecheti- 
ca, 2) LDC, Torino 1982. 

ka, socijalistička, komunistička... Plemić je, re- 
cimo, bio spreman žrtvovati vlastiti život da bi 
spasio svoju plemićku čast; kralj je i pod cijenu 
života nastojao sačuvati vlast koja mu je ,,od 
Boga dana"; kapitalist je čuvao, uz cijenu vlasti- 
tog života, svoj posjed jer mu je pripadao ,,po 
Božjoj volji"; revolucionar je stavljao svoj ži- 
vot a i život drugih na kocku jer je vjerovao u 
svoju ideju. Mogli bismo tako nabrajati bez 
konca i kraja. Jedno je, dakle, jasno: postoje 
vrednote za koje čovjek stavlja određeni oblik 
života pod upitnik. To nije samo teorija nego 
živa zbilja. 


1.2. Osnovne životne komponente 


Na osnovu ovih povijesnih činjenica da se na- 
slutiti da zapravo egzistiraju različita vrednova- 
nja života koja, vjerojatno, imaju uporišta u 
različitim definicijama života. Za nekoga je 
život u službi časti, za drugoga u službi vlasti, 
za trećega u službi vjerskih ideala itd. To su raz- 
lozi koji opečaćuju definiciju života. Izgleda da 
je njega i teško definirati bez njegovih suodno- 
sa. Postoje neke životne komponente koje bi- 
smo trebali svi skupa poštivati ako želimo za- 
jednički živjeti. U bitnom ne bismo se smjeli 
razlikovati do te mjere da život stradava. 

Za život je bitno živjeti. Ljudski život, bez 
obzira iz kakvih ideala on bio življen, bez obzi- 
ra kakvim idejama on bio nadahnjivan, življe- 
nju treba omogućiti prostor egzistencije. Ova 
je životna komponenta preduvjet slijedeće a 
glasi: treba poštivati različite oblike življenja da 
se zaštite životni stilovi kako jedan drugog ne bi 
potčinjavali ili uništavali. Treća važna kompo- 
nenta života jest da svatko ima pravo birati 
svoj svjetonazor, svoju vjeroispovijest, svoj po- 
gled na međuljudski suživot. To su bitne kom- 
ponente života i ujedno osnovna ljudska prava 
zbog kojih ne bi smio nitko stradavati.* 

Zauzimanje ovakvog stava pred životom ne 
isključuje, dakle, razmišljanje o različitim ži- 
votnim oblicima niti to da ih ne bismo mogli 

. uspoređivati, međusobno vrednovati, da im ne 
bismo mogli davati međusobnu prednost. Ba- 
zičnu stanicu života, dakle življenje, treba spa- 
siti, drugo je moguće modelirati, premišljati, us- 
mjeravati, korigirati itd. Zato ideologije, svjeto- 

nazori, vjeroispovijesti imaju pravo nuditi ob- 
like života, ali nitko nije kompetentan staviti u 
pitanje osnovni oblik života — samo življenje. 
Ako se ovo usvoji kao neosporno načelo, onda 
će i život biti življen u svojoj raznolikosti i plu- 
ralizmu što će mu davati čar i bogatstvo. Evo, 
upravo to: raznolikost i pluralizam koje su od 
Boga date vrednote jesu ono o što se mi vrlo 
često, zbog svoje uskogrudnosti, spotičemo. 
Naime, nekako smo -uvjereni da bi svi morali 
gledati kao mi, svi osjećati kao mi, svi zaključi- 
vati kao mi, svi se ponašati kao mi. 


1.3. Što sve uvjetuje koncepciju života? 


Međutim, treba shvatiti da su ljudi različiti, 
da imaju različite afinitete, da su različite okol- 
nosti u kojima su rođeni, rasli i dozrijevali, 
da imaju različite pozive koji su im upućeni, 
različita poslanja koja su im namijenjena... 
Sve su to faktori koji utječu na koncepciju ži- 
vota. ' 

Čovjek koji je materijalistički usmjeren, teo- 
retski nikako ne može imati poimanje života 
jednog vjernika premda praktički vjerojatno za 
njim čezne.* Kod teoretskog (dakle ne svakog 
praktičnog!) vjernika postoji uvijek kompo- 
nenta koja transcendira ovostvarnost, koja ra- 
čuna i s drukčijim oblikom egzistiranja, dok 
praktični materijalist (a i mnogi neuvjereni 
kršćani!) zatvaraju svoj život u raspon između 
rođenja i smrti. Istini za volju, materijalist i 
kršćanin se tu razlikuju premda u praksi mnogi 
kršćani se zaustavljaju na materijalističkoj ži- 
votnoj koncepciji. Za neke kršćane život po 
začeću još nije kompletni ljudski život; život 


3 Usp. ARIES, P., La Mort inversće. Le change- 
ment des attitudes devant la mort dans les socićtćs 
occidentales, u: La Maison Dieu, (1970), br. 101, 
str. 57—89.; BUCCIARELLI, C., I giovani di fronte 
alla morte, u: Orientamenti pedagogici, 20(1974), 
br. 119, str. 838—875; br. 120, str. 1048-1087 (s 
bibliografijom). 

4 Usp. GARAUDY, R., Riconquista della speran- 
za, Torino 1972.; L'alternativa, Torino 1972. 

S Usp. DONDEYNE, A., Amour de Dieu et 
amour des hommes, u: Revue theologique de Louvain, 


4(1973), br. 1, str. 4—5.; COTTIER, G. M., Cretiens 
et marxistes. Dialogue aver R. Garaudy, Paris 1977. 

koji nije oformljen onako kako je to uobičaje- 
no nije dostojan života; život koji je stalno u 
sjeni križa nije život koji se prihvaća, nego ži- 
vot koji se prezire, otklanja, po koji put, i uni- 
štava. Malo je kršćana koji stvarno sa čežnjom 
očekuju ,,susret s Gospodinom'" i da prihvaćaju 
radost umiranja. Oni bi taj susret odgađali do 
beskonačnosti kada bi to bilo u njihovoj moći. 
Teoretski kršćani su oni koji vjeruju da život 
započima u trenutku oplodnje, da se nastavlja 
pod majčinim srcem, da poprima svoj novi ob- 
lik rođenjem, da se živi u vremenu i prostoru i 
da se proteže u vječnost. Međutim, u praksi ima 
velikih odstupanja. Pitanje ,,vječnosti“ je obič- 
no ovdje najkritičnije. Još postoji grižnja savjes- 
ti ako se prekine nit života u vremenu oformlje- 
nja djeteta u utrobi njegove majke. Međutim, 
pitanje ,vječnosti" ili, bolje rečeno, života koji 
nastavlja svoj tok kroz vječnost, toliko je odsut- 
no da je pomalo alarmantno,“ premda to nismo 
naučili iz povijesti Crkve, premda za to nema 
nikakve osnove u Bibliji, premda se naša vjera 
tome izravno suprotstavlja. Gdje smo zakazali? 
Što smo zaboravili? Što je ono bitno što još 
nismo usvojili? Kako to da nas je ,općenito 
prihvaćanje“ života toliko uljuljalo da više ne- 
mamo ,,svoje' koje, po svemu sudeći, nudi pra- 
vu alternativu a i šansu da čovjek stvarno živi 
svoju integralnost? 


2. KRŠĆANSKO POIMANJE ŽIVOTA 


Budući da nam je već do sada nekoliko puta 
iskrsla ideja o mnogolikosti življenja života, sa- 
da bismo se iscrpnije pozabavili onom koju krš- 
ćani smatraju cjelovitom i kao takvu iscrpnom. 
Tražit ćemo njeno uporište u Svetom pismu No- 
vog zavjeta. 7 


2.1. Kako evanđelja i neke poslanice 
poimaju život? 


Prije svega, za kršćane je i naravni život ne- 
procjenjivo blago: ,/Ta što da čovjek dadne u 
zamjenu za život svoj?" (Mk 8,37). Život da- 
kle nije vrijednost s kojom se olako trguje. Nje- 
ga ne smijemo zlostavljati, ne smijemo ga uniš- 
tavati, ne smijemo ga ugrožavati. Otuda pro- 
istječu i neki crkveni stavovi koji se odnose na 

samoubojstva, odnosno _ neprirodni način 
ugrožavanja ili dokončavanja života. 

Koliku vrijednost ima zdravi život, vidi se i 
iz Kristovih postupaka. On se vrlo često služi 
svojom moću da bolesne ili one koji su ugrože- 
ni smrću povrati u život: Nastojnik sinagoge ga 
»usrdno moljaše: Kćerkica mi je na umoru! 
Dođi, stavi ruke na nju da ozdravi i ostane u 
životu!" (Mk 5,23). Ne bi se ova molba iz usta 
nastojnikovih nikada izvila da nije bila potkri- 
jepljena viješću da se Isus iz Nazareta bori pro- 
tiv bolesti, da ima snagu suzbiti smrt, da je spre- 
ma ljudima vratiti zdravlje ako ga zamole i ako 
vjeruju da to on može učiniti. Gospodin prihva- 
ća ovo poimanje života, dapače, on ga promiče 
na jedan takav način da daje naslutiti kako je 
on zapravo gospodar toga života. I nisu rijetki 
slučajevi u evanđelju gdje se Gospodin očituje 
kao onaj koji umrle povraća u zemaljski život: 
,Talitha, kum!'* — što znači: ,»Djevojčice, ja 
ti govorim, ustani!" I djevojčica odmah usta i 
poče hodati." (Mk 5,41—42): ,,Mladiću, kažem 
ti, ustani!" I mrtvac se podiže i progovori." 
(Lk 7,14—15); ,,Lazare, hajde van!" I mrtvac 
iziđe." (Iv 11,32—44). 

Vlastito kršćansko iskustvo a i navodi Sve- 
toga pisma kažu nam da se život živi i u vremen- 
skim kategorijama: ,,... te mu ... služimo ... u 
sve dane svoje" (Lk 1,75); ,,Ili zar ne znate, 
braćo ... da zakon vlada nad čovjekom samo za 
vrijeme njegova života." (Rim 7,1). On je kao 
takav ograničen i prolazan: ,/Ta što je vaš ži- 
vot? Dašak ste što se načas pojavi i zatim ne- 
stane!" (Jak 4,14). 

Pravi život, prema kršćanskom shvaćanju, a 
ono se bazira na Svetom pismu, visi o riječi 
Božjoj: .,Ne živi čovjek samo o kruhu, nego o 
svakoj riječi što izlazi iz Božjih usta." (Mt 
4,4). Zato će život koji se živi izvan Boga biti 
smatran mrtvim: ,,No, trebalo se veseliti i rado- 


6 Usp. BAJZEK J., Vrednote današnjih mladih, 
u: Obnovljeni život 6(1985), str. 492—510. Prema Baj- 
zekovu istraživanju, mladi koji više ne pohađaju vje- 
ronauk, tek 12,3% prihvaća religiozne ideale. 

7 U ovom poglavlju služio sam se isključivo infor- 
macijama iz biblijskog leksikona: Theologisches Be- 


grifslexicon zum Neuen Testament, vol. JI, Brechhaus, 
Wuppertal 1972, str. 837—847. 

vati, jer ovaj brat tvoj bijaše mrtav i oživje, iz- 
gubljen i nađe se!" (Lk 15,32). 

Ono što je važno za održavanje ljudskog ži- 
vota, evanđelje ne smatra bespotrebnim ili su- 
višnim. Svakako ne treba na to usredotočiti 
prvenstveno svoju misao i svoju nadu: ,,Ne- 
mojte, dakle, zabrinuto govoriti: 'Što ćemo je- 
sti?? ili 'Što ćemo piti? ili "U što ćemo se obu- 
ći? ... Zna Otac vaš nebeski da vam je sve to 
potrebno." (Mt 6,31—32); ,,Klonite se i čuvajte 
svake pohlepe: koliko god netko obilovao, ži- 
vot mu nije u onome što posjeduje" (Lk 12,15). 
Novi vid kršćanskog poimanja života jest taj 
da je Bog neosporni izvor života: Gospodine 
,ne poslužuju ljudske ruke, kao da bi što tre- 
bao, on koji svima daje život, dah i — sve" 
(Dj 17,25). On je gospodar života: ,,Bezumni- 
če! Već noćas duša će se tvoja zaiskati od te- 
be!" (Lk 12,20); ,,Ovo je onaj koga Bog postavi 
za Suca živih i mrtvih!" (Dj 10,42); ,,Htjedne 
li Gospodin, živjet ćemo..." (Jak 4,15). 

Cjelokupni životni raspon kršćani dijele u 
dvije osnovne faze: onaj sadašnji kojega trenu- 
tačno živimo u svom njegovu bogatstvu i sa 
svim njegovim poteškoćama i onaj budući ko- 
jem se nadamo. Dakle, nasuprot sadašnjem stoji 
budući život: ,,Uistinu, tjelesno vježbanje malo 
čemu koristi, a pobožnost je svemu korisna, jer 
joj je obećan život — sadašnji i budući" (1 Tim 
4,8). Budući život, pak, karakterizira neprolaz- 
nost, što nije svojstvo sadašnjega: ,,I otići će ovi 
u muku vječnu, a pravednici u život vječni? 
(Mt 25,46). Načelo, pak, na kojem počiva život 
vječni ne osniva se na besmrtnosti duše — ovo 
grčko poimanje posve je tuđe Novom zavjetu, 
nego na pozivanju mrtvih na život: ,,A glede 
mrtvih, da ustaju, niste li čitali u knjizi Mojsi- 
jevoj, ono o grmu, kako mu reče Bog: Ja sam 
Bog Abrahamov i Bog Izakov i Bog Jakovljev? 
Nije on Bog mrtvih, nego živih" (Mk 12,26—27); 
»Uistinu, kao što Otac uskrisuje mrtve i oživ- 
ljuje, tako i Sin oživljava koje hoće" (Iv 5,21). 
= Budući život Biblija karakterizira kao za- 
seban: ,,Bolje ti je sakatu ući u život, nego s 
obadvije ruke otići u pakao... Bolje ti je jedno- 
oku ući u kraljevstvo Božje, nego s oba oka biti 
bačen u pakao..." (Mk 9,43—45). Ne znači to, 
pak, da bi zbog toga trebalo obezvrijediti ze- 
maljski život, kao što je to bio slučaj u kasnom 

grčkom vremenu. Naprotiv, u sadašnjem živo- 
tu se čovjek zapravo opredjeljuje za budući 
ukoliko je korektan prema braći svojoj, ukoli- 
ko je njegov život u skladu s voljom Božjom: 
»učitelju dobri, što mi je činiti da baštinim ži- 
vot vječni?... Ne ubij! Ne čini preljuba! Ne uk- 
radi! Ne svjedoči lažno! Ne otmi! Poštuj oca 
svoga i majku!" (Mk 10,17.19). Najznakovitije 
mjesto kroz koje se predstavlja uski odnos iz- 
među sadašnjeg i budućeg života nalazi se u 
biblijskom izvještaju o posljednjem sudu (Mt 
25,31), neposlušni će biti kažnjeni, dok će pra- 
vednici biti uvedeni u vječni život: ,,[ otići će 
ovi u muku vječnu, a pravednici u život vječni? 
(Mt 25,46). 


2.2. Pavlovo poimanje života 


Za Pavlovo poimanje života karakteristično 
je to što ga on prvenstveno gleda kroz Kristovo 
uskrsnuće od mrtvih: ,Kao posljednji neprija- 
telj bit će obeskrijepljena smrt, jer sve podloži 
nogama njegovim" (1 Kor 15,26). Njegovo us- 
krsnuće posjeduje moć božanskog života što 
nadvladava smrt: ,,Ta Krist zato umrije i oživ- 
je da bude gospodar i mrtvima i živima" (Rim 
14,9). Time je Krist za Pavla pojam onoga koji 
je nadvladao smrt i koji je u stanju mrtve po- 
zvati na život: ,,I raspet, bi, istina, po slabosti, 
ali živi po sili Božjoj. I mi smo, istina, slabi nje- 
mu, ali ćemo po sili Božjoj živjeti s njime za 
vas" (2 Kor 13,4). Živjeti za Pavla znači živjeti 
Kristovim životom, dakle živjeti s onu stranu 
smrti. 

Krist je svojim uskrsnućem postao za nas' 
drugim Adamom, početnikom novog oblika 
bivovanja za čovjeka: ,,Zbog toga, kao što po 
jednom čovjeku uđe u svijet grijeh, i po grijehu 
smrt, i time što svi sagriješiše na sve ljude pri- 
jeđe smrt... Jer, ako su grijehom jednoga mnogi 
umrli, mnogo se obilatije na sve razlila milost 
Božja, milost darovana u jednom čovjeku, Isu- 
su Kristu" (Rim 5,12—15). I zato život kršća- 
na nije njihov život, nego život u Kristu. Jedno- 
stavno Krist živi u njima: Živim, ali ne više 
ja, nego živi u meni Krist. A što sada živim u 
tijelu, u vjeri živim u Sina Božjega koji me lju- 
bio i predao samoga sebe za mene" (Gal 2,20); 
oni žive život Kristov: ,,... uvijek umiranje Kri- 


kateheza. 


stovo u tijelu prenosimo, da se i život Isusov u 
tijelu našem očituje" (2 Kor 4,10); Kristovim 
životom opravdava se njihov život: ,,Dakle, gri- 
jeh jednoga — svim ljudima na osudu, tako i 
pravednost Jednoga — svim ljudima na opravda- 
nje, na život!" (Rim 5,18); po Kristovu životu 
oni će biti spašeni: ,,Doista, ako se s Bogom po- 
mirismo po smrti Sina njegova, dok još bija- 
smo neprijatelji, mnogo ćemo se više, pomireni, 
spasiti životom njegovim" (Rim 5,10). 

Kršćanski život živi se snagom Riječi života: 
»-u kojem svijetlite kao svjetlila u svijetu, 
držeći riječ života meni na ponos za Dan Kris- 
tov..." (Fil 2,16) i stvaralačkom snagom Duha 
koji sve oživljava: ,,Ta zakon Duha života u 
Kristu Isusu oslobodi me zakona grijeha i 
smrti... težnja je tijela smrt, a težnja Duha ži- 
vot i mir... I ako je Krist u vama, tijelo je dodu- 
še mrtvo zbog grijeha, ali Duh je život zbog pra- 
vednosti..." (Rim 8,2.6.10). 

Vjernički život nije bijeg iz svakidašnjice u 
indiferentnost i askezu. Naprotiv, prema Pav- 
lovu shvaćanju, on je na službu i smatra se od- 
govornim za kojekakve životne situacije. To 
je život koji se ne živi samo za sebe: ,,Jer, nit- 
ko od nas sebi ne živi, nitko sebi ne umire? 
(Rim 14,7), nego za Boga: ,,Što umrije, umrije 
grijehu jednom zauvijek; a što živi, živi Bogu" 
(Rim 6,10), odnosno za Krista: ,,Doista, ako 
živimo, Gospodinu živimo, i ako umiremo, 
Gospodinu umiremo. Živimo li, dakle, ili umi- 
remo — Gospodinovi smo" (Rim 14,8). Ovakav 
način življenja života nužno nuka na djelovanje 
i preobrazbu: ,,Ako živimo po Duhu, po Duhu 
se i ravnajmo!" (Gal 5,25) što se pak odražava 
u slijeđenju Krista i prihvaćanju križa: ,,... uvi- 
jek umiranje Isusovo u tijelu pronosimo, da se 
i život Isusov u tijelu našem očituje" (2 Kor 
4,10). Ne živjeti za sebe, znači u isto vrijeme 
biti iz ljubavi tu za druge: ,,Nikome ništa ne du- 
gujte, osim da jedni druge ljubite... Ljubav bliž- 
njemu zla ne čini" (Rim 13,8.10). 

Još jedna vrlo važna krakteristika kršćanskog 
života prema Pavlu jest ta što se on odvija u di- 
jalektici između ,,Već" i ,,Još ne". Taj život je 
već tu, ali još nije doživio svoju puninu: ,,Ta 
umrijeste, i život je vaš skriven s Kristom u 
Bogu! Kad se pojavi Krist, život vaš, tada ćete 
g i vi s njime pojaviti u slavi" (Kol 3,3—4), 

Zato je Kristovo uskrsnuće zalog našeg uskrs- 
nuća, gdje će se slaviti život i neće biti bojazni 
od nespokoja: ,,Smatram, uistinu: sve patnje 
sadašnjeg vremena nisu ništa prema budućoj 
slavi koja se ima očitovati u nama" (Rim 8.18). 

Novi život se ne iscrpljuje u povijesnom vre- 
menu. On ima za zadaću nadvladati posljednjeg 
neprijatelja - - smrt i tako ući u vječni život: 
»Kao posljednji neprijatelj bit će obeskrijep- 
ljena smrt..." (1 Kor 15,26). Za razliku od 
kasnožidovskog poimanja vječnog života, Pavao 
ga predstavlja na slikovit način: to će biti i 
tjelesni život: ,,Ali reći će netko: Kako uskrša- 
vaju mrtvi? I s kakvim li će tijelom doći?... 
Bog mu daje tijelo kakvo hoće..." (1 Kor 15, 
38); to će biti gledanje licem u lice: Doista, 
sada gledamo kroza zrcalo, u zagonetki, a tada 
— licem u lice!" (1 Kor 13,12); njega će 
karakterizirati pravednost, mir, radost: ,/Ta 
kraljevstvo Božje nije jelo ili piće, nego praved- 
nost, mir i radost u Duhu Svetomu" (Rim 
14.17), slava, odnosno proslavljenje: ,,Sam Duh 
susvjedok je s našim duhom da smo djeca Božja; 
ako pak djeca, onda i baštinici, baštinici Božji, 
a subaštinici Kristovi, kada doista s njime za- 
jedno trpimo, da se zajedno s njime i prosla- 
vimo'* (Rim 8,16—17), ali nadasve, život je 
vječni biti kod Krista, biti s Kristom: ,,... a 
zatim ćemo mi živi, preostali, zajedno s njima 
biti preneseni na oblacima u susret Gospodinu, 
u zrak. I tako ćemo uvijek biti s Gospodi- 
nom' (1 Sol 4.17). 


2.3. Ivanovo poimanje života 


Sveti Ivan Evanđelista nešto drukčije poima 
život nego sv. Pavao. On preegzistentnog 
Krista smatra vječnim životom koji se nalazi 
kod Boga ali za ljude: ,,... u njoj (Riječi!) bi- 
jaše život, i život bijaše ljudima svjetlo" (Iv 
1,4). Drugim riječima Ivan poimlje Krista kao 
božansku snagu koja stvara život bilo starog, 
bilo novog stvorenja. Tijelom postali Bog ne 
nosi samo svojom riječju vječni život: ,,...Go- 
spodine, kome da idemo? Ti imaš riječi života 
vječnoga! (Iv 6,68), naprotiv, on je sam život: 
»On je Bog istiniti i život vječni" (1 Iv 5,20) 
Preegzistentni Sin Božji poslan je u svijet da 
bi ljudima, svojom riječju i cijelom svojom oso- 

bom ponudio vječni život: ,,...jer kruh je Bož- 
ji onaj koji silazi s neba i daje život svijetu? 
(Iv 6,33). ' 

Taj pak život iz Boga i od Boga prihvaća se u 
vjeri Tko vjeruje u Sina, taj ima život: ,,Tko 
ima Sina, ima život; tko nema Sina Božjega, ne- 
ma života (1 Iv 5,12), dapače vječni život: 
»Da, to je volja Oca mojega, da tko god vidi 
Sina i vjeruje u njega, ima život vječni..." (Iv 
6,40); on je već iz smrti prešao u život: ,,...tko 
sluša moju riječ i vjeruje onome koji me posla, 
ima život vječni, i ne dolazi na sud, nego je 
prešao iz smrti u život" (Iv 5,24). Vječni život 
što se vjerniku daruje izražava se kroz ljubav: 
»Kao što je Otac ljubio mene, tako sam i ja 
ljubio vas. Ostanite u mojoj ljubavi. Budite li 
čuvali moje zapovijedi, ostat ćete u mojoj lju- 
bavi... Ovo je moja zapovijed: ljubite jedni dru- 
ge kao što sam ja ljubio vas. Veće ljubavi nitko 
nema od ove: da tko život svoj položi za svoje 
prijatelje... Ovo vam zapovijedam: da ljubite 
jedni druge!" (Iv 15,9—13.17). Nadalje se taj 
život izražava radošću: ,,Vi ćete se žalostiti, 
ali žalost će se vaša okrenuti u radost..." (Iv 
16,20). 

Prema Ivanu, bratska ljubav jest kriterij pra- 
ve ljubavi: ,,Mi znamo da smo iz smrti prešli u 
život, jer ljubimo braću; tko ne ljubi ostaje u 
smrti" (1 Iv 3,14). 

Pokušajmo sada sažeti ono što kršćanstvo 
kaže o životu. Prije svega život je za kršćanstvo 
neprocjenjivo blago. Tako se prema njemu od- 
nosi i Gospodin kad se sagiba nad ljudskom bi- 
jedom da je iscijeli. On živi u vremenskim kate- 
gorijama i kao takav je ograničen i prolazan te 
ovisi o kojekakvim stvarima (hrana, piće, odje- 
ća...) ali i o riječi Božjoj. Međutim, život nije 
zatvoren u vrijeme i u prostor. On ekskalira pre- 
ma vječnosti i tu mu je bitna karakteristika ne- 
prolaznost. Ono što životu garantira vječnost 
nije neumrlost duše (grčka koncepcija), nego 
Božja snaga koja se očituje u uskrsnuću. Pod 
jednim određenim vidom zaseban, ukoliko je 
oblik njegova bivovanja bitno drukčiji od ovo- 
stranog, premda Biblija na mnogo mjesta da 
naslutiti i uski suodnos između sadašnjeg i bu- 
dućeg živoga. Oni se koji put odnose kao uzrok 
i posljedica: gladnog nahraniti, žednog napojiti, 
golog obući, zatvorenog pohoditi znači biti 

pribrojen spašenima. 

Ono što kršćanski oblik življenja života čini 
drukčijim od ostalih jest prožimanje i nadahnji- 
vanje života Kristovim proslavljenim životom 
kojega je nemoguće živjeti u potpunosti dok ži- 
vimo u tijelu. Zato je on zbilja koja već jest, 
ali još uvijek čeka na svoje upotpunjenje. To 
će biti punina života tek onda kad naš život 
postane ,,gledanje licem u lice". 

Nakon što smo pokušali sagledati neke bit- 
ne komponente života općenito i njegove krš- 
čanske karakteristike, sada bismo se izravnije 
posvetili samom katehetskom vidu čuvanja, 
vrednovanja i promicanja života. 

Jedna od definicija kateheze jest i to da je 
ona služba riječi koju Crkva njeguje s nakanom 
da bi, bilo pojedinac, bilo cjelovita zajednica 
produbljivali svoju vjeru i dozrijevali u njoj.? 
Kakve onda veze ima život, kako ga pojmismo 
s katehezom? Ima li katehetika kao znanost, 
a kateheza kao njena izravna primjena, ovdje 
što kazati? 

Kateheza ne bi bila to što jest kad ne bi stal- 
no imala pred očima dvije vrednote: s jedne 
strane Boga a s druge čovjeka. I jednu i drugu 
vrednotu shvaća ozbiljno jer su one nužno us- 
mjerene jedna na drugu. Zato svi suvremeni ka- 
tehetski dokumenti naglašavaju osnovni kriterij 
ispravne i zdrave kateheze a sastoji se u tome da 
se u isto vrijeme bude vjeran i Bogu i čovjeku. 
Može li se u katehezi biti, recimo vjeran čovje- 
ku, a da se ne bi na zauzet način razmišljalo o 
onomu po čemu je čovjek, naime cjeloviti kom- 
pleks vrednota koji je sažet pod jedan naslov, a 
dan mu je naziv: život? 


3. ŽIVOT PREDMET KATEHEZE 


Svojstveno je katehezi, premda se to ne smije 
uzeti kao isključivi kriterij, da se u svom pro- 
slijeđu služi induktivnom metodom!" , koja se 
po mnogo čemu može poistovjetiti s tzv. antro- 


8 Usp. ALBERICH E., nav. dj., str. 46. ' 
9 Usp. Opći katehetski direktorij, br. 34; Rados- 
no naviještanje evandjelja u vjeri, treće poglavlje. 


10 Usp. Opći katehetski direktorij, br. 65, Cate- 
chesi tradendae, br. 2; Radosno naviještanje evanđe- 
lja, 44,50. j 

pološkim pristupom pojedinim vjerskim vred- 
notama.'! Radi se o tome da treba poštivati 
najshodniji način približavanja naslovniku, na 
njemu svojstven način, pojedinih sadržaja. Ov- 
dje bismo se zadržali samo na jednom koji nije 
opet tako jednostavno obuhvatljiv, na zbiljskom 
životu. 

Nakon što smo čuli što kršćanstvo, koje svoj 
stav prema životu temelji na Bibliji, smatra ži- 
votom, sada bismo tom istom životu pristupili 
s čisto doživljajne, odnosno, ako se smije tako 
reći, antropološke strane. Treba imati na umu 
da niti ,antropološko" nije do te mjere jedin- 
stveno da u njemu ne bi bilo znatnih oscilaci- 
ja. Ono za jednog ateistu nije isto što i za jed- 
nog kršćanina. Pa ipak nije to razlog da se ne 
govori u katehezi o antropološkom pristupu. 


3.1. Život raspon između rođenja 
i smrti ili nešto više? > 


Nije rijetka pojava da današnji čovjek sma- 
tra životom vremenski raspon između rođenja i 
smrti. Život je nešto što počima vrijediti tek 
kada je čovjek ugledao svjetlo dana i prestaje 
kad, umoran od tog istog svjetla, sklapa oči i 
predaje se smrti.!* To poimanje nije samo stvar 
ljudi koji se izjašnjavaju ateistima. Ono u pod- 
svijesti živi i u kršćanima. Kada ova tvrdnja ne 
bi bila zbilja, onda među kršćanima ne bi bilo 
govora ni o abortusu niti o strahu pred smrću. 
No, budući da je i jedno i drugo problem s ko- 
jim se rve i čovjek kršćanin, onda taj problem 
mora tretirati i kateheza. Budući da je život od- 
ređeni oblik bivovanja, egzistiranja, on ima svoj 
početak — datum rođenja i svoj svršetak — dan 
smrti. Ukoliko pak u čovjeku postoje neke 
vrednote koje su sigurno rođene prije nego što 
je čovjek ugledao danje svjetlo koje će ostati i 
onda kad jednom zauvijek za ovakav način 
života sklopi oči, pita se gdje smjestiti te vred- 
note. Treba li s njima ozbiljno računati? Je li 
čovjek potpun bez njih? Čini li mu se neprav- 
da ako ga prihvaćamo samo u tom vremenskom 
Tasponu? 

Zamislimo pomalo apsurdnu situaciju! Kad 
bi bilo moguće uspostaviti jedan razgovor s dje- 
tetom koje se još nalazi pod majčinim srcem pa 
mu, recimo, postavili slijedeće pitanje: ,,Znaš 

li ti, prijatelju, što je to žuborenje potoka, što 
je to cvijet na livadi, plavetnilo neba, pijev pti- 
ca, miris cvijeća, božićno drvce...?" Vjerojatno 
bismo na svako od ovdje postavljenih pitanja 
dobili negativni odgovor. Da li samim tim znači 
da ne postoje potok, cvijet, plavetnilo neba, pti- 
ce, miris cvijeća, božićno drvce...? Ili, možda, 
treba da se pitamo da li je to uopće čovjek kad 
ne zna da tako nešto postoji, a trebao bi kao 
čovjek to znati. Niti jedno, niti drugo! Taj 
stvor jednostavno nema iskustvo nečega što iz- 
ravno ne pripada njegovu svijetu. Zbog toga on 
nije manje čovjek, niti se zbog toga treba pos- 
tavljati pitanje opstojnosti dotičnih vrednota. 


3.2. Protegnut u vječnost 


Ako bismo istim proslijeđem nastavili pa 
da sadašnjeg čovjeka, čovjeka iz ovog kon- 
kretnog svijeta upitamo da li on zna što to zna- 
či ,gledati Boga licem u lice", da li zna što to 
znači biti vječno sretan i nikad osjetiti straha da 
bi tu sreću i tu radost mogao izgubiti, sigurno 
bismo dobili niječan odgovor. Imajući u vidu ži- 
votno iskustvo koje ne dopušta čovjeku gledati 
Gospodina ,,licem u lice" i imajući u vidu da je 
svaka ljudska radost prolazna, može li se bez 
oklijevanja ustvrditi da te vrednote ne postoje i 
da su obična izmišljotina, da su one bijeg ili 
neuspjela sublimacija. Mislim da bi se ušlo u isti 
rizik kao u prvom slučaju. Čovjek i poslije svoje 
smrti živi kao što to čini i prije svoga rođenja. 
Zato se stvarno pravi čovjeku velika nepravda 
kad se pod svaku cijenu želi omeđiti ljudski 
život između rođenja i smrti. Tome se protivi 
naša narav jer u sebi nosi nešto što kaže da je 
ljudski život vrednota koja ima svoj početak ali 


11 Usp. GEVAERT ]., Antropologia e catechesi 
(Quaderni di pedagogija catechistica, B1), LDC, To- 
Tino 1971.; BOURNIQUE, J., Kćerygme et antkropo- 
logie, u: Cardetdi, 8(1968), br. 31, str. 187—198.; 
LEDU, J., Catćchčse et anthropologie, u: Catćchčse, 
5(1965), br. 24, str. 289—312; POLARET, A., An- 
thropologie et vie de foi dans la catechčse, u: Catć 
chase, 7(1967), br. 27, str. 149-164. 

12Usp. MACHOVEC, M., Vom Sinn des men- 
schlichen Lebens, Freiburg 1971.; PAVIČEVIĆ, V., 
Uber den Simn des Lebens und die Bedeutung des 
Menschen, u: Praxis, Zagreb 1969., str. 435—450.; 
MARCUSE, H., L'uomo a una dimensione, Torino 
1970. 

ne i svoj kraj. Nitko se ne miri s tim da će jed- 
nom zauvijek nestati, ali može prihvatiti da ži- 
vot može zadobivati različite oblike. Budući da 
sam postojao i onda kad je moj prostor bio 
drukčiji nego sada, postojat ću i onda kad moj 
životni prostor neće biti uvjetovan mojim fizič- 
kim zdravljem, raspoloženošću, vremenom, ma- 
terijalnim stanjem, rodbinskim odnosima, i ne 
znam kojim još drugim okolnostima. Što mi da- 
je tu garanciju? Prije svega moja narav koja je 
tako satkana da ne želi biti uništena; koja u se- 
bi nosi vapaj za potpunom i neugroženom sre- 
ćom, koja se buni protv smrti, koja ne prihvaća 
načelo apsolutne prolaznosti.!? Pa ako to sve 
u meni postoji, ako to ja nisam izmislio, apsurd- 
no je da je nešto stvoreno da da mu nije dan cilj 
ili mogućnost postizanja toga cilja; apsurdno je 
da osjećam glad a da tu glad nikad i niti pod 
kojim uvjetom ne mogu utažiti; apsurdno je da 
čovjek u sebi osjeća sklonost prema čovjeku a 
da nikad u životu ne naiđe na čovjeka komu 
može reći: prijatelju!; apsurdno je da u čovjeku 
postoji žeđ za znanjem a da nikad ne zadovolji 
svoju znanstvenu radoznalost. Zašto isto tako 
ne bi bilo apsurdno da čovjek osjeća želju da 
stalno živi a da ne može ući u posjed toga živ- 
ljenja; zašto bi bilo apsurdno da čovjek ne bi 
mogao jednom zauvijek postići svoj mir za ko- 
jim s tolikom žudnjom čezne; zašto moja želja 
za prijateljstvom, onim iskonskim, ne patvo- 
renim, ne bi bila jednom zadovoljena? Zašto? 
Ako je istina da našim željama nema rješenja, 
onda smo mi najnesretnija bića što su ikad po- 
stojala; nesretniji smo od bilo koje životinje, 
jer ona barem ne osjeća tih potreba. Bili bismo 
dakle neki izmaknuti apsurdi koji ne bi znali 
otkud dolaze, zbog čega su tu i kamo idu. Pa 
ipak, nije to čovjek. On zna otkud dolazi, 
on zna zbog čega je tu (ako ništa drugo, a ono 
barem zbog sebe!), zašto onda ne bi znao i ka- 
mo je usmjeren, zašto barem ne bi mogao sluti- 
ti gdje će biti ostvarene njegove čežnje. Zašto 
bi žeđ za životom bila otuđenje, alijenacija, 
,,opijum?? Zašto, ako ja to nosim u sebi, ako je 
to u skladu s mojom naravi, ako je ona koja 
neprestano postavlja ova pitanja? Tko je 
zapravo otuđitelj čovjeka? Onaj koji prihvaća 
čovjeka u njegovoj cjelosti sa svim njegovim pi- 
tanjima, ili onaj koji jedan dobar dio čovjeka 

prezire, zabacuje, o njemu šuti? koji svako raz- 
mišljanje pod tim vidom smatra bijegom, laž- 
nom rekompenzacijom, nazadnošću i ne znam 
kako bi se sve okvalificirale etikete koje zataš- 
kavaju čovjekov vapaj za cjelovitošću? 


3.3. Mjesto razuma u ovom procesu? 


Dakle, čisti ljudski razum kaže nam da naše 
razmišljanje nije nelogično, ono se ne nalazi iz- 
van granica ,,normalnog', ali isto tako, ako se 
već oslanjamo samo na razum, ne možemo do- 
biti odgovora na gore postavljena pitanja. Jed- 
nostavno ne zbog toga, jer se razumu pripisuju 
tek mogućnosti koje su nekako u krugu razum- 
ske mjerljivosti.!“. No, budući da u našoj naravi 
postoje ,,slutnje" koje iskaču izvan tih granica 
(zato nam ne daju mira), pitamo se, kako i na 
koji način treba njima dati za pravo i da li im 
uopće treba davati kakvu vrijednost. 

Neki te stvari rješavaju tako da o tome ne 
razmišljaju, neki tako što se do maksimuma za- 
pošljavaju ,,konkretnim'' stvarima pa im ne 
ostaje vremena za takve slutnje, neki pak tako 
da kategorički negiraju ozbiljnost takvih ,,slut- 
nja". Kršćanin treba svakoj stvari pristupati oz- 
biljno. Pronalaziti za nju odgovarajuća mjerila 
i smještati je na razinu koja joj pripada. 

Život kao vrednota, sigurno posjeduje kom- 
ponente koje nadilaze konkretni oblik bivova- 
nja. On se ne iscrpljuje u pojedinom obliku, 
nego vapije za beskonačnošću. Kad bi bilo mo- 
guće da se život apsolutno dorekne u jednoj fa- 
zi, onda bi prethodna ili slijedeća faza bila su- 
višna. Bilo bi, recimo, apsurdno da se čovjek 
rađa, ili bi bilo suvišno da ljudi različito žive. 
Život nije nešto što se da opet tako lako uhva- 
titi, baš zato što je život bogatstvo, širina, ša- 
rolikost koja ne poznaje granice. Niti jedan ob- 


13 Usp. GEVAERT, J., L'ateismo di fronte al pro- 
blema della morte e del'immortalita, u: L'ateismo 
contemporane 0, vol. III, Torino 1969., str. 525— 
533. 

14 Usp. ROLFES H., Der Sinn des Lebens im 
marxistischen Denken. Eine kritische Darstellung, Dii- 
sseldorf_1971.; ISTI, Sinnerfi llung durch Komu 
nismus, u: Zeitschrift fir katholische Theologie, 
94(1972), str. 406—417.; STEINER H_.F., Marxisten- 
-Leninisten il ber den Sinn des Lebens, Essen 1970. 

lik života nije identičan s drugim, nema kopira- 
nja, nema ponavljanja. Svaki je život izvoran i 
kao takav on je jedinstven. 

Ako je ta tvrdnja stvarno održiva, a ne vidi se 
ozbiljan razlog prigovoru, onda je već to dokaz 
da naš život upućuje na Život kome se ne može 
ništa niti oduzeti niti dodati. Kao takav on je 
punina, neiscrpan je i zbog toga mu je potrebna 
vječnost da se živi. Ako je neiscrpan, onda vri- 
jeme kao kategorija gubi svoje značenje. Zar to 
već ne aludira na naše poimanje vječnosti, na 
naše poimanje blaženog gledanja, na naše po- 
imanje pokoja? Razum nas upućuje na ono što 
znamo po vjeri. Zato vjera i razum nisu alter- 
native, odnosno vrednote koje se međusobno is- 
ključuju, nego su bogatstva koja se dopunjuju 
i daju garanciju integralnosti i nezabludivosti. 


3.4. Cjelovitost života 


Zato, meni se barem tako čini, nema razgo- 
vora o životu u njegovoj cjelovitosti a da se 
nužno ne uključuje i transcendencija.! * Nema 
ozbiljnog razgovora o životu ako ga se želi za- 
tvoriti samo u ovozemne kategorije. Budući pak 
da je nosilac života čovjek, svaka definicija ži- 
vota nužno se odražava na vrednovanje čovjeka. 
Zato će za nekoga čovjek biti biće koje se pro- 
teže u vječnost, dok će za drugoga biti biće ko- 
je treba svu svoju nadu, sve svoje nastojanje, sve 
svoje snage uložiti ,,ovdje'', a kad umre, onda je 
sve umrlo. Nije li to poimanje agresija na ljud- 
sku narav koja posve drukčije misli, osjeća, do- 
življava, isčekuje i nada se? Ne znači li to 
otuđenje koje vapije za osudom. Upravo zbog 
toga, jer postoje teorije koje tako gledaju na 
ljudski život i na čovjeka, postoje i ljudske bo- 
lesti koje su plod takvog nehumanog poimanja 
čovjeka. Koliki postotak naših mladih ljudi luta 
kojima se život ogadio zbog razočaranja u sreći 
što je nudi život omeđen rađanjem i smrću? 
Koliki su ostali bez cilja, bez ideala, bez poleta, 
bez nade, bez poduzetnosti, jednostavno zato 
jer su oni proživjeli život onakav kakav im se 
nudio! Koliki oduzimaju sebi živote jednostav- 
no zbog toga jer im on nema više što ponuditi! 
I to je svijet u kojem se kreće kršćanin, u ko- 
jem djeluje kršćanski kateheta, u kojem živi 
kršćanski katehizant. 

Što učiniti da taj život postane cjelovit, 
osmišljen, prožet nadom i zauzetošću? Prije 
svega, to je moje mišljenje, moje uvjerenje, i 
moj osobni stav, život nije cjelovit ako se ne pri- 
hvate sva tri do sada spomenuta vremenska ras- 
pona življenja: prije rođenja, poslije rođenja i 
poslije smrti. Sva tri imaju i svojih radosti i svo- 
jih problema. Zbog problema svakako ne bi 
trebalo prezreti oblik, da se ne bi dogodilo da 
,S prljavom vodom izbacimo i dijete van". 


3.5. Traganje za smislom života 


Možda nikada toliko kao danas nisu ljudi tra- 
gali za smislom života.! * Nije li i to znak da se 
narav ne da varati ni zataškavati? Ona traži ono 
što joj je svojstveno. Ako joj ideologija sugerira 
da je sve tu i da se nema čemu drugom nadati, 
onda slabog čovjeka obuzme malodušje, klonu- 
lost, rezignacija. Međutim, nije rijedak slučaj da 
se pojave i oni koji se usprotive ,,ideologiji“, 
koji svoju ideološku člansku knjižicu gurnu 
na stranu te se dadnu u potragu puta koji će 
biti u skladu s njihovim nutarnjim vapajem. 
Kod njih je samo jedno jasno: da ono što su 
živjeli do sada nije dobro, da ih nije usrećilo, i 
oni traže nešto solidnije, uvjerljivije i prokuša- 
nije. Budući da svako traženje nosi sa sobom i 
rizik zastranjivanja, ne treba prezirati one koji 
su u svome traženju otišli ,,u druge vode“. 
Primjera radi, mnoštvo mladih iz zapadne Ev- 
rope traže smisao svog života u istočnjačkim 
religijama. Pozitivno je to što oni traže, ali nije 
pozitivno što to ne mogu naći na vlastitom og- 
njištu. Bilo bi preuzetno zbog toga osuditi njih. 


15 Usp. BAUDLER, G., Die Sinnfrage und ihre 
christliche Bedeutung, u: BAUDLER, G., (izd) 
Schulischer  Religionsunterricht und kirchliche_Ka- 
techese. Soll man unterscheiden?, Diisseldorf 1973.; 
str. 175—183.; BREITENSTEIN, P., Der Sinn des 
Lebens. Ein Religionsphilosophischer Versuch davon 
verstandlich zu reden, u: Theologisch-praktische 
Quartalschrift, 120(1972), str. 105—111.; STACHEL, 
G., Religič se Erziehung als offene Frate, u: Handbuch 
der Religionspadagogik, vol. I, Giitersloh 1973, str. 
23—28. 

16 Usp. FRANKL, V., Alla ricerca di un signifi- 
cato della vita, Milano 1974.; FIZZOTTI, E., Frankl: 
lo psicologo del senso della vita, u: Anime e corpi, 
10(1972), br. 39., str. 43—61.; PETRILOWITSC, N. 
(izd.) Die Sinnfrage in der Psychotherapie, Darmstadt 
1972. 

Da im se bliže i uvjerljivije ponudila vrednota, 
sigurno je ne bi išli tražiti drugdje. Želja mladih 
za lutalaštvom i avanturizmom sigurno se ne 
može uzeti kao razlog otpada od vjere očeva. 
Da je vjera bila živa i krepka, potreba za novim 
vidicima i spoznajama ne bi sigurno bila prelom- 
nica u vjerskom životu. 

Otuda potreba da naša kateheza, a nadasve 
naš kateheta, ne bi smio biti čovjek površna 
života, površnih informacija, plitkog uvjerenja, 
strašljiv pred svim što se zbiva oko njega, čov- 
jek -koji je svoje kršćanstvo svezao za šture ob- 
like i misli kad se oni uklone, past će i krš- 
ćanstvo. 


3.6. Korektan pristup životu 


Običan čovjek, čovjek s ulice pomalo je 
usvojio krilaticu da je on plod želje njegova oca 
i njegove majke. A kako protumačiti onu situ- 
aciju gdje bi i otac i majka htjeli roditi novi ži- 
vot a to ne mogu? Nije dostatno upozoriti na 
kojekakve genetske smetnje. Geni su datost, ili 
bolje rečeno dar koji je čovjeku stavljen na ras- 
polaganje da sudjeluje u stvarateljskom planu 
Božjem. Zato čovjek nije stvoritelj, on je sus- 
tvaralac jer se služi za postizanje cilja nečim što 
on nije ni izmislio, niti mu stoji na početku. 

Kaže pjesma: ,Jednom se živi, jednom se 
mrije". Ako je to već tako, a stvarno jest tako, 
onda bi taj život trebalo tako živjeti da se čov- 
jek ni na trenutak ne kaje za življeno. Istina, ne 
smijemo od sebe, a još manje od drugih zahtije- 
vati da naše življenje bude bezprijekorno do te 
granice da se u njemu ne bi ništa našlo što bi se 
kosilo s našim osnovnim opredjeljenjem. To 
jednostavno nije moguće. Ne toliko zbog naše 
zle volje, nego jednostavno zbog naše naravi 
koja će uz sva nastojanja, odluke i disciplinu 
koji put iskočiti izvan zadanih granica. Slabost 
nije nikad bila razlogom zdvajanja u kršćanstvu. 
Ona je jednostavno ukalkulirana u naš kršćan- 
ski rast i nastojanje oko usvajanja dobra i upri- 
ličenja našem Gospodinu. Poznata je ona Augu- 
stinova: ,,O, sretna li grijeha!" Nije Augustin 
bez razložno pristupio Gospodinu upravo s ove 
strane. Osjetio je naime da grijeh nije tako neš- 
to sporedno, usputno i prividno u našem živo- 
tu. On je stvarnost koja iz koraka u korak prati 

čovjeka: ,,I pravednik poklekne dnevno sedam 
puta!" Ako se ovo ,,sedam' uzme kao znak za 
»,»mnogo"', onda je očito da je ,,ljudski griješiti. 
To se ne odnosi samo na moralno područje 
ljudskog bivovanja. Grešnost je nešto što prati 
svaki oblik našeg djelovanja pa tako i naše na- 
stojanje oko življenja što kvalitetnijeg života. 
I na području životnih opredjeljenja postoje 
Sjene" koje se mogu pripisati toj strani ljud- 
skog načina življenja. Biblija je očiti svjedok da 
to Gospodina ne zabrinjava posebno. Njega više 
muče: ,obijeljeni grobovi", ,zmijska legla", 
»preljubnički naraštaj“, ,,licemjeri', jer znaju 
kako bi trebalo živjeti i to naučavaju, ali se u 
osobnom životu toga ne pridržavaju (usp. Mt 
23,1—36). Ne bi nikako valjalo ni za nas ni za 
naše katehizante kad bi se ovaj Gospodnji 
,,Jao" umjesto na farizeje i pismoznance odno- 
sio na katehete i katehistice. Teoretski nismo 
isključeni, a praktički ne daj Bože, da pripa- 
damo. 


3.7. Životni oslonci 


Da to stvarno ne bude, potrebno je da kate- 
heta osloni svoj život na nešto solidno i pouzda- 
no. Pitamo se što to može biti? U svijetu u ko- 
jem živimo, nisu rijetki oni koji nude ,,proizvo- 
de" te naravi. Jedni gledaju solidnost životnog 
oslonca u novcu, drugi u slavi, treći u moći, čet- 
vrti u društvenom položaju itd. Griješili bismo 
kada bismo rekli da ove stvari nisu vrednote. 
One su dobre, lijepe i potrebne. Pa ipak, po 
mom sudu, one, svaka za sebe, ili sve zajedno, 
ne mogu biti nosilac ljudskog života. Jednostav- 
no zbog toga što, kao što rekosmo na početku, 
ljudski život se ne odvija samo u rasponu od ro- 
denja do smrti, a izgleda gore spomenute vred- 
note imaju svoju poruku omeđenu u tom vre- 
menskom razdoblju. Ne može se reći da one ne- 
maju svog odraza i za oblik života koji nastupa 
po smrti. Sigurno da i ovdje vrijedi ona Gospo- 
dinova: ,,Napravite sebi prijatelje od nepošte- 
na bogatstva da vas, kad ono umine, prime u 
vječne šatore" (Lk 16,9). 

Iskustvo nam govori da oni koji su isključivo 
oslonili svoje živote na gore spomenute vred- 
note nisu najsretnije prošli kroz život. Neki su, 
uz obilje kojim su raspolagali, ipak odlučili na 

kruti način pobjeći iz života. Pita se čovjek 
zbog čega takav postupak? Zbog čega te dras- 
tične odluke koje su usmjerene protiv života? 
Kako to da se ljudi ne osvijeste i da ne idu više 
za onim što ne usrećuje? Jedno je istina. Život 
se ne iscrpljuje u materijalnom bogatstvu, on 
ne doživljava svoj vrhunac u svjetovnoj slavi, on 
se ne potvrđuje definitivno u moći, njega ne is- 
punjava društveni položaj. On je nešto više i 
zato traži i zahtijeva više.! " Ako je to ,,više"? 
predstavljeno, ili još gore usvojeno, kao iluzi- 
ja, onda stvarno čovjeku ne preostaje ništa dru- 
go, nego da porivu koji ne prizna iluziju dadne 
oduška. On nasilno probija nasilno postavljene 
granice ali ne da uđe u svijet svjetla, nego da 
pobjegne iz svijeta tame. Ne želim ovdje morali- 
zirati, svakako možemo reći da to nije naravan 
proslijed. 


3.8. Pročišćavanje slike o Bogu 


Život treba pravovremeno osloniti na kva- 
litet koji nije prolazan jer samo takav on oče- 
kuje i samo takav ga može zadovoljiti. Ovdje 
se rađa slijedeći problem. Kako današnjem čov- 


jeku, suvremenom katehizantu, predstaviti taj 


kvalitet da ga on stvarno kao takav kvalitet pri- 
hvati, da ga zavoli i da od njega živi? Prije sve- 
ga, moramo mu dati ime. On je za nas vjernike 
Bog sa svim onim što on u sebi jest a ne i nužno 
s onim što mi o njemu mislimo. Često puta na- 
še poimanje Boga nema svoje uporište u Pismu, 
Tradiciji i Učiteljstvu. Ono je koji put plod stra- 
hova, krivih informacija, bojazni koje su nastale 
tko zna zbog čega. Zato je nezaobilazno za ka- 
tehezu da redovito potiče bilo katehetu, bilo 
katehizanta na preispitivanje svoje slike o Bo- 
gu; na usklađivanje svoga poimanja Boga sa 
slikom Boga koju nudi Gospodin u svom evan- 
delju. Na taj način otklanjaju se predrasude 
uvjetovane ideologijama, interesima, psihičkim 
stanjima, antipropagandom i tome slično, a s 
druge strane kristalizira se Vrednota koja stvar- 
no može biti pouzdani oslonac ljudskog života i 
smisao njegovih čežnja i traženja.!* 

Prvi stupanj u tome procesu jest svakako 
vjerničko čitanje Svetog pisma i dopuštanje da 
Duh Gospodnji nadahne i prožme ljudsko biće. 
U tu svrhu potrebno je izabrati odgovarajuće 

biblijske tekstove. Oni se upriličuju situaciji 
katehizanta koji traži razgovor i susret s Gospo- 
dinom. Primjera radi, osobi koja ima osjećaj da 
je napuštena, prezrena, odbačena, neželjena, 
može biti ponuđen slijedeći biblijski tekst: 
,,Može li žena zaboraviti svoje dojenče, ne ima- 
ti sućuti za čedo utrobe svoje? Pa kad bi koja i 
zaboravila, tebe ja zaboraviti neću" (Iz 49,15). 

Pitamo se zbog čega otac ili majka, ako su 
pravi otac i majka, ostavljaju svoje dijete? Pri- 
je svega to je rijetkost da pravi roditelj učini 
tako nešto. Budući da se to ipak koji put do- 
gađa, s pravom se postavlja pitanje, koji je raz- 
log tome? Zavisi naime od toga što roditelji 
očekuju od svoga djeteta. Svakom poštenu 
roditelju stalo je do toga da mu dijete bude poš- 
teno, da živi od rada svojih ruku, da bude na 
ponos onima koji su ga rodili i odgojili, da se 
pristojno vlada, da živi u krugu poštenih ljudi, 
da je vjeran zadanoj riječi itd. Svaka od ovih 
stvari može na trenutak uzmanjkati, ali ako jed- 
na koja je bitna, bude prezrena i odbačena, mo- 
že to biti razlog da se roditelj odrekne svoga 
djeteta. Bolna je to situacija i za jednu iza dru- 
gu stranu. Neće to obje strane u istom intenzi- 
tetu priznati, ali manifestacije se obično 
očituju u nezadovoljstvu, nemiru, odavanju, 
kojekakvim porocima i tome slično. I kad stvar- 
no čovjek, roditelj ili dijete misli da je situacija 
postala bezizlazna, nemoguća, nepodnošljiva, i 
u jednoj takvoj situaciji (ne samo u toj!) Gospo- 
din poručuje: ,,Pa kad bi koja (majka) i zabo- 
ravila, tebe ja zaboravit neću." Što Gospodin 
želi kazati ovim obećanjem? Prije svega Gospo- 
din mi veli da njegova ljubav prema meni nije 
striktno vezana uz moju krepost. Ja svojom kre- 
pošću ne kupujem Božju ljubav i njegovu nak- 
lonost, jer on mene prvi uzljubi, ljubio me je i 
onda kad nisam bio sposoban ni za krepostan 
život, ljubi me i onda kad sam dao prednost ne- 
kreposnome. Njegov je odnos prema meni, jed- 


17 Usp. POZAIĆ, V., Život dostojan života, Za- 
greb, 1985. : 

18 Usp. CANTONE, C., L'esperienza religiosa e il 
suo statuto antropologico, u; ROVEA, G. (izd.), Scuo- 
la ed educazione religiosa, Rim 1975.; Peut-on parler 
de Dieu aujourd'hui? Un entretien avec le P. Y. 
Congar, u: ,,La foi aujourd'hui", 1983, br. 74, str. 8. 

nostavno ljubav. To je njegov način ophođenja 
koji ne može biti izmijenjen. To je njegova na- 
rav. On ostaje vjeran svojoj naravi, kao i čovjek 
svojoj. Dakle, nema diskusije o tome da li me 
Bog ljubi ili ne. Zna se, on ljubi i samo ljubi. 
Problem je samo u tome da li sam ja tu ljubav 
doživio?! U onom trenutku kad je ljubav shva- 
ćena, doživljena i prihvaćena, ona ne može biti 
nikako drukčija doli ljubljena ljubav i kao ta- 
kva životno spasonosna. U čemu je onda pro- 
blem našeg moralnog, odnosno kreposnog ži- 
vota? U tome jesam li ja shvatio i doživo Boga 
kao ljubav. Moj kreposni život ima tek smisla 
kad je odgovor na stvarnost da sam ja voljen, 
željen, ljubljen. Inače se događa da ostajem na 
čisto asketskoj razini stoičkog profila, naime, 
da se bavim askezom zbog askeze, da usvajam 
kreposti zbog kreposti. To nije dostatno za cje- 
loviti kršćanski život. Moj život mora biti top- 
li odgovor na toplu ponudu. Toplina ovdje ne 
znači slađunjavost i sentimentalizam. Ona znači 
radost do koje se dolazi i po križu. Rekao bih 
čak isključivo po križu! Radost zbog toga što 
sam uvjeren da svoju nadu lijem u pravo vjedro 
iz kojeg ću crpsti svježinu kad god mi to zatre- 
ba. Zbog čega bi inače Gospodin svoju ,,nauku"? 
smatrao radosnom viješću, kad ona ne bi stva- 
rala sigurnost koja se nužno očituje kroz ra- 
dost? Siguran čovjek ne može biti nemiran, nes- 
pokojan, preplašen. Budući da je ,,sagrađen na 
stijeni“ njega ne uzbuđuje pomisao na oluju ni 
.na kišu koja bi mogla pljusnuti. Dapače, on joj 
se raduje, jer zna da mu može samo koristiti a 
nikako škoditi. Kiša, osim što ruši, ona donosi i 
svježinu, plodi zemlju, čini da se brže raste. Ka- 
da bi se kroz ovu prizmu gledao ,,križ'', onda 
on ne bi bio križ nego, kao što kaže jedan naš 
književnik: ,,križ u križu nije križ, nego zlatna 
zvijezda!'' Zbog čega tolike jadikovke na ne- 
volju, na patnju, na muku,!? ne zbog toga što 
su to sile koje mogu uništiti kvalitet, nego zato 
što su snage u kojima se dokazuje da li je nešto 
»Zlato ili slama“. Teško se čovjeku odreći svoje 
»slame" koju on smatra zlatom, ali život je tu 
neumoljiv. On ne podnosi falsifikate. Vjerojat- 
no, upravo zbog tog Gospodin kaže svojima: 
»Iko ne uzme svoj križ i ne ide za mnom nije 
mene dostojan." On ne voli čovjeka ,koji stav- 
lja ruku na plug i okreće se natrag." ,,Vaše 

da, neka bude, da, a vaše ne, neka bude ne!? 
Kršćansko poimanje života, neka mi oprosti 
ovaj skup, jest ,,muško" poimanje koje u sebi 
uvijek nosi ,,animu'', dakle nešto ženskog što 
se očituje kroz toplinu, osjećajnost, blizinu, 
razumijevanje, intuiciju, spremnost da se pri- 
skoči i da se bude čovjeku bliz. 

Po mom dubokom uvjerenju, sav problem 
kršćanskog poimanja života a samim tim i ka- 
teheze koja bi trebala biti u službi toga života, 
jest pitanje poimanja i prihvaćanja Boga.?" 
Ako za katehetu Bog nije ,,njegovo sve'', dakle, 
onaj s kojim on može i treba stalno računati, 
ne kao s kontrolorom i nadzornikom, nego, 
ljubavlju i snagom iz koje se može bez konca 
crpsti a da u njoj nikada ne nestane svježine, 
onda je mala vjerojatnost da će život jednog 
takvog čovjeka biti ponuda, poziv, nadahnuće, 
svjedočanstvo. Jedan naš vrlo ugledni publi- 
cist kaže otprilike: naše su propovjedaonice 
postale rasadišta ateizma i bezvjerstva. Vjero- 
jatno je u tome slučaju mislio i na neke kate- 
hetske dvorane i na neke katehete koji su se, 
ne iz vlastite zlobe, ali ono sigurno iz kukavič- 
luka, služili svojom osobom i svojim uvjerenjem 
da ljude potvrđuju u njihovu bezvjerstvu. 
Možda nekom ovaj proslijed može izgledati 
prenategnut i neobjektivan. Jedno malo, ne 
zlobno pitanje, zbog čega su naše katehetske 
dvorane dobrim dijelom prazne poslije primanja 
određenih sakramenata? Ja se ne bih usudio 
reći samo zbog nemara katehizanata i njihovih 
roditelja. Kad bi katehizanti, a preko njih ili 
zajedno s njima i njihovi roditelji, osjetili da se 
u tim prostorima zbilja nudi nešto što je za ži- 
vot neophodno, onda sumnjam da bi se tako 
masovno i tako brzo napuštali dotični prostori. 
Ne isključujem da bi i u takvim situacijama bilo 


19 Usp. LABBR, Y., Le sens et le mal. Thćodicće 
du Samedi Saint, Paris 1980.; GEVAERT, J., 71 pro- 
blema dell'uomo. Introduzione all'antropologia filo- 
sofica, LDC, Torino 1973., str. 212—233. 

20 Usp. GONZALES RUIZ, M., L'ateismo nella 
Bibbia, u: L'ateismo contemporaneo, vol. IV, Torino 
1969, str. 5—20; BARTHELEMY, D., Dio e la sua 
immagine, Milano 1975.; Tematski broj Dio come 
Padre? , u: Concilium 17(1981), str. 345—525. 

ljudi koji bi zauzeli drukčiji stav, ali svakako 
to ne bi bilo masovno i u obliku koji mi trenu- 
tačno proživljavamo. 


3.9. Solidna kateheza kao izlaz 
iz ove situacije 


Ako kateheza nije životna (iz života za ži- 
vot!), onda to nije više produbljivanje i odgaja- 
nje u vjeri, što je za kršćasku katehezu specifič- 
no. Ona se ne smije zaustavljati na sporednom 
a još manje iscrpljivati se u tome. Mora stalno 
imati za cilj Boga kao vrhovno dobro, čovjeka 
kao onoga koji po svojoj naravi teži za tim do- 
brom, okolnosti u kojima on živi kao izazov i 
kao poticaj da se još više ,,spozna i uzljubi 
vrhovno dobro". Osoba koja ljubi i koja je ljub- 
ljena, koja je sigurna da stoji na čvrstom tlu, ne 
može biti osoba koja bježi, kapitulira, uništava. 

Mislim da kršćanstvo nudi potpunu sliku o 
čovjeku, da čovjeka prihvaća u njegovoj cjelo- 
vitosti i da može čovjeku dati odgovor na nje- 
gova životna pitanja. Ako se to ne događa, 
onda to nije sigurno stvar kršćanstva, nego krš- 
ćana. Ovdje ne bih želio previše poopćavati stva- 
ri. Sigurno ima kršćana, ima ih na stotine i na 
tisuće koji su dosljedni svom pozivu, ali isto ta- 
ko ima i onih, koji vjerojatno iz nekog straha, 
bojazni i neke nevjerice još uvijek svoje životno 
uporište traže negdje drugdje. Oni će ,,ustima 
ispovijedati“, da im je Bog vrhovna vrednota, 
ali će praktično tražiti ,,razumijevanja'? drugdje. 
Zbog takvih ,,slučajeva'* obeskrepljuje se vjera 
u Kristovu riječ i njegov primjer i ljudi koji 
traže, nastoje tražiti tamo gdje im je ponuda 
uvjerljivija. Takve pojave dakle nisu uperene 
protiv kršćanstva kao takvog, nego protiv krš- 
ćana kojima nije pošlo za rukom da u svom 
vlastitom životu ostvare upriličenost svom Gos- 
podinu.?' Jednostavno su se koncentrirali na 
neke druge stvari, koje su doduše potrebne, ali 
ne bi smjele postati alternativom samom Gos- 
podinu. Zato s pravom kaže sv. Luka: ,,Koliko 
god netko obilovao, život mu nije u onom što 
posjeduje" (Lk 12,15). Pa zašto, i unatoč tome, 
mnogi kršćani gledaju svoju sigurnost, svoje za- 
dovoljstvo i svoju sreću u tome da u svom pos- 
jedovanju obiluju? Vjerojatno zbog toga što 
nisu izravno iskusili da jedno takvo stanje ne 


orijentacije 


zadovoljava one potrebe koje oni u sebi od is- 
kona nose. Svakako, narav teži, za višim potre- 
bama. Pitali su Rochfelera, jednog od najboga- 
tijih ljudi svijeta, kad će on biti sretan. Odgo- 
vorio je:,,U onom trenutku kad imadnem malo 
više.* Samim tim ispovijedio je jednu veliku 
istinu koja se sastoji u tome da je ljudsko biće 
stvarno za nešto, ili bolje rečeno za Nekoga još 
višeg. Ako Bogu pripisujemo kvalitete da je 
on beskonačno bogat — otud najvjerojatnije i 
hrvatska riječ Bog — on prestaje biti bogat i 
prelazi u Bogatstvo što će reći, neiscrpna rizni- 
ca novine koja uvijek obećava više. Upravo ono 
za čim teži ljudska narav. Zašto se onda ne bi 
Boga kao takvog predstavljalo onima koji traže 
»uvijek više"? Kako to da se ne može, ili se 
jako teško Bog prikazuje takvim? Najvjerojatni- 
je i zbog toga što nam je to teoretski jasno, a 
praktički to nismo iskusili. Bog je za mnoge je- 
dan ,,optimum'* koji živi u svom svijetu, daleko 
od života, povremeno iskrsne u ovoj ili onoj si- 
tuaciji i ponove urone u svoju tajnovitost. U 
tom ispreplitanju odsutnosti i nazočnosti, obič- 
no pobjeđuje odsutnost a na mjesto nazočnosti 
uskaču surogati koji i ne mogu biti ništa drugo 
do li ono što jesu.?? 


4. VJERNIČKO-KATEHETSKO PONIRANJE 
U TAJNU ŽIVOTA 


Kako bi morao izgledati taj život da bismo 
ga mogli nazvati kristovskim, odnosno kršćan- 
skim? Svakako morao bi posjedovati sve one 
kvalitete koji su prepoznatljivi u životu Isusa 


21 Usp. ALBERICH, E., Esperienza di catechesi, 
esperienza di Chiesa. La Chiesa come contenuto, luogo 
e meta della catechesi, oggi, u: FELICI, S. (izd.) 
Ecclesiologia e catechesi patristica, Rim, LAS 1982., 
str. 311—328; EXELER, A., Vorstellungen von Kir- 
che und deren religionsp4 dagogische Auswirkungen, 
u: Katechetische Blatter 103(1978)8, 591—602; 
PAJER F., La catechesi come testimonianza, LDC, 
Torino 1969. 


22 Usp. BRIEN, A., De Panthropologie en catć- 
chese, u: Veritć et Vie 25(1972—73), br. 684.; 
BAUDLER, G., Wie _sollen  Lebenssituation und 
Glaubensinhalt mit  einander verbunden werden? 
u; Katechetische Blatter 98(1973), str. 365—373; 
VORGOTE, A., La formation de la foi dans une ćdu- 
cation renouvelće. Tache de UVećcole chHEtienne, u: 


Lumen Vitae 36(1981), str. 23-32. 

Krista gledani kroz prizmu ljudskih mogućnosti. 
Na život se treba gledati kao na neprocjenjivo 
blago i sve založiti da se on osmisli i da se sva- 
kako spasi. Treba od njega otklanjati sve ono 
što bi moglo sputati njegov rast u Gospodinu. 
To može biti i bolest, ugroženost, ako je njena 
faza nastupila dok se još nije stvorio čvrst te- 
melj i uporište. Najvjerojatnije zbog toga Gos- 
podin ozdravlja bolesne, liječi hrome, daje sli- 
jepcima progledati, da bi im misao usredotočio 
na pravi oslonac. Zanimljivo je da većina od 
njih (ne svi!) upravo kroz fizičko ozdravljenje 
doživljavaju da su otkrili ,,put" koji ih vodi u 
sigurnost što počiva na čvrstim temeljima. Kod 
mnogih ozdravljenje prelazi granice fizičke sa- 
nacije i prebacuje se u sferu vjerskog produblji- 
vanja: ,,Gledajući kako su nijemi progovorili, 
kljasti ozdravili, hromi prohodali, slijepi pro- 
gledali, divilo se mnoštvo i slavilo Boga Izrae- 
lova? (Mt 15,31). 


4.1. Fizičko i duhovno u ljudskom 
životu 


Odnos fizičke i duhovne komponente u ljud- 
skom životu vrlo je uzak. Jedna upućuje na dru- 
gu i jedna pomalo kondicionira drugu. Zdrav- 
lje je za vjernika dar Božji, ozdravljenje milost 
njegova. Bolest je Božje ,,pripuštenje"'. Cjelo- 


kupna stvarnost koja je kod kršćanina vezana uz. 


život i življenje stalno aludira na izvor i tvorca 
života, na samog Gospodina. Budući da je to 
tako, samo metodološki gledano, život se može 
dijeliti u različite faze. On je zapravo jedan kon- 
tinuum koji ima svoj početak u Bogu i svoj cilj 
i svoj vrhunac u tom istom Bogu. 

Prelazni momenti: rođenje, smrt, odnosno 
uskrsnuće zapravo su konačnice koje predska- 
.zuju naredni oblik. Uskrsnuće u kršćanstvu je 
središnja tema i zbog toga što je ,,vrata" u novi, 
proslavljeni život kojemu ,,žalac" smrti ne može 
više nauditi. Ono je najuzvišeniji oblik slavlje- 
nja nepobjedivosti života. I zato mu Pavao pri- 
daje odlučujuću važnost: ,,A ako Krist nije us- 
krsnuo, zaludna je vjera vaša... Onda i oni koji 
usnuše u Kristu, propadoše. Ako se samo u 
ovom životu u Krista ufamo, najbjedniji smo od 
svih ljudi" (1 Kor 15,17—19). 

Prema Pavlu, središnji događaj cjelokupne 

Božje objave jest Kristovo uskrsnuće od mrtvih 
i zbog toga što se ono ne ograničuje samo na 
Kristovu osobu kao takvu, nego postaje šan- 
som za svakoga onog koji vjeruje u Isusa Krista. 


4.2. Uloga vjere u promicanju 
cjelovita života 


Prije svega par riječi o vjeri i o smislenosti 
vjerovanja. Na prvi pogled svjetovan čovjek ne 
vrednuje vjeru. Ona je za njega znak nemoći, 
slabosti, bijega, neuspjele sublimacije. Kaže se 
da nije ,,moderno“ vjerovati. Vjeri se kao alter- 
nativa stavlja znanost koja je puno moćnija i 
puno konkretnija od vjere. I ovdje se događa 
ono što se često puta u životu dogodi. Naime, 
dok se bježi od vrednote, upada se u zabludu 
koja postaje nadomjestkom za vrednotu. Vjeru 
se obično gleda kroz prizmu neznanja, nesigur- 
nosti, neizvjesnosti i tome slično. Budući pak, 
da s druge strane postoji znanost koja ne pri- 
hvaća ništa što nije ,sigurmo i provjereno“, 
vjera na jedan određeni način postaje alter- 
nativom za znanost. Da li je znanost ona ko- 
joj je sve jasno, čija su iznašašća stopostotno 
provjerena da u njih ne treba sumnjati, i da na 
tom području nije potreban nikakav oblik vje- 
rovanja? Znanost prestaje bivati znanošću kad 
prekorači granice svoje kompetencije. Zato sva- 
ka, tzv. egzaktna znanost kad želi prosuđivati 
vjeru kao vrednotu, koja nije u njenoj nadlež- 
nosti, sigurno griješi. Jednostavno zbog toga 
što dotična znanost ne posjeduje odgovarajuća 
mjerila na osnovu kojih se može proučavati i 
procijenjivati vjera. Isto tako preuzetno bi bilo 
misliti da se i znanosti ne služe jednim oblikom 
vjere. Svaka znanost polazi od ,,pretpostavke?? 
koja sigurno nije egzaktna vrednota, nego stvar- 
nost koja se više približava području vjere, ne- 
go ,,dokaznog materijala. Kao što poštena zna- 
nost, ili bolje rečeno, pošteni znanstvenik, ne 
isključuje jedan takav proslijed, tako se ni vje- 


_ra ne protivi dokazljivom materijalu.?* Uosta- 


23 Usp. MARCUSE,H., L'uomo a una dimensione, 
Torino 1970; EMEIS, D., Wegzeichen des Glaubens, 
Uber die Aufgabe der Katechese angesichts einer von 


Science und Technik gepragten Mentaliti t, Freiburg 
1972. 

lom već je stara skolastika usvojila aksiom da 
vjera pretpostavlja razum, ali da se u njemu ne 
iscrpljuje. 

Koliko mogu biti relativna i dostignuća zna- 
nosti može se vidjeti iz slijedećeg primjera. Pret- 
postavimo da je kemija sasvim zadovoljna time 
što je vodu definirala kao H20, naime kemij- 
skim sastojkom kojeg tvore dvije molekule vo- 
dika i jedna kisika. Što smo zapravo dobili 
ovom definicijom? Sigurno da smo dobili jednu 
novu informaciju o vodi. Naime, da je ona sas- 
tojak koji čine različiti odnosi vodika i kisika. 
Znanost je išla još dalje pa je proučavala 
molekule i zaključila da se one sastoje od pro- 
tona, neutrona, elektrona i ne znam od kojih 
još podjedinica. Kad to sve skupa znamo, da 
li smo stvarno spoznali vodu? Jesmo li time sve 
skupa rekli o vodi? Je li time iscrpljen pojam 
vode, ili smo možda još više, barem gledano s 
čisto praktične strane, stvar zakomplicirali? 
Za običnog čovjeka važno je daje voda zdrava, 
da je svježa, da je pitka, a definicije ga baš pre- 
više ne zanimaju. Zdrav razum kaže da je jako 
teško stvar definirati? Uostalom, svaka znanost 
pomalo ima i svoje definicije, upravo zbog to- 
ga što s različitih polazišta pristupaju jednom te 
istom objektu istraživanja. Dati konačnu i si- 
gurno pouzdanu definiciju o nekoj stvari, zna- 
či savršeno je poznavati u svim njenim suodno- 
sima. Sumnjam da li to možemo uopće napravi- 
ti kao ljudi. To je svojstvo Boga. Budući da on 
savršeno poznaje bit stvari, zato je može i stva- 
rati. Nama u mnogim slučajevima ostaju samo 
pretpostavke, koje, gledano kroz prizmu eg- 
zaktnosti, ostaju duboko ispod crte. 

Ako je to tako teško, rekao bih da je, ljud- 
ski govoreći, nemoguće definirati stvar koja 
nam je svaki čas na dohvat ruke, kako možemo 
pretendirati savršeno spoznati nešto što pripada 
drugoj sferi mjerljivosti, recimo vjeri? Vjera je 
sigurno kvalitet koji je utkan, ontološki ucijep- 
ljen u ljudsku bit. Ovdje ne mislim izravno na 
kršćansku vjeru kao ispovijedanje kristovskog 
Boga i svega onoga što Crkva uči, nego jednos- 
tavno na vjeru kao svagdašnji popraćaj naših 
čina: ,vjerujem da će ovo dobro svršiti!", 
»Vjerujem da ću se uskoro sresti s prijateljem!", 
»vVjerujem da ću od ovoga imati koristi", ,,vje- 
rujem da je to moguće učiniti!", itd., nisu samo 


orijentacije 


poštapalice kojima se služe vjernici, nego i ne- 
vjernici, s određenom dozom povjerenja, po- 
uzdanja, vjerojatnosti. Što će reći da vjerovati i 
nadati se nije neljudski, nazadno, reakcionarno, 
nego bitno ljudski. Bez vjerskog proslijeđa bio 
bi nemoguć život i bilo koji ljudski pothvat. 


4.3. Vjernička vjera 


To pretpostavivši, ne vidim razloga zašto 
ne bih angažirao kao čovjek taj kvalitet i na 
duhovnom području kad ga već angažiram na 
čisto materijalnom? Jasno, koloratura je nešto 
drukčija, ali u svakom slučaju bit ostaje ista. 

Moja vjernička vjera počiva na vjeri koja je 
postala konkretno uvjerenje mojih prethodnika, 
moje braće u vjeri. Nije, dakle, moja vjera ne- 


što što nema nikakve veze s onim što joj je pret- 


hodilo. Dapače, ona je nadahnuta i poticana 
upravo vjerskim iskustvom vjernika koji je ži- 
vio prije mene određenu stvarnost za kojom ja 
sada čeznem. 

Kad kažem, recimo, da vjerujem u Isusovo 
uskrsnuće, onda, prije svega, ulazim u svijet 
onih koji su to na specifičan način iskusili, ko- 
ji su osjetili vrednotu toga i kao takvu je preni- 
jeli drugima da njihova ,,radost bude potpuna? 
(usp. 1 Iv 1,4). Logika doživljene vjere jest da se 
ona prenosi, da se širii da kroz to usrećuje dru- 
goga. Vjera ne gubi svoju oštricu time što po- 
staje dobro mnogih; ona se ne razvodnjava. Ako 
već postoji razvodnjenost, onda to sigurno ne- 
ma puno s vjerom. To je razvodnjenost. Vjera 
je žar. Ona je radost koja nikada ne može više 
pasti ispod određene granice ukoliko je redovito 
i sustavno njegovana. Njena širina je neobuhvat- 
na. Mi ćemo je ovdje koncentrirati na određe- 
nu kršćansku vrednotu koja nas trenutačno in- 
teresira: život koji po uskrsnuću biva nepro-- 
laznim. 

Kada se vjernički pristupa uskrsnom iskus- 
tvu najbližih Isusovih sljedbenika, onda se do- 
lazi do slijedećeg zaključka: Oni su uvjereni da 
Gospodin živi, a njihovo uvjerenje počiva na 
osobnim iskustvima koja su se rodila u trenutku 
susreta s Uskrslim. Ta svijest je prožeta takvom 
radošću i takvom sigurnošću da se ona ne može 
držati za sebe nego se nužno priopćava drugima. 
Marija Magdalena mora kazati svoje iskustvo 

učenicima Gospodinovim; učenici se nalaze ma- 
nje-više u istoj situaciji kad međusobno trebaju 
izmijeniti ta iskustva a i sa svima onima koje 
susreću neposredno po uskrsnuću. Njihova tvrd- 
nja: ,,Mi, doista, ne možemo ne govoriti što vid- 
jesmo i čusmo" (Dj 4,40), nije plod hira ili 
senzacije, nego uvjerenja koje će ih stajati i 
žrtve određenog oblika života. 

Vrata koja su se jednom zauvijek otvorila i 
uputila na neprolaznost života neće više biti ni- 
kad zatvorena niti će biti izbrisano iz ljudske 
svijesti to da je život neuništvi. Njegova nepro- 
laznost, ili bolje rečeno, njegova vječnost za- 
strujala je u krvnim žilama onih koji čuše, onih 
koji svojim očima vidješe, oni što razmotriše i 
čije ruke opipaše o Riječi, Životu (usp. 1 Iv 
1,1), a vijest o tome jeknula je kroz svu ljudsku 
povijest, tako da i mi, po milosti Božjoj i po 
svojoj vjeri postadosmo baštinici nezasluženog 
dara. 


4.4. Vjera u neumrlost života 


Nije svakome dano da vidi uski odnos izme- 
đu vjerskog ispovijedanja uskrsnuća Gospodino- 
va i neumrlosti života. Taj odnos se uviđa samo 
kroz prizmu vjere.?* Istini za volju i nama sa- 
mim vjernicima, teško je pojmiti kako će to biti 
i na što će to sličiti. Svakako, Gospodin kate- 
gorički odbija da će tamo vrijediti iste zakoni- 
tosti koje vrijede i ovdje: ,,niti će se ženiti, niti 
će se udavati...', kaže On (usp. Mt 22,30). 
Pita se jednostavni čovjek: u čemu će se to sas- 
tojati? Čime ćemo ispuniti tu cijelu vječnost 
koja, kao što kažu stari propovjednici, sliči na 
sat bez kazaljke? Hoćemo li imati noge, ruke, 
oči, uši...? Ja se pitam, a zašto bi nam služile 
noge kada su one stvorene za prostor da bi se 
čovjek u njemu kretao! Vječnost je ipak nešto 
što nadilazi i prostor i vrijeme i zato neke stva- 
ri koje su u ovakvom načinu života potrebne, u 
drugom bivaju suvišne. Čemu ruke kad one čov- 
jeku služe za pribavljanje odnosno otklanjanje! 
Što bi tamo trebalo pribavljati odnosno otkla- 
njati, kad će sam čovjek biti uronjen u stvarnost 
tako da će mu ona cjelokupna i bez ruku biti 
na dohvat? Čemu oči kad one i onako ne mogu 
gledati Gospodina ,,licem u lice, a Pismo kaže 
da će nam to biti glavni i jedini izvor sreće i 

zadovoljstva! Čemu sluh kad je on ionako vezan 
za čisto ljudsku stvarnost. I sad kad ,,slušamo 
Boga, ne slušamo ga uhom, nego srcem, nadah- 
nućem, rasvjetljenjem, ushićenjem! Sve su to, 
dakle, načini ispoljavanja i življenja ljudskog 
života koji su usko vezani uz ovo vrijeme i ovaj 
prostor. Pa ipak, kaže Pismo da će ljudi u Gos- 
podinu uskrisavati. Što je čovjek ako nije vid, 
hod, sluh, djelo...? Ne .zaboravimo da ima 
ljudi koji ne vide, ima ih koji ne čuju, ima ih 
koji ne hodaju, ima ih koji su kljasti, i unatoč 
toga su ljudi. Što je to što čovjeka čini čovje- 
kom? Svakako nisu to isključivo njegova osjeti- 
la, premda su ona silno važna. Postoje u čovje- 
ku kvalitete koje nadilaze čisto osjetilni svijet. 
Nisu one tako uočljive i na žalost može ih se 
zataškati premda ih je nemoguće jednom za- 
uvijek isčupati iz ljudskog srca. Izgleda da je on 
po tome najviše čovjek. Svaka agresija na hendi- 
kepirana čovjeka smatra se nehumanošću i za- 
konski kažnjivom. Prema tome i ljudski zakon 
priznaje da bitno čovječje nadilazi fizičko od- 
nosno materijalno. Čovjek je i duh, međutim, 
duh koji u sebi uvijek krije nešto što nije bitno 
ili isključivo Božje, niti bitno anđeosko, nego 
bitno ljudsko. Što je to? Na žalost u to nije još 
prodro ljudski razum, niti će kad prodrijeti. To 
je tajna. Svakako ispovijedamo kao kršćani da 
je od onog trenutka kad je prosljavljeni Gospo- 
din ,,sjeo s desna svome Ocu", ušlo u zajedniš- 
tvo Presvetog Trojstva nešto što je specifično 
ljudsko po čemu svaki onaj koji je čovjek ima 
nadu da pripada beskrajno Dobrome, beskrajno 
Vječnome, beskrajno Neumrlome, beskrajnoj 
Ljubavi. Istina, to znamo po vjeri a ne po iz- 
ravnom osobnom iskustvu. Ali, ako smo prije 
već rekli da je vjera ontološka komponenta 
ljudskog bića, onda nas ovaj argument vjerske 
naravi ne bi trebao smetati niti umanjiti vrijed- 
nost našeg logičnog proslijeda. Po svojoj vjeri, 
koja je, uostalom, nezaslužena ali beskonačno 
vrijedan Božji dar, ja znam da moj Gospodin 
živi i da ja živim u njemu. Inače, njega moram 
proglasiti lažcem, a to je najveća hula koju bi 
mogao učiniti na njega. ,,Tko vjeruje u mene, 


24 Usp. RAHNER, K., Kirchliche und ausser- 
kirchliche_ Religiositat, u: Stimmen der Zeit 98 
(1973) 9-24. 

Živjet će, ako i umre!" Na njegovu riječ ja ba- 
cam svoju životnu mrežu i više sam nego si- 
guran da će, kad je privučem sebi, biti bogata 
»Tibom''. Uostalom, riječ Božja ne dolazi na 
zemlju i ne vraća se Nebu a da nije urodila plo- 
dom. Uronjen u tajnu, da već sada u ovom svom 
smrtnom tijelu krijem besmrtnost života, ho- 
. dim ovim svijetom miran i siguran premda mo- 
jim očima smeta toliko toga, premda se svojom 
nogom spotičem, premda u mojim ušima tut- 
nje jauci koji me uzbuđuju i zbog kojih mi je 
žao, premda moje ruke ne pružaju onoliko ko- 
liko im Gospodin stavlja na raspolaganje. Ja 
znam ipak jedno: da živi u meni čovjek koji će 
me sigurno nadživjeti. Isto tako znam da to nije 
čovjek koji radi protiv mene, nego onaj koji mi 
u svakom trenutku daje nade da mogu još više 
i da trebam još više, da za nečim ne trebam pla- 
kati ili strahovati, da time što nečemu umirem, 
Drugom počimam sve intenzivnije živjeti. I 
taj Drugi jest zapravo onaj od kojeg sam rođen, 
u kojem živim i kojem se zasigurno vraćam. Taj 
Drugi, stvarno nije projekcija moje nemoći, on 
nije plod mojih vjerskih halucinacija, on nije 
lažna nadoknada mojih želja niti sublimacija 
mojih neuspjeha. On je Stvarni, Konkretni, Ut- 
jelovljeni; on je onaj za kojeg reče brat u vjeri, 
onaj u,,kojem se mi krećemo, mičemo ijesmo.? 
I to ne može biti laž, to ne može biti prijevara, 
to ne može biti zabluda. Ako se mogu priznati 
pjesnička nadahnuća samo zato što postoje uz- 
višeni poetski stihovi koji su iz njih nastali, 
onda i moj vjerski osjećaj u kojem i iz kojega ja 
svaki dan živim, koji mi daje snage da kročim, 
koji mi daje nade da se isplati založiti, koji me 
potiče na praštanje i na ljubav pa i prema nepri- 
jatelju, ne može biti fikcija. To je stvarnost čije 
ja raspone još uvijek niti ne slutim. Znam da oni 
postoje, znam da ih ne mogu obuhvatiti, znam 
da su mi darovani, i znam da čekaju na svoju 
puninu i ispunjenje. Nestvarno bi mi bilo po- 
misliti da će se to dogoditi u skučenosti ovog 
života. Ovi rasponi, kao što se to svaki dan do- 
kazuje, širi svoju jeku u prostor izvan prostora i 
u vrijeme za koje sati, dani, mjeseci, godine i 
stoljeća ne predstavljaju mjere. Klica te stvar- 
nosti već postoji u meni. Na trenutke mi 
postane tako jasna da svaka sumnja uzmakne 
pred njom, a opet kad sam zaokupiran proble- 

mima trenutačne naravi, ona uzmakne kako bi 
se ponove vratila u trenutku kad svoj pogled 
uprem prema onom nutarnjem čovjeku koji me 
nadilazi i koji mi stalno govori da sam rođen za 
više i da bi bilo za mene fatalno ne podržavati u 
sebi tog čovjeka i ne davati mu za pravo. 


4.5. Vjera, uskrsnuće, život 


Od onog trenutka kad je moja naravna ,,slut- 
nja'* potvrđena povijesnom činjenicom Kristo- 
va uskrsnuća, koju ja uostalom prihvaćam kao 
vjernik, dakle, snagom svoje vjere, od onog 
trenutka ja sam još svjesniji i još uvjereniji da 
sam stvarno rođen da umirem, ali isto tako sam 
siguran da prihvaćajući umiranje, ja prihvaćam 
rađanje za novi oblik življenja kojemu žalac 
smrti više ne može nauditi. Ponavljam, taj moj 
vjerski osjećaj nije plod mog konkretnog ovo- 
stranog životnog iskustva, ali ga zbog toga ne 
smatram manje stvarnim, manje ljudskim i ma- 
nje usrećujućim. Naprotiv, vjera, a i sve ono što 
kroz nju prihvaćam i doživljavam i te kako je 
konkretna stvarnost, i te kako je u službi čov- 
jeka. Po njoj ja znam da sam rođen da živim, po 
njoj moj život dobiva svoju puninu i svoju cje- 
lovitost, po njoj i sve ono što me tenta da na 
taj život dignem ruku, znam da je protuljud- 
sko, protučovječje i nehumano. 

Upravo zbog toga, vrlo je važno da vjera u 
kateheti živi kao vrednota koju on svaki časi u 
svakoj situaciji produbljuje, u kojoj on dozrijeva 
i kroz koju on za svog katehizanta postaje kon- 
kretizirani kršćanin, dosljedni učitelj u vjeri, 
svjedok onoga što govori i naučava.?* Jasno — 
samo ovdje ne možemo iscrpnije zalaziti u tu 
problematiku — vjera je nešto i što se stiče. Kri- 
vo bi bilo ustvrditi da je ona plod mojih osob- 
nih zalaganja, planiranja, odluka, ali isto tako 
ne bi bilo istinito reći da se vjera daruje onorhe 
koji nema nikakvog interesa za nju ili naprotiv, 
onome koji ju smatra zaprekom svog ljudskog 
rasta. Evo ta točka — besplatno darivanje s Bo- 


25 Usp. COLOMB, J., Le devenir de la foi, Paris, 
Centurion 1974; NEGRI, G., Catechesi e mentalita 
di fede, LDC, Torino 1976.; STENGER, H., Fede e 
maturita personale, Cittadella, Assisi 1969.; THOME, 
J., Il cristiano maggiorenne, Gribaudi, Torino 1970. 

žje strane i kvocijent ljudskog zalaganja — ostat 
će za nas uvijek tajnom. Tu je nemoguće eg- 
zaktno ustanoviti suodnose: koliko je potrebno 
i što je potrebno da čovjek iz nevjere prijeđe u 
prostore vjere? Kako razumjeti i kako pomoći 
onome koji ti kaže: ,Ja ti zavidim što možeš 
vjerovati, ja to ne mogu, premda bih htio!" 
Pošteni čovjek sigurno sluti da je vjernik u ne- 
koj prednosti pred nevjernikom, ali isto tako 
zna, i kao takav postaje dokazom i za mene kao 
vjernika, da vjera nije plod moga htijenja ili 
moga nastojanja, nego nezasluženi dar Božji. 
Hoćemo li zbog toga ustvrditi da je Bog prema 
nekom širokogrudniji dok je prema drugom 
stisnutiji? Postoji li onda predestinacija, pred- 
određenje? Postoji, ali se sastoji u tome: ,,da 
Bog želi da se svi ljudi spase" (usp. 1 Tim 2,3). 
Dok čovjek čeka, nužno je da ište, da kuca, da 
traži, jer ,,tko traži taj nalazi, tko kuca tome se 
otvara, tko ište taj prima“ (usp. Mt 7,7—8). 

Vjersko gledanje na život nije nikakav bijeg 
niti ikakvo izvlačenje. Vjera nikome ne daje 
pravo da ne promiče boljitak života i na ovom 
svijetu, ali isto tako ne prihvaća da se život mo- 
že doreći u ovom prostoru. Ono, dakle, što se 
vjeri predbacuje, predbacuje se zapravo odre- 
denoj vjerskoj praksi koja je sigurno imala i 
vjerojatno još uvijek ima svojih pristalica. Me- 
đutim, nitko ne može reći da je to Kristovsko 
poimanje. Svaka vjera i vjerska praksa ispituju 
se i kristaliziraju na Kristovim riječima i njego- 
vim djelima. 


4.6. Posljedice koje iz tog proistječu 
za katehezu 


Shvaćanje života u njegovoj cjelovitosti nije, 
dakle, tek plod običnog i banalnog ljudskog raz- 
mišljanja, nego dar kojeg ja i shvaćam i prihva- 
ćam kroz svoju vjeroispovijest. Zato je život 
vrednota kojom se katehetika kao teološko- 
-pedagoška znanost zdušno bavi. Ona život pro- 
učava u svim njegovim izričajima; zauzima od- 
lučni stav prema svemu onome što osporava tu 
vrednotu i što joj priječi da se razvije u svoj 
svojoj punini, služeći se i argumentima koji 
proistječu iz vjerskog opredjeljenja i vjerskog 
stava prema životu.“ Kateheza pristupa živo- 
tu kao neprocjenjivu daru. Ona prihvaća sve nje- 

gove oblike a ne izbjegava svoj sud o pojedini- 
ma. Jasno joj je da postoje različite faze življe- 
nja života. Svaku od njih prihvaća sa svim nje- 
nim poznanicama i pitanjima. Poseban naglasak 
stavlja na neuništivost života, ili bolje rečeno na 
komponentu neprolaznosti, odnosno vječnosti 
života. To svoje poimanje osniva na riječima i 
djelima Isusa Krista. Kršćanin je svjestan da je 
već počeo živjeti, snagom Gospodinova uskrs- 
nuća, eshatološku dimenziju života, međutim, 
ne doživljava je u punini nego će to biti život- 
no svojstvo onda kad bude gledao svog Gospo- 
dina ,,licem u lice". Pojedini oblici života ne ži- 
ve se kao zasebne i samostojeće stvarnosti nego 
su često puta, ako ne i isključivo, jedna drugoj 
kao posljedica, odnosno uzrok. Cjelovito konci- 
piranje i prihvaćanje života isključuje bilo ka- 
kvo pasivno pribjegavanje sad jednom sad 
drugom obliku života. Oni su, kao što prije 
rekosmo, jedan jedincati kontinuum življen u 
različitim fazama, toliko jedinstven da se pret- 
hodni može smatrati uzrokom posljednjeg, a 
posljednji plodom prvoga: ,,Primite u baštinu 
Kraljevstvo, pripravljeno za vas od postanka svi- 
jeta! Jer ogladnjeh, i dadoste mi jesti: ožednjeh, 
i napojiste me; oboljeh, i pohodiste me; u tam- 
nici bijah i dođoste k meni" (Mt 25,34—36). 

U tretiranju ove vrednote s katehetskog sta- 
novišta sigurno je dobro krenuti od osnovnih 
ljudskih iskustava s obzirom na život. Kateheza 
kao praktična primjena katehetike kao znano- 
sti stalno mora biti u dosluhu s onim što nas- 
lovnik kateheze doživljava, što on očekuje, što 
ga muči, čemu se on nada, u kojim okolnosti- 
ma živi, što formira njegov mentalitet, što utje- 
če na stvaranje njegovih životnih odluka i kon- 
kretnih stavova. Treba jako paziti da ne daje od- 
govore na nepostavljena pitanja, da ne nudi pre- 
više uniformirane recepte, da ne pati od sklero- 
tičnosti i nepokretljivosti, da se zna uhvatiti u 
koštac s problemom premda još uvijek ne zna 
za mogućnost ishoda, da ne bude pregažen vre- 


26 Usp. COUDREAU, F., Si puo insegnare la fe- 
de? LDC, Torino 1978.; GROPPO, G., Teologia e 
catechesi, u: Dizionario teologico interdisciplinare, 
vol. I., Marietti, Torino 1977, 99—111.; MONDIN, B., 
Catechesi e teologia, u: Ist. Cat. Missionaria, Andate 
e insegnate, ss. 363—378. 

menom, da zna skladno ugrađivati u svoju ,,ar- 
gumentaciju' dostignuća i iznašašća drugih zna- 
nosti. Jednom riječju kateheza mora usvojiti 
načelo interdisciplinarnosti, ali zbog toga ne 
smije gubiti vlastiti identitet, način svojstvenog 
proslijeđa.? " On treba biti utjelovljen u katehe- 
ti kao osobi koja se služi katehezom kao sred- 
stvom. 

Zbog toga kateheta ne smije biti rob svog 
katekizma niti svog katehetskog priručnika. On 
je osoba koja kao takva misli, zaključuje, vred- 
nuje, odvaguje, traži najprikladnije, zna birati 
bez opterećenja. On je stvari u sebi prokuhao i 
kao takve ih nudi ne osvrćući se ni lijevo ni 
desno. Zna argumentirati zbog čega se opredje- 
lio više za ovo nego za nešto drugo. Zna rasti, 
zna korigirati svoja mišljenja, zna se zauzeti kad 
uoči da bi trebalo mijenjati na nekom područ- 
ju. Jednom riječju on je zrela kršćanska osob- 
nost. Upravo zbog toga on je za katehizanta više 
nego priručnik bio on ne znam od koga napi- 
san, i bio on ne znam kako suvremen. Jer, i 
starim Rimljanima je već bilo poznato načelo: 
» Verba volant, exempla trahunt" (riječi lete, 
primjeri privlače). Šteta je što se u našoj katehe- 
zi o tome premalo razmišlja. Nekako smo se 


previše usredotočili na priručnike, na katekiz- 
me, na pomagalo kao takvo, tako da smo za- 
pravo dobrim dijelom izgubili iz vida onoga koji 
stoji iza tih pomagala. Malo se govori o osob- 
nosti katehete, o njegovoj kulturi, o njegovoj 
duhovnosti, o njegovoj vjerskoj zrelosti, o nje- 
govu svjedočenju. 

Od Crkve, kao katehete, primamo poslanje 
da svoje katehizante poučavamo u vjeri, da za- 
jedno s njima produbljujemo svoje vjersko op- 
redjeljenje, da se sve više upriličujemo Kristu 
Gospodinu. Zato treba odlučno staviti naglasak 
na osobu. To pak ne znači da se čovjek ne tre- 
ba truditi i oko načina priopćavanja svoje vlas- 
tite vjere, odnosno traženja što adekvatnijih 
mogućnosti da ta vjera postaje svojina mnogih. 
Mislim da će na jedan takav način osobni, svje- 
dočanski život biti na najbolji način kateheza u 
službi života. 


27 Usp. EXELER, A., Wesen und Aufgabe der Ka- 
techese, Herder, Freiburg 1966.; ALBERICH, E., 
Natura e compiti di una catechesi moderna, LDC, 
Torino 1972; ISTI, Orientamenti attauli della cate- 
chesi, LDC, Torino 1973.; ISTI, Catechesi e prassi 
ecclesiale, LDC, Torino 1982. 


Marko Pranjić: KATECHESE IM DIENSTE DES LEBENS 


.. Eine wirklich ganzheitliche Auffassung des Lebens kann nicht als Frucht rein menschlicher 
Uberlegung bezeichnet werden. Vielmehr ist sie eine Gabe, die man auch durch Glaubensbekenn- 


tnis annimmt. 


Das Leben ist ein Wert, mit dem sich die Katechetik als theologisch-padagogische Wissenschaft 


griindlich befasst. Sie untersucht es in all seinen Aussagen, von Empfćngnis bis zur ,,Hinreise" in 
die Ewigkeit. Katechetik nimmt entschlossene Stellung zu all dem, was diesen Wert in Abrede stellt 
und ihn daran hindert, sich vollig zu entwickeln, und bedient sich dabei auch jener Argumente, die 
aus religičser Entscheidung und aus religičser Stellungnahme zum Leben hervorgehen. Sie be- 
trachtet das Leben als eine unschiitzbare Gabe, bejaht alle seine Formen und weigert sich nicht, 
eigenes Urteil iiber manche von diesen auszusprechen. Besonderen Akzent legt sie auf die Un- 
vernichtbarkeit des Lebens, auf seine Unvergdinglichkeit bzw. Ewigkeit. Griinde fiir diese Auffassun 
findet sie in den Worten und Werken Jesu. Der Christ ist ndimlich dessen bewust, dass er — kraji 
der Auferstehung des Herrn — bereits angefangen hat, die eschatologische Dimension des Lebens 
zu leben, aber er kann sie noch nicht in ihrer Fille leben. Dies wird erst dann moglich sein, wenn, 
er seinen Herrn ,,von Gesicht zu Gesicht'' schauen wird. Einzelne Lebensformen k&nnen nicht als 
getrennte und fir sich stehende Gegebenheiten gelebt werden. Sie sind eng verbunden und be- 
dingen sich gegenseitig. Die ganzheitliche Auffassung und Annahme des Lebens schliesst jegliche 
passive Zufluchtnahme zu einer Lebensform aus. Die einzelnen Lebensformen stellen ein einheit- 
liches und einziges in verschiedenen Phasen gelebtes Kontinuum dar, das so einheitlich ist, dass die 
vorangehende Form als Ursache der nachfolgenden, die nachfolgende aber als Frucht der voran- 
gehenden angesehen werden kann. 

PRISTUPI 


EUTANAZIJA I POBAČAJ: 
KULTURA SMRTI 


Valentin Pozaić 


U razgovoru s jednim bibličarom o mogućim 
i stvarno različitim tumačenjima smisla i opse- 
ga pete točke Dekaloga, ,,Ne ubij!'', upitao sam 
ga: ,,Može li se iz te zapovijedi izvući zabrana 
eutanazije?" Odgovorio mi je kratko i nedvo- 
smisleno: ,,Najmanje to". Osim prvog i nepo- 
srednog smisla ,,Ne ubij", očito je mislio i na 
pozitivni sadržaj: ,,Poštuj, čuvaj, unapređuj 
život!" Tako shvaćena Peta zapovijed isključu- 
je iz ljudskog djelovanja kulturu smrti — ubija- 
nje bilo na početku bilo na kraju života, a pro- 
miče kulturu života — poštovanje života u svim 
okolnostima i na svim njegovim razvojnim stadi- 
jima. Naša tema, dakle, ,,Eutanazija i pobačaj 
— kultura smrti", ulazi u okvire zajedničke te- 
me ovih dana. 


KULTURA SMRTI 


Tako oblikovanu misao, ,,Eutanazija — kul- 
tura smrti, dugujemo Svetom Ocu Ivanu Pav- 
lu II. i vatikanskom dnevniku ,,L'Osservatore 
Romano". Naime, g. 1984. Ivan Pavao II na- 
vraća se dva puta na taj predmet. U jednom go- 
voru u mjesecu rujnu,' govoreći o načelu ne- 
povredivosti ljudskog života, a koje se temelji 
na tekstovima Starog i Novog zavjeta (Izl 20,13 
i Pnz 5,17; Rim 14,8), na Predaji (Didahš) i 

na Učiteljstvu, papa je zaključio: ,,U svjetlu tih 
naučavanja vjernik mora sticati sve veću svijest 
o nepovredivosti svakog ljudskog nevinog živo- 
ta i posvjedočiti nepokolebivu čvrstoću pred 
pritiscima i nukanjima okoline i vladajuće kul- 
ture, ustrajući odlučno protiv svakog pokušaja 
ozakonjenja eutanazije, kao i nastavljajući bor- 
bu protiv pobačaja.? 

U upravo navedenom ulomku Sveti Otac go- 
vori o opasnosti koja nadolazi od sada vladaju- 
će kulture, a da ne označuje pobliže narav i 
svojstva te kulture. Samo mjesec dana kasnije, 
u govoru liječnicima anestezistima,* vraća se 
istom predmetu, eutanaziji, te govori izričito o 
kulturi smrti i kulturi života. Upozorivši na 
česte povrede i nepoštivanje ljudskog života, ka- 
ko na njegovu početku — pobačaj, tako i na 
njegovu svršetku — eutanazija, papa je uputio 
ovaj poziv liječnicima: ,,Neka vaše zvanje, rođe- 


1 IVAN PAVAO II, Sudionicima 54. tečaja sve- 
učilišta ,,Cattolica"' (6. rujna 1984.), u: L'Osservatore 
Romano, 7 settembre 1984, str. 1. i 5. Tema tečaja 
bila je: ,,Vrijednost života". 

2 Ondje, str. 5. 

3 IVAN PAVAO II, Govor liječnicima anestezis- 
tima (4. listopada 1984.), u: AAS 77 (1985), str. 
133-136; također u: L'OssRom 5 ottobre 1984, 
str. 5. 

no da spašava i promiče ljudski život, ne po- 
stane popustljivo pred sličnim zabludama, pro- 
tusloveći svojim izvornim ciljevima i pretvara- 
jući se od pobornika kulture života u pobornike 
kulture smrti.?* 
> Tu će misao Ivana Pavla II. na svoj način na- 
staviti i razraditi vatikanske novine ,,L?Osser- 
vatore Romano". Na pune dvije stranice taj 
dnevnik donosi članke novinara, teologa, te 
razgovore s liječnicima o izazovnom problemu 
nepoštovanja života. Kao nadnaslov svih tih pri- 
loga stoji: ,, Eutanazija — kultura smrti".5 
Eutanazija samo je jedan od stadija kulture 
smrti u tijeku ljudskog života. Kultura je smrti 
prisutna na razne načine za cijelog života. Ona 
je, međutim, daleko više prisutnija na početku i 
na svršetku života. Tada je, naime, pojedinac 
najnemoćniji da se brani, pa ljudska zloba, dvo- 
ličnost, licemjerstvo i kukavičluk, kako na po- 
jedinačnom tako i na društvenom i zakonodav- 
nom području, ima daleko šire prostore nasil- 
ničkog djelovanja. Ujedno, čini se, postoji i 
neka nutamja neizbježiva povezanost između 
poštovanja i nepoštovanja života na njegovu iz- 
voru i na njegovu kraju. Mentalitet pobačaja 
nutarnjom prisilom vodi u mentalitet eutana- 
zije. Možda o tome najbolje svjedoči najnoviji 
razvoj stvari u Italiji: ,,Licemjerstvo koje je u 
Italiji definiralo zakon o pobačaju kao "Odred- 
be o društvenoj zaštiti materinstva i o prekidu 
trudnoće", danas se ponovno nalazi u temeljima 
zakonskog prijedloga o ozakonjenju eutanazi- 
je; ima za naslov: "Odredbe o zaštiti dostojan- 
stva života i o uređenju pasivne eutanazije".* 


Teorija i praksa 


Iz prethodnog navoda očito je da pobornici 
eutanazije sebe ne smatraju niti se žele pred- 
stavljati kao nosioci i zastupnici kulture smrti. 
Naprotiv, oni govore o ljudskom dostojanstvu. 
Da bi, dakle, eutanazija mogla biti praktično 
prihvatljiva potrebno joj je teoretsko obrazlo- 
ženje. Potrebno je pronaći mjerila po kojima će 
se prosuditi ima li neki ljudski život još svoje 
dostojanstvo i da li ima pravo na daljni opsta- 
nak. 

Tako je njemački biolog darvinističkog smje- 
ra, E. Haeckel (1834—1919), smatrao da pri- 

davati visoku vrijednost životu samom po sebi, 
predstavlja opasan osjećaj. Zato je g. 1904. 
tražio da se pobiju ,,stotine tisuća neizlječivih 
— luđaka, gubavaca, ljudi s rakom itd.",7 na 
bilo koji prikladan i bezbolan način. Njihovi 
životi, prema Haeckelu, nisu bili vrijedni ni 
dostojni života. Te su ideje naveliko širili nje- 
govi sljedbenici. 

Ubrzo za njim, g. 1920, pojavio se pravnik 
K. Binding i s njim udružen liječnik A. Hoche. 
U svojoj maloj knjižici pod naslovom ,,Dopuš- 
tanje uništenja životno nevrijednog života"? 
unose u javni život i daju građansko pravo izra- 
zima ,životno vrijedan i životno nevrijedan ži- 
vot".* Također govore o vrstama života koji su 
samo pojedincu i društvu na ekonomski i druš- 
tveni teret)!“ te su zapravo ,,balastegzistenci- 
je! apsolutno bez smisla'.!* Kandidati za 
eutanaziju, prema njima, teški su ranjenici na 


bojnom polju koji mole za ,oslobođenje" i ' 


duševni bolesnici.'> Priželjkuju vrijeme kad 
ubijanje takvih ljudi više neće biti nikakav prav- 
ni ni moralni prekršaj.! * 

Tu budućnost nije trebalo dugo čekati.!* 
Godine 1922. strijeljana su u Sovjetskom Save- 
zu neizlječiva", zapravo besprizorna djeca. 
Početkom drugog svjetskog rata Hitler prihvaća 
već postojeće ideje, svjesno ili nesvjesno, i odo- 


4 AAS 77 (1985), str. 135. 

5 Vidi: L'OssRom, 20 aprile 1985, str. 6—7. 

6 E. CAVALLARO, Una grande ipocrisia che fa 
leva sul! emotivita, u: L'OssRom, 20 aprile 1985, 
str. 6. 

7 Usp.: GJ. GRUMAN, An historical introduc- 
tion to ideas about voluntary euthanasia: with a bib- 
liographic survey and guide for interdisciplinary stu- 
dies, u: Omega 4 (1973), str. 108— 109. 

ŠK. BINDING-A. HOCHE, Die Freigabe der 
Vernichtung lebensunwerten Lebens. Ihr Mass und 
ihre Form, Leipzig, 19222. 

9 Ondje, str. 27, 53, 56. 

10 Ondje, str. 54. 

11 Ondje, str. 56—57. 

12 Ondje, str. 31. 

13 Ondje, str. 29, 31, 57. 


14 Ondje, str. 57, 62. 
2 15 Opširnije o povijesnom razvoju u: V. POZAIČ, 
Život dostojan života, Zagreb, 1985. 

brava ubijanje ,,beskorisnih jedača"'“* koji su 
društvu na teret. Početni krug beskorisnih 
ubrzo je prerastao u krugove raznih nepoželj- 
nih. Točan broj tisuća tih nevinih žrtava još ni 
danas nije moguće u cijelosti odrediti. U pos- 
ljednje su, naime, vrijeme otkrivena do sada ne- 
poznata mjesta u kojima su vršena slična uboj- 
stva. 

Unatoč tim iskustvima užasa pod plaštem i 
u ime eutanazije, korak kulture smrti nije stao 
nakon rata, pa ni na etičko-moralnom područ- 
ju. Neumorni pobornik ozakonjenog pobačaja, 
zagovarač i čedomorstva — kad ustreba, i euta- 
nazije, tvorac etike situacije, američki je prote- 
stantski teolog Joseph Fletcher. Njegov je 
ideal, sažeto rečeno, prijeći od kontrole rađanja 
na kontrolu umiranja. On se pobrinuo i za kri- 
terije ljudskog osobnog života.!* Tko ne zado- 
voljava te kriterije, kandidat je eutanazije. Ta- 
kove on naziva ,,nepopravljivim ljudskim ve- 
getativcima", koji samo troše privatna i javna 
“ dobra.!* — Izraz je tako blizak onom Hitlero- 
vom. 

U novije vrijeme pravnici i suci sve su više 
protiv izricanja smrtne osude i kazne nad teš- 
kim prekršiteljima zakona. I što se oni više 
sustežu, to se neki od liječnika više natječu u 
promicanju ne samo izricanja nego i izvršavanja 
smrti — bolesnim i nedužnim ljudima. Tako, po 
presađivanju srca poznati liječnik, Chr. Ber- 
nard zastupa mišljenje: ,,Ne možemo i ne smi- 
jemo zahtijevati od bolesnika da on sam izabere 
točan čas smrti; to bi bilo nehumano. To su 
samo liječnici i samo oni koji mogu odlučiti 
kad je došao čas za bolesnika da umre."?* Nije 
daleko od njega ni francuski liječnik Funck — 
—Brentano. Kad nam je već promaklo naše 
rođenje, misli on, treba da nam uspije naša 
smrt, jer ,,svaki pojedinac mora biti gospodar 
svoje smrti.??! 

Početkom ovog mjeseca siječnja opet su no- 
vine po svijetu pisale o liječniku J. Hacketalu. 
Pokrenut je protiv njega istražni postupak. On 
je u travnju 1984. g. na simpoziju njemačkih 
liječnika u Miinchenu odvrtio video-kasetu na 
kojoj je bila snimljena povijest bolesnice od ra- 
ka na licu. On joj je pripravio i na dohvat ruke 
stavio ,,napitak''. Ona ga je uzela, popila i 
umrla ,,blagom smrću*'.?? Slične ,Jijekove" 

slao je i poštom. 

Ništa manje nije značajna i gotovo već jed- 
no stoljeće duga povijest nastojanja da se euta- 
nazija ozakoni. Među ,,postignuća" na tom pod- 
ručju treba svakako ubrojiti zakone Norveške? ? 
i Urugvaja?“ koji ovlašćuju suca da može ne 


primijeniti zakon o ubojstvu na ,,osobu čiji je 
prijašnji život bio častan, ako počini ubojstvo 
iz motiva sućuti, a navedena je na to ponavlja- 
nim zahtjevima žrtve“. * Pokušaji da se eutana- 
zija pravno ozakoni do sada su jedan za dru- 
gim propali. To će, nadamo se, biti i sudbina 
dvaju posljednjih: u Italiji, u Nizozemskoj. " 


16 Navod uzet iz: G. GRISEZ—J. M. BOYLE, 
Life and Death with Dignity and Justice, London, 
Ind., 1979, str. 246. 

173. FLETCHER, Moral Responsibility, Phila- 
delphia, 1967, str. 151. 

18 U prvom pokušaju iznosi petnaest pozitivnih i 
četiri negativna kriterija (Indicators of Humanhood: 
A Tentative Profile of Man, u: The Hastings Center 
Report 2/1972/ str. 1—4). U drugom ih navratu svodi 
na četiri osnovna: (1) osobnost ili samosvijest, (2) mo- 
gućnost ljudskih odnosa, (3) sposobnost biti sretan, 
(4) neokortikalna funkcija — sposobnost za misao 
(Four Indications of Humanhood: The Inquiry Matu- 
res, u: HCR 4 /1974/, str. 4—7). 

19 ISTI, Humanhood. Essays in Biomedical Ethics, 
Buffalo, 1979, str. 155. 

20 Navod uzet iz: Vie et mort sur commande 
(Komisija za obitelj pri francuskoj biskupskoj konfe- 
renciji), od 21. studenog 1984, str. 6. 

21 Vidi u: Tonus n. 863, 18 septembre 1984, 
str. 19. 

22U: Stern n. 16, 11 April 1985, str. 26—37. 

23 J. G. ZIEGLER, R8 misch-katholische Wertung 
der Euthanasie, u: H.—D. HIERSCHE (izd.), Eutha- 
nasie, Miinchen, 1975, str. 85. 

24 D. C. MAGUIRE, The Ethical and Technologi- 
cal Basis for the Right To Choose Death, u: Catholic 
Hospital Association 3—4 (1974), str. 61. 

25 Isto. 

26 Tekst i komentar prijedloga donosi D. TETTA- 
MANZI, Eutanasia. L'illusione della buona morte, 
Casale Monferrato, 1985, str. 52—59. Prema prvoj 
točki tog prijedloga liječnik više ne bi bio jamac živo- 
ta, već smrti: ,,Liječnici su dispenzirani da podvrgnu 
terapijama životnog podržavanja bilo koju osobu koja 
se nalazi u završnom stanju, osim ako bi ona sama na 
to osobno i svjesno pristala." — Ako ostavimo po stra- 
ni nejasno pitanje tko je u završnom stanju, tj. u ne- 
povratnom toku umiranja, ostaje pitanje da li uopće 
može i kako dotična osoba izraziti svoju pravu želju za 
liječenjem, upravo zbog svog teškog stanja. Do sada se 
to pretpostavljalo kao jedino normalno; za prekid li- 

Zahtijevajući priznanje, odobrenje i ozako- 
njenje eutanazije, njezini pobornici se pozivaju 
na teške i bolne prizore smrti, na povredu ljud- 
skog dostojanstva u takvom stanju umiranja, te 
na čovjekovo pravo da umre smireno, blago, 
bez boli; dakle, u skladu s dostojanstvom vlas- 
tite osobe. Tu se, međutim, krije teško protu- 
rječje ili opasna podvala: da bi se spasilo ljud- 
sko dostojanstvo, ubija se nosioca toga dosto- 
janstva — čovjeka. Zaboravlja se ili zanemaruje 
očita istina: ,,Ubiti zbog humanosti, znači i 
ubiti humanizam".25 Prije negoli razmotrimo 
ta pitanja, pogledajmo što je to, zapravo, euta- 
nazija. 


EUTANAZIJA 


Proučavajući povijest eutanazije, proizlazi 
očito da se taj pojam upotrebljavao, a i danas 
se još uvijek upotrebljava, u raznim značenji- 
ma. Izvorno značenje grčke riječi eu — thana- 
sia ima značenje mirne, blage i bezbolne smrti. 
Na svojoj početnoj razini eutanazija je označi- 
vala čovjekovu želju, čežnju i molitvu za bla- 
gom, brzom i bezbolnom smrću.?* Na slijede- 
ćoj razini ona označuje pozitivnu brigu i nje- 
gu, kako bi umirući mogao blago preminuti. Tu 
se i pojedinac i njegova okolina bori protiv bo- 
li i smrti, ali poštujući život i naravni dolazak 
neizbježive smrti. 

Suvremeno, treće, značenje pojma eutana- 
zija uključuje u sebi ona dva prva, ali dodaje i 
novi sadržaj: prouzrokovati prijevremenu smrt 
da se izbjegnu boli i patnje. Zato se danas um- 
jesto izraza eutanazije i upotrebljavaju drugi iz- 
razi koji bolje izriču taj sadržaj. Tako u njemač- 
kom jeziku postoji izraz ,,ubojstvo na zahtjev' 
(Totung auf Verlangen), a u engleskom ,,uboj- 
stvo iz milosrđa“ ili ,,samilosno ubojstvo"? 
(mercy killing).3? 

Kad danas naiđemo na pojam eutanazija, 
ne znamo odmah u kojem ga smislu sugovornik 
upotrebljava. Zato se uz tu riječ redovito do- 
daju pobliža određenja, kao: aktivna — pasiv- 
na, direktna — indirektna, pozitivna — negativ- 
na, te eutanazija u širim ili užem smislu, pa čak 
i anticipirana eutanazija — kad se misli na po- 
bačaj ili ubojstvo tek rođene djece zbog njiho- 
ve nakaznosti. 


pristupi 


Tako već postojeću višeznačnost i nejasnoću 
pojma povećava i slijedeća razdioba:?' euge- 
nička eutanazija — bezbolno ubijanje deformi- 
ranih i hereditarno opterećenih pojedinaca s 
nakanom da se poboljša rasa; ekonomska — 
bezbolno uklanjanje duševnih bolesnika, neizlje- 
čivih, invalida i staraca koji su ne samo besko- 
risni nego su i na teret društvu; kriminalna — 
bezbolno ubijanje za društvo opasnih i nepo- 
željnih pojedinaca; eksperimentalna — bezbolno 
ubojstvo određenih pojedinaca radi eksperimen- 
tiranja za unapređenje znanosti; solidarna — 
bezbolno ubojstvo jedne ili više osoba da bi se 
spasile više vrednote ili više života, kao npr. 
pred prijetnjom odmazde. 


»Aktivna"' eutanazija 


Danas se izraz eutanazija općenito upotreb- 
ljava u svojem ,,preciznijem — i iskvarenom — 
značenju*?* smišljenog ubojstva u obliku bla- 
ge smrti. To je tzv. aktivna, direktna, pozitivna 
eutanazija. O njoj se govori kad su u pitanju te- 
ški, neizlječivi bolesnici koji trpe nepodnosive 
boli, a već su ušli u tok umiranja. Aktivna euta- 
nazija tada znači prouzrokovati činom ili pro- 
pustom, inače dužnog i mogućeg čina, ionako 


već blizu smrt da se umirućeg poštedi od dalj- 


njih ponižavajućih boli i patnja, a da mu se 
omogući bezbolno umiranje.? ? 


liječenja tražio se poseban zahtjev. 

21 In Olanda V'eutanasia puč diventare legale, u: 
Corriere della sera, 20 dicembre, 1985. 

28 M. LJUBISAVLJEVIĆ, Nežno umiranje, u: 
SVET br. 47, od 8. februara 1984, str. 16. 

29 Izraz eutanazija" pojavljuje se, čini se, po prvi 
put u 3. st. prije Krista kod grčkog komediografa Po- 
sidipa, u preostalom fragmentu djela ,,Mrav'', a znači 
»ono najbolje što si čovjek može poželjeti od bogova". 
Usp.: L. ROCCI, Vocabolario greco-italiano, Genoya— 
Roma, 1939; J. WUNDERLI, Euthanasie oder Uber 
die Wirde des Sterbens, Stuttgart, 1974, str. 15. 

30 Opširniji prikaz u: V. EID, Geschichtliche As- 
pekte des Euthanasieproblems, in V. EID (izd), 
Euthanasie oder Soll man auf Verlangen tčten?, 
Mainz, 1975, str. 12—24; Encyclopedia of Bioethics, 
New York, 1978, sv. 1, str. 261—268. 

31 G. GIUSTI, L'eutanasia. Diritto di vivere, di- 
ritto di morire, Padova, 1982, str. 13-14. 

32P. RAMSEY, Ethics at the Edges of Life: 
Medical and Legal Intersections, New Haven, 19804, 
str. 146. & 

33 B. HARING, Etica medica, Roma, 19733, 
str. 299. 

U tom smislu pojam eutanazija upotrebljava 
se i u crkvenim dokumentima, počevši od Pija 
XII. iz g. 1958. pa do Ivana Pavla 11.?* Dekla- 
racija o eutanaziji kaže: ,,Pod izrazom eutanazi- 
ja misli se na čin ili propust koji po svojoj na- 
ravi ili s nakanom uzrokuje smrt kako bi se na 
taj način uklonila svaka bol. Eutanazija se da- 
kle sastoji u nakani volje i u primijenjenim pos- 
tupcima_??* 


Pasivna" eutanazija 


Budući da je pojam eutanazija izgubio svoje 
izvorno značenje, pokušava se dodatkom pa- 
sivna, indirektna, negativna izreći svu onu dje- 
lotvornu brigu i njegu da se umirućem olakša 
posljednji stadij života. Međutim, pod izrazom 
pasivna neki podrazumijevaju i propust dužnog 
čina, tj. dopustiti da čovjek umre, premda bi 
mu bilo moguće spasiti i produljiti život. Zbog 
toga je bolje taj izraz ne upotrebljavati. 


Eutanazija — njega umirućih 


U sadašnjem stanju, radi bolje jasnoće, pri- 
kladno je upotrebljvati izraz eutanazija za smiš- 
ljeno ubojstvo iz milosrđa, a za izvorno znače- 
nje eutanazije izraz njega ili pratnja umirućih. 
Taj pojam treba promatrati na dvjema razi- 
nama.?$ 

Na pozitivnoj razini njega umirućih označa- 
va upotrebu prikladnih sredstava da se bol ub- 
laži ili potpuno ukloni, a to, istodobno zbog 
neizbježiva slabljenja organizma, ubrzava tok 
umiranja. Dva su dakle, učinka: jedan namjera- 
van, tj. ublaženje boli, te smrt u skladu s ljud- 
skim dostojanstvom; drugi nenamjeravan, ali ne- 
izbježiv, tj. skraćenje života. 

Na negativnoj razini njega umirućih znači 
poštovanje već započeta i nezaustavljiva toka 
umiranja. Znači ne upotrebljavati daljnje teh- 
nički moguće zahvate, ili već započete preki- 
nuti ako su se pokazali nekorisnima, ili bi, ako 
se s njima nastavi, samo produžili tok umira- 
nja, ili pak neko oskudno stanje života bez obi- 
lježja bitno vlastitih čovjeku kao osobi. 


KULTURA ŽIVOTA 
Osnovno je pitanje naš stav prema životu na 


40 


svim njegovim razvojnim područjima, uklju- 
čujući tu umiranje i smrt. Liječnik C. Manni, 
koji već 30 godina radi na području reanima- 
cije, ovako to izriče: ,,Sve ovisi o tome kakvo 
imamo poimanje života. To je temeljni problem 
našeg društva. Što je život? — neki predmet koji 
se kupi u robnoj kući ili nešto što nam je dano, 
darovano i zatim uzeto u času o kojem ne zna- 
mo ništa? Nema sumnje da je, u ovom potrošač- 
kom društvu koje na prvo mjesto stavlja dobi- 
tak i užitak, život malo cijenjen. Danas vrijedi 
samo ono što je mlado: ima moda mladih, piće 
mladih, auto mladih. A što se zbiva s onim tko 
ne umre mlad? Ne preostaje nego da ostari." 7 
A kad ostari, zaoštrenije se postavljaju pitanja o 
smislu i dostojanstvu života i smrti. 


Ljudsko dostojanstvo 


Filozofski gledano, život je za čovjeka te- 
meljno, osnovno dobro, preduvjet svih drugih 
dobara i ostvarenja. Oduzeti čovjeku život, zna- 
či oduzeti mu sve. 

Sociološki gledano, svaki je čovjek član za- 
jednice i kao takav mora biti priznat i pošto- 
van, da bi se u toj zajednici mogao osjećati si- 
gurnim. Društvo, u vrednovanju značenja i do- 
prinosa čovjekova života, mora doći do svijesti 
da, osim aktivnog i proizvodnog doprinosa, po- 
stoji i pasivni, trpeći i molitveni doprinos na 
koji su njegovi članovi pozvani. Slabi i bolesni 
članovi pobuđuju i podržavaju u zajednici ži- 
votno visokoljudske kvalitete prijeko potrebne 
za suživot, kao npr. nezainteresirano služenje i 
solidarnost. Nenadomjestivost tih kvaliteta u 
ljudskoj zajednici poziv je ne samo zdravima ne- 


34 Na primjer: PIO XII, u: AAS 50 (61958), 
str. 659; PAVAO VI, u: AAS 66 (1974), str. 346; 
IVAN PAVAO II, u: L'OssRom 5 ottobre 1984, str. 5. 

35 Usp.: AAS 72 (1980), str. 542—552; hrvatski 
prijevod: M. BIŠKUP, Deklaracija o eutanaziji, kao do- 
datak u: V. POZAIČ, Život dostojan života, Zagreb, 
1985, str. 99—108. 

36 G. ERMECKE, ,,Sterbehilfe', u: Die neue Or- 
dnung 29 (1975), str. 130-131. P. SPORKEN, Um- 
gang mit Sterbenden, 19784, str. 140. 

37c MANNI, La battaglia quotidiana della te- 
rapia intensiva, u: L'OssRom 20 aprile 1985, str. 6. 

go i bolesnima, jer ,,dati se ljubiti, redovito je 
teže umijeće negoli ljubiti druge".?5 

Kršćanska antropologija čovjekovo dostojan- 
stvo ne shvaća kao nešto izvanjsko, ovisno o 
stanju njegova zdravlja ili bolesti ili osobne kriv- 
nje, nego kao nešto unutrašnje, bitno, neuvje- 
tovano i neotuđivo čovjekovu biću kao takvom. 
Iz cjelokupne kvalitete" čovjeka kao osobe, ? 
kao duhovno-tjelesnog bića obdarena razumom 
i slobodom, samoodgovornošću i mogućnošću 
samoodređenja, izvire ljudsko dostojanstvo. 

To čovjekovo dostojanstvo, gledano u svjet- 
lu vjere, još je više naglašeno. U izvještaju o 
stvaranju, čovjeku je posvećeno osobito mjesto 
i pažnja. Dok je sve ostalo stvoreno jednostav- 
nim ,Neka bude", čovjek je predmet posebne 
Božje odluke. Njemu Bog povjerava brigu za sav 
stvoreni svijet.** To početno, temeljno čovje- 
kovo dostojanstvo, potvrđeno je Isusovim utje- 
lovljenjem. Postavši čovjekom, Isus je prihvatio, 
živio i posvetio sav ljudski život, uključivši 
patnju, bol i smrt. Njegovom otkupiteljskom 
žrtvom, čovjek, otkupljen ,,skupom cijenom", 
i sam postaje dragocjen.*! 


Dar i zadaća 


Tko posjeduje religiozni nazor na svijet i ži- 


vot, vrednuje život u posve naročitom svjetlu. 
On vidi u životu dar Božje ljubavi. Život je 
ujedno zadaća i poslanje koje treba ostvariti u 
ovom prostorno-vremenskom postojanju. Ukoli- 
ko je dar, zahtijeva zahvalnost; ukoliko je za- 
daća, zahtijeva čovjekovu suradnju. Odbaciti 
život a birati smrt, pa i onu iz samilosti, ,,znači 
baciti dar u lice darovatelju',* znači nemati 
povjerenja u darovatelja, a što je znak duboke 
nezahvalnosti. 


Raspolaganje životom 


Cijela kršćanska predaja uči da čovjek nije 
neovisni i potpuni gospodar svoga života. To 
lijepo sažima B. Hdring: ,,Život je povjeren čov- 
jekovoj slobodi i su-odgovornosti. On nije auto- 
nomni gospodar svoga života. Samo je njegov 
upravitelj pod Božjom vrhovnom vlašću. Pri- 
hvatiti odgovornost za život vlastiti i drugoga, 
prvi je izraz Naroda Saveza.'"*? 


pristupi 


Briga za zdravlje 


Čovjekov stav zahvalnosti pred životom pret- 
vara se u brigu za život kad je taj ugrožen bo- 
lešću. U tu svrhu čovjek je razvio vještinu liječ- 
ništva. 

Zadaća je medicine, pod pozitivnim vidikom, 
čuvati i unapređivati život, i — kad je narušeno 
— vratiti zdravlje, ublažiti bol, napose kad je 
bolesnik ušao u tok umiranja.“* Pod negativ- 
nim vidikom zadaća medicine nije da u borbi 
protiv bolesti i smrti poduzima sve što joj je 
tehnički moguće. Ona ne smije postati besćut- 
na medicina, tj. medicina koja se bavi borbom 
protiv bolesti i smrti a zaboravlja čovjeka. Ona 
ne smije zamijeniti svoj prvotni objekt, čovjeka 
osobu, s njegovim bolestima ili umjetnim pod- 
ržavanjem nekih životnih funkcija. 

Primjena raznih načina i sredstava liječenja 
bira se u skladu s načelom o redovitim i izvan- 
rednim sredstvima.** Redovita se uvijek pri- 
mijenjuju, izvanredna se mogu ali ne moraju. 
U redovita spadaju ona koja su redovito na ras- 
polaganju i upotrebi, koja ne stavljaju posebno 
teških tereta ni na bolesnika ni na njegovu oko- 
linu. Izvanredna su sva druga. 


38 I. G. ZIEGLER, R8misch-katholische Wertung 
der Euthanasie, str. 60. 


39v, EID, Muss die Medizin alles tun, was sie 
kann?, u: V. EID—R. FREY (izd.), Sterbehilfe oder 
Wie weit reicht die Grztliche_ Behandlungspflicht, 
Mainz, 1978, str. 120. 

40 ,»,I reče Bog: *Načinimo čovjeka na svoju sliku, 
sebi slična, da bude gospodar ribama morskim, ptica- 
ma nebeskim (...). Na svoju sliku stvori Bog čovjeka, 
na sliku Božju on ga stvori, muško i žensko stvori ih" 
(Post 26—27). 

41 ,,Ta znate da od ovog ispraznog načina života, 
što vam ga oci namriješe, niste otkupljeni nečim ras- 
padljivim, srebrom ili zlatom, nego dragocjenom krvlju 
Krista, nevinoga i neokaljanoga Jaganjca" (1 Pt 1,18— 
19). 

42 Pp. RAMSEY, ,,Euthanasia" and Dying Well 
Enough, u: Linacre Quarterly 44 (1977), str. 41. 

43 B. HARING, Liberi e fedeli in Cristo, Roma, 
1981, sv. 3, str. 22; Usp.: F. J. DEDEK, Contempo- 
rary Medical Ethics, New York, 1975, str. 140; Drugi 
vatikanski sabor, GS, br. 50 i 51. 

44 To je općenito mišljenje autora. Usp.: R.M. 
VEATCH, A Ther y of Medical Ethics, New York, 
1981, str. 165—166. 


45 Usp.: PIO XII, u: AAS 48 (1975), str. 1030. 

Danas se više govori — i u crkvenim doku- 
mentima — o razmjernim i nerazmjernim sred- 
stvima.** Sredstva se odmjeravaju s obzirom na 
sadašnje stanje bolesnika i na predvidivo 
njihovo korisno djelovanje. Prvo, treba gledati 
vistu sredstava o kojima se radi, stupanj prora- 
čunatog rizika u koji se ulazi, te poteškoće kao 
i troškove u primjeni terapije. Drugo, ,,koris- 
nost", tj. predvidivi pozitivni ishod za paci- 
jenta, u usporedbi s mukama kojima se izlaže.“ 7 
Ukoliko neko liječenje ne bi donosilo nikakve 
koristi, slobodno ga je prekinuti.*Š No, redo- 
vitu njegu i brigu treba uvijek proslijediti do 
konca života. 


Umiranje u dostojanstvu 


Premda smrt ostaje ,,događaj koji po sebi 
ljudsku dušu ispunja tjeskobom"'** svakog čov- 
jeka, pa i vjernika, vjernik zna da smrt ne pred- 
stavlja katastrofu. To je za njega prijelaz, va- 
žan događaj života. Zato mu nije svejedno kak- 
vom će smrću umrijeti. Stoga je i on zaintere- 
siran za pravo na umiranje u dostojanstvu. 

Kad se govori o pravu na smrt u dostojan- 
stvu,*“ misli se na pravo da čovjeku smrtne 
boli budu ublažene koliko je to samo moguće, 
da ne bude napušten od svoje okoline, da umre 
pomiren sa sobom, s bližnjima i s Bogom; da 
umre u svoje pravo vrijeme, da mu smrt ne bude 
niti prijevremeno izazvana, niti bezrazložno od- 
gađana. Jednom riječju: da umre vlastitom na- 
ravnom smrću u njezino pravo vrijeme.“ ! Čov- 
jeka dostojno umiranje je ono kad je život poš- 
tovan i u svom zadnjem stadiju, tj. u umiranju, 
jer ,čovjek živi i dok umire.?* ? 


Etičko-moralne posljedice 


Iz dosada izloženog očito je da je ljudski ži- 
vot i njegovo dostojanstvo izvan dometa čovje- 
kove moći raspolaganja. Čovjek ga može poš- 
tovati ili ne, ali ga ne može dodijeliti ili poniš- 
titi. Snagom svog neutuđivog dostojanstva 
svaki čovjek u svakom stadiju svoga života, ma- 
kar ono bilo stavljeno u pitanje teškom boleš- 
ću ili patničkim tokom umiranja, uvijek zadrža- 
va pravo i dužnost na poštivanje temelja i pred- 
uvjeta tog dostojanstva, tj. ljudskog života. Bu- 

dući da već ni s biološkog stajališta čovjek ne 
može biti sveden na živućeg ne-čovjeka, to još 
manje može postojati s teološkog gledišta tako 
nešto kao život nevrijedan ili nedostojan ži- 
vota. 

Iz takva poimanja ljudskog života slijedi da 
upravo slabi, nezaštićeni članovi društva, star- 
ci i bolesnici, ljudska još nerođena bića, zahti- 
jevaju i imaju to više pravo na poštovanje i 
njegu, što su je više potrebni. Svi oni od nas s 
punim pravom očekuju ne ubojstvo, već pažnju, 
brigu i njegu. 


Zamke kulture smrti 


Pobornici pobačaja i ubojstva iz milosrđa 
vjeruju, ili barem druge uvjeravaju, u svoje naj- 
bolje nakane. Tako je pobačaj bio predlagan i 
ozakonjen pod vidikom visoke humanosti — 
samo za krajnje teške slučajeve. Nije trebalo du- 
go da svaki slučaj postane dovoljno težak. Ma- 
lo-pomalo došlo se do današnjeg stanja kad je 
dovoljna ,,personalna indikacija", tj. zahtijev 
nesuđene majke osuđenog djeteta. Tako se 
došlo dotle da je g. 1983. u Hrvatskoj bilo na 
65.598 rođenih, 47.996 pobijenih u majčinom 
krilu. Slučaj jedne zagrebačke bolnice još je 
drastičniji. U tom rodilištu pravo na život u 
toku pet godina ostvarilo je 18.000 novorođe- 
nih, dok su 42.000 bile lišene toga temeljnog 


46 Sy. ZBOR ZA NAUK VJERE, Deklaracija o 
eutanaziji, hrvatski prijevod u: V. POZAIĆ, Život do- 
stojan života, str. 106; IVAN PAVAO II, u: L'OssRom 
16 novembre 1985, str. 4; ,,Dichiarazione" usvojena 
od znanstvenika članova vatikanske akademije, u: 
L'OssRom 31 ottobre 1985, str. 5. 

47 Deklaracija o eutanaziji, hrv. prijevod, str. 
106—107. 

48 Isto. 

49 Ondje, str. 104. 

50 Opšimije o tome u: V. POZAIČ, Umrijeti u 
ljudskom dostojanstvu, u: Obnovljeni život 40 (1985), 
str. 415—418. 

51]. F. DEDEK, Contemporary Medical Ethics, 
str. 148; P. SPORKEN, Umgang mit Sterbenden, 
str. 28. 

523. G. ZIEGLER, Prinzipielle und konkrete 
Uberlegungen zum Problem der Euthanasie, u: 
Trierer Theologische Zeitschrift 85 (1976), str. 141; 

ljudskog prava. Tu je kultura smrti daleko nad- 
visila kulturu života. Tek kad je stanje postalo 
zabrinjavajuće, sada se tu i tamo diže poneki 
glas upozorenja na tu strahotu.* ? 

Brižno se, međutim, izbjegava pravo ime: 
abortus, pobačaj, tj. ubojstvo nevina života. 
Govori se o prekidu trudnoće. Prekid je ipak 
samo bezazlena stvar — kao da će se trudnoća 
kasnije nastaviti, samo je na čas prekinuta. To 
je, želi se uvjeriti, samo prekid, a ne ubojstvo. 

Isti je slučaj i s eutanazijom. Govori se o bri- 
zi za ljudsko dostojanstvo, o iznimnim i krajnje 
teškim slučajevima koji pobuđuju na samilost, 
o slobodno izraženoj želji i odluci dotičnog 
kandidata, o zakonski točno određenoj proved- 
bi bez mogućnosti zloporabe, itd. A zaboravlja- 
ju, ili namjerno prešućuju ozbiljnu pouku povi- 
jesti iz nedavnog nacističkog vremena, kad je i 
dio liječnika zaboravio na svoj visoki etos. 

Već je prije tog iskustva, g. 1935, F. Walter 
pisao da je s eutanazijom kao s kamenom ba- 
čenim u vodu. Prvi su krugovi maleni, a dalje 
njihovo širenje izmiče našem  nadzoru.?* 

Nakon iskustva drugog svjetskog rata američ- 
ki liječnik L. Alexander prisustvovao je suđe- 
nju u Nirnbergu, te svoja zapažanja i razmiš- 
ljanja ovako sažeo: ,,Bez obzira na to kakve su 
razmjere ti zločini konačno poprimili, svima 
koji su ih proučavali postalo je očito da su kre- 
nuli od malih početaka. Prvi su počeci bili 
samo profinjena promjena naglaska u temelj- 
nom liječničkom stavu. Počelo se s prihvaća- 
njem stava, temeljnog u eutanazijskom pokre- 
tu, da postoji tako nešto kao što je život nevri- 
jedan da se živi. Taj stav u svojim ranim poče- 
cima odnosio se samo na teško i kronično bo- 
lesne. Krug onih što su imali biti ubrojeni u tu 
vrstu postupno se proširivao da bi obuhvatio 
društveno neproizvodne, ideološki nepoželjne, 
rasno nepoželjne, i, napokon, sve Nenijemce.?* * 

U novije vrijeme kanadski liječnik i demo- 
graf R. A. Gallop upozorava na opasan pohod 


kulture smrti: ,,Kad jednom dopustiš ubojstvo - 


nerođenog djeteta, to se više neće zaustaviti. 
Neće biti dobne granice. Stavit ćeš u pogon lan- 
čanu reakciju, čija ćeš žrtva vjerojatno biti i 
ti. Tvoja će te djeca ubiti, jer si ti dopustio 
ubojstvo njihove braće i sestara. Tvoja će te 
djeca ubiti, jer te neće htjeti podnositi u tvojoj 

starosti. Tvoja će te djeca ubiti zbog tvojih ku- 
ća i imanja. Ako je liječnik spreman uzeti no- 
vac da ubije nevino dijete u utrobi, on će i te- 
be ubiti ubodom igle kad bude plaćen od tvo- 
je djece. To je strašna mora koju spremaš za 
budućnost. 


Učiteljstvo 


Logika kulture smrti samo je prividno razli- 
čita na početku i na svršetku ljudskog života. 
Svaki razlog koji se iznosi kao dovoljan i op- 
ravdan za ubojstvo na početku, prije rođenja, 
dovoljan je da se ubije nakon rođenja i na kra- 
ju života. Tko se usuđuje zanijekati osobnost, 
ljudsko dostojanstvo i pravo na život prije ro- 
đenja, taj će to učiniti i u kasnijim stadijima 
života. Tko se postavi neopozivim sucem nad 
smislom i budućnošću života u začetku, taj će 
to učiniti ina svršetku. ' 

Zato je razumljivo da najviše crkveno uči- 
teljstvo, sabor s papom, na jednom mjestu daje 
ocjenu i osudu svih vrsta zločina protiv živo- 
ta. Braneći dostojanstvo ljudske osobe, Drugi 
vatikanski sabor podsjeća na Gospodinove Ti- 
ječi: ,,Meni ste učinili koliko ste učinili jedno- 
mu od ove moje najmanje braće" (Mt 25,40), 
te nastavlja: ,,Povrh toga sve što se protivi sa- 
mom životu, kao što je ubojstvo bilo koje vrste, 
genocidi, pobačaji, eutanazija pa i svojevoljno 
samoubojstvo; sve što povređuje integritet 
ljudske osobe..., sve što vrijeđa ljudsko dosto- 
janstvo..., svi ti i slični postupci zacijelo su sra- 
motni već sami po sebi, i-dok truju ljudsku ci- 
vilizaciju više kaljaju one koji tako postupaju 
nego one koji nepravdu trpe, i u proturječju su 
sa Stvoriteljevom čašću.?* 7 


53 Npr. u: Zimski vikend (posebno izdanje), Zi- 
ma '85/86, str. 14—16; A. KURJAK-LJ. ZERGOL- 
LERN—CUPAK (ur.), Pravo na život i pravo na smrt, 
Zagreb, 1982, str. 206. 

54 F, WALTER, Die Euthanasie und die Heilig- 
keit des Lebens, Minchen, 1935, str. 564—565. 

55 L. ALEXANDER, Medical Science Under 
Dictatorship, u: New English Jurnal of Medicine 241 
(1949), str. 44. 

56 Navod uzet iz: P. MARX, Death Without Dig- 
nyty: Killing for Mercy, Collegeville, Minn., 1978“, 
str. 43. 


57 Gaudium et Spes, n. 27. 

O dva naročita vidika kulture smrti, poba- 
čaju i eutanaziji, Sv. Zbor za nauk vjere izdao je 
posebne dokumente. Deklaracija o pobačaju, 
iz g. 1974, izlažući i pozivajući se na trajnu 
nauku Crkve, zaključuje: ,,Dakle, božanski za- 
kon i sam naravni razum isključuju bilo koje 
direktno ubojstvo nevina čovjeka.'** Deklara- 
cija o eutanaziji, iz g. 1980, kaže: ,,Treba po- 
novno sa svom odlučnošću izjaviti da nitko i 
ništa ne može nekoga ovlastiti da zada smrt 
nekom nevinom ljudskom biću, bilo da se radi 
o zametku ili embriju, djetetu ili odraslom, 
starcu, neizlječivom bolesniku ili nekome koji 
je u agoniji. Nitko ne može tražiti taj ubojnič- 
ki postupak ni za sebe ni za drugoga koji je po- 
vjeren njegovoj brizi, niti na nj pristati, izričito 
ili uključivo. Nijedna vlast ne može to zako- 
nito nametnuti niti dopustiti. Radi se, naime, o 
kršenju božanskog zakona, o povredi dosto- 
janstva ljudske osobe, o zločinu protiv života, 
o atentatu na ljudski rod.?* ? 


Naša zadaća: promicati kulturu života 


U vremenu i prostoru u kojem živimo ne- 
izbježiva nam je zadaća promicati kulturu ži- 
vota, bilo to zgodno ili nezgodno." 

Zato Ivan Pavao II potiče da poradimo kako 
bi svi oni što dolaze u dodir s Crkvom mogli 
nadvladati raskorak vjere i života, čija je poslje- 
dica stil života u uživalačkom i potrošačkom 
življenju; otkriti istinsko kršćansko poimanje 


života, patnje, smrti i ispravan red vrednota, 
te da je svaki život obdaren poslanjem za koje 
smo odgovorni Bogu; zatim, na tim načelima 
izgrađivati život, ne plašeći se da idemo i pro- 
tiv struje." 

U svakodnevnom životu i s obzirom na po- 
bačaj i eutanaziju, ipak će presudan biti naš 
praktični stav, praktično zalaganje i praktično 
rješenje što ćemo biti kadri ponuditi.** To nisu 
u prvom redu pitanja ideološke naravi, svjeto- 
nazorske naravi, to nisu teoretska pitanja. Kad 
se ljudi nađu u nevolji, bilo da se radi o početku 
ili o kraju života, često djeluju sasvim suprotno 
od svojih načelnih uvjerenja, jer su ili slabi, 
ili prepušteni samima sebi, ili su pak zastraše- 
ni onim što im život donosi. 

Samo djelotvorna pomoć osobi u nevolji, 
pomoć koja se temelji, dakako, na jasno uteme- 
ljenom i izgrađenom uvjerenju, bit će djelo- 
tvorno suzbijanje kulture smrti i uspješno pro- 
micanje kulture života. 


58 AAS 66 (1974), str. 739. 


59 Deklaracija o eutanaziji, str. 103. 

60 »Propovijedaj riječ — uporan budi — bilo to 
zgodno ili nezgodno — uvjeravaj, prijeti, zapovijedaj 
sa svom strpljivošću i poukom" (2 Tim 4,2). 

61 Usp. IVAN PAVAO II, u: L'OssRom 7 settem- 
bre 1984, str. 5. 

62 Gdje joj je to i koliko dopušteno, Crkva je dje- 
lotvorna: otvara savjetovališta, prihvatilišta, napose za 
djevojke—majke, te tzv. ,,hospicije'', posebne vrste 
bolnice za umiruće. 


Valentin Pozaić: EUTHANASIE UND ABTREIBUNG: TODESKULTUR 


Vom moralischen Gesichtspunkt aus betrachtend, beschaftigt sich hier der Autor (Moral- 


theologe) mit Euthanasie und Abtreibung. 


Die Befiirworter der Euthanasie berufen sich auf schwere, schmerzende und die Menschen- 


wiirde verletzende Todesszenen und auf das Recht des Menschen, ruhig, sanft und schmerzlos zu 
sterben. Hier steckt aber, meint der Autor, ein krasser Widerspruch: Um die Menschenwiirde zu 
retten, totet man den Menschen selbst! Er unterscheidet verschiedene Euthanasiearten: aktive und 
passive Euthanasie und Euthanasie als Sterbendenpflege. 

Alternativ zur »Todeskultur« bietet der Autor die »Lebenskultur« an: Menschenwiirde, 
Auffassung des Lebens als Gabe und Aufgabe, Bewusstsein, dass der Mensch kein unabhćingiger 
und absoluter Herr seines Lebens ist, Sorge fiir Gesundheit, wiirdige Hinnahme des Sterbens mit 
allen daraus hervorgehenden ethisch-moralischen Folge, Nachdenken iiber die Fallen der » Todes- 
kultur«. Dabei zitiert er entsprechende Dokumente des kirchlichen Lehramtes. 

Hinsichtlich der Abtreibung und der Euthanasie sind im alltaglichen Leben die praktische 
Stellungnahme und das praktische Engagement (und nicht die ideologisch-weltanschaulichen 
Fragen) von entscheidender Bedeutung, meint der Autor. 

PRIKAZI 


KONCEPCIJA ŽIVOTA 
U SUVREMENOM DRUŠTVU 
— TERORIZAM I NUKLEARNO | 
SAMOUNIŠTENJE 


Špiro Marasović 


Kad govorimo o ,,koncepciji" bilo čega, uvi- 
jek mislimo na onu razumsku podlogu, na onaj 
program ili projekt koji, utkani u neko biće ili 
u neko djelovanje, to biće i to djelovanje izvla- 
če iz područja stihijnosti i nereda i čine ih spo- 
znatljivima i shvatljivima. Međutim, ako proma- 
tramo krvave sudare i među pojedincima i me- 
du grupama koji se kao konstanta provlače kroz 
svu ljudsku povijest, samo od sebe nam se na- 
meće pitanje: gdje li su to ta ,,razumska podlo- 
ga*', taj , program i projekt" u društvenom živo- 
tu čovjekovu tako očiti da bez daljnjega smije- 
njega, bilo nekoga prošlog društva?! Nije li, na- 
protiv, u tom životu ono stihijno, ono nerazum- 
no i nehumano toliko upadno da svaki govor o 
,Koncepciji života? čini izlišnim?! 

Zaista nećemo pretjerati ako reknemo da — 
što se tiče ,,koncepcije života — suvremeno 
društvo, u odnosu prema prošlim vremenima, 
ne predstavlja niti iznimku niti novinu. Jer, 
život se oduvijek hranio životom; oduvijek je 
život bio istovremeno i sredstvo i cilj; tuđi ži- 
vot sredstvo, a vlastiti cilj, ili: vlastiti život sred- 
stvo, a tuđi život cilj. To je zapravo sva i jedina 
logika svih borbi i svih ratova od početka svije- 
ta pa do dana današnjega, što znači da ljudskom 

životu na društvenom planu cijena nije nikad 
bila previsoka. Netko je život davao za cara, a 
netko za domovinu; jedni za pravdu, a drugi za 
bolju budućnost; ovi za vjeru, a oni za znanost, 
i sve tako dalje, i sve tome slično. Jedina raz- 
lika, međutim, po kojoj je naša generacija ipak 
nešto drugo i nešto posebno u dosadašnjem po- 
vijesnom nizu borbi i ratova, leži isključivo u 
tome što mi danas, za razliku od svih generacija 
prije nas, možemo poubijati sve što živi i to- 
talno uništiti sav život na zemlji: biljni, životinj- 
ski i ljudski. Tek ova novonastala stravična 
mogućnost općega samouništenja razlogom je 
da mi danas postavljamo pitanje o ,,koncepciji 
života“, pitanje koje jamačno ide više za tim 
da do jedne takve koncepcije dođe, nego za tim 
da neku postojeću ,,otkrije". 


I. UNUTARNJI SMISAO UBIJANJA 


Čovjek je i kao pojedinac i kao društvo biće 
mogućnosti, što znači da se on nikada u potpu- 
nosti ne zadovoljava ostvarenim i postignutim, 
nego da on uvijek, preko onoga što je ostvareno 
i što je postignuto, gleda prema onomu što još 
nije ni ostvareno ni postignuto, ali je načelno 
moguće i to postići i ostvariti. Čovjek je, dakle, 

biće težnje, čežnje i žudnje. On ponekad čezne 
i za nemogućim, toliko je nezadovoljan s po- 
. stojećim. Međutim, ono što čovjek, bilo kao po- 
jedinac bilo pak kao društvo, sebi zamišlja kao 
moguće, i za čim kao mogućim teži i žudi, za 
najveću većinu ljudi je u nepremostivom rasko- 
raku s onim što konkretno društvo kao moguć- 
nost stvarno nudi. I pri tom nije važno da li je 
riječ o kulturnim, materijalnim, duhovnim, po- 
litičkim ili nekim drugim sadržajima ljudske 
težnje i žudnje, važno je samo to da se ono po- 
željno nikako ne uklapa u ono ponuđeno. A 
kad se život jednom previše zbije i prignječi iz- 
među stvarnoga i mogućega, odnosno, između 
poželjnoga i ponuđenoga, počinje pokazivati 
sklonost prema razaranju i samorazaranju, a to 
se zove — smrt. No, kako je ova smrt, za razliku 
od one prirodne, namjerno izazvana, društve- 
no uvjetovana i društveno motivirana, zovemo 
je jednostavno ,,ubojstvom'', odnosno ,,samo- 
ubojstvom". 


1. Ubojstvo kao primitivni oblik 
samoubojstva 


Gotovo životinjski način borbe za opstanak s 
jedne strane i sklonost kulturno-političkom fe- 
tišizmu s druge, razlogom su da čovjek konflikt 
između stvarnoga i mogućega, kao nekom ma- 
gijom, iz vlastitoga života prenosi u tuđi i tako 
u tome tuđemu, u tome drugomu otkriva isklju- 
čivi razlog i isključivu krivnju svojoj muci i ne- 
volji. Tako se zbiva onaj poznati fetišizam u 
društvenomu životu kojim se i ljudima i okolno- 
stima praznovjerno podmeću neke moći koje 
ovi stvarno nemaju, a pomoću kojih ljudi po- 
staju ,neprijatelji", a okolnosti ,,neprijateljske 
sile". A kad je jednom razlog vlastite nutarnje 
nesreće i vlastitoga nutarnjega nezadovoljstva 
potpuno podmetnut nekom vanjskom uzroku, 
razumljivo je da će se i rješenje takvoga stanja 
tražiti u uništenju toga vanjskoga faktora, tj., 
u ubijanju neprijatelja i u razaranju neprijatelj- 
skih okolnosti. Očito je, dakle, da politički ne- 
prijatelj kojega treba uništiti nije ništa drugo ne- 
go politički fetiš, jednako kao što su to nekada 
bile vještice i heretici koje je trebalo spaljiva- 
njem uništiti. Dakako da ovim ne želimo reći 
da je svako neprijateljstvo fetišizam, na žalost 

nije svako i nije uvijek, ali ono crno—bijelo ne- 
prijateljstvo, ona potreba za stvaranjem nepri- 
jatelja, to i takvo neprijateljstvo jest fetišizam. 

Ubojica je uvijek čovjek koji je s vlastitim ži- 
votom nezadovoljan, koji se u životu doživljava 
natprosječno skučenim, prikraćenim i zbog 
toga frustriranim. Budući da mu se takav život 
u podsvijesti negdje gadi, on ga ne prihvaća. 
Ubijanjem drugoga on zapravo ubija svoj vlasti- 
ti nesretni život, a tuđu smrt doživljava kao 
vlastito oživljavanje. U tom i jest bit fetišizma. 


2. Samoubojstvo je ,,prosvijećeno" 
ubojstvo 


Zvuči doduše čudno, bar na prvi pogled, da 
bi ubojstvo i samoubojstvo moglo imati zajed- 
nički korijen, to prije što se drži da ubojica, za 
razliku od samoubojice, svoj život voli, među- 
tim, temeljitija bi psihoanaliza vjerojatno vrlo 
lako pokazala kako i u prvom i u drugom slu- 
čaju kao tumačenje (zlo)čina izranja spomenu- 
to gađenje na život u kojem se ne može postići 
ono što bi se htjelo. Zbog toga su i ubojstvo i 
samoubojstvo osveta tomu i takvomu životu, 
odnosno osveta tomu i takvomu društvu. Net- 
ko se, naime, ubijanjem drugoga osvećuje svom 
vlastitom životu, a netko se ubijanjem sebe 
osvećuje društvu i okolnostima koje u njemu 
vladaju. Da li će se netko u određenom trenut- 
ku tome životu osvetiti tako što će ubiti drugo- 
ga, ili pak tako što će ubiti sebe, ili — tako što 
će ubiti i sebe i drugoga, to u krajnjoj liniji 
ovisi o nečijoj naravi, o stupnju inteligencije i 
o raznim drugim okolnostima. 

lako se ničim ne može pokazati da bi uboj- 
stvo, kao primitivni način osvete životu, gubilo 
svoje pristaše u suvremenom društvu, ipak, či- 
njenica da u visokociviliziranim zemljama iz 
godine u godinu raste broj samoubojica govori 
sasvim jasno o tome kako kritičniji i civilizi- 
raniji ljudi razlog svoje životne nesreće sve ma- 
nje transponiraju isključivo u izvanjske okol- 
nosti, odnosno u nekoga drugoga, pa, dosljed- 
no, i lijek za tu svoju nesreću sve manje očekuju 
od tuđe smrti, odnosno od promjene vanjskih 
okolnosti. Takvi se životu sve češće osvećuju 
neposredno, na samima sebi. No kako je taj nji- 
hov čin vrlo često demonstrativni štrajk živo- 

tom, poruka je to i udarac životu kao takvom, 
zbog čega je i to često fetišističko djelovanje, 
samo u prosvjećenijem obliku. 

Fetišizam ne bi bio ono što jest kad neposto- 
jeće ne bi tumačio kao postojeće, kad mrtvo 
ne bi tumačio kao živo, a nemoćno kao moćno. 
Analogno tome, ni (samo)ubojstvo ne bi bilo 
fetišizam kad na sebe ne bi navlačilo upravo 
ono tumačenje koje je u potpunoj suprotnosti 
s onim što ono stvarno jest. Fetišistički karak- 
ter (samo)ubojstva ogleda se baš u tome što 
ono, umjesto kao čin slabosti i nemoći, što ono 
i jest, biva tumačeno kao čin hrabrosti i snage, 
što ono zapravo nije. O toj i takvoj vrsti hrabro- 
sti lijepo je napisao Meša Selimović: ,,— Junaš- 
tvo nije ljudski poziv, već nevolja." I na drugom 
mjestu: ,, — Naiđe jedan trenutak kad čovjek 
postane konačno svjestan gubitka, kad više 
ne može da bude hrabar. Ili kad može da bude 
samo hrabar. 


II. MITO-LOGIKA UBIJANJA 


Oduzimanje tuđega života po sebi je uvijek 
brutalan i gnušam čin te ga kao takvoga, koli- 
ko je poznato, sve više kulture, civilizacije i vje- 
re zabranjuju i osuđuju, pa ipak... Rijetko da 
postoji i jedna religijsko-vjerska zabrana, od- 
nosno, i jedan kulturno-civilizacijski zakon koji 
bi poznavao tako veliki raskorak između teo- 
rije i prakse kao što je to upravo slučaj sa za- 
branom ubijanja. Ako se igdje čovjek masovno i 
masivno poslužio svojim urođenim lukavstvom 
da nasiti vuka, a kozu sačuva živu, to je učinio 
ovdje, ali, na žalost, kozu je sačuvao živu, ali 
ne i — brata čovjeka. Naime, kad je o ubojstvi- 
ma riječ, toliko je distinkcija čovjek izmislio 
i u život uveo da je zabrana ubijanja postala više 
preporuka nego zakon. 

Budući da u dnu svake agresije leži svijest o 
vlastitom pravu, i ubojstvo, da bi moglo biti 
tako opće prihvaćeno i opće prakticirano, mo- 
ralo se obući u svoje vlastito pravo opravdanje. 
Međutim, ako malo iz bližega pogledamo što 
se u stvari krije iza toga prava na ubijanje, na 
koje se ljudi tako uporno pozivaju na temelju 
kojega se tako masovno istrebljuju, vidjet će- 
mo da je ono zapravo satkano od nešto malo, 
i to vrlo pristrano pokupljenih činjenica i od 

vrlo mnogo mašte i želja koje su se oko tih či- 
njenica splele kao njihova jednostrana inter- 
pretacija. Budući da kao takvo nije, i ne može 
biti, uvjerljiva logika, nego poželjni mit, ono se 
nije nikada postizavalo, osvajalo i branilo lo- 
gičkim uvjeravanjem, nego — silom. Zbog toga 
je i djelovanje takvoga prava sezalo samo dotle 
dokle je dopirala i konkretna sila i moć. Ovakvo 
pravo, dakle, uvijek je apologija snage i moći. 
Pokazalo se, naime, da one iste vrijednosti za 
koje se, kao za svoje pravo, bore oni koji su tre- 
nutno slabiji, ne priznaju za pravo onih koji će 
nakon bitke ostati slabiji od njih. Stoga je 
ovako shvaćeno pravo drugo ime za interes, a 
kako interesa ima toliko koliko i ljudi, sukob 
je među njima neizbježiv. U tom je smislu Marx 
u Kapitalu sasvim točno konstatirao kad je 
rekao da u slučaju sudara dvaju prava odluku 
donosi — sila. A to potvrđuju i povijesna zbi- 
vanja u kojima, u pravilu, nitko nije došao do 
nekih prava, a da nije prije primijenio silu, i 
nitko se nije odrekao svojih prava, a da na to ni- 
je bio prisiljen. Ova se povezanost između pra- 
va i ubijanja u konkretnom životu svodi na to 
da jedni ubijaju zato jer imaju na to pravo, a 
drugi ubijaju da bi to pravo postigli. 

No kako je ubojstvo ipak zlo, a pravo o ko- 
jem je riječ stvara svatko za sebe i svatko ga za 
sebe tumači, osjetila se potreba da se bar za 
područje teorije to razulareno pravo obuzda. 
Stoga je ono u civiliziranom svijetu svedeno, ug- 
lavnom, isključivo na pravo ubojstva u sluča- 
ju i u svrhu obrane: bilo vlastitoga života, bilo 
domovine, bilo sustava, klase i čega sve ne. Ali, 
nije moguće ne primijetiti kako se i ta ,,obrana?? 
redovito tumači tako široko da u sebi i teoret- 
ski i praktično uključuje mogućnost svakovrs- 
noga napada, prema onoj devizi: napad je naj- 
bolja obrana. Time i ovo teoretsko reduciranje 
prava na ubijanje isključivo na slučaj obrane 
gubi svaki konkretni smisao. Tako su npr. Ame- 
rikanci u Vjetnamu ,,branili? slobodu, a oni 
koji su se protiv njih borili ,,branili'" su domovi- 
nu. Sada ti isti u Kampučiji ,,brane" socijali- 
zam, a Crveni Kmeri ,,brane" svoju zemlju. 
Rusi u Afganistanu također ,,brane" revoluciju, 
a domorodci koji se bore protiv njih ,,brane" 
svoja ognjišta, i sve tako dalje, i sve tomu 
slično. 

1. ,Zakonito“ ubojstvo 


Prisvojivši jednom za sebe ,,pravo" da u ime 
nekih viših interesa drugome oduzme život, 
čovjek je samim time negirao pravo na život 
kao prirodno pravo, a Božju zapovijed: ,,Ne 
ubij!" sveo više na savjet, nego na zabranu. Ta- 
ko se dogodilo da uza sve prirodno pravo sva- 
koga čovjeka na život, uza sve Božje zapovijedi 
i kulturna dostignuća, svi narodi i sve civiliza- 
cije, sve vjere i sve kulture dopuštaju, praktici- 
raju ili pak samo toleriraju dvije varijante zako- 
nitoga ubojstva: a) rat i b) izvršenje smrtne osu- 
de u vremenima mira. 


a) Rat 


Nema rata koji u sebi ne bi uključivao naka- 
nu, spremnost i stvarno ubijanje, i to ne samo 
tobožnjih krivaca koje zbog nečega treba kazni- 
ti, nego uvijek i nedužnih ljudi koji s razlozima 
i motivacijama dotičnoga rata ne stoje ni u kak- 
voj vezi. Oduvijek su ljudi bili primoravani da 
idu u rat, i prisiljavani da idu na frontu, tj., da 
ubijaju one koje u životu nisu nikada ni čuli ni 
vidjeli. Pa ipak, u ratu ne samo da je naređeno 
ubijati druge nego je to i dozvoljeno, i to ubi- 
jati upravo one ljude koji s ratom u pravilu ima- 
ju najmanje veze. Često se može čuti ili pročita- 
ti onaj patetički niz ,,starci, žene i djeca", ko- 
ji redovito jedna strana predbacuje drugoj kao 
njezin zločin, jer je zločin ubijati starce, žene i 
djecu. No, logikom humanosti ne možemo ni- 
kako shvatiti zbog čega bi veći zločin bio npr. 
ubiti jednoga starca koji je svoj život uglavnom 
proživio, od ubojstva mladića koji tek što je po- 
čeo živjeti! Znamo, ovim se hoće reći kako se 
mladi muškarci mogu boriti i braniti pa bi, pre- 
ma tome, ubojstvo takvih mladića bilo maltene 
viteški čin. Osim toga, mladići su u slučaju ra- 
ta najčešće pod uniformom, dakle vojska, a 
ubiti vojnika u ratu nije zločin. Sve je ovo ra- 
zumljivo s polazišta ratne logike, ali s polazišta 
logike humanosti sve ovo razlikovanje zvuči 
kao grubi sarkazam. Uostalom, koji je to rat 
koji bi se vodio tako ,,viteškim'' načelima da bi 
uvijek preskakao ,,starce, žene i djecu"! Kao da 
se rat vodi po nekakvom bon-tonu, a ne — mrž- 
njom. 

b) Izvršenje smrtne osude 


Ako je dozvoljeno, tj. legalno ubijati u ratu, 
odnosno, ako pravo na život nije apsolutno, ne- 
go relativno pravo, i ako je ono takvo da pravo 
nad nečijim životom nema onaj tko taj život 
živi nego onaj tko u svojim rukama drži poli- 
tičku vlast, onda pravo na ubijanje postaje jed- 
nim od legitimnih prava političke vlasti i u vre- 
menima mira. Stoga svaka politička vlast uzi- 
ma sebi za pravo da i u vremenima mira — kao 
kaznu za počinjeni zločin — nekomu oduzme 
život. To je ta smrtna kazna koja se prakticira 
u mnogim zemljama. Uz pomoć smrtne kazne 
želi se s jedne strane kazniti počinitelja nekoga 
zločina, i, s druge, zastrašiti moguće kandidate 
za isti zločin. Međutim, ovdje se pojavljuje ipak 
veliki problem, tako velik da su neke zemlje 
zbog njega i ukinule smrtnu osudu, a radi se o 
sljedećem: 

a) Ako je npr., razlog izricanja smrtne kazne 
zločin počinjenoga ubojstva, odakle pravo drža- 
vi da ona, kao kaznu, vrši upravo ono isto zbog 
čega nekoga kažnjava? Ako npr., još nikomu ni- 
je palo na pamet da eventualno neki preljub 
kažnjava tako što će oštećenoj stranci dozvoli- 
ti i narediti da učini to isto, kako se moglo do- 
goditi da, kad je u pitanju ljudski život, upravo 
takva logika prevlada! I drugo: ' 

b) Da li politička vlast ima pravo samo na 
kaznu, ili ona ima pravo i na osvetu, odnosno 
odmazdu? Ako je, naime, o kazni riječ, onda 
treba znati da je kazna uvijek motivirana odgoj- 
no, tj., da se kazna vrši uvijek s nakanom da po- 
činitelj zla dođe do uvida nevaljalosti svoga či- 
na, i da se popravi. To, i samo to je smisao kaz- 
ne, dakako uz eventualnu zadovoljštinu pravde 
tamo gdje je nekim zlim činom nekomu nanese- 
na nepravda, kao kod krađe npr. Ali, kad si ne- 
komu oduzeo život, oduzeo si mu i mogućnost 
da se popravi, a, ako je o ubojici riječ, njegovoj 
žrtvi time nisi život vratio. To, dakle, nije više 
kazna, nego — osveta! A osveta ima svoj poče- 
tak, ali nema kraja, o čemu svjedoče upravo u 
našim krajevima poznate krvne osvete. No, ako 
država ima pravo na osvetu (i ako se na toj razi- 
ni živi prema onoj: ,,Tko se ne osveti, taj se ne 
posveti"), tko može naći i jedan, ali zbilja uv- 
jerljivi razlog zbog čega se na isti način ne bii 

pojedinci smjeli međusobno osvećivati, pa i 
na već poznati način krvne osvete? 
Rat i izvršenje smrtne osude u vremenima 
mira predstavljaju, dakle, dva opće prihvaćena 
načina zakonitoga ubijanja. Njihovo se oprav- 
danje, doduše, deducira iz prirodnoga prava na 
samoobranu — prava, koje ovdje nipošto ne 
želimo dovesti u pitanje ili čak negirati! — ali iz 
opće kulture znamo kako se sve samoobrana 
tumači i kako se sve prakticira. Baš zbog toga 
što se tumače i prakticiraju onako kako je koga 
volja i kako kome odgovara, ni rat ni izvršenje 
smrtne osude nemaju neko dublje humano op- 
ravdanje, neku dublju humanu logiku. Oni se u 
najboljem slučaju mogu prihvatiti najviše kao 
nesretni slučaj i kao teški zadatak da se izme- 
du dva zla bira ono koje je manje, a sve što je 
više od toga, tj., neka viša apologetika rata i 
sudskoga smaknuća svodi se na obični mit, a 
njihova logika na — mito-logiku. 


2. ,Nazakonito"' ubijanje 


Zadržavši za sebe pravo odlučivanja nad tu- 
đim životom i nad tuđom smrću, politička vlast 
je ujedno i zadržala otvorenom bocu iz koje je 
još s prvim bratoubojicom izletio duh smrti. 
Taj duh i nadalje lebdi uokolo sasvim slobodno 
i ne pokazuje neki posebni sluh za razlikovanje 
između ,,zakonitoga" i ,,nezakonitoga''. Naime, 
zakonito je ono što je u skladu sa zakonom, a 
zakon je uvijek izraz volje, ne svih ljudi, nego 
samo onih koji su na vlasti, ili, kako bi to mark- 
sisti rekli, zakon je izraz klasnih interesa, tj., 
izraz volje one klase koja u svojim rukama drži 
vlast. Zbog toga i zakoni vrijede samo dotle 
dokle doseže određena vlast, i traju samo dotle 
dok je taj društveni segment na vlasti. Kad net- 
ko drugi preuzme vlast, ti zakoni mogu ostati 
na snazi, ali i ne moraju. Osim toga, zakoni re- 
dovito imaju svrhu da osiguravaju postojeću 
vlast i da je brane od onih koji pokazuju slične 
ambicije. Zbog toga je promjena političkoga 
sistema, ili pak promjena vlasti, uvijek išla pre- 
ko nezakonitoga prema zakonitomu: koriste se 
trenutno nezakonita sredstva da bi se naknadno 
ozakonila vlastita volja. A ovakva zakonitost 
je pretanka da bi mogla uvjeriti nekoga tko od- 
ređenu vlast ne prihvaća, ili je prihvaća samo 

djelomično, da vlastodržac u svrhu obrane vlas- 
titih interesa smije ubiti, a ovaj drugi u obrani 
svojih interesa to ne smije učiniti. Naprotiv, 
ovaj drugi rezonira na način koji njemu više 
odgovara, a taj je: ako država smije ubiti, smi- 
jem i ja, jer država i nema neki drugi smisao do- 
li da brani i štiti interese svojih građana. I, ako 
se država smije osvećivati, zašto se ne bih smjo 
jednako tako osvećivati i ja kao njezin član? — 
Iz ove i ovakve logike izranja ono što nazivamo 
nezakonitim i protuzakonitim ubojstvom ili — 
terorizam. 

Terorizam se razlikuje od rata, dakle, samo u 
pogledu zakonitosti, ali ne i u pogledu huma- 
nosti. Uostalom, baš zbog toga što je zakoni- 
tost relativna stvarnost, tj., baš zbog toga što 
ona predstavlja izraz volje samo onih koji su 
na vlasti, oni drugi koji tu vlast ne prihvaćaju, 
ne prihvaćaju niti njezine zakone. Tako se do- 
gađa da dok jedna strana neki ratni čin progla- 
šava oslobodilačkim aktom, za druge je to te- 
roristički akt; borci za slobodu, promatrani s 
jedne strane, obični su banditi i zlikovci ako se 
promatraju s druge. A ta pojava je stara koliko 
i ljudsko društvo. I naši su uskoci, hajduci i gu- 
sari bili ilegalni pokret s pozicija ondašnje vlasti 
i njezinih zakona, pa prema tome i teroristi, 
no u našoj interpretaciji povijesti mi ih tako ne 
nazivamo. 

Čim se, dakle, prihvati ubijanje za legalno 
sredstvo postizanja nekih konkretnih ciljeva, 
mora se prihvatiti i terorizam kao metoda, jer 
terorizam nije ništa drugo nego način borbe 
slabijega s jačim, odnosno, rat u privatnoj re- 
žiji. Pri tom razlikovanje između ,,zakonitoga* 
i ,nezakonitoga'' ubijanja nije igralo nikada 
značajniju ulogu ni u logičkom, ni u moralnom 
ni u političkom pogledu, jer je uvijek ono što 
je danas nezakonito sutra postajalo zakonitim, 
a ono što je danas zakonito jučer je sigurno bilo 
nezakonito. I jer je to tako, tj., jer tu nema 
neke dosljednosti i logike, borba protiv tero- 
rizma se u pravilu ni ne vodi snagom logike, 
nego snagom koju on jedino i prizna — terorom. 
Razum, naime, nije pobijedio ni u civilizaciji 
protiv koje je terorizam ustao, pa se razumom 
ne može ni protiv njega boriti. I dokle god čov- 
jek bude na tako niskom stupnju razvoja da svo- 
je interese s većim izgledom na uspjeh mora 

braniti, umjesto razumom, ratom, dotle će se i 
ubijanje dijeliti na ,,legalno" i ,,ilegalno", kako 
za koga, i rat na ,,opravdani* i ,,neopravdani“, 
opet — kako za koga. 


III. NUKLEARNI RAT: KOLEKTIVNO 
UBOJSTVO ILI SAMOUBOJSTVO? 


Počevši od Kaina pa sve do naših dana, mi- 
to-logika ubijanja se razvijala samo u pogledu 
tehnike, ali ne i u pogledu teorije: teoretski je 
to uvijek bio mit kao logika, i strast kao razum. 
Da bi se tim ubijanjem moglo manipulirati, tj., 
da bi ga se moglo koristiti u neke društvene 
svrhe, bilo je potrebno obući ga u društveno pri- 
hvaćeni mit. Tako se stvarao mit epskoga ubija- 
nja i epskoga umiranja. 

Jedan od takvih mitova je utkan i u onu po- 
znatu izreku starih Rimljana: ,,Slatko je i dično 
umrijeti za domovinu." Indikativno je da nig- 
dje nije protumačeno što su autori te izreke 
pod domovinom razumijevali: da li su mislili na 
režim koji je vladao u Rimu, ili pak na područje 
na kojem se rasprostirala rimska vlast, područje 
koje je tako vrtoglavo raslo da je uvelike preras- 
lo ono što je za Rimljane stvarno bio ,,dom?i 
,,domovina*?? Bilo bi naivno na ovo očekivati 
ili tražiti nekakav odgovor, jer mitologija ubi- 
janja i umiranja ne ide za tim da stvar protuma- 
či i razjasni, nego da zanese i da ponese, i to u 
prvom redu one koji treba da umru. Takvi, 
što budu više razmišljali, teže će se odlučiti na 
ubijanje i sami će teže ići u smrt, a to bi za vo- 
đenje rata bilo kontraproduktivno. 

Ova mitologizacija ubijanja i umiranja nije 
na žalost mimoišla ni kršćane. Iako je Isus Pe- 
tru — a preko Petra svim svojim učenicima do 
kraja svijeta! — izrijekom zabranio da ga brani 
mačem, ni u rukama kršćana mač se nije sti- 
dio pokazivati svoju golotinju, dapače, često je 
bio izvlačen iz korica i upotrebljavan za ono za 
što je i skovan. Tu bismo mogli spomenuti ne 
samo križarske ratove, paljenja vještica i hereti- 
ka, španjolsku konkvistu Južne Amerike i sl., 
nego i uopće sve ratove koje su kršćani vodili ili 
još uvijek vode, budući da ne primjećujemo u 
tom pogledu neku razliku između nas i ljudi 
druge vjere. Dakako, ovu činjenicu koriste ne- 
prijatelji kršćanstva, osobito mrzitelji katoli- 

cizma za huškanje protiv nas, tvrdeći da su bor- 
be i ratovi nešto što proizlazi iz same naše vje- 
re. Jasno je od prve da su ovakve i slične tvrd- 
nje vrlo prozirne i plitke, jer kršćani nemaju 
neku svoju ,,kršćansku"' teoriju rata, već se ko- 
riste onom općom i svima zajedničkom  rat- 
nom mito-logikom kojom se koriste i svi ostali 
ljudi. Ako se ponekad u tom pogledu koristi i 
neka vjerska frazeologija, nije to dokaz da je to 
»Vjerski rat, nego dokaz da je čovjek još uvi- 
jek toliko slab i jadan da — usprkos vjeri! — ni- 
je u stanju boriti se za opstanak na neki nekrvni 
način. I naša moralka uči o pravu na samoobra- 
nu, i s tim u vezi o pravu na vođenje obrambe- 
noga rata. Ta nauka stoji i danas, jer spada u 
prirodno pravo. Međutim, povijest nas uči da ni 
kršćanima nije polazilo za rukom u konkret- 
nim slučajevima točno prosuditi tko je onaj ko- 
ji napada, a tko je onaj koji se brani. O istom ra- 
tu ni danas nemaju svi kršćani isti moralni sud, 
što je sasvim dovoljno upozorenje da se ni s 
teorijom opravdanoga rata ne treba nekritički 
i samosvjesno razbacivati i naopako mahati. 

No razvojem znanosti mi smo evo stigli do u 
atomsko doba. Bombe koje su na Hirošimi i 
Nagasakiju na svoj način prerezale vrpcu na 
ulazu u novo doba, u odnosu prema onome što 
mi kao sredstva razaranja danas posjedujemo, 
izgledaju kao igračke. Sa svih se strana čuje 
kako su akumulirana sredstva za uništavanje 
neprijateljske žive sile" takva i tolika da su u 
stanju uništiti cjelokupni život na zemlji. A ka- 
ko taj golemi arsenal oružja nije u rukama sa- 
mo jedne klase — jer ni svijet kao cjelina nije u 
rukama samo jedne klase ili rase — nego u ruka- 
ma vrlo šarolike, međusobno zavađene grupe, u 
okviru koje jedni drugima osporavaju legitimi- 
tet postojanja i djelovanja, svijet se po prvi put 
u svojoj povijesti našao pred stvarnom moguć- 
nošću da svoj stari mit o pravu na ubijanje kon- 
kretno ostvari kao ,,pravo na kolektivno samo- 
ubojstvo". Naime, sve više se približavamo onoj 
točci u kojoj se ubojstvo potpuno poklapa sa 
samoubojstvom, budući da jedan nuklearni 
svjetski rat, koji bi, kako neki zajedljivo kažu, 
bio ujedno i zadnji svjetski rat, predstavljao bi 
takvo uništenje ljudskoga roda da je svejedno 
kako će to netko okrstiti: kao kolektivno uboj- 
stvo ili pak kao kolektivno samoubojstvo, jer 

bi i jedno i drugo bilo istina. Iz jedne ovakve 
perspektive vidimo da se ratovanje ne može više 
pravdati nikakvim ,,višim ciljevima", kao što 
je to do sada bio slučaj. Koji bi to, naime, mo- 
gli još postojati ,,viši ciljevi kad više ne bude 
čovjeka na zemlji? Takvi ciljevi, doduše, kao uv- 
jerljivo opravdanje rata, nisu postojali ni prije, 
osim ako se pod tim opravdanjem ne misli čov- 
jekova nedoraslost za mirnodopski život i rad. 
Ta nedoraslost — i vlastitom krivnjom čuvana i 
sačuvana! — mogla se prodavati pod gotov groš 
za prirodni zakon i naravni način borbe za op- 
stanak, ali pred mogućnošću kolektivnoga nes- 
tanka, vidimo da je taj groš i prije bio bez vri- 
jednosti, a danas pogotovu. 

Pa ipak, ni u ovoj novonastaloj situaciji ne 
misle svi ljudi jednako, dapače ni jednako oz- 
biljno. Tako, umjesto da se iz ove teške situaci- 
je počne zbilja razmišljati o smislu ljudske agre- 
sivnosti, o smislu ubijanja uopće itd., neki su 
pronašli ,,caku" u dijeljenju ratova na ,,huma- 
ne" i ,,nehumane", kao i oružja isto tako. 
Prema toj podjeli bi ubijanje pomoću klasič- 
noga oružja bilo ,,humano", dok bi primjena 
suvremenih ratnih otrova, nuklearnoga naoru- 
žanja isl., bilo ,,nehumano"'. Odakle li su dotič- 
ni izvukli tu svoju ,,humanost*, to nitko živ ne 
zna, no treba priznati i to da je sve više onih 
koji nisu voljni i dalje nasjedati na tako tanak 
lijepak. Ovi drugi priznaju sasvim iskreno da ih 
je mogućnost nuklearnoga samouništenja stavila 
u vrlo neugodnu situaciju, naime, našli su se up- 
ravo u onoj situaciji u kojoj se nalazi đak pred 
školskom pločom kada ne zna riješiti zadatak, a 


svi u njega gledaju. Ono čim se do sada u slič- 
nim situacijama koristio, više ne dolazi u obzir, 
jer svi znaju da je to bio ,,šverc?'. Svojom mito- 
-logikom ratovanja čovjek se do sada ,,švercao?? 
na ispitima humanosti kroz sve povijesne raz- 
rede, ali sada, kad je došao na veliki ispit zre- 
losti, otkrilo se da traženu materiju on stvarno 
ne zna. Ovo neznanje ne mogu zataškati ni 
raznorazni pacifistički pokreti diljem, uglav- 
nom zapadnoga svijeta, jer su ti pokreti i previ- 
še jednostrani i politički prozirni da bi mogli 
nastupiti kao nešto zbilja novo. Ako se kod njih 
otpiše zahtijev jednoj strani da konačno kapi- 
tulira, od toga pacifizma ne ostaje jako mnogo, 
a kapitulacija nije isto što i mir. Ovaj, barem do 
sada poznati i razglašeni pacifizam prije bi se 
moglo nazvati zloupotrebom pacifizma u po- 
litičke svrhe, nego konačnim naziranjem onoga 
što nama stvamo treba. Pravi pacifizam koji bi 
proizlazio, ne iz snage i političke konjunkture, 
nego iz humanizma, iz razuma, poštenja i iz 
vjere, takav se još nigdje ne nazire. 


ZAKLJUČAK 


Ne postoje nikakvi podaci koji bi nam govo- 
rili da smo mi danas — u pogledu ,,koncepcije 
života“ — išta gori od otaca svojih, ali nam 
mnogo toga govori da smo se mi danas našli 
u tom pogledu u kud i kamo gorem.sosu od 
otaca svojih. Oni su se, naime, pa makar i u naj- 
boljem uvjerenju, na ispitu iz pete Božje zapo- 
vijedi, i kao ljudi i kao kršćani, mogli ,,pro- 
švercati". A mi to više ne možemo. 


Špiro Marasović: DIE LEBENSAUFFASSUNG IN DER GEGENWARTSGESELLSCHAFT 
— TERRORISMUS UND NUKLEARE SELBSTVERNICHTUNG — 


Hinsichtlich der Behandlung des menschlichen Lebens kann man die Gegenwartsgesellschaft von 
den vorangegangenen Gesellschaften durch nichts unterscheiden. Kriege und gegenseitiges Toten 
werden auch heute als Mittel zur Erreichung und Verteidigung eigener Ziele leider allgemein 
akzeptiert. Der Terrorismus von heute (wie jener friihere) unterscheidet sich vom Krieg nur hin- 
sichtlich der Legalitdt, nicht aber auch hinsichtlich der Humanitit. Die mogliche Selbstvernichtung 
des gesamten Lebens hat die klassische Rechtfertigungsart des Krieges und des T&tens zum ersten 
Mal in Frage gestellt. Die bisher praktizierte Rechtfertigungsart des Totens gibt in der neuentstan- 
denen Situation keine Garantie fur eine ruhigere und gliicklichere Zukunft. ' 


prikazi 

POLAZIŠTA 


CRKVA ČUVARICA ŽIVOTA 


Antun Škvorčević 


Zimska katehetska škola 1986, obrađujući 
petu Božju zapovijed, dobrano se usredotočila 
na praktična pitanja, kao što su eutanazija, 
droga, alkohol, samoubojstvo, terorizam, nukle- 
arno samouništenje.... Radi toga držim da mi ni- 
je zalaziti u spomenuta područja, nego se radije 
zaustaviti, koliko to vrijeme i svrha ove škole 
dopuštaju, na nekim osnovnim Žeološkim vidi- 
cima, koji su u dnu stava Crkve prema vrijed- 
nosti života a koji su ujedno i u vezi s teologi- 
jom pete Božje zapovijedi. 

Pošao bih od naslova zadane teme. Odmah 
bih pripomenuo da Crkva, shvaćena kao čuvari- 
ca života, odražava statičko poimanje života 
kao nečeg konačnog; dovršenog — što dakako 
valja samo čuvati. To poimanje nije biblijskog 
nego zapravo filozofskog (aristotelovsko-pla- 
tonskog) porijekla a tragove mu nalazimo i u 
temeljima znanstvenog pristupa životu.! Zna- 
nost naime ne ;,izmišlja" i ne stvara nego ,,za- 
tiče" život i pokušava mu ući u trag. Prilazi 
mu kao zatvorenom sistemu, otkriva mu po- 
jedine zakonitosti i — ostajući unutar njih — 
pokušava njima manipulirati. ? ' 

Drugim riječima, ona tapka za životom, uspi- 
jeva otkriti ono što je dokučivo njezinom pozi- 
tivnom eksperimentalnom metodom. No, život 
joj izmiče jer je mnogo dublji i ne da se strpati 

u pokus, te znanost ne uspijeva doći do njegove 
prave definicije, niti ga dobiti u jednom pogledu 
da bi mu rekla smisao cijelosti.? 

Crkva, viđena na tom obzoru, ima zadaću 
braniti i čuvati postojeći poredak stvari da se 
život kroz moralni, društveni i ini nered ne sur- 
va u kaos. U tom kontekstu Crkva je dakle 
konzervativna snaga i tu se kroz povijest rađala 
sprega između Crkve i države, koja je trebala 
Crkvu kao čuvaricu postojećeg poretka. 


1 Usp. A-A. VIARD-J. GUILLET, Život, u: 
RBT, 1560-1567; A. HAAS-A. HALDER-R. 
GUNDLACH-F. MUSSNER-W. SCHOLLGEN, Le- 
ben, u. LThK 6 (1961.) 848—858. 


2 Ovim se ne želi znanost suprotstaviti vjeri, ne- 
go naglasiti njihovu autonomiju i kompetentnost 
na vlastitim područjima, ali i međuovisnost, kako je 
to volio isticati A. Einstein: ,,Science without reli- 
gion is blind, it doesn't know where to go: and reli- 
gion without science is lame, it doesn't know how to 
go". Cit. u: J. MOLTMANN, L'esperimento speranza. 
Introduzioni, Queriniana, Brescia 1975., 71. O stavo- 
vima II. vatikanskog sabora s obzirom na znanost, usp. 
M. ALESSANDRI, Scienza, u: Dizionario del Conci- 
lio ecumenico vaticano II, Unedi, Roma 1969., 1782— 
1783. 

3 Luj Pasteur je znao reći da nas mala znanost 
udaljuje od vjere a velika približava, dok je G. B. Shaw 
jednom kazao: ,,Der heutige Mensch ist ein Mensch 
der mehr und mehr iiber weniger und weniger weiss"'. 
AA. VV., Wer glaubt, denkt weiter, Herder, Freiburg 
im Br. 1976., 46. 

Krenemo li međutim od svog vlastitog is- 
kustva o životu, doći ćemo do suprotnih saz- 
nanja. Kolikogod živimo život, kolikogod jesmo 
ljudi, nitko od nas ne zna što je to život ili tko 
je čovjek. Nitko od nas nije dobio definiciju 
života bilo od svojih roditelja, bilo od nekog 
drugoga pa da zna što on to treba ostvariti. 
Pa ipak svatko od nas zna, u jedno je siguran, 
upisano mu je u njegovu vlastitu iskustvu, da 
ovo što sada živi nije onaj pravi život. Uvje- 
reni smo da postoji i jedna druga mogućnost 
ostvarivati čovjeka, drugačijeg nego li je ovaj 
kojega sada živimo. Otkud nam to iskustvo? 
Nije li nam se netko narugao kad nas je u to 
uvjerio?! Ne varamo se mi: baš zato što ono po- 
stoji u svima nama bez razlike, bit će da nam 
kroz tu činjenicu sam Bog progovara istinu o 
nama samima — da smo njegova porijekla, da- 
rovani, ali ne kao dorečena, gotova, savršena 
bića, nego kao bića u dinamizmu i napetosti 
nastajanja, kao rast prema nečemu konačnom. 
Tako mi, a kroz nas i sve stvorenje! I zato nit- 
ko od nas u ni jednom času svoga života ne mo- 
že za sebe reći: ja sam dovoljno čovjek, ne mo- 
ram ništa više poduzimati. Nego svi mi svakoga 
dana ponovno ustajemo, ponovno započinje- 
mo, vjerujemo, nadamo se, ljubimo,... i tako 
osvajamo čovjeka i život. Mi smo, dakle, bića u 
nastajanju.“ 

To naše iskustvo o životu i o nama samima 
potvrđeno je snažno u Svetom pismu. Stvara- 
nje nije zatvoren, dovršen sistem, nego poče- 
tak procesa, ishodište u kojem je sve dano — 
ali u zadatku — i nosi u sebi napetost što teži 
prema konačnici života koja se naziva kraljev- 
stvo nebesko, novo nebo i nova zemlja, esha- 
tološka stvarnost. Valja se ovdje prisjetiti na- 
redbe koju Bog daje čovjeku prilikom stvara- 
nja: ,Plodite se i množite i napunite zemlju, i 
sebi je. podložite" (Post 1,28), gdje je čovjek 
očito suradnik Božji na dovršenju svijeta. Bib- 
lijska konstatacija nije ,,I vidje Bog da je sve 
savršeno! — nego ,,I vidje Bog da je dobro" 
što je stvorio (Post 1,4.10.12.18.21.25.31). Go- 
voreći o grijehu, nevjeri Biblija također otkriva 
da je život događanje slobode i neslobode, ra- 
sta i padova... i kroz sav taj dinamizam probi- 
ja se onaj svijet kojega je Bog zamislio, na či- 
jem je dovršenju zauzet.“ 


polazišta 


Cjelokupno Isusovo djelo živi je i snažni . 
izraz te Božje zauzetosti na konačnom životu. 
Radi njega je Isus poslan: ,,Došao sam da život 
imaju, u obilju da ga imaju" (Iv 10,10). Takvo 
poimanje života nosi sa sobom mogućnost no- 


*«voga i iznenađujućega, počesto popraćena ne- 
.voljama i tjeskobama, koje ne dovode život u 


rasulo i katastrofu, nego su posljedica hoda ne- 
dovršene stvarnosti prema svojoj konačnosti. 
Stoga kad Isus govori o znacima na nebu i na 
zemlji, ne opisuje svijet koji ide u rasap jer mu 
je dirnut red i zakonitost, nego. kaže da su to 
posljedice svijeta koji stiže k sebi, k svojoj ko- 
načnosti i dovršenju. I kad se to počme doga- 
đati, veli Isus da valja dići glavu, jer ne stiže 
kraj, nego dovršenje svega (Lk 21,28). Znanost, 
koja promatra svijet kao zatvoreni sistem ne 
zna za takvu radikalnu novost kao što je uskrs- 
nuće, ono je neuhvatljivo njezinom komparativ- 
nom metodom. Ono je događaj u svijetu koji 
dolazi iz Božjih mogućnosti, novost u kojoj 
možemo već unaprijed pročitati i naslutiti 
kakvo će biti konačno stanje života. 

Stvaranje i život, shvaćeni kao dinamične 
stvarnosti, imaju svoj temelj u dinamizmu 
trojstvenog Božjeg života. Biblijski Bog nije 
samac ili mrtva statička stvarnost, nego je bo- 
gatstvo života, dinamizam trojstvenog zajed- 
ništva Oca, Sina i Duha Svetoga. Taj unutar- 
trojstveni Božji dinamizam nije ostao zatvoren 
u sebi nego se u svom preobilju izlio na van i 
postao čitljiv, vidljiv i opipljiv u stvaranju. Sto- 
ga sve što postoji ima svoj temelj, smisao i cilj 
u tom dinamizmu Božjeg života.“ I upravo ra- 
di toga vjernik, promatrajući svijet, ne postaje 
mrzovoljan videći u njemu promašenost, po- 
kvarenost, grijeh i smrt, nego u svemu stvore- 
nom, usprkos grijehu, nazire i poštuje taj Božji 
đinamizam, ono što zauvijek veže stvorenje s 


4 Usp. AA. VV., L'uomo in quanto creatura, u. 
Mysterium salutis (tal. izd.) 4 (1970.2) 211-532. 

5 Usp. P. AUVERAY, Stvaranje, u: RBT, 1278— 
1287;J. RATZINGER, Schčpfung, u: LThK 9 (1964.) 
460—466; J. MOLTMANN, Schčpfung als offenes 
System, u: Isti, Zukunft der Sch&pfung. Gesammelte 
Aufsatze, Chr. Kaiser, Munchen 1977.,123—139. 

6 AA. VV., La creazione quale origine permanen- 
te della salvezza, u: Mysterium salutis (tal. izd.) 
4 (1970.2) 57—208. 

njegovim Stvoriteljem, postajući ujedno surad- 
nik sa svima i svime što je za rast života. Na ta- 
kav stav prema svijetu, naročito snažno potiče 
H. vatikanski sabor u Pastoralnoj konstituciji 
o Crkvi u suvremenom svijetu ,,Gaudium et 
spes"." 

Ne samo stvaranje, nego i otkupljenje ima 
svoj temelj u dinamizmu trojstvenog Božjeg ži- 
vota. Čovjeka i sve stvoreno, udaljeno grije- 
hom i raspadljivošću od zajedništva na Božjem 
životu, Bog svojom vlastitom inicijativom uvodi 
u svoj život. Slanje Sina i Duha u svrhu okup- 
ljanja svega u Bogu, za dovršenje svega stvore- 
nog, ima svoje izvorište u trajnom slanju koje 
od vijeka postoji između triju božanskih oso- 
ba,* Pokreti povijesti spasenja, uočljivi u po- 
vijesti čovječanstva, imaju svoje uporište u po- 
kretima i dinamizmu unutartrojstvenog Božjeg 
života. Može se, malo pojednostavljeno reći, 
da Bog sebi ne da mira i ne želi biti proslavljen 
sve dok čovjek i stvorenje ne dosegne svoju ko- 
načnu oslobođenost i dovršenje u punini esha- 
tološkog života gdje će biti ,,Bog sve u svemu" 
(1 Kor 15,28). 

Jedna od etapa povijesti spasenja u njezinu 
tijeku prema toj konačnoj Božjoj budućnosti 
života jest i oslobođenje Židova iz egipatskog 
ropstva. U njem je već naznačeno konačno os- 
lobođenje svega u Isusu Kristu. U taj oslobodi- 
teljski kontekst i eshatološki obzor života, va- 
lja smjestiti i Dekalog, na poseban način dakako 
petu Božju zapovijed, koja je predmet razma- 
tranja ovogodišnje Zimske katehetske škole. 
Budući da je Bog izveo sve u život i budući da 
je poveo sve prema konačnom životu, valja 
život poštivati u znak savezništva s Bogom ži- 
vota. Radi toga ,,Ne ubij?! 

No, usprkos toj starozavjetnoj zapovijedi 
Dekaloga, praktički u židovstvu vlada zakon 
recipročnosti ,,Oko za oko, zub za zub", po 
kojem se moglo — ili bolje — moralo ubiti one 
koji su zatečeni u pojedinom prekršaju. Tako 
npr. ženu zatečenu u preljubu treba po Mojsi- 
jevu zakonu kamenovati. Taj isti zakon reci- 
pročnosti, nagrađivanja dobra dobrim a zla 
zlim, ostade vrijediti do danas u svim zakono- 
davstvima. Po-njemu onaj tko je učinio zlo, 
biva otpisan, izoliran, zatvoren ili osuđen na 
smrt. Tako otpisani nemaju drugog izlaza, nego 

ostaju zauvijek otpisani. Isus međutim nastupa 
kao prekretnica ljudske sudbine i povijesti spa- 
senja, daje posljednje, definitivno usmjerenje. 
On naviješta i radikalno živi zakon milosrđa 
(milosti), po kojem i onima što čine zlo i ne- 
pravdu valja uzvratiti dobrim, pa i neprijatelje 
ljubiti (Mt 5,44; Lk:6,27). Po tom zakonu je 
spašena sedam puta zla Magdalena, žena pre- 
ljubnica, Matej carinik... Isus uspostavlja ,,go- 
dinu milosti Gospodnje" (Lk 4,19), novu prav- 
du koja svakom uzvraća dobrim. I jer je navi- 
ještao i živio novi zakon i novu pravdu milo- 
srda, bit će skončan kao hulitelj i kršitelj Bož- 
jega Mojsijeva zakona te umire kao bezbožac. 
Smatrali su da ubijajući njega, čine Bogu uslu- 
gu. Osuđen po smrtonosnom zakonu reciproč- 
nosti, uspostavlja zakon ljubavi, osiguravajući 


“život i budućnost ne samo dobrima, nego svi- 


ma otpisanima i bez budućnosti. Radi života za 
sve, on namjerice, dragovoljno odlazi u smrt.? 

I tako se nalazimo pred paradoksom: Bog 
koji zabranjuje ubiti, koji se zgrozio nad uboj- 
stvom Abelovim, koji od Abrahamovih vreme- 
na zabranjuje sebi žrtvovati čovjeka, koji ne 
želi ljudske krvi, daje svoju krv da bi čovjek 


dosegao život u punini. Sina svoga daje u smrt, 


dopušta da bude ubijen. ,Nikodeme, reći će 
Isus, Bog je. tako ljubio svijet da je dao Sina 
svoga jedinca, da ni jedan koji vjeruje u nje ne 
propadne, već da ima život vječni" (Iv 3,16). 
Postoji ubojstvo iz mržnje, prisilno, nedrago- 
voljno, smrtonosno, besmisleno. Postoji među- 
tim umiranje dragovoljno, žrtva, herojstvo, iz 


7 Usp. J.—M. R. TILLARD, II sottosuolo teolo- 
gico della Costituzione: la Chiesa e i valori terrestri, 
u: La Chiesa nel mondo di oggi, Vallecchi Editore, 
Firenze 1966., 213-250; M.—D. CHENU, La missi- 
one della Chiesa nel mondo contemporaneo, u: La 
Chiesa nel mondo di oggi, 231-350: E. SCHILLE- 
BEECKX, Fede cristiana ed aspettative terrene, u: 
AA. VV., La Chiesa nel mondo contemporaneo. 
Commento alla Costituzione ,Gaudium et spes", 
Queriniana, Brescia 1967.2, 103-136. 


8 Usp. K. RAHNER., /! Dio trino come fonda- 
mento originario e transcendente della storia della 
salvezza, u: Mysterium salutis (tal. izd.) 3 (1977.4) 
401—502. 

9 Usp. J. MOLTMANN, Kirche in der Kraft des 
Geistes. Ein Beitrag zur messianischen Ekklesiologie, 
Chr. Kaiser, Miinchen 1975., 105—116. 

ljubavi, umiranje životvorno. Sav Novi Zavjet je 
zapravo opis Isusova dragovoljnog prihvaćanja 
smrti, koje nalazi svoj najjači izraz u grčkom 
glagolu paradidomi (rapačišeou)!*, predati: 
(se), dati. Cjelokupno djelo Isusovo Pavao će 
sažeti u formulu: ,,On sebe dade za nas"! 
(Tit 2,14). 

Tako peta zapovijed Božja ,,Ne ubij"!, pro- 
glašena u kontekstu pashe židovskog izlaska iz 
Egipta, dobiva svoje puno značenje u Isusovoj 
pashi, u njegovu predanju, dragovoljnoj smrti. 

Isus proglašava i dokraja živi zakon ljubavi— 
—davanja: ,,/Tko hoće život svoj spasiti, izgubit 
će ga; a tko izgubi svoj život..., taj će ga spasiti" 
(Lk 9,24). To je logika zrna koje mora umrijeti, 
pasti u zemlju da bi života bilo (usp. Iv 12,24). 
Ljubav u biti svojoj nije čuvanje nego ostavlja- 
nje, davanje sebe, umiranje — i to zato da bih 
istinski našao sebe. Tko želi život—sebe naći, 
mora sebe napustiti. 

Ako u ovom kontekstu postavimo pitanje: 
tko je zapravo ubojica, valja s Ivanom odgovori- 
ti: ,,Tkogod mrzi svoga brata, ubojica je; a zna- 
dete da nijedan ubojica nema u sebi trajnoga 
vječnoga života" (1 Iv 3,15). Ubojica je, dakle, 
tko ne ljubi. 

Slijedi da se peta Božja zapovijed ne može 
sklanjati s glagolom čuvati se, čuvati svoj život, 
zdravlje,... idući sve do higijenskih naputaka o 
kupanju, pranju, sportu..., kako to čine neki na- 
ši katekizmi u vezi s petom Božjom zapovijedi. !! 
Nego ,Ne ubij!" valja sprezati s glagolom da- 
vati, dati se, kao što se sklanja s njime cijeli 
Isusov život. Bez novozavjetne nove zapovijedi, 
nije izvršena niti peta starozavjetna Božja za- 
povijed. 

Isusov čin predanja u smrt sadrži još i druge 
važne elemente za našu temu, od kojih spome- 
nimo samo neke. Naime, život valja misliti i de- 
finirati u vezi s Bogom. On je tvorac i izvorište 
života te, dosljedno tome, gdje je Bog prisutan, 
gdje postoji zajedništvo s njime, tu je život. Iz 
tih razloga za staroga čovjeka nije zanimljivo 
pitanje ima li Boga ili nema, nego ima li Boga 
za nas, ima li ga među nama. Ukoliko postoji 
Bog, a nema ga među nama, mi smo osuđenici 
na smrt, nismo dionici života. Najneživotnija 
stvarnost, situacija u kojoj je čovjek najizgublje- 
niji, jest smrt, jer je u njoj Bog najodsutniji. 

Isusov krik na križu: ,,Bože moj, Bože moj, 
zašto si me ostavio" (Mt 27,46), govori dakako 
ponajprije o veličini Božje ljubavi u Isusovu 
umiranju, odnosno govori koliko je Bog napu- 
stio sebe (usp. Fil 2,6—8) — ne da bi time bio 
manje Bog — nego da bi kroz taj čin još snažni- 
je potvrdio sebe. Kroz to predanje sebe u Isusu 
Kristu, Bog je ponovno pronašao izgubljeno 
stvorenje za život.!? 

No, taj krik Isusov govori ujedno da je Bog 
napustivši sebe, sišao u smrt, u stvarnost u ko- 
joj je bio najodsutniji. Otada nema više bezbož- 
ne i zato beživotne stvarnosti, pobjeđena je i 
zadnja ugroženost koja je čovjeka dijelila od 
života i od Boga. Pobjeđen je žalac smrti (usp. 
1 Kor 15,55).!? 

Svojom dragovoljnom smrću Isus Krist ujed- 
no ostvaruje konačnu pravdu. Naime, čovjeka, 
koji se adamovskim nepovjerenjem udaljio od 
Boga, istrgnuo mu se iz ruku i odijelio-od izvo- 
ra života, Isus svojom vjernošću Ocu do u smrt, 
svojim predanjem vraća ponovno u Božji pos- 
jed. Tek kad je u Božjim rukama, u njegovu 
posjedu, čovjek je ,,kod kuće", u zajedništvu 
je života. 

Nakon svega rečenog, mislim da se može slu- 
titi na koji je način Crkva, ne čuvarica, nego 
promicateljica života. U srcu Novoga Zavjeta, 
kao najvažnije što treba pamtiti i drugima navi- 
ještati, jest izvještaj o Isusovu dragovoljnom ho- 
du u smrt, o njegovu umorstvu. Crkva 
jednostavno živi radi i od tog spomena. Ona je 
taj spomen. I poput apostola ima neprestano di- 
zati glas: ,,Onaj Isus koji je ubijen, živ je“ (usp. 


10 zapašiš cou, u: W. BAUER, Wšrterbuch zum 
Neuen Testament, Berlin 1937'3, 1023-1026. 

ll Usp. npr. Veliki katekizam, III. dio. Božje i 
crkvene zapovijedi, Zagreb, 1967.2, 49. 

12 Usp. J. MOLTMANN, Kirche in der Kraft des 
Geistes, 112—114. 

13 ,,... Krist je prošao kroz vrata naše najsamotnije 
samoće, da je svojom mukom ušao u ovaj bezdan naše 
napuštenosti. Ondje gdje do nas više ne može dopri- 
jeti nikakav glas, ondje je On. Time je nadvladan pa- 
kao ili točnije: smrt koja je prije bila pakao, sada to 
više nije. To dvoje sada više nije jedno te isto,. jer se 
usred smrti nalazi život, jer je usred smrti nastanjena 
ljubav." J. RATZINGER, Uvod u kršćanstvo. Preda- 
vanja o apostolskom vjerovanju, KS, Zagreb 1970., 
276. 

Dj 3,15; 5,3). Time što naviješta da je Ubijeni 
živ, da je Raspeti Gospodar svijeta, Crkva kroz 
riječ čini prisutnim onaj život kojeg nam je on 
svojom smrću stekao. 

Zatim, ne samo da to umorstvo naviješta, 
nego ga i slavi. Ponajprije, od svojih početaka 
do danas ona se nije prestala sabirati na lomlje- 
nje i blagovanje kruha te pijenje čaše, da bi na 
taj način ponazočila djelo njegova tijela preda- 
noga i krvi prolivene za nas, postajala dionikom 
toga njegova djela, ujedno se ostvarujući i sama 
kao tijelo Kristovo. Iz naviještanja i slavljenja 
smrti Gospodnje neprestano je crpila snagu da 
i sama u svojim članovima živi Gospodinovim 
stilom života: vjernost Ocu, biti za druge—lju- 
biti. 

Uvjerenje da se život dobiva tek kad ga se 
daje, naročito je bilo zasvjedočeno krvlju toli- 
kih mučenika, koji su Isusovu vjernost Ocu i 
sami slijedili do u smrt. Živeći, ne zakon reci- 
pročnosti, nego predanje i ljubav, Crkva postaje 
znak i anticipacija konačnog punog života sve- 
ga stvorenog u trojstvenom Božjem zajedništvu, 
koje je trajno i neiscrpno življenje predanja jed- 
ne osobe drugoj i ostvarivanje života u njegovoj 
najdubljoj dubini. 

K tome, kroz slavljenje sakramenata, kršća- 
nin se uključuje u pokrete povijesti: spasenja, 
kojima je Isus dao konačno usmjerenje, te biva 
dotaknut onom budućnošću, koju je Krist iz- 
vojevao za sve stvorenje. Crkva je jedan od 


ključnih momenata u hodu povijesti spasenja 
prema konačnom ispunjenju života. Ili, kako je 
volio govoriti II. vatikanski sabor, ona je sa- 
kramenat spasenja,'“* tj. znak i sredstvo okup- 
ljenosti, proslave i oslobođenja svega u Bogu 
na koncu vremena. Tako se ona pojavljuje kao 
obećanje, znak i početak te konačne punine 
života. Sve što radi, proizlazi iz tih nadahnuća. 

Da zaključimo. Crkva duguje svoje postoja- 
nje osobi Isusa Krista. On je predmet njezina 
vjerovanja, izvor i cilj njezina života i rada, je- 
dini kriterij rasuđivanja istinskih vrijednosti 
života. Svjesna ,,da nema drugog imena dana 
ljudima po kojem bi se mogli spasiti" (Dj 
4,12), najistinskije promiče život kad je sva u 
službi Isusa Krista, posredujući ga ljudima. 
Propovijedanjem riječi i slavljenjem sakrame- 
nata, po njegovu nalogu, privodi ljude k zajed- 
ništvu s njime i postaje suradnica kraljevstva ne- 
beskog, koje u njegovoj osobi ima svoje konač- 
no ostvarenje. To je najveće dobročinstvo koje 
je pozvana činiti čovječanstvu. 

14 Usp. LG 1; GS 42; SC 26; P. SMULDERS, 
La Chiesa sacramento della salvezza, u: AA. VV., Il 
mistero della Chiesa Studi e commenti intorno al 
primo capitolo della Costituzione dommatica ,,Lu- 
men Gentium'', Vallecchi Editore, Firenze 1968., 
89—112; J. L. WITTE, La Chiesa ,,sacramentum uni- 
tatis'' del cosmo e del genere umano, u: AA. VV., 
Il popolo di Dio. Studi e commenti intorno al secondo 
capitolo della Costituzione dommatica ,, Lumen Gen- 
tium'', Vallecchi Editore, Firenze 1968., 57—85. 


Antun Škvorčević: KIRCHE ALS LEBENSWACHTERIN 


In diesem Titel steckt die Gefahr der statischen Auffassung des Lebens. Als solcher ist er 
philosophischer und nicht theologischer Herkunft. Er steht ganz am Fusse des wissenschaftlichen 
Zugangs zum Leben als »geschlossenem System«. Dagegen steht aber die Erfahrung, dass der 
Mensch ein unvollendetes Wesen und dass das Leben ein Entstehungsdynamismus ist, was vom 
biblischen Bericht iiber Erschaffung als »offenes System«, welches seine endgiiltige Vollendung 
erst in eschatologischer Wirklichkeit findet, kraftig bestatigt wird. 

Die biblische heilsgeschichtliche Auffassung des Lebens hat ihre Grundlage im Dynamismus 
des dreifaltigen gottlichen Lebens. Da Gott die Quelle von allem Seienden ist, soll das Leben zum 
Zeichen des Bundes mit dem Gott des Lebens geachtet werden. Daher »Du sollst nicht toten!« 
Troiz dieses Gebotes herrscht im Judentum das Reziprozitdtsgesetz »Auge um Auge, Zahn um 
Zahn«, wonach man einen beim Verbrechen Ertappten toten konnte oder sogar musste. Jesus 
aber verkiindet und lebt radikal das Gesetz der Barmherzigkeit, wonach man auch den B&sen mit 
Gutem erwiedern soll, Er selbst wurde als Verbrecher des gottlichen Gesetzes getčtet. Mit seinem 
freiwilligen Tod ermoglichte er aber allen die Fulle des Lebens. Somit stehen wir vor einer Para- 
doxie: Gott, der das Toten verbietet, iibergibt seinen Sohn freiwillig in den Tod, damit der Mensch 
die Fiille des Lebens leben kann. 

Ihr Bestehen schuldet die Kirche Jesus Christus und seinem Werk der Hingabe in den Tod fiir 
uns alle. Indem sie Jesus Christus verkiindet, sein paschales Mysterium in den Sakramenten feiert 
und selbst nach seinem Lebensstil lebt, fordert sie innigst das Leben selbst. Indem sie die Menschen 
zur Gemeinschaft mit seiner Person anleitet, wird sie an jenem Leben tatig, welches er fiir alle 
Geschopfe in Fillle erlitten hat. 

MIŠLJENJA 


PSIHOLOGIJA LJUDSKE 
| AGRESIVNOSTI 


Želimir Puljić 


UVOD 


1. Terminologija 


Nije teško ustanoviti kako je dvosmislena 
upotreba riječi ,,agresija" izazvala mnogo zbrke. 
Tako se pojam agresije upotrebljava za ponaša- 
nje čovjeka koji brani svoj život, za kradljivca 
koji ubija žrtvu da bi se domogao novca, za sa- 
distu koji muči zatvorenika. Ali ova pojmovna 
pometnja ide još dalje pa se pojam ,,agresije* 
upotrebljava i za ambiciozne pothvate planina- 
ra koji se pentraju prema grebenastim vrhun- 
cima kao i za seljaka koji ore svoju zemlju. U 
ovom referatu služio sam se pojmom ,,agresije" 
u smislu kako ga je obradio E. Fromm u svom 
djelu ,,Anatomija ljudske destruktivnosti".! 
On razlikuje benignu agresiju koja je defenziv- 
na i reaktivna od maligne agresije koja je izra- 
žena u ljudskoj sklonosti uništavanja, destruk- 
tivnosti i okrutnosti kao i težnji za apsolut- 
nom vlašću. 

Zadaća koju sam dobio jest psihologija ag- 
resivnog ponašanja. Imajući u vidu ovaj zadatak 
našao sam se pred dilemom: 

— da li prikazati razne teorije koje su se 
bavile ovim fenomenom, ili 

— napraviti psihološki prikaz nastanka, pre- 
stanka i funkćije agresivnog ponašanja kod čov- 
jeka?! 

Odlučio sam se za drugu varijantu s namje- 
rom da opišem psihologiju ljudske agresivnosti. 
Referatom ne pretendiram nikako biti iscrpan, 
jer bi u tom slučaju o ovoj temi trebalo održati 
i više predavanja. Iako ću, tu i tamo, spominja- 
ti i oblike patološke agresije, o njima se neću 
izravno baviti. Radi preglednosti o ovoj temi, 
koja je nepregledna, sugeriram da razmišljamo 
o fenomenu agresije na različitim razinama: Za- 
mislimo to u formi koncentričnih krugova. 

U prvom krugu konstatira se fenomenološ- 
ki stanje napetosti koje poprima izražaje srdžbe. 
To je ono kad smo, na primjer, bijesni zbog - 
toga što nismo uspjeli. I ako se otvoreno kon- 
frontiramo s tim stanjem, vjerojatno ćemo naći 
neki izlaz i uvidjeti razloge našeg stanja. No, ve- 
ćinom mi to ne radimo, već tražimo razloge iz- 
van nas. U drugom krugu, dakle, manipulira- 
mo osjećajima srdžbe te okrivljujemo i napada- 
mo druge nalazeći tako i žrtvene jarce''. I 
tu se počinje javljati patološki fenomen agresi- 
je koji se u trećem krugu očituje u obliku sa- 
dizma, tj. mučenja drugih. Ali, vrhunac agresiv- 
nosti imamo u četvrtom krugu kada se čovjek, 
»gonjen strašću destrukcije", pokaže vulka- 
nom arhajičnih strasti da mu je stalo druge ne 
samo mučiti već i razarati i uništavati. U ovom 


1 FROM, E., Anatomija ljudske destruktivnosti 
IiIl, Zagreb, Naprijed, 1980. 

predavanju držat ću se prvog i drugog kruga. 


2. Teorije ljudske agresivnosti 


Nasilje i destruktivna ponašanja koja čitamo 
svakim danom u dnevnom tisku privlače našu 
pažnju. Crne kronike najčitanije su stranice iz 
novina. To je ujedno i razlogom da se pažnja 
stručnjaka i javnosti okreće prema teoretskom 
ispitivanju prirode i uzroka agresije. Moramo 
nažalost konstatirati da je ovaj interes novijeg 
datuma. Tridesetih godina našeg stoljeća Freud 
je formulirao teoriju o strasti za uništavanjem 
(,instikt smrti") kojom je pokušao odgovoriti 
na mnogobrojna pitanja o problemu rata, ag- 
resije, destruktivnosti, uništavanja.“ Četrdese- 
tak godina kasnije izdaje Konrad Lorenz knji- 
gu o agresiji? koja je postala bestselerom i os- 
tavila dubok dojam kod mnogih velikih umova. 
Lorenzovoj popularnosti pridonio je i rad auto- 
ra Roberta Andreya koji je par godina ranije 
satkao uvjerljivu (iako pristranu) raspravu o 
čovjekovoj urođenoj agresivnosti.“ 

Sva ova djela sadrže uglavnom istu tvrdnju: 
»Čovjekovo agresivno ponašanje, koje se ma- 
nifestira u ratu, zločinu, individualnim svađa- 
ma i svim drugim vrstama destruktivnog i sadis- 
tičkog ponašanja, proizilazi iz filogenetski pro- 
gramiranog urođenog instinkta koji traži ras- 
terećenje i čeka na povoljnu situaciju da se iz- 
razi.' Kritiku instinktivizma Lorenzove teorije 
naći ćemo u drugoj dominantnoj psihološkoj 
teoriji behaviorizma.“ 

I čini se kao da smo u ovoj temi postavljeni 
pred alternativom izbora između instinktivizma 
i behaviorizma. A obje su pozicije obojene dog- 
matskim predrasudama što od istraživača zahti- 
jeva da činjenice svrstava u jednu ili drugu teo- 
riju. I sada, odlučiti se za jednu ili za drugu, 
značilo bi krenuti linijom manjeg otpora i uk- 
lopiti se u već uhodane teoretske okvire. To 
bi naličilo onom čovjeku koji je tražio svoj nov- 
čanik ne tamo gdje ga je izgubio već ispod ulič- 
ne svjetiljke, ,jer tu se bolje vidi"; ili onom li- 
ječniku koji je liječio svoje pacijente istim 
receptom, jer to je bila jedina bolest koju je 
znao liječiti. 

I pitamo se jesmo li stvarno prisiljeni birati 
između instinktivističke i behaviorističke teori- 

je, između Lorenza, Freuda ili Skinnera. Zar ne 
postoje neke druge mogućnosti?! 

Čini mi se da je Fromm u svojim knjigama o 
anatomiji ljudske destruktivnosti dao studiozan 
odgovor jedne treće mogućnosti i tako prevla- 
dao isključivost i dihotomiju dviju spomenutih 
teorija. 

Po Frommu postoji u čovjeku defenzivna 
,»venigna' agresija koju čovjek dijeli sa svim 
životinjama. To je filogenetski programiran im- 
puls za napad (ili bijeg) kada su vitalni životni 
interesi ugroženi. Ova vrsta agresije je nužna 
za opstanak jedinke i vrste. Ona je biološki 
prilagodljiva i nestaje kad i njezin uzrok. 

Druga vrsta agresivnosti koju gotovo i ne 
nalazimo kod sisavaca, specifična je kod 
čovjeka i javlja se u obliku okrutnosti i destruk- 
tivnosti. Fromm je naziva ,,malignom' agre- 
sijom jer nije biološki prilagodljiva i nema neke 
svrhe, a zadovoljstvo nalazi u pohotnosti. Čov- 
jek se, veli Fromm, ,,razlikuje od životinje po 
tome što je ubojica; on je jedini primat koji 
ubija i muči članove svoje vrste bez razloga... 
i pri tome osjeća zadovoljstvo.?* 

Kada govorimo o čovjeku, onda uvijek mi- 
slimo na pojedinca u određenom socijalnom 
kontekstu, s određenom biosocijalnom ravno- 
težom koju pojedinac mora održavati, ako ne 
želi fizički ili socijalno propasti. A da bismo 
mogli shvatiti momente njegove agresije i ne- 
prilagođenosti određenim socijalnim okvirima, 


2 FREUD, S., Civilization and Its Discontents, 
1930. 

3 LORENZ, K., On Aggression, New York, 
Harcourt, 1966. 

4 ANDREY, R., The Territorial Imperative, New 
York, Atheneum 1958. 

5 SKINNER, B.F., Beyond Freedom and Dignity, 
New York, 1971. Kratak i pregledan prikaz psihoana- 
lize, behaviorizma i humanističke psihologije može 
se naći u ,,Crkva u svijetu", br. 1 i 2 (1981), str. 
14—27.i104—115. 

6 FROMM, E., Anatomija... I, str. 22. Proučava- 
nje životinja, veli Fromm, pokazuje da sisavci, iako 
prilično defenzivno agresivni, nisu ubojice ni muči- 
telji. Stupanj destruktivnosti raste s većim razvitkom 
civilizacije, a ne obratno. 

potrebno je reći nešto i o emocijama te razmo- 
triti teoriju njegovih egzistencijalnih potreba. 


1. Emocije 


Emocije predstavljaju najosnovniji doživljaj 
vlastite ličnosti kad, npr., osjećamo bijes, ra- 
dost, strah, žalost, krivnju, ponos, ljubav, mrž- 
nju, divljenje, čuđenje. U najširem psihološ- 
kom smislu termin emocije odnosi se na uzbu- 
đeno stanje organizma koje se manifestira na 
tri različita načina: 

— emocionalnim doživljajem (osoba osjeća 
bijes); 

— emocionalnim ponašanjem (osoba grdi, 
napada); : 

— fiziološkim promjenama u tijelu (krv jur- 
ne u lice, srce udara brže). 

Najsmjelije pokušaje opisa konkretnih emo- 
cionalnih stanja i doživljaja dali su pjesnici, 
dramski pisci, novelisti. Upravo se često pozi- 
vamo na tu literaturu kad želimo prikazati šta 
to znači osjećati ljubomoru, strah, bijes, krivi- 
Cu... 

Razmatranje o emocijama započinjemo nji- 
hovom klasifikacijom. Razlikujemo: primarne 
emocije (radost, bijes, strah i žalost). Emocije 
koje se odnose na osjetilne podražaje (bol, od- 
vratnost, nezadovoljstvo, zadovoljstvo); emocije 
koje se odnose na samoocjenu (uspjeh — ne- 
uspjeh, ponos — sram, krivica — kajanje); emo- 
cije koje se odnose na druge ljude (ljubav, lju- 
bomora, Zavist, mržnja); emocije koje su veza- 
ne uz procjenjivanje (humor i smjeh, estetska 
osjećanja, čuđenje i divljenje). Nas, u kontek- 
stu ljudske agresivnosti, ovdje prvenstveno 
interesiraju primarne emocije i one koje se od- 
nose na druge ljude. Tu se naime govori o 
srdžbi, bijesu i mržnji. 

Kad govorimo o emocijama, onda je po- 
trebno razlikovati emocije ne samo po kvalitetu 
već i po jačini i duljini trajanja. U tom smislu 
govori se o afektima, strastima i raspoloženju. 
Afekti su velike jačine, ali kratkog trajanja. To 
su prave emocionalne eksplozije koje čitav or- 
ganizam privremeno izbacuju iz normalne ko- 
lotečine. U toj se formi najčešće javlja srdžba. 
Raspoloženja su emocionalna stanja slabijeg 
intenziteta, ali dugog trajanja. Mogu trajati da- 

nima, tjednima pa i mjesecima. U formi raspo- 
loženja obično se javljaju emocije radosti i 
tuge, a raspoloženja se kreću od ,,dobrog? ili 
»Sjajnog" do ,,slabog" i ,,tužnog" (od ,,supera" 
do ,,regulara"). Strasti su emocionalna stanja 
velikog intenziteta (slabijeg nego afekti) i dugog 
trajajanja. U ovoj formi najčešće se javlja lju- 
bav, a zatim i neke druge složene emocije kao, 
npr., mržnja. Strasti su emocionalna privrže- 
nost nekoj aktivnosti koja postaje dominantna 
snaga i pokretač čitavoga djelovanja. Obično ih 
djelimo na plemenite (strast za naukom), štet- 
ne (strast za kockom, alkoholom) i neutralne 
(strast za igranje šaha, skupljanje maraka i 
starih lula). 

Budući da prirodna i društvena sredina ne 
pružaju čovjeku ,,na tanjuru"? sve što mu tre- 
ba, pojedinac se u svakom času nalazi u odre- 
đenoj životnoj situaciji koja sadrži niz dinamič- 
nih sila i elemenata među kojima mora prona- 
laziti putove i rješenja. To je proces koji naziva- 
mo procesom prilagođavanja ličnosti. U tom 
procesu direktno su upleteni pojedinac i soci- 
jalna sredina pri čemu se susrećemo sa psihološ- 
kim problemima prilagođavanja ličnosti koji se 
očituje u frustracijama i konfliktima. No prije 
nego objasnimo proces frustracije reći ćemo 
nešto o temeljnim ljudskim potrebama i moti- 
vima. 


2. Temeljne egzistencijalne potrebe 


Jedno od najtežih poglavlja u psihologiji jest 
upravo područje ljudskih motiva. Ovdje ću na- 
vesti samo kratko dvojicu teoretičara koji su 
prikazali teoriju motivacije u obliku temeljnih 
egzistencijalnih potreba: A. Maslow" i E. 
Fromm,5 

Abraham Maslow govori o nižim i o višim 
potrebama. Ove posljednje on naziva i ,,meta- 
-potrebama" jer se nalaze u pozadini i one za- 


7 Usp. MASLOW, A. H., Motivacija i ličnost, 
Beograd, Nolit 1982, str. 92-113. Usp. PULJIĆ, Ž., 
Samoostvarene osobe u psihologiji A. H. Maslowa, 
u: ,,Crkva u svijetu", 3 (1980), str. 268-276. 

8 Usp. SZENTMARTONI, M., Neki elementi 
popularnosti E. Fromma u svijetu i kod nas, u: ,,Ob- 
novljeni život? 1—2 (1980), str. 19—37. 

pravo pokreću na djelovanje samoostvarene po- 

jedince. Ali prije nego pojedinca pokrenu moti- 
vi samoostvarenja, Maslow govori o nekoliko 
motiva koji su raspoređeni po nekoj vrsti hije- 
rarhijske nadmoći od slabijih prema jačima. I 
da bi se pojavili motivi iz druge grupe, potreb- 
no je da oni iz prve budu zadovoljeni. Ti moti- 
vi, koje on naziva i nižim potrebama, jesu: fi- 
ziološke potrebe (hrana, voda, zrak, spava- 
nje, tj. potrebe da se preživi), sigurnosne po- 
trebe (stabilnost, sloboda, red, zaštićenost), 
potreba pripadnosti i ljubavi (želja da se nekom 
pripada: obitelji, narodu, klubu...) i potreba ug- 
leda i poštovanja (uspjeh, priznanje, samopoš- 
tovanje i poštivanje drugih). I kad su ove niže 
potrebe zadovoljene onda se pojavljuju one više 
koje vode k realizaciji i samoostvarenju. Te više 
potrebe jesu: istina, dobrota, ljepota, cjelovi- 
tost, pravda, red, napredak, razumijevanje, 
svrhovitost, smisaonost. Dođe li do toga da ove 
više potrebe ne budu zadovoljene, onda se po- 
javljuje stanje meta-patologije. Tako npr. kad 
je čovjek frustriran u istini, on postaje sumnji- 
čav, skeptičan i ciničan. Ako je frustrirana nje- 
gova potreba za redom, dobrotom i smisaonoš- 
ću, on postaje nesiguran, očajava, nema povje- 
renja i osjeća se praznim i beskorisnim. E. 
Fromm govori o tri bazične potrebe: potreba 
vlastite vrijednosti, hijerarhije vrednota i smi- 
saonosti. Ove tri potrebe izgledaju ugrožene 
posebno u ovo naše vrijeme. ,,Čovjek je izgradio 
svijet", veli Fromm, ,ali nije više gospodar 
svijeta što ga je izgradio... Djelo njegovih vlas- 
titih ruku postalo je njegov bog."* Tako je ma- 
nipuliranost ugrozila čovjekovu potrebu za vlas- 
titom vrijednošću.!* I čovjek se sve više osjeća 
beznačajnim, unatoč velikim deklaracijama o 
dostojanstvu čovjeka i o ljudskim pravima. On 
ne samo da osjeća potrebu da bude netko, da 
bude uočen i priznat nego čovjek osjeća 
također i potrebu jedne skale vrednota. On želi 
znati što je u životu najvažnije, a što uopće ni- 
je važno i ne bi htio da se na njemu primijeni 
Isusov ukor: ,,Što koristi čovjeku..." Ali, i ova 
je potreba stubokom uzdrmana. Čovjek, na- 
ime, proživljava idejnu i moralnu konfuziju. 
Ostao je bez čvrstog vodstva, bez čvrste točke. 
Relativizam ugrožava ovu drugu potrebu i čov- 
jek se sve više i više plaši. 

I treća bazična potreba o kojoj govori 
Fromm, bila bi potreba za jednim općim smis- 
lom. Čovjek želi znati zašto živi, pati, raduje se, 
boluje i umire! I nije mu svejedno ako toga ne 
zna. Odgovore mu na to ne može dati nikakav 
»Znanstveni nazor na svijet". To je područje 
religije. A modernom čovjeku izgleda kao da je 
religija oduzeta. Ateizam se sve više i više širi, 
a s njime zajedno i beznadnost, depresija, očaj 
i konfuzija. Tako je i ova treća bazična potre- 
ba ugrožena u ovom našem vremenu. 


3. Frustracija i konflikti 


Psihološki problemi prilagođavanja ličnosti, 
kod čega se otežava ili sprečava zadovoljenje 
egzistencijalnih potreba, ili se, pak, ugrožava 
psihički ili fizički integritet, odražavaju se u 
frustraciji koja se očituje u doživljaju napeto- 
sti, neugode, straha i srdžbe. Frustracija se od- 
nosi na određenu situaciju u kojoj se neka oso- 
ba nalazi, a ona je ujedno i psihički doživljaj 
koji ta situacija u njoj izaziva. Zato kod frustra- 
cije imamo frustracionu situaciju i psihički do- 
življaj. Frustraciona situacija je takva konstela- 
cija prirodnih, socijalnih i psiholoških faktora 
koja otežava ili onemogućava zadovoljenje 
egzistencijalnih potreba, ili nas prisiljava da či- 
nimo što ne želimo, ili ugrožava naš psihički ili 
fizički integritet. Svaka frustraciona situacija 
uključuje postojanje nekih zapreka koje mogu 
biti: 

— prirodne (nema snijega za zimski sport, 
ohlađen motor ne pali, a mi se žurimo na po- 
Sa0...); 

— socijalne (pravni propisi, društveni običa- 
ji, ekonomske zapreke: nestašica vode i kri- 
minal); 

— psihološke, tj. zapreke u nama (fizičke, 
intelektualne, emocionalne i motivacione). 

Osim frustracione situacije, frustracija ima i 
psihički doživljaj sa specifičnim obilježjima. Tu 


. 9%FROMM, E., Bekstvo od slobode, Beograd, No- 
lit 1978, str. 124. 

10 U svezi s pojmom manipulacije usp. ŠUŠNJIĆ, 
Đ., Ribari ljudskih duša, Beograd, Mladost, 1976. 
U ovoj knjizi Šušnjić donosi i analizira pet područja 
ljudske manipulacije: ekonomsko, političko, peda- 
goško, religiozno i područje zabave. 

je u prvom redu doživljaj napetosti (osjećaj ne- 
mira, inhibirane aktivnosti...) i neugode. Strah 
je isto tako jedna od komponenata frustracio- 
nog doživljaja, kao i srdžba koja se obično us- 
mjerava na izvor frustracije a varira od zlovolje 
do intenzivnog bijesa. 

Ovdje je potrebno još spomenuti dvije stva- 
ri radi boljeg razumijevanja frustracionog sta- 
nja: kumulativnost i infiltraciju agresije. 

Napetost i druge negativne pojave prošlih 
frustracija ne gube se bez traga već se nago- 
milavaju, akumuliraju. 

To kumulativno djelovanje može se uspore- 
diti s djelovanjem uzastopnih atomskih radija- 
cija na tkivo organizma: svako novo zračenje se 
kumulira te dođe momenat kad nova doza — 
iako bezopasna — ,,prepuni'' čašu te se pojav- 
ljuje rak, leukemija i slična oboljenja. Primjer 
takve kumulacije frustracije mogu biti dva sus- 
jeda koji godinama žive u svađi i zavadi. Jednog 
dana susjed A opsuje susjedu B, a ovaj potegne 
nož i ubije ga. Posljednja uvreda sama po sebi 
ne bi dovela do ubojstva da nije već otprije 
postojala akumulirana napetost među susje- 
dima. Zato je posljednja psovka bila kritična 
doza koja je dovela do eksplozije, do ubojstva. 

Osim kumulativnosti frustracija ima sposob- 
nost infiltracije: ako smo naime frustrirani u 
jednoj vrsti aktivnosti to će se negativno odrazi- 
ti i na aktivnosti koje s tim nemaju nikakve 
veze. Tako npr. učenik u školi slabo odgovara, 
ne zato što ne zna gradivo nego što mu se u obi- 
telji događaju stvari koje ga frustriraju. To se 
prenosi i u školu izazivajući induciranu frus- 
traciju. 

Kad smo već kod opisa psihičkog doživljaja 
u frustraciji, onda moramo reći da frustracija 
ima i destruktivne i konstruktivne efekte. 

Štetni efekti frustracije imaju različite obli- 
ke i pojavljuju se u formi agresije (direktne ili 
premještene), u formi bježanja (povlačenje, 
osamljenost, apatija, negativizam), u formi de- 
zorganizacije ponašanja (regresija i stereotipija). 


Frustracija osim toga može imati svoje kon- 
struktivne efekte. Barijera ili prepreka dovodi 
često do inteviziranja napona, do izdvajanja al- 
ternativnih puteva koje vode cilju, do redefini- 
ranja cijele situacije. 

4. Reagiranja na frustracionu 
situaciju 


Govoreći o mnogobrojnim oblicima ljudske 
reakcije na frustracionu situaciju, Zvonarević! ! 
spominje četiri velike skupine: 

a) Reorganizacija aktivnosti u ovoj situaciji: 
kad pojedinac ne uspijeva, određenom aktiv- 
nošću i ponašanjem, riješiti frustracionu situaci- 
ju i postići određene rezultate, onda on pokuša- 
va reorganizirati ili promijeniti svoju aktivnost. 

b) Okretanje ljudima: pritiješnjeni frustra- 
cijom, ljudi traže pomoć, savjet ili utjehu kod 
drugih (prijatelja, roditelja, liječnika, svećenika, 
psihologa...). 

c) Okretanje protiv ljudi (agresija). To je 
vrlo važan psihološki mehanizam koji je vjero- 
jatno i najvećim izvorom sukoba među pojedin- 
cima i grupama. Važno je odmah razlikovati 
neke vrste agresija prema njihovom smjeru i 
obliku. Po smjeru razlikujemo neposred- 
nu i posrednu. Neposredna agresija uvijek je 
uperena na percipirani izvor agresije bilo da se 
radi o čovjeku, grupi ili instituciji. Posredna 
je agresija ona koja je usmjerena prema drugim 
smjerovima, a ne prema izvoru frustracije (npr. 
službenik kojeg je poslovođa u uredu izgrdio 
dolazi kući i galami na ženu i djecu). Što se 
tiče oblika, agresija može biti fizička ili ver- 
balna. Kod prvog slučaja izvor agresije bit će 
napadnut, a kod drugog će poprmiti verbalne 
oblike (psovka, kleveta, ogovaranje...). Verbal- 
nim agresijama služimo se onda kada druge for- 
me nisu prikladne ili bi drukčiji oblici agresije 
bili odviše riskantni (ne možemo ili ne smijemo 
udariti fizički onoga tko nas frustrira, ali mu za- 
to smijemo opsovati — pa makar i u sebi). U 
svezi sa psovkom Zvonarević ističe da se često 
psovka upotrebljava među mladima u formi sti- 
la ,,da se napravi važan.?'* Neki ljudi psovkom 
daju oduška svom iznenađenju ili čuđenju (i 
opsuju npr. luk). Drugima psovka predstavlja 
jednostavnu uzrečicu pa je u tom slučaju posta- 
la ružnom navikom koja nema nikakvog znače- 
nja. 


11 ZVONAREVIĆ, M., Socijalna psihologija, Za- 
greb, Školska knjiga, 1978, str. 308—317. 
12 Ibid., str. 310. 

d) Okretanje od ljudi. Subjekt ne reagira na 
frustraciju već se povlači u sebe i privremeno 
nastoji odustati od cilja. Osjećajući se nemoć- 
nim i nesposobnim da ga dostigne, on se predaje 
maštanju i apatiji. Trajne posljedice frustracije 
kod okretanja od ljudi mogu se odraziti u kru- 
tosti ponašanja ili mišljenja (rigidne navike, pre- 
tjerana pedantnost ili konzervativnost), a često 
se događa da čovjek svoje frustracije ,,utapa" 
u alkoholu, morfiju, hašišu itd. 


5. Benigna i maligna agresija! > 


Ljudsko bi društvo bilo prilično miroljubivo 
kad bi ljudska agresija bila na onom stupnju 
na kojem je kod drugih sisavaca. Ali to nije ta- 
ko. Povijest, je, na žalost, zapis izvanredne des- 
truktivnosti i okrutnosti, a čovjek je suprotno 
od većine životinja pravi ,,ubojica". Čini se 
da samo čovjek nalazi zadovoljstvo u destruira- 
nju života bez bilo kakvog drugog razloga. Ži- 
votinje s druge strane, ne uživaju u zadavanju 
boli i patnje drugim životinjama. 

Ako se složimo da agresijom nazovemo sva 
djela koja uzrokuju i imaju namjeru uzrokovati 
štetu drugoj osobi, životinji ili neživom pred- 
metu, onda ćemo razlikovati (po Frommu) 
benignu — dobroćudnu agresiju i malignu — 
zloćudnu agresiju. 

Dobroćudna agresija jest odgovor na ugrože- 
nost vitalnih interesa, ona je zajednička i živo- 
tinjama i ljudima. Reaktivna je i defenzivna. 
Ona je filogenetski programirana i teži uklanja- 
nju ugroženosti. 

Zloćudna, naprotiv, nije obrana od ugrože- 
nosti. Njezine glavne manifestacije stvaraju 
užitak ne tražeći nikakve druge svrhe. Ova je 
agresija biološki štetna. Ona je isključivo ka- 
rakteristika čovjeka i nije instikt već ljudski 
potencijal ukorijenjen u samim uvjetima ljudske 
egzistencije. 

Nekoliko misli o dobroćudnoj agresiji. Po- 
trebno je odmah razlikovati dvije vrste: pseudo- 
agresiju i defenzivnu agresiju. 

— Pod pseudoagresijom podrazumijevamo 
ona agresivna djela koja mogu uzrokovati šte- 
tu ali im to nije namjera. Tu spada tzv. neho- 
tična agresija pucanja iz oružja koje slučajno 
ozljedi ili ubije onoga koji je u blizini. Govori se 

također o nestašnoj agresiji, npr. kod mačeva- 
nja, gdje se ne gaji želja za ubijanjem. Izvode se 
čisti pokreti. A ako protivnik bude slučajno 
ubijen ili ranjen to je zato što je ,,stajao na po- 
grešnom mjestu". I još se spominje samopo- 
tvrđujuća agresija kao osnovna kvaliteta ,,kre- 
tanja naprijed prema cilju bez pretjeranog ko- 
lebanja, sumnje ili straha'"!* koja se traži u 
mnogim životnim situacijama (kod kirurškog 
stola, u alpinizmu, u sportu, u trgovini, u 
vojsci). 

— defenzivna agresija ima za cilj očuvanje 
života i obranu vitalnih interesa. Ona se pojav- 
ljuje kad je ugrožen ljudski život, zdravlje, slo- 
boda i vlasništvo. Ova je agresija jača kod čov- 
jeka nego kod životinje, zbog toga što je čov- 
jek obdaren sposobnošću predviđanja i što je 
polje njegovih vitalnih interesa mnogo šire od 
životinjskih. Njemu je, naime, potrebna određe- 
na fizička ravnoteža, psihička ravnoteža i osje- 
ćaj identiteta. On je osim toga vitalno zainte- 
resiran za održavanje okvira orijentacije kao i za 
objekte obožavanja (ideali, preci, zemlja, klasa, 
religija itd.). Pojedinac, naime, reagira na na- 
pad protiv ,,svetog" istom srdžbom i agresiv- 
nošću kao i na napad protiv života. Objaš- 
njavajući defenzivnu agresiju, Fromm govori i 
o slobodi, narcisoidnosti i otporu, kao i o kon- 
formističkoj i instrumentalnoj agresiji. 

a) Agresija i sloboda. Želja za slobodom bio- 
loška je reakcija ljudskog organizma i povijest 
ljudskog roda uistinu je povijest borbe za slo- 
bodu. Zato između svih ugrožavanja čovjeko- 
vih vitalnih interesa, ugrožavanje njegove slo- 
bode je od izvanredne važnosti jer je sloboda 
uvjet cjelovitog razvoja ličnosti, njezinog men- 
talnog zdravlja i blagostanja. 

b) Agresija i narcisoidnost. Budući da i u 
slučaju normalnog razvoja ljudsko biće ostaje 
do izvjesne mjere narcisoidno kroz cijeli svoj 
život, to je povreda narcisoidnosti često izvo- 
rom agresije. Narcisoidna osoba, naime, često 
postiže osjećaj sigurnosti u potpuno subjektiv- 
nom uvjerenju o svom savršenstvu. I kada dru- 
gi ranjavaju njezinu narcisoidnost kritikom, 


13 Usp. FROMM, E., Anatomija... II, nav. dj., 
str. 11—94. 
14 Ibid., str. 15. 

porazima, dokazima i drugim, narcisoidna oso- 
ba reagira intenzivnom ljutnjom ili bijesom. 
Intenzitet te agresivne reakcije često se može 
vidjeti u činjenici da takva osoba nikad ne za- 
boravlja onoga tko je povrijedio njezinu narci- 
soidnost i osjeća želju da joj se osveti. 

Narcisoidnost, međutim, nije samo indivi- 
dualna. Postoji i grupna narcisoidnost koja una- 
pređuje solidarnosti i koheziju grupe. Ona, osim 
toga, pomaže da se članovi grupe, pa makar 
bili najmizerniji, najjadniji i najmanje pošto- 
vani, putem kompenzacije osjećaju ,,dijelom 
najdivnije grupe na svijetu". Ja, koji sam mrav, 
pripadanjem grupi postajem div. Narcisoidna 
slika vlastite grupe raste do najviše točke, dok 
se obezvređivanje neprijateljske spušta do naj- 
niže. Vlastita grupa postaje branitelj ljudskog 
dostojanstva, doličnosti, moralnosti i prava. 
Đavolske kvalitete pripadaju drugoj grupi koja 
je prevarantska, nemilosrdna, okrutna i u osno- 
vi neljudska. (Prisjetimo se ovdje samo poraz- 
nih dijeljenja na grupe: mi — oni, klerici — laici, 
svećenici — časne sestre, svjetovni svećenici — 
redovnici, ,obični vjernici" — karizmatici...). 
Grupna narcisoidnost jest jedan od najvažnijih 
izvora ljudske agresije. Razlikuje se od ostalih 
oblika defenzivne agresije u tome što je inten- 
zivna narcisoidnost po sebi polupatološka po- 
java, a fanatizam je karakteristična kvaliteta 
grupne narcisoidnosti.! * 

c) Agresija i otpor. Freud je u svojoj psiho- 
analizi otkrio da se pacijent opire kad analiti- 
čar dotakne potisnuti materijal. Pacijent tada 
biva i agresivan. Cilj mu je: uništiti svjedoka 
koji ima dokaze. Mogli bismo navesti mnoštvo 
primjera: tko nije vidio majku koja bijesno re- 
agira kada joj netko kaže da djecu želi zadržati 
uz sebe jer ih želi posjedovati i njima vladati, 
a ne jer ih toliko voli? Ili izvjesnog patriotu ko- 
ga smo podsjetili da iza njegovih političkih uv- 
jerenja djeluje interes za dobitkom. 

d) Konformistička agresija. Konformistička 
je agresija dovoljno raširena da bi zaslužila oz- 
biljnu pažnju. Od ponašanja dječaka u mlade- 
načkim klapama do vojnika u vojsci, mnoga su 
destruktivna djela počinjena samo zato da net- 
ko ne bi izgledao kukavica. Zato bi se konfor- 
mističku agresiju moglo ubrojiti u pseudoagre- 
siju. 

e) Instrumentalna agresija. To je agresija čiji 
je cilj postizanje onog što je neophodno ili po- 
željno. Cilj nije destrukcija kao takva. Ona služi 
samo kao instrument za dosizanje stvarnog ci- 
lja. Poteškoće s instrumentalnom agresijom le- 
že u dvoznačnosti pojmova ,,neophodno? i 
,.poželjno"'. Poželjno je ono što je neophodno. 
Ali tu su i pohlepa i sebičnost kao stvarno pri- 
sutni problemi razlučivanja što je neophodno a 
što poželjno. ' 

Najvažniji slučaj instrumentalne agresije jest 
rat. Pitamo se koji su psihološki faktori koji 
omogućuju rat iako ga ne uzrokuju?! Evo ne- 
koliko natuknica: 

— Izgubljeni rat bio bi katastrofa za naciju. 

— Rat je shvaćen kao borba za goli život: 
ubiti ili biti ubijen. 

— Poštovanje autoriteta i poslušnost vođa- 
ma rata (trebalo je tri ili četiri godine užasnog 
života u rovovima da ljudi uvide kako ih vođe 
koriste za ciljeve rata). 

— Želja za avanturom, a protiv dosade ko- 
jaje ubitačna. 

— U vojsci nema klasne razlike, a pobuna je 
predstavljena kao borba protiv nepravde. 

I na koncu donosim rezultate agresivnosti 
u primitivnim kulturama, koje je Fromm ana- 
lizirao i kojima je htio pokazati da ,,agresiju 
treba shvatiti kao dio društvenog karaktera, a 
ne kao izoliranu karakteristiku ponašanja.?! 


6. Agresivnost i primitivne kulture 


E. Fromm je analizirao 30-tak primitivnih 
kultura sa stajališta agresivnosti naspram mi- 
roljubivosti. Ispitivanje tih tridesetak društa- 
va dovelo ga je do zaključka da razlikujemo tri 
jasno ocrtana sistema: A, Bic, 

A — Društva koja afirmiraju život. Tu su 
Zuni Indijanci među kojima je nivo neprijatelj- 
stva, nasilja i okrutnosti minimalan. Suparniš- 
tvo je isključeno. Ne postoje teške kazne. S 
djecom se postupa ljubazno. Žene se smatraju 
jednakim muškarcima. Prisutan je opći osjećaj 


15 Ibid., str. 23-43. 


16 Usp. FROMM, E., Anatomija ... 
str. 180— 190. 

povjerenja. Prevladava dobro raspoloženje. Naj- 
veća je vrijednost život, a ne posjedovanje stva- 
ri. Pjesme, molitve, obredi i plesovi glavni su i 
najvažniji elementi u ovom sistemu. 

B — Nedestruktivno-agresivna društva. 
Ovaj sistem društva ima zajedničku crtu sa A 
što nije destruktivan, ali je agresivan. Tu postoji 
takmičenje, hijerarhija. Ovaj bismo sistem mogli 
okarakterizirati ako bismo rekli da je prožet 
muškom agresivnošću, željom da se steknu stva- 
Ti i izvrše zadaci. Manus je dobar primjer ovog 
sistema. Sva njihova energija usredotočena je na 
postizanje materijalnog uspjeha. Kod odgoja 
mladih najviše se naglašava poštovanje vlasniš- 
tva, strah od sramote i fizička efikasnost. Ideal 
je biti poduzetan, uspješan, marljiv i staložen 
čovjek. 

C — Destruktivna društva. Za ovaj sistem 
karakteristično je mnogo nasilja, destruktiv- 
nosti, agresije i okrutnosti među ljudima unu- 
tar plemena i prema drugim plemenima, zado- 
voljstvo u ratovanju, zloba i prijevara. Životna 
je atmosfera ispunjena neprijateljstvom, nape- 
tošću i strahom. Stanovnici Dobua poznati su 
svojim susjedima po opasnosti. Svuda vlada 
princip nepovjerenja prema svakome. Svakoga 
se smatra potencijalnim neprijateljem. Ideal 
dobrog i uspješnog čovjeka jest onaj koji je us- 
pio prijevarom maknuti drugoga s njegovog 
položaja. Dobuanac je uglađen i neiskreno pri- 
jazan. Poznata je nadaleko njegova podlost i 
licemjernost. Dobuanac izražava bez ustruča- 
vanja najgore čovjekove aveti koje postoje u 
svijetu, a prema njegovom shvaćanju najveća je 
vrlina čovjeka u odabiranju žrtve na kojoj mo- 
že iskaliti zloćudnost. Sumnja i okrutnost nje- 
govo su povjerljivo oružje u borbi. On nema 
milosrđa i ne traži ga. 


UMJESTO ZAKLJUČKA 


Znanje i mudrost, zdravlje i terapija, dobre 
ekonomske, političke i druge društvene insti- 
tucije i sistemi sigurno mogu smanjiti zlo, ok- 
rutnost, zlobu i agresiju. Neka poznata labora- 
torijska proučavanja pacova pokazuju da je 
moguće stvoriti divljačnost, agresivnost i krvo- 
ločnost, ali isto tako da je moguće odnjegovati 
druge vrste na sasvim suprotan način, odnosno 


mišljenja 


da budu blagi, pitomi i nekrvločni. Maslow do- 
nosi neka istraživanja koja potvrđuju tezu da 
djeca nisu izvorno destruktivna, agresivna i ne- 
prijateljska u koje bi trebalo ,kažnjavanjem i 
disciplinom utjerati malo dobrote". Njihovu ag- 
resiju, veli on, treba tumačiti kao reakciju na 
ugroženost njihovih egzistencijalnih potreba: 
fizioloških, sigurnosnih, potreba za pripadnoš- 
ću i ljubavlju, za poštovanjem i samopošto- 
vanjem. 

Pitamo se da li postoje neki uvjeti za smanje- 
nje agresije?! Da bi se smanjila defenzivna ag- 
resija potrebno je umanjiti one faktore koji je 
mobiliziraju. 


Napomenut ću samo nekoliko takvih uvjeta: 

— Glavni je uvjet da pojedince i grupe ne 
ugrožavaju drugi. To jasno ovisi o postojanju 
materijalne osnove koja može ljudima pružiti 
dostojan život, a dominaciju pojedinca nad po- 
jedincom ili grupe nad grupom učiniti nemo- 
gućom i neprivlačnom. 

— Drugi uvjet bi bio ustanovljenje sistema 
koji će garantirati pribavljanje spomenutih os- 
novnih neophodnosti. 

— Treći uvjet bi bio stvaranje nezavisnog kri- 
tičkog mišljenja, oslobođenog sugestije poje- 
dinca i mase kao i pranje mozga. 

— Da bi se smanjila individualna ili grupna 
narcisoidnost, trebalo bi eliminirati bijedu, 
monotoniju, tupost i bespomoćnost te promi- 
jeniti orjentaciju vladajućih sila: od imanja, 
stjecanja i nagomilavanja k bivstvovanju i sud- 
jelovanju. 

A to bi zapravo značilo zamjenu cijelog sis- 
tema koji je postojao posljednjih šest tisuća go- 
dina i ostvarivanja utopijskih vizija velikih fi- 
lozofa, proroka, Isusa i drugih velikih misli- 
laca. U ovom poslu ostvarivanja utopijskih vi- 
zija i realizacije boljeg svijeta katehete i kate- 
histice igraju nezaobilaznu ulogu. Oni su za- 
pravo, kao odgojitelji drugih u vjeri i navjesti- 
telji vječnog života, pozvani i poslani da ,,sa- 
da i ovdje" daju svoj obol i doprinos u' stvara- 
nju boljeg sutra i boljeg društva, te tako ubrzaju 
proces rađanja civilizacije ljubavi i života? 
(kako se često izražava Ivan Pavao II), a ne ci- 
vilizacije smrti, razaranja i agresije. 

Zelimir Puljić; PSYCHOLOGIE DER MENSCHLICHEN AGGRESSIVITAT 


Wissen und Weisheit, Gesundheit und Therapie, gute wirtschaftliche und andere gesellschaft- 
liche Institutionen und Systeme konnen bestimmt dazu beitragen, dass Boses, Grausamkeit, 
Bosartigkeit und Aggression vermindert werden. Maslow bringt einige Untersuchungen, die besta- 
tigen, dass Kinder urspriinglich keinesfalls destruktive, aggressive und feindliche Wesen sind, in 
die man »durch Bestrafung und Disziplin ein wenig Giite hineintreiben« sollte. Ihre Aggression 
ist eher als Reaktion auf Bedrohtsein ihrer existenziellen Beditrfnisse (physiologisches und Sicher- 
heitsbediirfnis, Bediirfnis nach Angehorigkeit und Liebe, Bediirfnis nach Achtung und Selbstach- 
tung) zu erklaren. ' 

Um defensive Aggression zu vermindern, miissen jene Faktoren, durch welche sie ausgelost 
wird, vermindert werden. Hier nur einige Bedingungen dafiir. 

Hauptbedingung: Einzelne und Gruppen sollen nicht von anderen bedroht werden. Zweite 
Bedingung: Griindung eines Systems, welches die Versorgurig mit unbedingt Erforderlichem ga- 
rantieren wird. Dritte Bedingung: Bildung einer von jeglicher Beeinflussung durch Einzelpersonen 
oder Masse befreiten kritischen Meinungsart. Um individuelle bzw. Gruppennarzissoiditit zu ver- 
mindern, miissten_ Armut, Monotonie, Stumpfheit und Ohnmichtikeit beseitigt und eine 
Umorientierung von herrschenden Miichten (vom Besitzen und Ansammlung von Giitern auf Sein 
und Teilnehmen) vorgenommen werden. 

Dies wiirde aber einen Austausch des gesamten in den letzten 6.000 Jahren wiihrenden 
Systems und eine Verwirklichung utopischer Visionen grosser Philosophen, Propheten, Jesu und 
anderer grosser Denker bedeuten. In dieser grossen Arbeit an Verwirklichung utopischer Visionen 
und an Realisierung einer besseren Welt spielen die Katecheten eine unumgingliche Rolle. Als 
Glaubenserzieher und Verkiinder des ewigen Lebens sind sie berufen und beauftragt, »hier und 
jetzt« ihren Beitrag zur Schaffung einer besseren Gesellschaft und zur Beschleunigung des Geburts- 
prozesses »der Zivilisation von Liebe und Leben« zu leisten. 


DON BOSCOV ŽIVOT U STRIPU 


II. dio: KUĆA ZA 
TISUĆU DJEČAKA 


PROŠLE JE GODINE U IZDANJU KATEHETSKOG SALEZIJANSKOG CENTRA IZ ZAGREBA IZAŠAO 
PRVI DIO DON BOSCOVA ŽIVOTA U STRIPU POD NASLOVOM: ,,SNOVI JEDNOG DJEČAKA", A SADA 
JE PRED NAMA I DRUGI DIO KOJI NOSI NASLOV: ,,KUĆA ZA TISUĆU DJEČAKA“. DOK U PRVOM 
DIJELU PRATIMO IVICU BOSCA NA NJEGOVU PUTU PREMA SVEĆENIŠTVU, U DRUGOM SLIJEDIMO 
IVANA BOSCA — SVEĆENIKA KOJI NASTOJI SLIJEDITI UPUTSTVO ŠTO MU GA JE DALA BLAŽENA 
DJEVICA MARIJA: ,,BUDI PONIZAN, JAK I ČVRST!“ : 


DOISTA, DON BOSCO JE BIO UVIJEK SPREMAN ,RADITI, TRPJETI, PRIHVATITI | PONIŽENJA DA 
SPASI SVOJU BRAĆU!“ KAO MLAD SVEĆENIK, NA SAVJET DON CAFASSA OBILAZI GRAD TORINO 
KOJI SE NAGLO RAZVIJA U SNAŽNO INDUSTRIJSKO SREDIŠTE. NIJE DAKLE ČUDO ŠTO JE U GRADU 
I VELIK BROJ MLADIĆA I DJEČAKA, OD KOJIH SU MNOGI BEZ IKOGA SVOGA, A SVIMA IM JE ZA- 
JEDNIČKO DA TRAŽE POSAO I TEŠKO SASTAVLJAJU KRAJ S KRAJEM. NEKI SVRŠAVAJU 1 U ZA- 
TVORU. DON BOSCO SE SA SVIMA NASTOJI UPOZNATI | SPRIJATELJITI, ZA NJIH JE SPREMAN 
STAVITI I ŽIVOT NA KOCKU, SAMO DA BI IH SPASIO. PODUZIMA I SASVIM KONKRETNE KORAKE: 
OSNIVA ORATORIJ-OMLADINSKI CENTAR, OTVARA VEČERNJU ŠKOLU | ĐAČKI DOM, PODIŽE 
ZANATSKE RADIONICE. POKREĆE I NIZ PUČKIH KNJIŽICA ,,KATOLIČKO ŠTIVO". U SVOM POSLU 
NAILAZI NA NERAZUMIJEVANJE I NESHVAĆANJE, ČAK GA PROGLAŠAVAJU I LUDIM, NARDAJU GA 
IZ ZASJEDE TAKO TE MU JE ŽIVOT NE JEDANPUT BIO U OPASNOSTI. DON BOSCO MEĐUTIM USPI- 
JEVA, PRAĆEN POSEBNOM BOŽJOM ZAŠTITOM, IZVUĆI ŽIVU GLAVU. POSEBNO JE DIRLJIV PRIZOR 
KADA DON BOSCO SAM, BEZ PRATNJE POLICAJACA I STRAŽARA, IZVODI NA IZLET 300 DJEČAKA 
IZ POPRAVNOG DOMA | UVEČER SE SA SVIMA VRAĆA NATRAG. 


KAO DODATAK STRIPU NALAZIMO OSNOVNE PODATKE DON BOSCOVOG ŽIVOTA KAO I KRATAK 
SPIS STO GA JE DON BOSCO OSOBNO NAPISAO: ,,PREVENTIVNI SUSTAV U ODGOJU MLADEŽI". 


52. stranice u boji na finom papiru velikog formata — Cijena: 400 din — Narudžbe: Katehetski salezijanski 
centar, Vlaška 36, 41000 Zagreb 

MASS — MEDIA 


MASMEDIJA I NASILJE 


Mirko Mataušić 


Okvirna tema ove ,,Četrnaeste katehetske 
zimske škole" je peta Božja zapovijed — ,,Ne 
ubij!" Tom su zapovijeđu obuhvaćeni svi čini 


koji mogu na bilo koji način naškoditi ljudskom — 


životu. Promatrajući masmedije pod vidom te 
zapovijedi, bavimo se prikazivanjem  agresiv- 
nih ili nasilnih čina u novinama, časopisima, 
na radiju, filmu te osobito na televiziji koja je 
najatraktivnija od svih masmedija. 


U ČEMU JE PROBLEM? 


Sama činjenica smrti pojavljuje se u masme- 
dijima na različite načine, npr. u izvještajima o 
smrti poznatih i manje poznatih ljudi ili u obič- 
nim osmrtnicama. To je čin poštovanja i pije- 
teta prema pokojnicima. Tu nema problema. 
Isto tako nisu po sebi problematični izvještaji 
o prirodnim katastrofama, ratovima, promet- 
nim nesrećama i sličnim događajima gdje bude 
mrtvih ili ranjenih. Pa i vijesti, izvještaji, slike i 
reportaže o pojavama kriminala, ubojstava, 
pljački, tučnjava i sličnog nisu problematični 
dok im se u masmedijima daje primjereno mje- 
sto i prostor koji odgovara njihovoj stvarnoj 
važnosti. Jer uloga je masmedija da svoje čitao- 
ce, gledaoce ili slušaoce (jednom riječju ,,pri- 
maoce" poruke) izvještava o pojavama koje su 
važne za njihovu dnevnu orijentaciju. 


mass-media 


No problem nastaje onda kad se takve vijesti, 
slike i reportaže previše naglašuju, kad im se da- 
je prvotno značenje ili se čak preuveličavaju 
zato da bi se privukla pažnja publike te da bi se 
na taj način prodalo što više primjeraka novina 
ili privuklo što više gledalaca pred mali ekran. 

Najveći se problem pojavljuje oko fiktivnog 
nasilja koje se prikazuje u filmovima, televizij- 
skim emisijama ili stripovima kao element za- 
bave. To više nije informiranje o stvarnim doga- 
đajima — pa makar bilo ponekad i iskrivljeno — 
nego se prikazivanjem ubojstava, tučnjavi, mu- 
čenja, automobilskih sudara i sličnih prizora 
podilazi publici i zabavlja je se na problemati- 
čan način. Pitanje je naime kako gledanje tak- 
vog nasilja djeluje na ljude, posebno na djecu 
koja često cijele sate provedu pred televizorom 
gledajući takve prizore. 


NEKOLIKO ČINJENICA 


Da se nasilje u ovom ili onom obliku trajno 
pojavljuje u masmedijima, ne bi zaista trebalo 
dokazivati. Jedino možda nismo svjesni u ko- 
likoj se to mjeri pojavljuje. Zato evo nekoliko 
podataka. 

Još je pedesetih godina u Americi ustanovlje- 
no da se u 40% dječjih emisija prikazuju krimi- 
nalni delikti. Tijekom samo jednog tjedna u 

dječjim programima su prikazana 852 teška 
delikta, od toga 167 ubojstva, brojni pokušaji 
ubojstva, pljačke, provale i slično.! 

Nedavno su izneseni podaci istraživanja te- 
levizijskih programa u SR Njemačkoj. Institut 
Media Control je od 1. do 31. listopada proma- 
trao i analizirao 260 sati televizijskog progra- 
ma. Kroz to vrijeme promatrači su registrirali 
2.253 nasilna čina koji su ukupno trajali 15 
sati, prosječno svakih 8 minuta jedan nasilan 
čin. Zabilježeno je 428 pljuski, 411 pucnjava, 
73 karambolaže automobila, 54 uboda nožem 
itd... Gotovo ni jedna vrst emisija, osim reklama 
i programskih najava, nije bez nasilja. Tako se 
npr. u političkim magazinima na svaki sat tra- 
janja prosječno pojavljuju 3,2 nasilna čina, u 
igranim filmovima 4,8, u vijestima 6, u krimi- 
ćima i westernima 11, u crtanim filmovima, 
koje se smatra najbezazlenijom vrstom zabave, 
16 nasilnih čina na sat, au popularnim komedi- 
jama tipa ,,Stan i Olio" čak 27. Budući da nasil- 
ni čini u ove dvije posljednje vrste programa 
imaju komičnu ulogu, kažu neki da su zbog 
toga posebno opasni jer pridonose tome da nasi- 
lje dobiva karakteristiku nedužnosti i bezazle- 
nosti. Drugi opet smatraju da gledaoci tu vrst 
nasilja uopće ne doživljavaju kao nasilje nego 
kao šalu,? 


ZAŠTO NASILJE? 


To isto istraživanje pokazalo je da se najviše 
nasilja pojavljuje u predvečernjem programu, od 
16 do 20 sati, zbog toga što se u to vrijeme emi- 
tiraju reklame. Da bi reklame gledalo što više 
ljudi treba ih uokviriti što atraktivnijim pro- 
gramom, a takav je onaj koji ima mnogo nasilja, 
npr. krimiserije, pustolovne i western serije.“ 

Očito je dakle da ljudi vole gledati nasilje. 
To su već vrlo rano primijetili izdavači bulevar- 
skih i senzacionalističkih novina, pa se zajedno 
s pojavom masovnog visokotiražnog tiska jav- 
ljaju na naslovnim stranama slike i nftislovi de- 
belim slovima koji najavljuju opis nekog zloči- 
na, nesreće, pobune, uličnog sukoba ili sličnog 
prizora. I danas se svjetske novine barem na 
Zapadu, koje dosežu najveće naklade, drže toga 
pravila. U nedostatku ,,krvavih", događaja do- 
nose se i druge vijesti, ali nasilje uvijek ima 

prednost. U radnju nekog filma ili serije nasilje 
unosi elemenat napetosti a osim toga omoguća- 
va brzi rasplet radnje i hitro privođenje kraju, 
što je važno za kratke epizode serija u nastav- 
cima.* 

Nasilje je zanimljivo i zbog toga što nekako 
korespondira s agresivnim nagonom koji postoji 
u svakom čovjeku. I upravo zato nastaje pita- 
nje: kakav utjecaj ima gledanje nasilja, posebno 
fiktivnog nasilja koje se prikazuje za zabavu, 
na ljudsko ponašanje u stvarnosti, posebno na 
ponašanje djece? 


NASILJE U MASMEDIJIMA — ŠTETNO? 


U prvi ćemo čas svi potvrdno odgovoriti na 
ovo pitanje i reći da je ,,konzumiranje" nasilja 
koje nam prikazuju masmediji štetno, osobito 
za djecu. 

U ranom razdoblju istraživanja sredstava 
društvenog priopćivanja obično se smatralo da 
ona imaju veliki utjecaj na mišljenje, uvjerenje i 
ponašanje ljudi. To se djelomično povezivalo sa 
psihološkim smjerom behaviorizmom* prema 


1 MALETZKE, G., Psychologie der Massenkomu- 
nikation, Hamburg, 21972, str. 63. 

2 Multimedia, 1986, br. 1, str. 12. 

3 KUNCZIK, M., Brutalitat aus zweiter Hand, 
K5ln—Wien, 1978. Ova studija kratko prikazuje i kri- 
tički prosuđuje sva važnija istraživanja koja su prove- 
dena do 1978. godine, pa se i ovaj referat u velikoj 
mjeri na nju oslanja. Nije mi poznato da li se poslije 
toga pojavilo neko istraživanje koje bi u dosadašnju 
sliku mišljenja i teza unijelo neke nove momente. 

4 U meni dostupnoj literaturi nisam naišao na 
neku analizu programa u našoj zemlji. No već na te- 
melju nesistematskog praćenja programa može se reći 
da je kod nas struktura drukčija jer predvečernji pro- 
gram nije tako usredotočen na reklamu kao što je to 
slučaj u zapadnim zemljama. No što se tiče filmova 
i serija oni su u velikoj mjeri preuzeti sa Zapada, po- 
sebno iz Amerike. A i naši su filmovi i serije često 
rađeni na sličan način. Stoga rezultati istraživanja na 
Zapadu vrijede barem djelomično i za nas. A psiho- 
loške su zakonitosti kod ljudi posvuda iste. Pripre- 
majući ovaj referat pregledao sam jedan svezak (br. 
4, 1985.) YU STRIPA, Profil u izdanju ,,Dečje no- 
vine", Gornji Milanovac. Svezak ima 48 stranica na 
kojima se u oko 120 crteža s tekstom prikazuje nasi- 
lje svake vrsti. Prosječno svaki drugi crtež prikazuje 
neki nasilni čin. Svezak je po sadržaju valjda namije- 
njen omladini 

5 Usp. Multimedia, 1986, br. 1, str. 5. 

6 Od engl. behavior — ponašanje. Začetnik tog 
smjera je J. B. Watson (1878—1958). 

kojem bi psihološko istraživanje trebalo ograni- 
čiti na vanjsko promatranje životinjskog i ljud- 
skog ponašanja, jer da se subjektivna iskustva 
ne mogu pravilno tumačiti i pogotovu ne pre- 
nositi na druge. Prema tom smjeru organizam 
na vanjske podražaje reagira istovjetno. Ako 
dakle primi podražaj za nasilje on će se nasilno 
i vladati. Takva i slična mišljenja su se zadržala 
do danas. 

Kulturno-pesimistički i deterministički mo- 
del djelotvornosti zastupan je već početkom 
stoljeća kad se tvrdilo da će gledanje šund- 
-filmova omladinu matematičkom sigurnošću 
odvesti u podivljalost. Kasnije se tvrdilo da će 
zbog gledanja nasilja na televiziji podivljati ci- 
jelo društvo jer da se time kod mladeži razvija 
spremnost na kriminal i terorizam. Gledalac bi 
prema takvim mišljenjima bio uglavnom pasi- 
van te u sebe primao sadržaje kao mekani vo- 
sak otiske tvrdih predmeta. Psiholog Heymann 
je tvrdio da gledanje televizije poživinčuje te 
kod djece ,,zahtijeva određene oblike slaboum- 
nosti, posebno moralne slaboumnosti?".7 

Kao logičan zaključak takvih razmišljanja 
javlja se želja i zahtjev da se cenzurom zabrani 
prikazivanje nasilja u masmedijima pa bi se 
onda time smanjilo i nasilje u stvarnosti. Zanim- 
ljivo je da su razmišljanja te vrsti vrlo stara. 
Već je Platon u svojoj ,,Državi" predvidio da bi 
čuvari reda trebali bdjeti nad piscima literar- 
nih djela, priča i bajki, te isključiti sve ono što 
bi moglo djelovati negativno. 


CENZURA — RJEŠENJE? 


No pitanje je kamo bi nas cenzura odvela i 
gdje bi bile granice zabrane? Što bi se sve našlo 
na indeksu koji bi isključivao svako nasilje? 
Bajke koje su često pune opisa nasilnih čina? 
Vrhunska djela svjetske literature? Npr. staro- 
grčki epovi ,,Ilijada“ i ,,Odiseja" opisuju na- 
silne čine mnogo detaljnije nego suvremeni te- 
.levizijski filmovi... U Shaekespeare-ovim drama- 
ma pozornica je na kraju često puna leševa. 
Ne bi li onda trebalo zabraniti i velike dijelove 
Biblije u kojima se opisuje nasilje? No, prilič- 
no je evidentno da se Bibliju ne može okriviti 
za nasilje koje su tijekom povijesti počinili 
njezini čitatelji. 


mass-media 


Neki su takvom evidentnošću pokušali i 
znanstveno argumentirati. Tako je npr. američ- 
ki znanstvenik De Fleur tvrdio da u današ- 
njoj Americi ima manje nasilja nego u vrijeme 
naseljavanja, borbi između doseljenika i Indi- 
janaca, u ratu između Sjevera i Juga... A to pri- 
jašnje nasilje sigurno nije bilo izazvano tele- 
vizijom, jer je tada još nije bilo. Drugi je znan- 
stvenik uzeo sebe za primjer i tvrdio da on od 
svoje mladosti gleda televiziju pa da zato nije 
postao nasilnik," Takvo zaključivanje može bi- 
ti točno, ali nije nikakav znanstveni dokaz. 


ZNANSTVENI PRISTUP 


Za znanstveni pristup ovom problemu po- 
trebno je poći od jasnih pojmova, definirati što 
je nasilje a onda empirijski promatrati ponaša- 
nje ljudi koji ,,konzumiraju' nasilje u masme- 
dijima i onih koji to ne čine, usporediti podatke 
i protumačiti ih. Ne baš jednostavan posao — 
kao što će se još vidjeti. 

Što je nasilje? Možemo govoriti o struktu- 
ralnom i osobnom nasilju. 

Strukturalno nasilje očituje se u socijalnim 
nepravdama, u nejednakim odnosima među 
ljudima s obzirom na vlast ili životne šanse. Ta- 
kvo je nasilje ugrađeno u društveni sistem te po- 
stoji i onda kad nije očit neki uzrok pa ni žrt- 
ve nisu svjesne da su izvrgnute nasilju. Ono po- 
stoji onda kad se na ljude utječe tako da je 
njihovo tjelesno i duševno ostvarenje manje 
nego li bi inače bilo moguće.? 

Osobno se nasilje sastoji u fizičkom ili (i) 
psihičkom oštećivanju koje jedna osoba nanosi 
drugoj. Neki smatraju da kod toga odlučuje 
samo učinak radnje (da bi se ona mogla kvali- 
ficirati kao nasilna), dok su drugi mišljenja da 
se mora računati s nakanom koju je imao poči- 
nitelj. Ovisno o tim stavovima mijenja se i broj 


7 HEYMANN, K., Fernsehekrankheit bei Kindern, 
u: ,,Psychologische Praxis"? 33, 1962, str. 26. Citat 
prema: KUNCZIK: Brutalitat, str. 21. 

8 KUNCZIK, str. 18. 

9 Usp. GALTUNG, J., Frieden und Friedens- 
forschung, u: SENGHAAS, D.: Kritische Friedens- 
forschung, Frankfurt/M 1971, str. 57; KUNCZIK, M., 
Massenkommunikation, K6ln—Wien 1979, str. 193. 

čina koje bi trebalo kvalificirati kao nasilne. S 
moralnog stanovišta svakako je važna nakana. 
Kako strukturalno nasilje u masmedijima 
rijetko dolazi do izražaja,.to se istraživanja ug- 
lavnom odnose na osobno nasilje. Također se 
istraživanja uglavnom koncentriraju na nasilje 
na televiziji, jer je ono tu najevidentnije, ali re- 
zultati se mogu u velikoj mjeri primijeniti i na 
druge masmedije. ' 


OZNAKE NASILJA NA TELEVIZIJI 


1. Najčešći i najsilovitiji nosioci nasilja u 


televizijskim filmovima i serijama su muškarci: 


srednjih godina. Žene kao protagonisti nasilja 
su vrlo rijetke. Svijet zabave je, dakle uglavnom 
muški svijet. 

2. U scenama nasilja protagonosti su si me- 
đusobno nepoznati, jedan od drugoga udalje- 
ni... To znači da zapravo nije riječ o prizorima 
koji bi oponašali stvarne situacije u životu, ne- 
go o fiktivnim, izmišljenim situacijama. Jer u 
stvarnosti se nasilje obično događa među po- 
znatim osobama, npr. među članovima obi- 
telji, i rezultat je duljeg interakcijskog procesa. 

3. Prikazivanje nasilja je izrazito nerealno. 
Nasilni čin može dovesti do smrti, ali se u veći- 
ni slučajeva ne pokazuje trpljenje žrtve, krv i 
rane, nego samo mrtva osoba ili se činjenica 
smrti naznačuje samo okolnostima. 

4. Nasilje se prikazuje kao djelotvorno 
sredstvo za postizanje određenih ciljeva ili rje- 
šavanje konflikata. Ako se negativni protago- 
nist nasilja kažnjava, događa se to na kraju rad- 
nje pošto se prije toga prikazala efektivnost na- 
silja u brojnim sekvencama. Žrtve nasilja su 
redovito sporedne osobe s kojima se gledaoci 
jedva mogu identificirati, što znači da je njihov 
potencijalni utjecaj na gledaoce malen. 

5. Nasilje ne primjenjuju samo negativne 
osobe nego jednako često i zastupnici reda i 
zakona (policajci i privatni detektivi), kako bi 
pomogli da -se poštuje ili izvrši zakon. Oni se 
često stiliziraju do nekakvih nadljudi koji zastu- 
paju zdravi i pošteni svijet u redovito pokvare- 
noj sredini. 

6. Svjedoci koji se nađu kod nasilnih 
događaja ne pokušavaju posredovati, pomiriti 
ili pomoći, nego se drže pasivno. 

Nasilje se u televizijskim filmovima i seri- 
jama pokazuje kao obično, svakodnevno, go- 
tovo normalno ponašanje kojim se bez skrupula 
služe i moralno integralne osobe. Dobiva se 
dojam kao da se pomoću nasilja mogu postići 
dobri i pozitivni ciljevi. Pozitivne vrednote 
kao standard, moć, prestiž ili pravda ostvaruju 
se sredstvom koje se inače kvalificira kao druš- 
tveno negativno. 

Kod nasilnih čina koji se prikazuju na tele- 
viziji uglavnom nije riječ o nečemu što bi se 
moglo doživjeti u svakodnevnom životu. To 
su fiktivni, izmišljeni čini, prikazani uglavnom 
samo djelomično, imaju zadatak da stvore 
napetu radnju — ali posreduju moralno sumnji- 
vu pretpostavku da se dobri ciljevi mogu posti- 
ći lošim sredstvima! ? 


PITANJE DJELOTVORNOSTI 


Trudeći se da odgovore na pitanje kako na- 
silje koje se prikazuje u masmedijima djeluje na 
primatelje, posebno na djecu, znanstvenici su 
postavili više znanstvenih teza od kojih su neke 
međusobno posve suprotne: 

1. Teza habitualizacije: prema toj znanstve- 
noj postavci primalac koji je dugo i učestalo 
suočen s prikazivanjem nasilnog ponašanja u 
masmedijima s vremenom otkupljuje u svojoj 
osjetljivosti, priučava se na nasilje i prihvaća 
ga kao nešto normalno, svakodnevno. Taj traj- 
ni kontakt s fiktivnim nasiljem mijenja struktu- 
ru njegove osobnosti te on postaje: a) ravno- 
dušan prema agresivnim činima među drugim 
osobama i b) raspoložen za primjenu nasilja 
kao sredstva rješavanja sukoba u svakodnevnom 
životu. : 

2. Teza stimulacije: Susretanje s nasiljem u 
masmedijima potiče agresivne nagone u prima- 
telju i u značajnoj mjeri povećava njegovu 
sklonost prema primjeni nasilja. 

3. Teza katarze: Ova postavka tvrdi posve 
protivno od prethodne: naime, da se gledanjem 
nasilja agresivni nagon u primatelju smanjuje. 
Agresivni potencijal se ispražnjuje u istoj mjeri . 


10 KUNCZIK, Massenkommunikation, str. 192— 
195. 

kao da je primatelj sam izveo nasilni čin. Prema 
toj tezi gledanje nasilja imalo bi društveno- 
-higijensko djelovanje jer smanjuje konfliktne 
naboje u pojedincima i skupinama. 

4. Teza inhibicije: Podaci koje u svoju korist 
navode pristaše katarze mogu se tumačiti i u 
smislu inhibicije (zaustavljanja ili kočenja). 
Ako je dakle empirijsko istraživanje pokazalo 
da je npr. nakon gledanja nekog kaubojskog fil- 
ma s mnogo nasilnih čina kod gledalaca nastupi- 
lo smanjenje sklonosti prema nasilju, onda se 
taj podatak može tumačiti — ovisno o teoret- 
skoj psihološkoj pretpostavci — ili tako da je 
nastupila katarza (pražnjenje agresivnog naboja) 
ili da je došlo do kočenja agresivnosti zbog 
straha koji je gledanje nasilja proizvelo kod pri- 
matelja. Tu tezu danas nitko od znanstvenika 
ozbiljno ne zastupa, pa se njome nećemo više 
baviti. Napomenimo još samo da bi posljedice 
na području društvenog zakonodavstva u oba 
slučaja bile jednake: ako ,,konzumiranje" na- 
silja u masmedijima smanjuje sklonost nasilju 
u stvarnosti onda bi u filmovima i zabavnim se- 
rijama trebalo što više ubojstava i tučnjavi da 
društvo bude mirnije. 

5, Slijedeća teza (valjda najraširenija) tvrdi 
da junaci filmova ili serija (jednako i romana ili 
stripova) služe gledaocima ili čitaocima, poseb- 
no djeci, kao modeli na kojima uče nasilno po- 
našanje tako da se s njima identificiraju i na se- 
bi pokušavaju ostvariti njihove osobine. ,,Kon- 
zumiranje" nasilja u masmedijima povećava, 
dakle, agresivnost u stvarnosti. 

6. Zastupnici posljednje teze primijećuju na 
to da djeca zaista često imitiraju junake iz fil- 
mova, ali da se to događa samo u igri, ukoliko 
su djeca zdrava i normalno poučena. Druge od- 
gojne institucije, obitelj, škole, Crkva, društvo 


. prijatelja imaju daleko veći utjecaj na djecu te 


mogu lako kompenzirati eventualne kratkoroč- 
ne negativne utjecaje masmedija. Masmediji da- 
kle ne mogu utjecati na oblikovanje strukture 
osobnosti odgajanika. 

Većina istraživanja kojima se nastojalo doka- 
zati jednu ili drugu od ovih teza usredotočila 
su se na djecu i mlade jer su i prigovori uglav- 
nom izražavali zabrinutost za mladu generaciju 
koja je izložena djelovanju masmedija. Jedan 
dio istraživanja obavljen je u Americi već pede- 

setih i šezdesetih godina. Sedamdesetih godina 
obavljena su istraživanja u Njemačkoj i Velikoj 
Britaniji i nekim drugim evropskim zemljama. 

U nastavku ćemo se kratko osvrnuti na naj- 
važnije od ovih postavki. 


OTKUPLJENJE OSJETLJIVOSTI i 
PRIVIKAVANJE 


Teza o habitualizaciji polazi od činjenice, 
koju više nitko ne osporava, da gledanje jednog 
filma nasilnog sadržaja ne može utjecati na du- 
ševni profil mladog gledaoca. Ima istina 
ponekad kratkoročnih učinaka kod djece, npr. 
nemirnog sna, straha i slično. No ustanovljeno 
je da se dijete može više uzbuditi gledajući ne- 
ku scenu koja se ne bi mogla označiti kao na- 
silna, npr. obična verbalna svađa među brač- 
nim drugovima — jer mu je ona doživljajno bli- 
že, nego npr. gledajući neku izrazito nasilnu 
scenu, kao npr. pucnjavu među kaubojima, jer 
je takvo nešto daleko od njegova stvarnog ži- 
votnog iskustva. 

Teza tvrdi da kao kumulativna posljedica 
učestalog gledanja nasilja u filmovima i drugim 
emisijama nastupa privikavanje i osjećajno otup- 
ljenje. Kritičari ove teze ne niječu činjenicu da 
uzastopno i često gledanje fiktivnog nasilja 
smanjuje osjećajne reakcije na odgovarajuće sce- 
ne do otupljenja — ali samo na filmu i tele- 
viziji. Ničim nije dokazano da gledaoci fiktiv- 
nog nasilja otupljuju na nasilje u stvarnosti. 
Kad bi gledalac već često viđene scene nasilja 
svaki put iznova doživljavao uz jednako emocio- 
nalno uzbuđenje, ne bi to jednostavno mogao 
izdržati. Mora se prilagoditi. Kad se ne bi pri- 
lagodio značilo bi da nije zdrav, da ne zna raz- 
likovati fiktivne scene na filmu od stvarnog ži- 
vota. 

Zastupnici ove teze nisu dokazali da su gle- 
daoci fiktivnog nasilja postali bezosjećajni za 
nasilje u stvarnosti. 


ŠIRENJE ATMOSFERE STRAHA? 


U vezi s postavkom habitualizacije postoji i 
teza tzv. emocionalizacije, koja tvrdi da je ku- 
mulativni učinak mnogog gledanja nasilja u kri- 
minalnim filmovima i serijama povećanje straha 

kod gledalaca. ,,Pošto padne mrak ljudi se više 
ne usude na ulicu. Ne posjećuju više društvene 
priredbe, ni prijatelje, rođake i znance. Širi se 
opće nepovjerenje. Povećava se socijalna dezin- 
tegracija..."'' Tvrdi se nadalje da npr. u 
Americi imućniji ljudi sele iz velikih gradova u 
mala mjesta, jer su zastrašeni kriminalom u gra- 
dovima koji se prikazuje na televiziji. Stvara se 
— tvrde neki — posebna vrst ljudi, modernih te- 
levizijskih pustinjaka (homunculus televisionis) 
koji sve svoje slobodno vrijeme provode još 
samo uz televiziju. No sve te tvrdnje nisu doka- 
zane empirijskim podacima, nego su rezultat 
anallize sadržaja televizijskih emisija i razmiš- 
ljanja o mogućim posljedicama. Empirijska is- 
traživanja pokazala su da je odnos uzroka i pos- 


ljedica obratan, naime, da strašljiviji ljudi rado - 


gledaju filmove s agresivnim sadržajima, da ljudi 
koji su skloni pasivnosti više gledaju televiziju 
nego aktivni ljudi. A američki bogataši imaju 
puno ozbiljnijih razloga za seljenje u mala mje- 
sta (bijeg od buke i smoga, bijeg od stvar- 
nog) ane od televizijskog kriminala. 


FRUSTRACIJE I AGRESIVNOST 


Slijedeće dvije hipoteze, stimulacija i katar- 
za, temelje se na psihološkoj teoriji prema ko- 
joj je agresija uvijek posljedica frustracije.!? 
Čovjek je frustriran kad u nečemu nije uspio, 
bilo na osobnom planu (nije zadovoljio neki 
nagon ili nije postigao neki cilj...) bilo na druš- 
tvenom planu (kad nije prihvaćen od svoje oko- 
line...). Agresivnost je jedna od mogućih reakci- 
ja na frustraciju. 

Različite empirijske studije vrlo su jasno po- 
kazale vezu koja postoji između frustracije pri- 
matelja i agresivnosti u sadržajima što ih nude 
masmediji. Tako je ustanovljeno da se među 
djecom koja vole često gledati nasilne sadržaje 
nalazi natprosječno mnogo takve koja u stvar- 
nom životu nisu dovoljno integrirana, koja ne- 
maju prijatelja, trpe od kakvog kompleksa i 
slično — koja su dakle frustrirana. Gledanjem 
televizije ta djeca bježe iz realnog svijeta. Pri- 
mijećeno je osim toga da frustrirana djeca bolje 
pamte nasilne dijelove filmova od druge djece. 
Isto tako su istraživanja pokazala da se djeca to 
više posvećuju masmedijima što su u dubljem 

više posvećuju masmedijima što su u dubljem 
sukobu sa svojim roditeljima.! * No u odgovoru 
na pitanje kako to bavljenje masmedijima, 
posebno gledanje nasilja na televiziji djeluje na 
djecu stručnjaci se razilaze: jedni tvrde da ono 
stimulira agresivno ponašanje u stvarnosti a 
drugi da ga reducira. 


STIMULACIJA? 


Od brojnih pokusa kojima se pokušalo doka- 
zati tezu stimulacije prikazati ćemo kratko onaj 
koji su proveli njemački znanstvenici Kelmer i 
Stein.'* Oni su u okviru tzv. igre uloga proveli 
pokus s 320 mladića od 13 do 16 godina. Za 
vrijeme ,,čekanja* na početak igre ispitanici su 
pogledali grubu sekvencu iz jednog western- 
“filma. Zatim im je bilo rečeno da su oni sad 
članovi bande koja je otela čovjeka. Voditelji 
pokusa dali su onda svakome od mladića u 
ruke pištolj sa slijepim mecima i poslali ih po- 
jedinačno u prostoriju u kojoj se oteti upravo 
oslobodio svoga poveza i pokušava pobjeći. 
Mladić je mogao otetoga pustiti ili spriječiti u 
bijegu. U istu su situaciju dovedeni i mladići 
koji su prije toga gledali filmsku sekvencu bez 
nasilnog sadržaja. Kod pokusa se razlikovalo 
opravdano" naslilje koje primijenjuje onaj koji 
pokušava pobjeći i neopravdano"? nasilje koje 
primijenjuju otmičari. 

Pokazalo se da gledanje nasilnog sadržaja u 
filmu nije utjecalo na primjenu , neopravdanog" 
nasilja. U prosjeku su se oni koji su gledali na- 
silni sadržaj ponašali jednako kao i oni koji ni- 
su gledali. No kod otetih je bilo drugačije. Oni 
koji su prije toga gledali nasilni sadržaj bili su 
spremniji za svoju obranu primijeniti opravdano 
nasilje. 


11 SCHNEIDER, H. J., Kriminalitđtsdarstellung im 
Fernsehen und kriminelle Wirklichkeit, Opladen 1977, 
str. 131. i dalje; KUNCZIK, Brutalitat, str. 38. 

12 DOLLARD, J., DOOB, L. W., MILLER, N. E., 
MOWRER, O. H., SEARS,_R. S., Frustration und 
Aggression, Weinheim, Basel 5 1973, str. 9. 

13 Maletzke, str. 140—141. 

14 KELMER, 0., STEIN, A., Fernsehen: Aggres- 
sionsschule der Nation? Die Entlarvung eines Mytos. 
Bochum 1975; KUNCZIK (Brutalitžt, str. 44—47) 
smatra da je ovaj eksperiment metodološki najpravil- 
nije proveden. 

Pokus je dakle pokazao da se gledaoci u 
stvarnosti ponašaju u skladu sa stečenim mo- 
ralnim normama, a ne onako kako im sugerira 
sadržaj ponuđen od masmedija. Što se tiče po- 
većane sklonosti za primjenu opravdanog nasi- 
lja u obrani treba reći da je to kratkoročni 
efekt, neposredno nakon gledanja filma, te se 
iz njega ne može zaključiti da bi učestalo gleda- 
nje promijenilo strukturu osobnosti primaoca 
i u širim društvenim razmjerima dovelo do op- 
ćeg porasta agresivnog ponašanja. To je ujedno 
i glavni prigovor, uz značajne metodološke 
nedostatke, dokazivanju ove teze pomoću i 
dataka dobivenih u eksperimentima. 


SMANJENJE AGRESIVNOSTI 
PRAŽNJENJEM? 


Teza prema kojoj bi primalac kod gledanja 
nasilnih scena doživljavao katarzu temelji se na 
Aristotelovu tumačenju djelovanja starih grčkih 
tragedija. Po njegovu mišljenju se u gledaocu 
bude osjećaji sućuti i straha, on ih izražava i na 
taj se način njegova nutrina prazni ili čisti od 
tih osjećaja. Takvo homeopatsko liječenje afe- 
kata (katarza) ugodno čisti i olakšava ljudsku 
ćud te pruža bezopasnu radost. 

U moderno vrijeme teza je oživljena i razvi- 
jena u okviru psihološke teorije o frustraciji 
kao uzroku agresivnosti. Njezini zastupnici 
smatraju da gledanje fiktivnog nasilja na filmu 
ili televiziji uzrokuje ispražnjenje agresivnog na- 
boja u gledaocu te on nema potrebe svoju ag- 
resivnost iskaliti na nekom objektu ili osobi. 
No, kod toga se predpostavlja da gledanje fik- 
tivnog nasilja ima istu doživljajnu vrijednost kao 
ivlastito izvođenje nasilnog čina. 

Ova je teza inače vrlo popularna s jedne 
strane zato što se lako dovodi u vezu s koncep- 
cijom agresivnosti kako je zastupaju Freud i 
Konrad Lorenz!“ a s druge strane zato što 
služi za opravdanje ekonomskih interesa veza- 
nih za reklame na televiziji, koje su naročito u 
predvečernjem programu uokvirene atraktivnim 
emisijama s mnogo nasilnog sadržaja. No za- 
govornici teze već tu dolaze u proturječnost: 
s jedne strane misle da reklama ima toliko dje- 
lovanje na kupce da će oni kupovati kako im te- 
levizija sugerira, a s druge strane tvrde da će 

nasilje djelovati upravo suprotno. 

Osim toga, kad bi zastupnici teze bili 
dosljedni morali bi tvrditi da scene koje u tele- 
vizijskim emisijama prikazuju seks djeluju ta- 
kođer reduktivno, tj. da kod gledalaca smanju- 
ju potrebu i želju za seksom. No, to nitko ne 
može tvrditi. 

Pristaše Freudova psihološkog smjera smatra- 
ju da u čovjeku postoje dubinski instinkti za 
nasiljem koje društvene norme nemilosrdno po- 
tiskuju. Na taj se način stvara u čovjekovoj 
podsvijesti opasan naboj koji prouzrokuje frus- 
tracije i duševne muke. Kad čovjek gleda ag- 
resivne čine u filmu ili na televiziji, kod njega se 
pokreće mašta te on zajedno s filmskim nasil- 
nikom u mašti izvodi te čine. Tako se opasni 
naboj odvodi na bezopasno područje, čovjeko- 
va nutrina se prazni od agresivnog naboja a čov- 
jek nema osjećaja krivnje jer nasilje nije stvarno 
izveo. Zbog toga zastupnici ove teze misle da je 
nasilje na televiziji zapravo korisno. 

Teza se zastupa u više varijanti, pa jedni 
tvrde da svaka vrst nasilja u fantaziji proizvodi 
katarzu, drugi misle da do nje dolazi samo on- 
da kad je gledalac i sam agresivno raspoložen. 
Konačno treća varijanta smatra da se agresivni 
naboj u gledaocu reducira samo onda kad se na- 
silje prikazuje realistično i iscrpno, kad se vide 
boli, ozljede i muka žrtve, dakle, što krvoločni- 
je to bolje. Jedna posebna varijanta zastupa 
mišljenje da gledanje nasilja spoznajno podupire 
ljudsku sposobnost kontroliranja vlastitih agre- 
sivnih nagona. 

Brojni eksperimenti koji su provedeni da bi 
dokazali ovu tezu ne mogu uglavnom izdržati 
znanstvenu kritiku, već zbog prije navedenih 
proturječnosti. No čini se da ovu tezu i nije 
moguće dokazati eksperimentalnim podacima. 
Oni nama mogu pokazati da je kod ispitanika 
nakon gledanja nekog nasilnog filma smanjena 
volja ili sklonost agresivnom ponašanju. Da li se 


15 Freud u svojim kasnijim djelima shvaća agre- 
sivnost kao samostalan nagon koji se ne može svesti 
na nešto drugo te je osnovni sastavni dio ljudske di- 
namike. Maletzke, str. 140. Prema K. Lorenzu ,,agre- 
sivnost je nagon za borbom uperen protiv pripadnika 
iste biološke vrste", služi za održanje vrste i sastavni je 
dio ljudske prirode. K. LORENZ, Das sogenannte 
Bose, Wien 1963, str. VII i dr. 

to dogodilo zbog katarze ili nekog drugog raz- 
loga (npr. straha od posljedica nasilja)? Na to 
pitanje znanstvenici odgovaraju u skladu s teo- 
retskim pretpostavkama s kojima pristupaju 
tumačenju. 

I konačno, eksperimenti i kratkoročna ispi- 
tivanja ne mogu odgovoriti na pitanje da li 
gledanje nasilja proizvodi dugoročno kumula- 
tivne efekte u smislu promjene strukture osob- 
nosti. 


DA LI SE NASILNO PONAŠANJE UČI? 


Posljednja teza kojom se još kratko želimo 
pozabaviti polazi od psihološke teorije prema 
kojoj agresivnost nije prirođeni nagon, nego na- 
čin ponašanja koji djeca u svom razvojnom 
procesu uče kao i svaku drugu vrst ponašanja. 
Ta se teza često može čuti i u svakodnevnim 
komentarima o porastu omladinske delikvenci- 
je kad ljudi kažu: ,,Mladi se ponašaju onako 
kako to svakodnevno vide na televiziji...?? 

U prilog toj tezi uvelike govori činjenica da 
je zaista bilo dosta slučajeva u kojima su om- 
ladinski delikventi ili stariji kriminalci izveli 
kriminalna djela prema uzorima koje su vidjeli 
u filmovima, barem su to tako prikazivali kas- 
nije u obrani. No mora se reći da su to bili ti- 
povi inače skloni kriminalu, pa bi oni vjerojat- 
no počinili kriminal na drugi način, možda ne 
tako uspješno... 

No glavno je pitanje kakav učinak ima na- 
silje s malog ekrana kod djece koja počinju gle- 
dati takve scene od rane mladosti? Da bi odgo- 
vorili na to pitanje skupina je znanstvenika u 
Americi poduzela seriju eksperimenata s malom 
djecom od 4 do 6 godina.'* Pošlo se od pret- 
postavke da djeca obično ne nasljeduju nasilno 
ponašanje koje vide na televiziji samo zato jer 
nemaju pri ruci odgovarajuće oružje. Kad bi 
imala pri ruci pištolje, noževe, udarače i drugo, 

sigurno bi nasljedovala zločince s filmova. Ova- 
ko modeli ponašanja koje djeca vide ostaju la- 
tentni u njihovu pamćenju i samo je pitanje vre- 
mena kad će se aktivirati. 

U jednom od eksperimenata voditelji su djeci 
htjeli pružiti uzor koji ona mogu nasljedovati. 
Zato su im najprije pokazali film u kojem je od- 
rasli muškarac grubo postupao s plastičnom 

,»pob"-lutkom: sjedao je na nju, udarao je no- 
gala, rukama, drvenim čekićem, bacao je u 
zrak itd. Zatim su djecu naljutili (frustrirali) 
time što su joj uskratili obećanu igru, a onda su 
je doveli u situaciju koja je bila identična s 
onom na prije prikazanom filmu: djeca su se po 
miloj volji mogla igrati s plastičnom ,,bobo*- 
lutkom. Pokazalo se da su djeca zaista naslje- 
dovala ponašanje koje su vidjela na filmu. 

No pokus ima nekoliko nedostataka koji 
umanjuju vrijednost njegovih rezultata: Djeca 
su dovedena u nepoznatu okolinu, psihološki 
laboratorij, a u nepoznatoj okolini i odrasli su 
skloni oponašati vladanje drugih. Djeci je osim 
toga ponuđen uzor ponašanje odraslog čovjeka, 
a nije im rečeno da je to ponašanje loše, pa su 
djeca lako mogla pretpostaviti da se radi o is- 
pravnom ponašanju. Ta ,,bobo''-lutka tako je 
konstruirana da se uvijek postavi na noge, što- 
god se s njom napravilo, pa upravo izaziva ag- 
resivno ponašanje. Konačno, ako su se djeca 
agresivno ponašala prema lutki to još ne znači 
da bi se jednako ponašala prema drugoj djeci. 
Može se dakle reći da su se djeca igrala, a struč- 
njaci su njihovo ponašanje tumačili kao opas- 
nost za budućnost naše civilizacije — svakako 
pretjerano. 

Za te kao i za druge slične eksperimente vri- 
jedi ono što je već rečeno da pokazuju kratko- 
ročne efekte u umjetnoj okolini laboratorija i 
ne dopuštaju zaključke o dugoročnim kumula- 
tivnim učincima učestalog ,,konzuma" tele- 
vizijskog nasilja u stvarnom životu. 


DUGOROČNA ISTRAŽIVANJA 


Upravo zbog toga se u posljednje vrijeme is- 
traživanja usredotočuju na dugoročna ispitiva- 
nja veze koja postoji između gledanja televizij- 
skog nasilja i nasilnog ponašanja u stvarnosti. 
Tako je u Americi provedena panel-studija 
kojoj je obuhvaćeno vrijeme od 10 godina.! 7 


16 A. Bandura, A. Ross, S. A. Ross, R. H. Walters 
vršili su eksperimente u Americi šezdesetih godina. 
Rezultati tih pokusa najčešće se navode kao dokazi 
za tezu prema kojoj se agresivnost uči kao i druge 
vrste ponašanja. KUNCZIK, Brutalitat, str. 64—70, 
109. 


17 ERON, L D., HEUSMANN, L. R., LEFKO- 

Ispitivan je stupanj preferencije za nasilne sa- 
držaje i agresivno ponašanje kod skupine od 
800 djece od 8—9 godina, a 427 od njih uspjelo 
je znanstvenicima obuhvatiti jednim istraživa- 
njem deset godina kasnije, dakle u dobi od 19 
godina. Kod mladića je ustanovljena korelacija 
između preferencije za nasilne sadržaje u sta- 
rosti od osam godina i veće agresivnosti u sta- 
rosti od 19 godina. No kako kod djevojaka nije 
dokazana nikakva veza između jednog i drugog 
i kako nisu uzeti drugi mogući utjecaji na odgoj- 
.ni razvoj, i ta studija malo dokazuje. 

Sedamdesetih godina provedena su brojna is- 
traživanja u raznim zemljama, posebno u Evro- 
pi. Kod toga se postupalo na različite načine: 
ispitivalo se samu mladež, roditelje, učitelje, 
stručnjake, pokušalo se ustanoviti vezu izme- 
đu preferiranja nasilnih sadržaja u masmediji- 
ma, vremena koje mladi provode zabavljajući se 
tim sadržajima i uopće masmedijima, nasilnog 
ponašanja u stvarnom životu i konačno teoret- 
skog stava koji mladi imaju kad je riječ o rješa- 
vanju konflikata nasiljem. Neka su istraživanja 
pokazala da među tim stvarima ne postoji veza, 
druga su pokazala da postoji korelacija, što mo- 
že značiti da oni koji su inače skloni nasilju 
radije gledaju nasilne sadržaje. No dosad još 
nije uspjelo znanstveno validno dokazati da bi 
gledanje nasilja na televiziji ili u filmovima bilo 
uzrokom stvarnog nasilnog ponašanja, da bi mi- 
jenjalo strukturu osobe u smjeru veće agresiv- 
nosti. 

Nijedna od prije navedenih teza nije dokaza- 
na tako da bi se mogla uzeti kao opće valjano 
rješenje. To ne znači da u budućnosti takvi do- 
kazi neće uspjeti. No bit će vrlo teško jer su is- 
traživanja komplicirana i skupa, a znanstvenici 
su uvijek pod vremenskim pritiskom da moraju 
što prije donijeti neke rezultate jer to traže na- 
ručitelji istraživanja, većinom državne ustanove, 
ministarstva zadužena za odgoj mladeži ili javni 
red... 


VJEROJATNI UČINCI 


Za slijedeće učinke može se pretpostaviti da 
su vjerojatni, posebno jer su u skladu s drugim 
rezultatima istraživanja djelotvornosti masme- 
dija: 


mass-media 


1. Kod patoloških, kriminalu sklonih ljudi 
može trajno gledanje nasilja uzrokovati odre- 
đenu stabilizaciju ili čak pojačanje postojećih 
sklonosti. 

2. Kod posve izoliranih mladića ili djevojaka 
koji ne bi bili podvrgnuti nikakvim kompenza- 
cijskim utjecajima roditelja, odgojitelja i ostale 
okoline, moglo bi gledanje nasilja utjecati na 
oblikovanje osobnosti. 

3. Kod djevojaka koje su gledale mnogo obi- 
teljskih drama, s mnogo agresivnih scena pri- 
mijećeno je da imaju negativniji stav prema bra- 
ku, nego one koje to nisu gledale. ! 5 

4. Moguće je da pojedini kriminalci dobiju 
ideju ili model za izvođenje svojih kriminalnih 
čina, da studirajući pogreške filmskih krimi- 
nalaca nastoje prefekcionirati svoja zlodjela. 
Čini se da su takvi slučajevi vrlo rijetki. 

5. Najveću opasnost predstavljaju zapravo 
okolnosti u kojima se nasilje prikazuje. Mnoge 
radnje filmova ili tipičnih zabavnih serija do- 
gađaju se među bogatašima koji su postali bo- 
gati i postigli društveni status upravo zahvalju- 
jući uspješnoj primjeni nasilja. Time se propa- 
gira ideologija uspjeha pod svaku cijenu. Stvara 
se dojam da je u društvu vrijedan onaj koji ima 
novaca, koji je bogat. Kod siromašnijih ljudi to 
može izazvati osjećaj zapostavljenosti, depriva- 
cije ako se nastojanja vrijednim pokazuje luk- 
suz do kojega prosječan čovjek ne može doći. 
Na taj način televizija postaje izvor frustracija. 
Kod gledalaca se podiže razina onoga što bi 
željeli imati a ne mogu. To može izazvati nasi- 
lje i zločin. 

6. Kod djece mogu nastupiti kratkoročne 
smetnje, npr. strah ili loše spavanje. No do tak- 
vih smetnji može doći i zbog drugih sadržaja, 
ne samo zbog nasilja. Zato je važno da uz manju 
djecu dok gledaju televiziju bude koja odrasla 
osoba, najbolje koji od roditelja, kako bi ot- 
klonila takvu opasnost. 

7. Djeca ponekad, ili često, imitiraju ponaša- 


WITZ, M. M., WALDER, L. O., Does television vio- 
lence cause aggression? ,u: ,,American Psychologist", 
27, 1972; KUNCZIK, Brutalitat, str. 19—84. 

18 MACCOBY, E. E., Die Wirkung des Fernsehens 
auf Kinder, u: SCHRAMM, W., Grundfragen der 
Kommunikationsforschung, Miinchen 51973, str. 151. 


75 


nje koje vide na televiziji. To se događa u igri 
i tome ne bi trebalo pridavati veliko značenje. 
Ne bi valjalo zaboraviti da su se djeca igrala 
»tata i žandara“ davno prije nego je postojala 
televizija ili film. Tu je potreban odgoj kao i na 
svim drugim područjima, djeci treba objasniti 
što je dobro, a što zlo i zašto... 


NIJE DOBRO NASILJE, ALI Ni CENZURA 


Zbog navedenih razloga sigurno se ne bi mo- 
glo reći da nasilje u filmovima, na televiziji i 
drugim masmedijima ima neku baš pozitivnu 
funkciju, kao što bi to htjeli zastupnici teze o 
katarzi. Pogotovo ne ako nasilja ima previše 
i ako se njime žele postići ekonomski efekti pod 
svaku cijenu... 

No, niti zahtjev za cenzurom koja bi iz pro- 
grama uklonila svako nasilje ne može se podrža- 
ti. Gdje bi bio kraj zabranama? Ne bi li konač- 
no bila zabranjena i Biblija i njezino prikazi- 
vanje audiovizualnim sredstvima? Slika svijeta 
bez nasilja ne bi, na žalost, bila slika našeg re- 
alnog svijeta u kojem živimo. 

Njemački autor Kunczik upozorava da su se 
u Njemačkoj masovno proizvodili najmirolju- 
biviji filmovi, najbezazlenije i sladunjave melo- 
drame upravo u vrijeme kad je u društvenoj 
stvarnosti upravo bjesnilo nasilje i nepravda — 
za vrijeme nacističkog režima. 

Treba konačno naglasiti da je većina progra- 
ma ipak bez nasilja. No i u filmovima koji ina- 
če sadrže nasilne čine ima i pozitivnih primjera 
ljubavi, dobrote, požrtvovnosti, borbe za prav- 
du koji kompenziraju negativne primjere na- 
silja. Pa i činjenica koja gotovo uvijek dolazi 
do izražaja u filmovima — da se zločin i nepra- 
vedno nasilje konačno kažnjava, ima kompen- 
zirajući učinak. Literatura o toj problematici 
u posljednje vrijeme sve više naglašava da ne bi 
trebalo toliko gledati samo moguće loše poslje- 
dice koje bi televizija i drugi masmediji mogli 
imati, nego vidjeti i ono što je dobro i nastojati 
da to dobro prevlada.! ? 


PRAKTIČNE POSLJEDICE 


Jasno je da su pravi uzroci nasilnog ponaša- 
nja mladih izvan masmedija. Masmediji su samo 

više ili manje vjeran odraz društva i svijeta u 
kojem živimo. Kao faktori koji utječu na for- 
maciju i ponašanje mladih mnogo su važnije 
druge institucije, u prvom redu obitelj. Psiho- 
logija je dosad — čini se dosta uvjerljivo — do- 
kazala da o psihičkom zdravlju djeteta, pa pre- 
ma tome i o tome da li će njegova agresivnost 
biti u granicama normalnosti, odlučuje odgoj u 
prvim godinama života." Do krivog razvoja 
dolazi onda ako roditelji ne prihvaćaju svoje di- 
jete, ako ono osjeća nedostatak ljubavi, ako ga 
pretjeranom brigom nastoje učiniti ovisnim o 
sebi, ne dopuštaju mu potrebnu mjeru slobode i 
samostalnosti, ako ga kasnije prepuštaju samo- 
me sebi ili ulici, itd. No ako je to prvo razdob- 
lje života prošlo sretno, tada će dijete steći pra- 
vilan odnos prema svojoj okolini, povjerenje na 
kojem se mogu graditi normalni međuljudski 
odnosi i u tim će se odnosima, prvotno prema 
roditeljima, oblikovati i sistem vrednota te će se 
kompenzirati loši utjecaji, pa tako i mogući 
loši utjecaji masmedija. 

Čini se da bi Crkva stoga trebala u domeni 
svoga utjecaja usredotočiti svoja nastojanja pre- 
ma tome da pomogne mladim obiteljima (već 
pripravom mladih na brak) u odgoju djece po- 
sebno u tim prvim godinama života. 

Vjeroučitelji će se često doživjeti da se rodi- 
telji tuže kako su im djeca ,,luda za televizi- 
jom", kako ih ne mogu otkinuti od malog ekra- 
na. Valjalo bi ih upozoriti da to što se dijete 
povlači pred televizor može značiti da ima pro- 
blema, da možda osjeća kako ga roditelji ili 
druga okolina dovoljno ne prihvaća, možda ne- 
ma prijatelja ili doživljava neuspjehe u školi. 
Rješenje neće biti u tome da mu roditelji jed- 
nostavno zabrane gledanje televizije, jer to bi 
moglo samo povećati već postojeće (možda la- 
tentne) konflikte. Roditelji tada moraju djetetu 
posvetiti više pažnje, uzeti si vremena za njega, 
razgovarati s njima, ako je manje — igrati se, pa 
i zajednički gledati televiziju, nastojati ga uvući 
u druge aktivnosti, omogućiti mu igru s drugom 
djecom, pomoći mu u rješavanju školskih pro- 


19 RONNEBERGER, F. (rec.), Publizistik, 3, 
1981, str. 455. 

20 Usp. RINGEL, E., Da odbaciš život? Zagreb 
1983, str. 16. : 

blema, ohrabriti ga, dati podršku... Roditelji 
bi osim toga morali biti u stanju djetetu što ra- 
nije objasniti da ono što se prikazuje u filmo- 
vima nije stvarnost, nego gluma — iako može 
biti slika stvarnosti, da život nije uvijek onakav 
kakvim ga prikazuje svijet zabave. Da u životu 
ne pobjeđuje uvijek onaj koji je pošten, premda 
je poštenje jedino pravi put... Da materijalna 
dobra nisu najvredniji cilj za kojim u životu va- 
lja težiti, da ima važnijih i vrednijih stvari koje 


mogu doprinijeti njihovoj sreći. Konačno, da 
nasilje nije ispravan način rješavanja sukoba 
među ljudima... 

Masmediji daju uvijek dovoljno prigode da 
roditelji s djecom razgovaraju o temama koje 
su usko povezane s vjerom. A vjeroučitelji bi 
trebali iskoristiti barem pokoju priliku da s krš- 
ćanskog vjerskog stanovišta rasprave s vjerouče- 
nicima teme koje nameću masmediji. Nasilje 
je sigurno jedna od aktualnijih tema danas. 


Juraj Mataušić: MASSENKOMUNIKATION UND DIE GEWALT 


In diesem Beitrag wird iiber die wichtigsten Ergebnisse der Wirkungsfoschung hinsichtlich der 
Gewaltdarstellungen in Massenmedien, besonders im Fernsehen referiert. Es ist bisher nicht gelun- 
gen, wissenschaftlich einwandfrei zu beweisen, dass der regelmćissige Konsum der massenmedialer 
Gewalt eine Verdnderung der Persčnlichkeitsstruktur bei den gesellschaftlich normal integrierten 
Rezipienten bewirke. Einige Studien weisen allerdings darauf hin, dass aggressivere Individuen 
violente Inhalte bevorzugen. Wenn fitr solche Rezipienten das Fernsehen, bzw. die Massenmedien 
nicht bloss sekundare sondern primćire Informationsquelle darstellen, dann kann es zur Verstarkung 
der schon vorhandenen aggressiven Tendenzen kommen. Fails aber die in normalen Umstinden 
primdren Sozialisationsfaktoren (Familie, Schule, Kirche...) funktionieren, k&nnen durch sie die 
eventuellen negativen Einfliisse der massenmedialer Gewalt leicht kompensiert werden. Die Kirche 
sollte im Religionsunterricht auch Resultate der Medienpidagogik beriicksichtigen, um so der 
Familie auf diesem Gebiet zu helfen. 

ZBIVANJA 


ŠIROM KATEHETSKOG SVIJETA 


Rudi Paloš 


U svijetu i kod nas sve se više širi upotreba 
video tehnike. Za nas je osobito zanimljivo 
područje primjene na katehezu. Tako je npr. u 
Irskoj izdavačka kuća ,,Veritas'' izdala nekoliko 
video kazeta na teme sakramenti (sedam kaze- 
ta), zatim o prvoj pričesti i krizmi, Uskrsu, že- 
nidbi, župi, kao i na teme: Krist, Priče iz Evan- 
đelja, Susret s Bogom, Pokora, Maranatha — 
Advent i Božić. Cijena je za naše prilike dosta 
visoka: 25—50 irskih funti. 


koko 


U Njemačkoj također postoje video kazete 
s vjerskim i vjeronaučnim temama. Tako se kod 
Njemačkog katehetskog društva (DKV) u Miin- 
chenu mogu nabaviti kazete o sakramentima, 
Bibliji, crkvenoj godini, crkvenoj povijesti, o 
nekršćanskim religijama i dr. Cijena je između 
70 i 100 DM po kazeti. 


koko 


U Španjolskoj su izdane video kazete s ani- 
miranim filmovima biblijskim tema- 
ma: Adam i Eva, Kain i Abel, Noina lađa, Ab- 
raham i Izak, Izak i Rebeka, Jakov i Ezav. Na 
jednoj kazeti se nalaze obrađene po tri teme, 
a cijena je 3.950 pezeta. 

Koko 


U Londonu je objavljen ,,Leksikon religioz- 
nog odgoja" (,,A Dictionary of Religious Edu- 
cation", izd. SCM Press, cijena: 14,95 britan- 
skih funti). U Leksikonu, koji obuhvaća XVI + 
376 stranica, nastoji se, kao što najavljuju sami 
izdavači, prikazati vjerski odgoj na svakom kon- 
tinentu, kako se već prakticira u različitim vje- 
rama. Teme su poredane u četiri dijela: a) opis 
većih religioznih predaja poučavanja i religij- 
skog odgoja u školama; b) sažeci o filozofskom, 
teološkom, sociološkom i psihološkom razumi- 
jevanju religioznog odgoja; c) osnovne crte 

kurikuluma i metoda učenja; d) bilješke o ne- 
kim izvorima za religiozni i vjerski odgoj. Gla- 
vni je urednik John M. Sutehliffe, tajnik britan- 
skog udruženja kršćanskih odgojitelja. Suradni- 
ci Leksikona su međunarodni stručnjaci s odgo- 
varajućih područja iz Velike Britanije, Sjedi- 
njenih Američkih Država i Kanade. 
*Okok 
U proljeće 1984. počela su u Njemačkoj sko- 
ro istovremeno izlaziti dva lista za ministrante: 
,,Rauchfass" i ,,Ministrantenpost". Dogovorom 
izdavača iste je godine prestao izlaziti ,,Rauch- 
fass'* da ne bi, kao što su izjavili izdavači, došlo 
do nepotrebne konkurencije i troškova, a i za- 
to što se uvidjelo da ne postoji dovoljno veliko 
područje za opstanak oba lista. 
koko 
Nagradu njemačke biskupske konferencije za 
najbolju dječju knjigu u 1985. godini dobili su 
Kathe Recheis za djelo ,,Die Stimme des Don- 
nervogels? (izd. St. Gabriel, Modling—Wien, 
1983) i Regine Schindler za knjigu ... und Sara 
lacht (izd. Ernst Kaufmann, Lahr, 1984). 
kO 
Francuski katehetski časopis ,,Catćchčse" 
obilježio je svečanim dvobrojem za srpanj i 
listopad 1985. mali jubilej: 25-tu godišnjicu ne- 
prekidnog izlaženja. ' 
koko 


Belgijski centar za katehezu i pastoral ,,Lu- 
men vitae" proslavio je prošle godine 50-tu 
obljetnicu osnutka. Svečana proslava održana je 
26. i 27. travnja 1985. u Bruxelesu. Centar već 
dugi niz godina izobražava katehetske i pasto- 
ralne djelatnike ne samo iz Belgije, nego i iz Ev- 
rope i cijeloga svijeta. Službeno glasilo Centra, 
časopis ,,Lumen vitae“ izlazi neprekidno od 


kateheza 


1946. g. do danas, a počevši od 1950. izlaze 
istovremeno dva jezična izdanja: francusko i 
englesko. 

kokok 


Od 8—9 travnja 1985. održan je u Madridu 
osmi španjolski nacionalni kongres o audio- 
vizualnoj katehezi, koji je organizirao i sazvao 
odjel za audiovizualna sredstva španjolskog na- 
cionalnog tajništva za katehezu. Ovogodišnji 
kongres, koji će se održati od 31. ožujka do 
1. travnja, obradit će slijedeću temu: Audio- 
vizualna kateheza. 

koko 


U Grazu je od 25. do 27. travnja“održan 
sveaustrijski katehetski sastanak na temu: vje- 
ra—znanje—budućnost. Sudjelovali su među os- 
talima kardinal J. Ratzinger, Leonard Boff, 
Jurgen Moltmann, Viktor Emil Frankl . 


koOkok 


Na svom redovitom godišnjem sastanku, koji 
su održali krajem lipnja prošle godine, redov- 
nički poglavari i poglavarice Portugala odlučili 
su da se u Lisabonu utemelji Audiovizualni 
centar koji će proučavati i istraživati područje 
društvenog priopćavanja, posebno grupnih 
medija te formirati animatore na tom području. 
Ujedno bi centar trebao proizvoditi i potrebni 
audiovizualni katehetski materijal: magnetofon- 
ske i video kazete, audiovizualne montaže, di- 
japozitive i slična katehetska pomagala. 

kkk 

U Madridu je od 16—19. srpnja prošle godine 
održan prvi susret Komisija za mlade pri biskup- 
skim konferencijama Evrope na temu: ,,Mladi 
danas u Evropi — pastoralna odgovornost bis- 
kupa“. Susretu su prisustvovali predstavnici Bis- 
kupskih konferencija i organizacija mladih iz 
više evropskih zemalja: Norveške, Danske, Polj- 
ske, Engleske i Walesa, Irske, Skotske, Nizo- 
zemske, S.R. Njemačke, Francuske, Italije, 
Portugala, Grčke i Španjolske. Cijelom je sus- 
retu prisustvovao i kardinal Pironio, predsjed- 
nik Papinskog vijeća za laike, zajedno s nekoli- 
ko suradnika iz tajništva istoga Vatikanskog vi- 
jeća. Susret je organizirala Španjolska biskupska 
konferencija. Od ukupno 49 sudionika, trećina 
su bili mladi, a ostali su bili svećenici i tri bis- 
kupa. Na kraju se možemo pitati: Zašto na tom 
sastanku nisu bili i naši predstavnici? 

kokok 

U glavnom peruanskom gradu Limi održan 
je od 18. do 23. kolovoza 1985. Prvi latinsko- 
američki seminar na temu ,,Proizvodnja i pas- 
toralna upotreba videokazeta"', koji je sazvala 
Međunarodna katolička organizacija za film i 
audiovizualna sredstva za Latinsku Ameriku 
(OCIC—AL). Sudjelovalo je 16 predstavnika iz 
9 zemalja: Argentine, Brazila, Kolumbije, Kos- 

tarike, Čilea, Ekvadora, Paname, Perua i Vene- 
cuele. Zanimljivo je podsjetiti na činjenicu da 
broj videorekordera i u Latinskoj Americi ne- 
prekidno raste: prije šest godina bilo ih je svega 
700.000 dok ih je krajem 1984. bilo već oko 
1,5 milijuna. 
koko 

U Spanjolskoj je od 9—14 rujna prošle godi- 
ne održan Kongres o evangelizaciji i čovjeku 
danas, na kojem se neprekidno isticala ideja o 
Španjolskoj kao misijskoj zemlji. Među prisut- 
nima, koji su bili različitih dobi i zanimanja, 
bila su 54 biskupa iz 67 španjolskih biskupija, 
405 redovnika i redovnica, 607 laika, 417 bis- 
kupijskih svećenika te 21 član raznih svjetovnih 
instituta. U devet radnih grupa obrađene su 
slijedeće teme: kultura i sredstva društvenog 
priopćavanja; seoska problematika; ekonomija, 
rad i radnici; politika i društvo, zdravlje; oni 
koji su na ,,rubu' društva; brak i obitelj; mladi; 
odgoj i obrazovanje. 

koko 

Francuski biskupi odlučili su izdati Kateki- 
zam za odrasle. Naime, zadnjih je godina jed- 
na od posebno aktualnih tema u francuskoj 
Crkvi upravo pitanje katekizma. Sjetimo se sa- 
mo koliko je bilo poteškoća oko katekizma 
,»Pierres Vivantes", kojega su biskupi odobrili 
god. 1980, a prvo je izdanje izašlo već slijede- 
će, 1981. godine. Ubrzo se međutim s raznih 
strana javljaju glasovi koji upozoravaju na ne- 
dostatke istoga katekizma. Na poticaj kardina- 
la Ratzingera prišlo se izradi novog izdanja, ko- 
je su biskupi prihvatili na svom zasjedanju kra- 
jem 1984. godine, tako da je i drugo, obnovlje- 
no izdanje ovog katekizma za djecu već u knji- 
žarama. U siječnju 1985. godine kardinal je 
Ratzinger pozvao francuske biskupe da izrade 
neku vrstu ,osnovnog i cjelovitog izvještaja 
vjere''u duhu pobudnice ,,Catechesi tradendae". 
Na svom redovitom jesenskom zasjedanju u 
Lurdu, od 23. do 29. listopada prošle godine, 
francuski su biskupi pitanje kateheze i katekiz- 
ma uzeli kao središnju temu svog sastanka. Zak- 
ljučili su da se izradi novi katekizam za odrasle 
koji bi trebao biti namijenjen prije svega izo- 
brazbi katehista laika, kojih u Francuskoj ima 
oko 200.000. Još nije poznato tko će biti za- 
dužen za izradu tog katekizma niti da li će u 
njegovu sastavljanju sudjelovati i stručnjaci od- 
nosno biskupi francuskog govornog područja 
izvan Francuske. Izdanjem ovog katekizma htje- 
lo bi se izbjeći nedostatno izlaganje sadržaja vje- 
re što se, kako smo spomenuli, u ne tako dav- 
noj prošlosti znalo dešavati. Nije nam međutim 
poznato da li će nakon posljednje Sinode, na 
kojoj je zaključeno da se izradi katekizam na 
svjetskoj razini, francuski biskupi pričekati taj 

Svjetski" katekizam ili će neovisno o tome iz- 
raditi svoj vlastiti. 
koko 

Evropski a također i svjetski katehetski po- 
kret izgubio je prošle godine još jednog značaj- 
nog predstavnika. U Francuskoj je 26. listopada 
prošle godine umro Gerard Vogeleisen, direk- 
tor Instituta za religioznu pedagogiju u Stras- 
bourgu. Rodio se 24. lipnja 1929. u Colmaru, 
gdje je i pokopan 29. listopada. Za svećenika je 
zaređen 1954. godine, a nakon ređenja desetak 
godina vrši službu vjeroučitelja u liceju Kleber 
u Strasbourgu. Od 1962. predaje na Teološ- 
kom fakultetu u Strasbourgu, a od 1968. go- 
dine je i direktor Instituta za religioznu peda- 
gogiju na istom fakultetu. Tu je službu vršio 
sve do kraja života. Treba svakako napomenuti 
važnost grada Strasbourga za razvoj francuske 
i evropske katehetske misli i djela. Vogeleisen 
je, podsjetimo se, na Institutu zamijenio: Jose- 
pha Colomba, vrsnog francuskog katehetičara, 
koji je svojim životom i djelom označio poslije- 
ratno razdoblje francuske (pa i svjetske) kate- 
heze. Prisjetimo se jednog od Colombovih naj- 
poznatijij djela, koje je djelomice prevedeno i 
na hrvatski te je doživjelo dva izdanja (J. Co- 
lomb, Kateheza životnih dobi, Katehetski sa- 
lezijanski centar, Zagreb 1979. i 1981.). Voge- 
leisen je poznat i kao katehetski pisac. Najpo- 
znatije mu je djelo što gaje objavio u suradnji s 
Gilbertom Adlerom: ,,Un sičcle de catćchšse 
en France. 1893—1980'' (Beauchesne, Pariz 
1981, 601 str.). To nije samo povijesni pregled 
zadnjih sto godina francuske kateheze, nego i 
razmišljanje o katehezi danas kao i o onoj su- 
tra. Vogeleisen je zadnjih godina bio i pred- 
sjednik Ekipe evropskih katehetičara te jedan 
od koordinatora francuskog izdanja ,,Katehet- 
skog leksikona", međunarodnog izdanja koje 
upravo ovih dana izlazi u originalu na talijan- 
skom jeziku u nakladi izdavačke kuće LDC iz 
Torina, a u organizaciji Katehetskog instituta 
Papinskog  salezijanskog sveučilišta u Rimu. 
Priprema se i hrvatsko izdanje. 

kO 

Prvog i drugog studenoga prošle godine od- 
ižan je u Luksemburgu Njemačko-francuski 
katehetski sastanak, na kojem je bilo 10 sudio- 
nika. Raspravljene su slijedeće teme: 1. Kate- 
heza u Francuskoj; 2. Kateheza u Njemačkoj; 
3. Posebno zanimljiva izdanja na katehetskom 
području; 4. Katehetski kongres u Miinchenu 
1987. godine. 


kkk 

U Madridu je od 10—12. prosinca prošle , 
godine održan sastanak Međunarodnog foruma 
omladine. Sudjelovali su mladi iz oko stotinjak 
zemalja. Na tom susretu raspravljalo se o kul- 
turi, odgoju, zaposlenju, obitelji, slobodnom 
vremenu te o perspektivama za 2000-tu godinu. 

kkk 

Pastoralna komisija pri Uniji VRPJ organi- 
zirala je u Dječačkom sjemeništu u Zagrebu od 
20. do 25. siječnja ove godine već tradicionalnu, 
četrnaestu po redu, Katehetsku zimsku školu, 
na temu: V. Božja zapovijed. Većinu predavanja 
s ove Skole objavljujemo u ovom broju ,,Kate- 
heze“, što će, nadamo se, doprinijeti trajnijim 
plodovima ovakvih skupova kao i uspješnijoj 
naobrazbi naših katehetskih djelatnika. Za vri- 
jeme rada Skole u Dječačkom je sjemeništu bio 
postavljen i izložbeno-prodajni štand Katehet- 
skog salezijanskog centra iz Zagreba. Na Školi 
se lijepi broj redovnica pretplatio na časopis 
Kateheza". Novim pretplatnicima zahvaljuje- 
mo i nadamo se da će to i drugim katehisticama 
biti poticaj i ohrabrenje. 

koko 

Katolički bogoslovni fakultet u Zagrebu ove 
je godine od 27. do 31. siječnja pripremio i 
vodio Teološko-pastoralni tjedan za svećenike 
na temu ,,Navještaj vjere mladima. Na Tjednu 
(26-tom po redu), uz brojna predavanja održan 
je i Okrugli stol na kojem su sudjelovali pred- 
stavnici skupina mladih, katehete i stručnjaci 
pojedinih antropoloških i teoloških disciplina. 
Na popratnoj, također već tradicionalnoj iz- 
ložbi crkvenog tiska i devocionalija, bio je i iz- 
ložbeno-prodajni štand našeg Katehetskog sale- 
zijanskog centra iz Zagreba s raznovrsnim ka- 
tehetskim materijalom. 

koko 

U organizaciji slovenskog Međubijskupijskog 
savjeta održan je u veljači ove godine Katehet- 
ski tečaj na temu ,,Euharistija i kateheza" 
(Mirenski grad, 3—8. TI; Maribor, 17—22. II). 
U Mirenskom gradu je navečer drugog dana te- 
čaja glavni i odgovorni urednik ,,Kateheze' 
Marko Pranjić predstavio naš časopis kao i dje- 
latnost Katehetskog salezijanskog centra iz Za- 
greba. U tu je svrhu na Tečaju bio prikazan iz- 
bor izdanja KSC-a. Sudionici Tečaja pokazali su 
veliko zanimanje za rad KSC-a i njegova izdanja, 
a osobito za ,,Katehezu'', dokazavši to i novim 
pretplatama. Neka predavanja s tog tečaja bit 
će objavljena i u ,,Katehezi''. Organizatorima i 
sudionicima i ovim putem iskreno zahvaljujemo. 

KATEHETSKO—PASTORALNA IZDANJA 


POEZIJA 
BLAGDANSKOM 
TRENUTKU 


Zbornik recitacija za liturgijska slavlja u župnoj zajednici 
Biblioteka ,,Pomagala'", knjiga 1 
Priredio: Pavao Crnjac * 


ZBORNIK ,,POEZIJA BLAGDANSKOM TRENUTKU" JE ZBIRKA PJESAMA I RECITACIJA KOJE 


. SU NASTALE | KOJE SU STVARANE U OZRAČJU LITURGIJSKOG VREMENA | LITURGIJ- 


SKIH BLAGDANA, KAO BOŽIĆA, USKRSA, DUHOVA | BLAGDANA SVETACA. U ZBIRKU sU 
UVRŠTENE | PJESME KOJE IZVIRU IZ PJESNIKOVA OSOBNOG SUSRETA S BOGOM, ČOVJE- 
KOM | SPASITELJEM, PRIJATELJEM | PRATIOCEM. PRI IZBORU PJESAMA | RECITACIJA 
PRIREĐIVAČ PAVAO CRNJAC SE VODIO TIM KRITERIJIMA, A UZ NJIH JE TRAŽENA | RECI 
TABILNOST PJESME KOJA SE OČITUJE U IZRAŽAJNOSTI STILA. 


Iz sadržaja: 
E "USVETOJ NOĆI" — BOŽIĆNI KRUG BLAGDANA 
O Došašće C Božić 2 Nova godina i Bogojavljenje 
EZ —"USKRSNO JUTRO" — USKRSNI KRUG BLAGDANA: 
3 Korizma S Uskrs S Uzašašće i Tijelovo 
mH  PJESMEIMOLITVE BOGU TROJEDINOME 
S Bogu Ocu i Stvoritelju S Isusu Kristu 2 Duhu Svetomu 


E = SVETAČKA SLAVLJA 
I Svetim zaštitnicima 


E PRILOZI: 
E Neke upute za recitiranje Bibliografija Kratki biobibliografski podaci o ne- 
kim pjesnicima 2 Abecedni popis pjesnika 5 Abecedno kazalo pjesama po naslovima 


Zbornik donosi 335 piesama i recitacija. 

Opseg: 372 stranice. 

Cijena: 1200 dinara. 

Narudžbe: Katehetski salezijanski centar, Vlaška 36, 41000 ZAGREB 


___........j.XjŽ.—...—. 
BIBLIOTEKA ,,PROBLEMI MLADIH" 


KATEHETSKI SALEZIJANSKI CENTAR IZ ZAGREBA POKRENUO JE, POTAKNUT 
MEĐUNARODNOM GODINOM MLADIH, BIBLIOTEKU ,,PROBLEMI MLADIH“, 
NIZ KNJIŽICA NAMIJENJENIH MLADIMA, POSEBNO ONIMA IZMEĐU 15. | 17. 
GODINE ŽIVOTA. SVAKA KNJIŽICA IZRAVNO DOTIČE PROBLEME KOJIMA 
SU MLADI TE DOBI ZAOKUPLJENI | OČITUJE SE JEDNOSTAVNOŠĆU I SVJEŽI- 
NOM IZLAGANJA KOJE IDE ZA TIM DA MLADE POTAKNE NA OSOBNO RAZ. 
MIŠLJANJE ODNOSNO NA RAD U GRUPI | NA ZAJEDNIČKI RAZGOVOR. KNJI- 
ŽICE SU BOGATO OPREMLJENE, A SVAKA POJEDINA JE PODIJELJENA NA TRI 
DIJELA: € ČINJENICE, # TRAGANJA, # IZBOR. NAKON PRVE DVIJE KNJI- 
ŽICE, OBJAVLJENE JOŠ PROŠLE GODINE (,,NEMIRNE GODINE“, ,ŽELIM PO- 
STATI NETKO"), UPRAVO JE IZIŠLA IZ TISKA | TREĆA KNJIŽICA TOG NIZA 
KOJA NOSI NASLOV: 


NAJVAŽNIJA 
JE LJUBAV 


U PETNAESTIM, ŠESNAESTIM | SEDAMNAESTIM GODINAMA LJUBAV JE NE- 
OBIČNO SNAŽAN OSJEĆAJ; STVARA POTREBU ZA. ČUVSTVOM | KOMUNI. 
KACIJAMA. ŠTO PODUZETI DA SE LJUBAV PRAVO USMJERI? KAKO IZBJEĆI 
POVRŠNOST | OBLIKOVATI RADOSNU I JEDNOSTAVNU LJUBAV? TO JE TEMA 
OVE KNJIŽICE: JEDNA OD ,,VRUĆIH" TEMA MLADENAČKE DOBI. 


IZ SADRŽAJA: NEŠTO VELIKO ŠTO TE IZNUTRA MIJENJA, ZALJUBITI 
SE U ŠESNAESTOJ; MLADIĆI I DJEVOJKE JEDNI NASUPROT DRUGIMA; MOGU 
LI GA VOLJETI? TEŠKO UMIJEĆE LJUBAVI; PRIJATELJSTVO JE NAJVAŽNIJE; 
PUT LJUBAVI; PRERANO OCVALA LJUBAV; RIZICI NESTRPLJENJA, ODGO- 
VORNI IZBOR; PRIHVATITI IZAZOV PRAVE LJUBAVI; RASTI KAO ČOVJEK, 
ZRELOST SE MOŽE IZBORITI; SURADNICI BOŽJI; PLOVITI UZVODNO; NAJ- 
VEĆA LJUBAV NA SVIJETU. 
Cijena: 150 din. 
Narudžbe: Katehetski salezijanski centar 
Vlaška 36 
41000 Zagreb 


